
Mintis nupirkti tą arklį patiko visiems trims. Net jeigu juo už- 
dirbtum tik Žozefo cigaretėms. Juk pirmiausia tai buvo šiokia to- 
kia mintis, o sykiu ir įrodymas, kad jie dar geba mąstyti. Be to, 
arklys susiejo juos su išoriniu pasauliu, tad jie jautėsi ne tokie 
vieniši ir dar galintys kažką iš to pasaulio išpešti, tegu ir nedaug, 
tegu ir apgailėtinai mažai išpešti iš jo kažką, kas ligi šiol jiems ne- 
priklausė, ir parsigabenti namo, į tą druskos pritvinkusią lygumą, 
kur ir jie patys buvo pritvinkę nuobodulio ir kartėlio. Toks jau 
daiktas tasai transportas: net ir iš dykumos, kur niekas nebeau- 
ga, galėjai šį tą ištraukti, perveždamas per ją gyvenančius kitur, 
žmones iš didžiojo pasaulio. 

Tai truko savaite. Arklys pasirodė besąs per senas, daug se- 
nesnis už Motiną, matuojant arklio amžiumi, toks šimtametis 
senis. Jis sąžiningai stengėsi atlikti, ką buvo liepiamas, nors tai 
seniai pranoko jo jėgas, o paskui nugaišo. 

Pasilikus vieniems, be arklio, jiems pasidarė taip šlykštu jų 
lygumoje, toje vienatvėje, toje bergždybėje, kad jie, visi trys, tą 
patį vakarą nutarė nuvažiuoti į Ramą prasiblaškyti, pasižmonėti. 

Ir kaip tik Rame rytojaus dieną jų laukė pažintis, kuriai ir buvo 
lemta pakeisti visų trijų gyvenimą. 

Vadinasi, bet kuri mintis — gera mintis, jei tik paskatina ką 
nors daryti, net jeigu viskas išeina atvirkščiai, tarkim, kad ir min- 
tis nupirkti dvėsną arklį. Vadinas, kiekviena tokia mintis - visada 
gera mintis, net jeigu viskas apgailėtinai sugriūva, nes ji bent jau 
sustiprina troškimą kažką pakeisti, kurio nebūtų atsiradę, jeigu iš 
pat pradžių manytum, kad tavo mintys niekam tikusios. 


Taigi tą vakarą, apie penkias, iš tolumos, nuo kelio iš Ramo 
pusės, paskutinį kartą atsklido raižus Žozefo vežimo dardesys. 

Motina palingavo galvą. 

— Ankstoka, matyt, žmonių buvo ne per daugiausia. 

Netrukus jos išgirdo pliaukšint botagą, Žozefo riksmus, ir ke- 
lyje išniro vežimas. Žozefas sėdėjo priekyje. Užpakalinėje sėdy- 
nėje gūžėsi dvi malajietės. Arklys kinkavo labai lėtai, veikiau jau 
vilko kojas pažeme nei žengė. Žozefas plakė jį bizūnu, nors lygiai 
taip sėkmingai būtų galėjęs plakti kelią. Pasiekęs bungalą, arklį 
sustabdė. Moterys išlipo ir pėsčios patraukė Kamo pusėn. Žoze- 
fas iššoko iš vežimo, suėmė arklį už pavadžio, ir juodu pasuko į 
keliuką, vedantį prie bungalo. Motina laukė jo supiltoje aikštelėje 
priešais verandą. 

- Jis jau visai nebepaeina, - paaiškino Žozefas. 


Siuzana sėdėjo bungalo pavėsyje atsirėmusi į pamato polį. 
Ji atsistojo ir, neišslydusi iš šešėlio, prisiartino prie aikštelės. 
Žozefas iškinkė arklį. Buvo labai sukaitęs, ir iš po šalmo jam per 
skruostus tekėjo prakaito lašai. Iškinkęs arklį paėjėjo į šalį ir ėmė 
jį apžiūrinėti. Mintis griebtis transporto paslaugų ir šitaip pamė- 
ginti užsidirbti truputį pinigų jam šovė galvon aną savaitę. Viską, 
ko tam reikėjo: arklį, vežimą ir pakinktus, jis nusipirko už du šim- 
tus frankų. Tačiau arklys pasirodė besąs kur kas senesnis, negu 
Žozefas galėjo pamanyti. Nuo pat pirmos dienos, vos iškinkytas, 
jis nubidzendavo į ūgliais apsodintą šlaitą priešais bungalą ir, nu- 
narines galvą, tūnodavo ten kiauras valandas. Retkarčiais pešte- 
Ilėdavo žolės, bet kažkaip išsiblaškes, tarytum būtų pasižadėjęs 
niekada neberupšnoti ir tarpais tai pamiršdavo. Net turint galvo- 
je jo nugyventą amžių, niekas taip ir nesuprato, kas jam nutiko. 
Vakar Žozefas padavė jam ryžių paplotėlį ir kelis cukraus gaba- 
liukus, kad tik sužadintų jo apetitą, bet, juos pauostęs, arklys vėl 
ėmė įnirtingai stebeilyti į ryžių ūglius. Matyt, per visą savo būtąjį 
gyvenimą, kai vežiojo rąstus iš miško į lygumą, neėdė nieko kito, 
tik tą geltoną perdžiūvusią kelmaviečių žolę, tad toks, koks buvo 
dabar, nebegeidė ragauti jokio kito maisto. 

Žozefas prieidavo prie jo, paglostydavo kaklą. 

— Ėsk, - šaukdavo, - nagi ėsk. 

Arklys neėdė. Iš pradžių Žozefas tvirtino, kad jis tikriausiai 
serga džiova. Motina aiškino, kad anaiptol, kad jis toks pat kaip 
ir ji, kad jam pabodo gyventi, tad jis bemeilija nudvėsti. Ir vis 
dėlto iki pat šios dienos jis ne tik nuklibikščiuodavo nuo bungalo 
iki Bantė ir pargrįždavo, bet dar ir iškinkytas vakarais, nors var- 
ganai, pats vienas, nukakdavo ligi šlaito su ūgliais. O šiandien — 
ne, tik stovėjo aikštelėje priešais Žozefą. Retkarčiais palengva 
susverdėdavo. 

— Po perkūnais, jis net eiti pasiganyt nenori, - iškošė Žozefas. 

Priėjo motina. Ji buvo basa, su didžiule iki pat antakių užsmu- 
kusia šiaudine skrybėle. Ant nugaros karojo skysta žilų plaukų 
kasa, suveržta iš padangos išpjautos gumytės. Tamsiai raudona 
berankovė vietinio kartūno suknelė buvo plati ir išsitrynusi ties 
krūtimis, pasmukusiomis, bet vis dar pilnomis ir akivaizdžiai po 
ja laisvomis. 

— Sakiau tau jo nepirkti. Du šimtai frankų už tą leisgyvį arklį ir 
išklerusį vežimą! 

- Jei tu neužsičiaupsi, aš išsinešdinsiu iš čia, - atrėžė jai Žo- 
zefas. 

Siuzana išslinko iš po bungalo, priėjo prie arklio. Ji irgi buvo 
užsivožusi šiaudinę skrybėlę, iš po kurios lindėjo kelios rudos kaip 
kaštonas plaukų sruogos. Buvo basa kaip ir Žozefas bei motina, 
mūvėjo juodomis virš kelių kelnėmis po mėlyna berankove pa- 
laidine. 

— Ir gerai padarysi, jei išsinešdinsi iš čia, - pareiškė Siuzana. 

— Aš tavo nuomonės neklausiu, - atšovė jai Žozefas. 

— O aš tau ją sakau. 

Motina šoko prie dukters, nusitaikiusi kirsti antausį. Siuzana 
jo išsilenkė ir grįžo į pavėsį po bungalu. Motina uždejavo. Arkliui, 
matyt, jau atėmė užpakalines kojas. Jis nebepaėjo. Žozefas už- 
metė apynasrį ir pamėgino arklį juo patraukti, paskui pradėjo 
stumti jį iš užpakalio. Trūkčiodamas ir vis dar sverdėdamas arklys 
nuslimpino iki šlaito. Ten sustojo ir panardino šnerves į švelnią 
ūglių žalumą. Perlieti vilties, pasisukę į jį, Žozefas, motina ir Siuza- 
na sustingo. Bet kur tau. Arklys tik pasitrynė šnervėmis į žalumą 
kartą, kitą, pakėlė galvą, vėl nunarino ją, ir ji nusviro ant ilgo kak- 
lo, o stambios lūpos lietė ūglių viršūnes. 

Žozefas padvejojo, tada staigiai pasisuko, prisidegė cigaretę 


ir grįžo prie vežimo. Pakinktus numetė ant priekinio jo suolo, o 
vežimą nuvilko prie bungalo. 

Šiaip palikdavo įj prie laiptų, bet šįvakar nutempė tolyn ir pa- 
statė tarp dviejų vidurinių polių. 

Paskui, regis, susimąstė, ką jam čia dar nuveikus. Vėl pasigrę- 
žė į arklį, nužengė prie pašiūrės. Ir tarsi tik dabar pamatė seserį, 
kuri sėdėjo atsirėmusi į polį. 

— Ką ten veiki? 

— Karšta, - atsakė Siuzana. 

— Karšta visiems. 

Žozefas jėjo į pašiūrę, ištraukė maišą karbido, įpylė jo į skardi- 
nę. Tada vėl nunešė maišą į pašiūrę, sugrįžo ir ėmė trupinti karbi- 
dą pirštais. Įtraukė oro į šnerves ir pareiškė: 

— Čia tos elnės taip dvokia, reikia išmesti jas, nesuprantu, kaip 
tu gali čia sėdėti. 

— Jos dvokia mažiau negu tavo karbidas. 

Žozefas atsistojo, vėl nutapeno prie pašiūrės, rankoje laikyda- 
mas skardinę su karbidu. Paskui apsigalvojo, sugrįžo prie vežimo 
ir spyrė į jo ratą. Tada ryžtingai užkopė bungalo laiptais. 

Motina vėl griebėsi ravėjimo. Raudonąsias kanas ant šlaito 
prie aikštelės ji pasodino jau trečią kartą. Nuo sausros jos nuolat 
nudžiūdavo, bet motina nepasidavė. Priešais ją ant to šlaito, pir- 
ma įį palaistes, kauptuku darbavosi kapralas. Jis kurto vis labiau, 
ir jam įsakinėdama motina gaudavo rėkti vis garsiau. Netoli tilto, 
prie pat kelio, kapralo žmona ir duktė gaudė žuvį pelkėtoje upės 
atšakoje. Jau gerą valandą jiedvi klūpojo žvejodamos dumble. Jie 
valgė žuvį, kas vakarą tų moterų prigaudytą prie tilto pelkėje, jau 
treji metai, visąlaik tos pačios. 

Po bungalu galėjai jaustis gana ramiai. Pašiūrę Žozefas paliko 
atvirą, ir iš jos dvelkė elnių kvapo prisodrinta vėsa. Jos buvo 

keturios elnės ir vienas elnias. Žozefas dar užvakar pašovė patiną 
ir vieną iš tų keturių patelių, o kitas tris - prieš trejetą dienų, tad 
pastarosios nebekraujavo. Užvakarykščiams iš pražiotų nasrų vis 
dar varvėjo kraujas. Medžiojo Žozefas dažnai, kartais kas antrą 
naktį. Motina bardavo sūnų, priekaištavo, kad veltui švaisto kul- 
kas šaudydamas elnes, kurias, praėjus trims dienoms, nusviesda- 
vo į upę. Bet Žozefas trūks plyš negalėjo grįžti iš miško tuščiomis 
rankomis. O dar jie visad dėdavosi valgantys tas elnes: pakabin- 
davo jas po bungalu, palaukdavo, kol jos supūdavo, ir tik tuomet 
išmesdavo į upę. Visi bjaurėdavosi jas valgyti. Jau kuris laikas jie 
noriau valgė tamsią ilgakojų ibių mėsą, Žozefas juos nušaudavo 
prie upės žiočių didžiulėje druskingoje pelkynėje, apjuosusioje jų 
koncesiją nuo jūros pusės. 

Siuzana laukė, kad eidamas maudytis Žozefas užsuks jos pasi- 
imti. Nenorėjo pirma išeiti iš po bungalo. Verčiau jau luktelti. Kai 
būdavo su broliu, motina rėkdavo ant jos mažiau. 

Žozefas nulipo laiptais. 

— Paskubėk, aš tavęs nelauksiu. 

Siuzana bėgte užbėgo viršun apsivilkti maudymosi kostiumė- 
lio. Dar nespėjo į jį įsmukti, kai motina užriko. Rėkdavo ji ne tam, 
kad būtų geriau girdėti, ką ji nori įteigti. Į nieką nesikreipdama, 
rėkdavo, kas jai užeidavo ant seilės, be jokio ryšio su tuo, kas dė- 
josi aplinkui. Nulipusi žemyn Siuzana pamatė, kad, abejingas mo- 
tinos riksmams, Žozefas ir vėl ėmėsi su arkliu. Iš visų jėgų spaudė 
prie žemės jo galvą, šnerves nardindamas į ūglius. Ji priėjo prie 
brolio. 

— Keliaujam. 

— Regis, jau galas, - liūdnai ištarė Žozefas, - jis jau dvesia. 

Sunkia širdimi paliko arklį ir drauge su seserim patraukė prie 
medinio tilto, prie giliausios tos upės vietos. Vaikai, vos pamatę 


jį artinantis prie upės, metė, ką žaidę ant kelio, ir šoko paskui į 
vandenį. Pirmieji atbėgę nėrė kaip jis, kiti riedėjo žemyn kekėmis 
į pilką putą. Žozefas dažnai su jais žaisdavo. Sodindavosi ant pe- 
čių, mesteldavo aukštyn, o kartais leisdavo užsikabint už kaklo ir 
tenai už tilto. Bet šiandien jam nebuvo noro žaisti. Jis tik suko- 
si, vis sukosi toje gilioje, siauroje ertmėje, tarsi žuvis stiklainyje. 
Tolumoje virš vandens arklys nė nekrustelėjo. Ant akmeningos 
dirvos, saulei plieskiant, atrodė lyg koks negyvas daiktas. 

— Aš nežinau, kas jam yra, - prabilo Žozefas, - bet jis nudvės, 
tikrai. 

Ir vėl ėmė nardyti, o vaikai - paskui jį. Siuzana plaukė prasčiau 
už jį. Retkarčiais išlipdavo iš vandens, atsisėsdavo ant kranto ir 
žiūrėdavo į kelią, kuris vienoje pusėje driekėsi į Ramą, kitoje - į 
Kamą, o gerokai toliau - į miestą, į didžiausią kolonijos miestą, 
sostinę, kuri buvo už aštuonių šimtų kilometrų. Ateis diena, kai 
pagaliau prie bungalo sustos automobilis. Vyras ar moteris išlips 
iš jo ko nors pasiteirauti ar paprašyti Žozefo arba jos pagalbos. Ji 
nelabai įsivaizdavo, ko gi galėtum jų pasiteirauti: lygumoje buvo 
tik vienas kelias, jis driekėsi iš Ramo per Kamą į miestą. Tad pa- 
siklysti nebuvo kur. Ir vis dėlto juk visko numatyti neįmanoma, 
todėl Siuzana vylėsi. Gal vieną gražią dieną sustos koks nors vy- 
riškis, kodėl gi ne? — sustos, nes pastebės nuo tilto ją. Galbūt ji 
jam patiks ir jis pasiūlys nuvežti ją į miestą. Tačiau, be autobuso, 
tame kelyje pralėkdavo nedaug mašinų, vos dvi ar trys per dieną. 
Ir visąlaik tai būdavo tie patys medžiotojų automobiliai, važiuo- 
dave nuo čia už šešiasdešimt kilometrų iki Ramo, o po kelių dienų 
matydavai juos grįžtančius. Jie pralėkdavo dideliu greičiu, garsiai 
pypsėdami, kad išvaikytų nuo kelio vaikus. Duslius jų signalus iš- 
girsdavai miške dar gerokai prieš jiems išnyrant iš dulkių debe- 

sies. Žozefas irgi laukė sustosiančio prie bungalo automobilio. 
Jį vairuos auksaplaukė blondinė, rūkanti cigaretes „555“ ir labai 
ryškiai išsidažiusi. Tarkim, ji paprašys jo pataisyti automobilio pa- 
dangą. 

Motina kas dešimt minučių vis pakeldavo galvą virš kanų, pa- 
modavo jų link ir rėkdavo. 

Kai juodu būdavo drauge, ji prie jų neprieidavo. Pasitenkinda- 
vo riksmais. Nuo tada, kai sugriuvo užtvaros, ji, kad ir ką kalbėtų, 
be riksmo neištardavo nieko. Anksčiau vaikų jos pykčiai nebaugi- 
no. Bet po istorijos su užtvaromis ji susirgo ir, gydytojo žodžiais, 
galėjo net numirti. Ją ištiko jau trys priepuoliai, ir visi trys, pasak 
to gydytojo, galėjo baigtis mirtimi. Galima buvo leisti jai parėkau- 
ti, tačiau ne per ilgiausiai. Pyktis galėjo sukelti naują priepuolį. 

Priepuolius gydytojas siejo su sugriuvusiomis užtvaromis. 
Nors jis tikriausiai klydo. Šitiek pagiežos galėjo susikaupti tik labai 
iš lėto, metai po metų, diena po dienos. Priežastis buvo ne viena. 
Jų buvo tūkstantis, tarp jų ir sugriuvusios užtvaros, ir pasaulio 
neteisybė, ir upėje besimaudančių jos vaikų vaizdas... 

Bet juk jų motinos gyvenimo pradžioje nebuvo nieko, kas 
būtų leide manyti, jog pabaigoj tos nesėkmės taps tokios pra- 
gaištingos ir gydytojas tvirtins, kad ji vaduojasi dėl jų mirtimi. 

Valstiečių duktė, ji taip gerai mokėsi mokykloje, kad tėvai lei- 
do jai mokslus testi. Ir gavusi diplomą, ji dvejus metus išdirbo 
mokytoja viename Šiaurės Prancūzijos kaime. Tada ėjo 1899-ieji. 
Būdavo, ji užsisvajoja sekmadieniais merijoje priešais kolonijinės 
propagandos skelbimus. „Stokite į kolonijų kariuomene!“ „Jauni- 

me, kolonijose taves laukia turtai!“ Nuo vaisių lūžtančio banan- 
medžio pavėsyje kolonijos jaunavedžiai baltutėlaitėmis eilutėmis 
sūpuojasi vytelių krėsluose, o aplink juos pluša besišypsantys čia- 


buviai. Ji ištekėjo už mokytojo, kuriam, kaip ir jai, niežėjo padai 


Šiaurės Prancūzijos kaimelyje, už tokios, kaip ir ji, niaurių Pjero 
Loti! romanų aukos. Netrukus po vestuvių juodu kartu padavė 
prašymą dirbti mokytojais užsienyje ir buvo paskirti į didžiulę ko- 
loniją, tada vadinamą Prancūzų Indokinija. 

Siuzana ir Žozefas gimė per pirmuosius dvejus jų atvykimo 
į koloniją metus. Gimus Siuzanai, motina liovėsi mokytojavusi 
valdiškoje mokykloje ir duodavo tik privačias prancūzų kalbos 
pamokas. Ji pasakojo, kad jos vyras buvo paskirtas čiabuvių mo- 
kyklos direktoriumi, ir jie gyveno labai plačiai, nors augino du 
vaikus. Tai buvo neabejotinai patys geriausi jos gyvenimo metai, 
laimės laikai. Bent taip ji pasakojo. Ji juos prisimindavo kaip toli- 
mą išsvajotąją žemę, kaip salą. Juo labiau seno, juo mažiau apie 
juos kalbėdavo, bet kai kalbėdavo, tai visada su ta pačia aistra. 
Kiekvienąsyk atskleisdavo vaikams vis naujų neprilygstamų tos 
tobulybės bruožų, vis naujų savo vyro privalumų, vis naujų ap- 
raiškų tos andainykštės gerovės, kuri jos pasakojimuose virsdavo 
prabanga, Siuzanai ir Žozefui keldavusia šiokių tokių abejonių. 

Kai vyras mirė, Siuzana ir Žozefas buvo dar visai maži. Ji visada 
labai nenoriai kalbėdavo apie laikus po jų tėvo mirties. Tai buvo 
sunkus metas, sakė, ji dar ir dabar nesuvokianti, kaip išsikapstė. 
Dvejus metus ji mokė prancūzų kalbos. Paskui, kai šito jau nepa- 
kako, pridūrė fortepijono pamokas. O dar vėliau, kai, vaikams au- 
gant, nebepakako ir to, įsidarbino tapere „Edeno“ kino teatre. Ten 
ji išdirbo dešimt metų ir susitaupė tiek, kad jau galėjo pateikti pra- 
šymą Generalinei kolonijos kadastro direkcijai nusipirkti koncesiją. 

Tai, kad buvo našlė, kad dirbo mokytoja ir kad augino du vai- 
kus, teikė jai pirmenybę. Ir vis dėlto, kol tą koncesiją gavo, turėjo 
laukti dvejus metus. 


1 Pierre Loti (1850-1930) - prancūzų rašytojas, romanų apie egzotiškas šalis 
autorius. (Čia ir toliau - vert. past.) 

O štai dabar prabėgo jau šešeri, kai, lydima Žozefo ir Siuzanos, 
ji atvažiavo į lygumą tuo „Citroėn B.12“, kurį šeima turėjo nuo 
tada, kai vaikai save prisimena. 

Pirmaisiais metais ji įdirbo pusę viso ploto. Tikėjosi, kad pir- 
mo derliaus pakaks atlyginti didelę dalį bungalo statybos išlaidų. 
Bet derlių paskandino liepos potvynis. Manydama, jog tapo tik 
ypač smarkaus potvynio auka, ir neklausydama tos lygumos gy- 
ventojų, mėginusių ją atkalbėti, po metų motina vėl visko ėmėsi 
iš naujo. Jūra patvino vėl. Tada jau teko susitaikyt su tikrove: jos 
valda - netinkama pasėliams auginti. Jūra užliedavo ją kasmet. 
Teisybė, ji ne kasmet pakildavo vienodai aukštai. Bet visad tiek, 
kad sunaikintų viską, užliejusi ar įsiskverbusi, ar infiltravusis. Tai- 
gi Ramiojo vandenyno bangos nusinešė visas jos dešimtmečio 
santaupas, išskyrus tuos penkis hektarus, kurie buvo prie kelio ir 
kurių vidury ji pasistatydino bungalą. 

Visa bėda buvo neįtikėtinas motinos naivumas. Tie dešimt 
metų, kuriuos ji, visiškai saves išsižadėjusi, už skatikus praleido prie 
„Edeno“ pianino, apsaugojo ją nuo naujų likimo ir žmonių kertamų 
smūgių, išgelbėjo nuo būtinybės kovoti ir gausiai patirti neteisybę. 
Iš to dešimtmečio tunelio ji išniro lygiai taip pat, kaip į jį įėjo: svei- 
ka, vieniša, nepatyrusi blogio galių ir beviltiškai nenutuokianti apie 
didįjį kolonijų vampyrizmą, kuris ją supo ir toliau. Šiaip jau tinka- 
mos dirbti žemės būdavo skiriamos tik už dvigubą kainą. Pusė tos 
sumos paslapčia nutekėdavo kadastro pareigūnams, skirstantiems 
sklypus prašytojams. Pareigūnai iš tiesų laikė savo rankose visą 
koncesijų rinką ir darėsi vis labiau ir labiau nepasotinami. Tokie ne- 
pasotinami, kad, nepajėgdama numaldyti jų žvėriško apetito, nie- 
kad nesumažėdavusio nuo jokių apeliavimų į ypatingas aplinkybes, 
motina, jei ir būtų buvusi įspėta ir stengusis nesileisti įperšama ne- 
dirbamos žemės, būtų gavusi išvis atsisakyti sumanymo ją pirkti. 


Kai nors ir pavėluotai ji visa tai suprato, nuvyko pas Kamo 
kadastro pareigūnus, skirsčiusius toje lygumoje sklypus. Ji buvo 
tokia naivi, kad ėmė juos įžeidinėti ir grasinti pasiskųsianti val- 
džiai. O jie jai aiškino esą čia niekuo dėti. Dėl tos klaidos kaltas 
jų pirmtakas, jau išvykęs į metropoliją. Bet motina taip atkakliai 
juos puolė, jog, norėdami ja atsikratyti, jie ėmė jai grasinti. Jei ji 
taip elgsis ir toliau, atimsią iš jos koncesiją anksčiau nei numaty- 
ta. Tai buvo veiksmingiausias argumentas, kurio jie griebdavosi 
tildydami savo aukas. Juk šios, savaime aišku, bemeilijo turėti 
nors ir iliuzinę valdą nei neturėti jos išvis. Koncesijos visada bū- 
davo skiriamos tik sąlygiškai. Jei po numatyto laiko visas sklypas 
nevirsdavo dirbama žeme, kadastras galėjo ją atimti. Nė viena 
lygumos koncesija nebuvo skirta negrąžintinai. Būtent šitokios 
sąlygos teikė kadastrui galimybę lengvai ir gausiai pelnytis iš tik- 
rų, žemę dirbti tinkamų valdų. Naudodamiesi teise skirti sklypus 
savo nuožiūra ir iš to pelnydamiesi, kadastro pareigūnai skirstė 
milžiniškus nedirbamus plotus: paskirdavo reguliariai, tačiau ne 
taip reguliariai atimdavo: tai buvo jų savotiškas kapitalo kaupimo 
mechanizmas. 

Penkiolikoje Kamo lygumos koncesijų jie įkurdino, sužlugdė, 
išvarė, vėl įkurdino, vėl sužlugdė ir vėl išvarė kokį šimtą šeimų. 
Tie nedaugelis koncesininkų, kurie liko lygumoje, gyveno iš nele- 
galios perno ar opijaus prekybos ir privalėjo nusipirkti pareigūnų 
palankumą, mokėdami jiems dalį savo nereguliarių, „neteisėtų“, 
kaip juos vadino kadastro pareigūnai, pajamų. 

Pagrįstas motinos įtūžis neišgelbėjo jos nuo pirmojo patikrini- 
mo, kuris įvyko praėjus dvejiems metams, kai jie čia atvyko. Tie 
visiškai formalūs tikrinimai apsiribodavo pareigūnų apsilankymu 
pas koncesininką norint atgaivinti jam atmintį. Jam būdavo pri- 
menama, kad pirmasis terminas jau baigėsi. 

— Joks Žmogus nesugebėtų išauginti ką nors šitoje žemėje... — 
dejuodavo pastarasis. 

— Negi manote, kad mūsų kolonijos valdžia galėtų skirti netin- 
kamą dirbti sklypą! - atšaudavo pareigūnas. 

Pradėjusi jau geriau suprasti kyšininkavimo paslaptis, motina 
kaip argumentą pateikė tai, kad atsirado bungalas. Jis buvo dar 
nebaigtas statyti, tačiau vis tiek neabejotinai reiškė, kad sklypą 
jau pradėta įdirbti, ir tai davė teisę jai terminą pratęsti. Kadastro 
pareigūnai nusileido. Ji gavo dar vienerius metus. Tais, trečiai- 
siais, metais čionai atvykus, ji nusprendė, kad patirties atnaujinti 
neverta, ir davė valią Ramiajam vandenynui. Beje, jeigu ir būtų 
sumaniusi sėti, būtų pristigusi lėšų. 

Ji jau kartą ar netgi du skolinosi pinigų iš kolonijos bankų bun- 
galo statybai užbaigti. Bet, neatsiklausę kadastro, bankai nė pirš- 
to nepakrutindavo. Gauti paskolą ji galėjo tik užstačiusi nebaigtą 
resti bungalą, kurio baigiamosioms statyboms tuos pinigus ir sko- 
linosi. Bent jau tas bungalas priklausė jai ir buvo visiška jos nuo- 
savybė, tad ji kiekvieną mielą dieną džiaugėsi ėmusis jį statydinti. 
Juo skurdesni darėsi motinos ištekliai, juo labiau bungalo vertė, 
patikimumas kilo jos akyse. 

Po pirmojo patikrinimo - antras. Jis įvyko šiemet, vos praėjus 
savaitei po užtvarų griūties. Tačiau Žozefas jau buvo pakankamai 
suaugęs, kad įsikištų. Jis jau puikiai naudojosi šautuvu. Pakišo jį 
kadastro inspektoriui po nosimi, tas nesispyrė ir išrūko mažyčiu 
automobiliu, kuriuo dažniausiai leisdavosi į keliones. Nuo tada jie 
kuriam laikui davė motinai ramybę. 

Pratęsusi koncesijos terminą dėl bungalo motina išdrįso pra- 
nešti Kamo pareigūnams apie savo naujus ketinimus. Ji suma- 
niusi pasiūlyti valstiečiams, skurdžiai gyvenantiems gretimuose 
sklypuose, drauge su ja statyti užtvaras nuo jūros. Jos būsiančios 


naudingos visiems. Jos nusidrieks palei Ramųjį vandenyną ir 
aukštyn palei upę iki pat liepos potvynių ribos. Nustebę parei- 
gūnai tuos ketinimus palaikė gana utopiškais, tačiau jiems nesi- 
priešino. Motinai buvo leista surašyti viską raštu ir paštu jiems 
atsiųsti. Apskritai, pareiškė jie, lyguma galėjo būti nusausinama 
tik pagal valdžios planą, bet, kaip jiems žinoma, joks reglamentas 
nedraudžia koncesininkui statyti užtvarų savo valdoje. Su sąly- 
ga, kad pareigūnai bus įspėti apie tai ir kad bus gautas vietinių 
kadastro tarnybų leidimas. Po kelių bemiegių naktų, per kurias 
rašė tą dokumentą, motina išsiuntė jį valdžiai ir pradėjo laukti lei- 
dimo. Laukė labai ilgai, nenusimindama, nes prie tokių laukimų 
buvo jau pripratusi. Jie buvo tas vienintelis neaiškus ryšys, siejęs 
ją su galiomis pasaulio, nuo kurio ji visiškai priklausė: kadastru, 
banku. Išlaukusi ne vieną savaitę, nusprendė vykti į Kamą. Ka- 
dastro pareigūnai jos planą gavę. Neatsake jai tik todėl, kad jų 
nedomino koncesijos nusausinimas. Ir vis dėlto jie davė jai neby- 
lų sutikimą toms užtvaroms statyti. Didžiuodamasi, kad laimėjo, 
motina išvažiavo. 

Užtvaroms pastatyti reikėjo mangrovių rąstų. Tas išlaidas, ži- 
noma, prisiėmė pati viena. Ji ką tik buvo užstačiusi savo dar ne- 
baigtą bungalą. Visus iš hipotekos gautus pinigus išleido pirkti 
rąstams, tad baigti bungalo statybos taip ir nepavyko. 

Gydytojas ne taip jau ir suklydo. Galima patikėti, kad kaip tik 
nuo tada viskas ir prasidėjo. Ir iš tiesų, kas gi galėjo ramiai, ne- 
pasidavęs nevilčiai bei įtūžiui, stebėti, kaip užtvaros, su meile 
pastatytos šimtų tos lygumos valstiečių, netikėtos, beprotiškos 
vilties galop išbudintų iš tūkstantmečio sąstingio, sugriuvo visų 
akyse per vieną naktį lyg koks kortų namelis užplūdus nenu- 
maldomoms vandenyno bangoms? Ir kas gi, nesusimąstęs, kaip 
atsirado tokia beprotiška viltis, nebūtų pamėginęs pagrįsti vis- 

ko —- nuo amžiais neišbrendamo tos lygumos žmogelių skurdo iki 
motinos priepuolių —- tuo, kas nutiko lemtingąją naktį, ir įsikibt 
į lėkštą, tačiau patrauklų aiškinimą, esą dėl visko kaltas gamtos 
kataklizmas? 


Žozefas visad versdavo Siuzaną ilgai tūnoti vandenyje. Norė- 
jo, kad ji išmoktų gerai plaukti, tada galėtų maudytis drauge su 
juo jūroje Rame. Tačiau Siuzana buvo neryžtinga. Kartais, ypač 
per liūčių sezoną, kai miškas patvindavo per vieną naktį, vanduo 
atnešdavo kokią nuskendusią ondatrą, poviuką arba voverę, ir ji 
jais pasidygėdavo. 

Motina nesiliovė dejavusi, tad Žozefas nusprendė lipti iš van- 
dens. Siuzana liovėsi tykojusi automobilių ir nusekė jam iš paskos. 

— Kad įj kur galas, - nusikeikė Žozefas, - rytoj važiuosime į 
Ramą. 

Ir iš tolo pažvelgė motinos pusėn. 

— Ateiname, nerėk. 

Galvodamas apie motiną, Žozefas valandėlę pamiršo arklį. 
Skubėjo pas ją. Ji stovėjo išraudusi ir verkšleno: taip būdavo vi- 
suomet nuo tada, kai ėmė sirgti. Nesiliovė verkšlenusi. 

— Užuot rėkusi, geriau išgertum savo tabletes. 

— Dėl Dievo meilės, ką gi aš padariau, kad mano pačios vaikai 
taip bjauriai elgiasi su manimi? - rėkė motina. 

Žozefas ją aplenkė, įėjo į bungalą ir išėjo nešinas stikline van- 
dens bei tabletėmis. Motina, kaip visada, pradėjo atsikalbinėti, 
paskui, kaip visada, išgėrė jas. Kiekvieną vakarą, išsimaudę, jie 
turėdavo sugirdyt jai tabletę, kad nurimtų. Nes širdies gilumoje 
ji nepakentė, kad jie bent truputėlį išsiblaško nuo tos jų vargo 
vakarienės lygumoje. „Ji pasidarė nepakenčiama“, — sakydavo 
Siuzana. Žozefas negalėjo to paneigti. 


Siuzana nužingsniavo į vonios kabiną, apsiplovė vandeniu iš 
ąsočio, apsirengė. Žozefas nesiprausė ir liko su trumpikėmis iki 
rytojaus ryto. Kai Siuzana išėjo iš kabinos, verandoje jau grojo pa- 
tefonas, Žozefas gulėjo šezlonge ir galvojo jau nebe apie motiną, 
o apie savo arklį ir tyrinėjo jį bjaurėdamasis. 

— Jau kaip nesiseka, taip nesiseka, - pasakė. 

— Jeigu parduotum patefoną, galėtum nusipirkti gerą arklį ir 
važinėtum ne vieną, o tris kartus. 

— Jeigu parduosiu patefoną, manęs čionai neliks nė kvapo. 

Patefonas Žozefui buvo be galo svarbus daiktas. Jis turėjo 
penkias plokšteles ir po maudynių be perstojo grodavo jas kas 
vakarą. Kai jam viskas apkarsdavo, grodavo vieną po kitos be jo- 
kios pertraukos iki pat išnaktų, kol motina atsikeldavo antrą ar 
trečią kartą ir atėjusi pagrasindavo įmesianti patefoną į upę. Siu- 
zana pasiėmė krėslą ir atsisėdo šalia brolio. 

— Jeigu parduotum patefoną ir nusipirktum arklį, naują pate- 
foną galėtum nusipirkti po dviejų savaičių. 

— Dvi savaitės be patefono - ir manes čia nė kvapo. 

Siuzana nebesiginčijo. 

Motina dengė stalą vakarienei valgomajame. Jau uždegė ace- 
tileno lempą. 

Vakaras šituos kraštuos išties stoja akimoju. Saulei vos spė- 
jus užlįst už kalno, valstiečiai, gindamiesi nuo žvėrių, užkurdavo 
laužus, o vaikai klykdami gužėdavo į trobas. Vos jie sulaukdavo 
to amžiaus, kai jau kažką suprasdavo, tėvai juos mokydavo sau- 
gotis baisios maliarinės nakties ir jos žvėrių. Nors tigrai šituos 
kraštuos buvo sotesni už vaikus ir juos surydavo labai retai. Ši- 
toje pelkėtoje Kamo lygumoje, iš vienos pusės juosiamoje Kinų 
jūros (motina atkakliai vadino ją Ramiuoju vandenynu, nes „Kinų 
jūra“ jai skambėjo provincialiai, juk jaunystėje ji svajojo apie 

Ramųjį vandenyną, o ne apie kažin kokias mažytes jūras, viską be 
reikalo supainiodavusias), o Rytuose aptvertoje labai ilgos kalnų 
grandinės, prasidedančios Azijos žemyno gilumoje, nusidriekian- 
čios iki Siamo įlankos, tenai panyrančios po vandeniu, paskui ir 
vėl išnyrančios daugybėje kaskart vis mažesnių salelių, apaugu- 
sių tokiu pačiu gūdžiu atogrąžų mišku, - vaikai, tiesą pasakius, 
šitoje lygumoje žūdavo ne nuo tigrų, jie mirdavo iš bado, nuo 
bado sukeltų ligų, nuo bado negandų. Kelias kirto visą tą siaurą 
lygumą. Jis buvo sumanytas ir nutiestas gabenti būsimoms tos 
lygumos gėrybėms į Ramą, bet lyguma buvo tokia skurdi, kad jos 
vienintelės gėrybės buvo vaikai su nuolatos iš bado pražiotomis 
rausvomis burnomis. Tad po teisybei keliu naudodavosi tik juo 
važiuodavę medžiotojai ir tie vaikai: jie būrėsi ant jo išalkusiomis 
gaujomis - alkis netrukdo vaikams žaisti. 

— Naktį eisiu į mišką, - staiga pareiškė Žozefas. 

Motina liovėsi triūsusi prie viryklės ir atsistojo priešais jį. 

— Neisi, sakau tau, neisi. 

— Eisiu, - pakartojo Žozefas, - nieko neveiksi, eisiu. 

Kai Žozefas ilgokai užsisėdėdavo verandoje priešais mišką, jį 
apnikdavo neįveikiamas noras medžioti. 

— Pasiimk ir mane, - paprašė Siuzana, - Žozefai, pasiimk ir 
mane. 

Motina ėmė rėkti. 

— Aš nesivedu moterų į nakties medžioklę, o jeigu dar rėksi — 
dingsiu tuojau pat. 

Ir nupėdino į savo kambarį pasiruošti šovinių ir mauzerį. De- 
juodama motina grįžo į valgomąjį ir toliau dengė stalą. Siuzana 
liko verandoje. Vakarais, kai Žozefas išeidavo medžioti, jos gul- 
davo vėlai. Motina, kaip aiškino pati, tais vakarais tvarkydavo są- 
skaitas. Kokias sąskaitas, nežinia. Šiaip ar taip, tomis naktimis ji 


nemiegodavo. Retkarčiais sąskaitas palikdavo, išeidavo verandon 
pasiklausyti miško garsų, mėgindavo įžvelgti Žozefo lempos rati- 
lą. Paskui ir vėl sugrįždavo prie tų „beprotės sąskaitų“, kaip sakė 
Žozefas. 

— Valgyti, - pakvietė motina. 

Dar buvo likę ryžių ir paukštienos. Kapralo žmona atnešė ke- 
lias keptas žuvis. 

— Ir vėl naktis be miego, - pasiskundė motina. 

Tamsoje švytinčioje lempos šviesoje ji atrodė dar blyškesnė. 
Tabletės jau buvo pradėjusios veikti. Ji nusižiovavo. 

— Mama, tu nesirūpink, aš greit pargrįšiu, - švelniai ramino ją 
Žozefas. 

— Aš juk bijau dėl jūsų, jeigu staiga mane ištiktų priepuolis. 

Ji atsistojo, nuėjo paimti iš indaujos dėželės sūdyto sviesto, 
skardinės kondensuoto pieno, pastatė jas priešais vaikus. Siuza- 
na gausiai aplaistė ryžius kondensuotu pienu. Motina užsitepė 
sviestu kelis skrebučius, pamirkė juos puodelyje su juoda kava. 
Žozefas valgė paukštieną, tokią sultingą mėsą su krauju. 

— Ji dvokia žuvimi, bet labai soti. 

— Kaip tik to ir reikia, - pasakė motina. - Būk atsargus, Žo- 
zefai. 

Ji visada būdavo meili, kai juos maitindavo. 

— Nesirūpink, aš būsiu atsargus. 

— Vadinas, šiandien į Ramą nevažiuosim, - įsiterpė Siuzana. 

— Važiuosim rytoj, - patikino Žozefas, - bet Rame tu nerasi 
nieko, ten jie visi jau vedę, tik Agostis dar ne. 

— Aš niekada neatiduosiu jos Agosčiui, - pareiškė motina, - 
net jei jis pultų maldauti. 

— Jis tavęs nieko ir neprašo, - atkirto jai Siuzana. - Nors sura- 
siu tikrai ne čia. 

— O jis be galo apsidžiaugtų, —- neatlyžo motina, - žinau, ką 
kalbu, tik kad jam neišdegs. 

— Jis apie ją net negalvoja, - užtikrino Žozefas. - Tai nelengva. 
Merginai kartais pasitaiko ištekėti ir be pinigų, bet turi būti labai 
graži, o tai labai retai pasitaiko. 

— Aš juk ne vien dėl to noriu į Ramą, ten būna linksma, kai 
atplaukia pašto garlaivis, be to, ten yra elektra ir bare — puikus 
patefonas. 

— Atstok su savo Ramu, - nukirto ją Žozefas. 

Motina priešais juos padėjo ryžių duonos, kurios autobusas 
atveždavo iš Kamo kas trečią dieną. Paskui ėmėsi išpinti savo 
kasą. Tarp jos sugrubusių pirštų plaukai šiugždėjo kaip sausa žolė. 
Ji jau buvo pavalgiusi ir dabar žvelgė į vaikus. Prie stalo atsisės- 
davo priešais ir akimis lydėdavo kiekvieną jų mostą. Norėjo, kad 
Siuzana dar paūgėtų, ir Žozefas. Manė, kad tai įmanoma. Nors 
Žozefui jau buvo sukakę dvidešimt ir jis gerokai pranoko ją ūgiu. 

— Pavalgyk ibio mėsos, - pasiūlė ji Siuzanai, - tas kondensuo- 
tas pienas tavęs nepasotins. 

— Be to, nuo jo genda dantys, - įsiterpė Žozefas. - Man visi 
krūminiai nuo jo sugedo. Ir genda pamažu toliau. 

— Kai gausim pinigų, sudėsim tau naujus dantis, - paguodė 
motina. - Pavalgyk ibio mėsos, Siuzana. 

Siuzana įsidėjo gabaliuką paukštienos“ Ibio mėsa ją pykino, 
todėl ji kramtė ją mažais kąsneliais. 

Žozefas baigė valgyt ir ėmė pildyti karbidu medžioklinį žibin- 
tą. Vis dar pindama kasą motina pašildė jam puodelį kavos. Pas- 
kui Žozefas uždegė žibintą ir prisitvirtino prie šalmo. Tada išėjo į 
verandą patikrinti šviesos kritimo kampo. Jis pirmąsyk per visą 
vakarą buvo pamiršęs arklį. Ir štai dabar vėl jį išvydo acetileno 
lempos šviesos rate. 


— Po perkūnais, - sušuko, - jis jau pastipes. 

Motina ir Siuzana pribėgo prie Žozefo. Lempos šviesos ratile 
jos irgi įžiūrėjo arklį. Šis tysojo ant žemės paslikas. Galva gulėjo 
šlaito viršuje, o šnervės, įnirusios į jaunus ūglius, lietė pilką van- 
denį. 

— Baisu, - ištarė motina. 

Prislėgta ji pakėlė ranką prie kaktos ir sustingo greta Žozefo. 

— Prieik arčiau, patikrink, ar jis tikrai negyvas, - paprašė. 

Žozefas lėtai nulipo laiptais ir patraukė prie šlaito, priešais 
šokčiojant ant kaktos pritvirtinto žibinto šviesai. Jam dar nespė- 
jus prieiti prie arklio, Siuzana grįžo į bungalą, vėl atsisėdo prie 
stalo ir mėgino doroti paukštieną. Bet apetitas buvo jau dingęs. 
Nustūmė valgį ir grįžo į svetainę. Susigūžė rotango krėsle ir pasi- 
suko nugara į arklį. 

— Vargšas padaras, - verkšleno motina, - tik pamanyk, dar 
šiandien jis sukorė visą kelią iš Bantė. 

Nors nematydama, Siuzana girdėjo ją verkšlenant. Tikriausiai 
stovėjo verandoje, akis įbedusi į Žozefą. Aną savaitę kaimelyje už 
bungalo mirė vaikas. Motina išsėdėjo prie jo kiaurą naktį ir pary- 
čiais, kai vaikas mirė, lygiai taip pat verkšleno. 

— Kokia nelaimė! - sušuko motina. - Na kaip, Žozefai? 

— Jis dar kvėpuoja. 

Motina grįžo į valgomąjį. 

— Ir ką dabar daryti? Siuzana, nueik atnešk iš mašinos seną 
languotą antklodę. 

Vengdama žiūrėti į arklio pusę, Siuzana nusileido po bunga- 
lu. Paėmė antklodę nuo užpakalinės „B.12“ sėdynės, vėl užkopė 
laiptais ir padavė motinai. Nešina antklode, motina nubidzeno 
prie Žozefo ir po kelių minučių grįžo drauge su juo. 

— Kaip baisu, - pasakė, - jis žiūrėjo į mus. 

— Gana apie tą arklį, - subarė Siuzana, —- rytoj važiuojame į 
Ramą. 

— Ką? - paklausė motina. 

- Žozefas taip pasakė, - paaiškino Siuzana. 

Žozefas apsiavė teniso batelius. Išėjo labai paniuręs. Motina 
nutvarkė stalą, paskui sėdo prie savo sąskaitų. Prie tų „beprotės 
sąskaitų“, kaip sakė Žozefas. 


Kai jie važiuodavo į Ramą, motina susukdavo ant pakaušio 
kasą ir apsiaudavo. Tačiau suknelė visada būdavo ta pati: tamsiai 
raudono kartūno; motina nusivilkdavo ją tik eidama miegoti. Kai 
ją išskalbdavo, atsiguldavo ir miegodavo, kol suknelė džiūdavo. 
Ir Siuzana apsiaudavo tais vieninteliais bateliais, kuriuos turėjo: 
vakariniais atlaso bateliais, kuriuos nusipirko mieste nupigintus. 
Bet ji ta proga persirengdavo: vietoj malajietiškų kelnių apsivilk- 
davo suknelę. O Žozefas važiuodavo kaip stovi. Dažniausiai net 
neapsiaudavo. Bet jei tai būdavo diena, kai iš Siamo atplaukdavo 
pašto garlaivis, apsiaudavo teniso batelius, kad galėtų pašokti su 
garlaivio keleivėmis. 

Atvažiavę į Ramo barą, jie pamatė, kad kieme stovi praban- 
gus juodas septynių vietų limuzinas. Jo viduje kantriai laukė livrė- 
ją vilkintis vairuotojas. Nė vienas jų anksčiau nebuvo to limuzino 
mates. Jis negalėjo priklausyti kuriam nors iš medžiotojų. Medžio- 
tojai važinėjo ne limuzinais, o sportiniais automobiliais su nuke- 
liamuoju stogu. Žozefas iššoko iš „B.12“. Prisiartino prie limuzino, 
lėtai apėjo jį du kartus. Paskui sustojo prieš variklį ir ilgai jį ap- 
žiūrinėjo vairuotojui spoksant su nuostaba. „Talbot“ arba „Lėon 
Bollėe“, - pareiškė Žozefas. Nesiryždamas patvirtinti, kuri tai iš tų 
dviejų automobilių markių, užlipo su Siuzana ir motina į barą. 

Ten prie staliukų jau sėdėjo trys pašto tarnautojai, keli laivy- 
no karininkai ir keleiviai, Agosčio sūnus, niekada nepraleisdavęs 
pašto garlaivio, ir galiausiai prie atskiro staliuko — pats vienas, 
jaunas, taip netikėtai čia išdygęs spėjamas limuzino savininkas. 

Tėtušis Bartas atsistojo, lėtai žengė iš už kasos ir patraukė 
prie motinos. Jis jau dvidešimt metų buvo Ramo baro savinin- 
kas. Niekad nebuvo jo palikęs. Čia suseno ir išstorėjo. Dabar jau 
buvo penkiasdešimtmetis vyras, sergantis apopleksija, nutukęs ir 
išsipūtęs nuo perno. Prieš keletą metų tėtušis Bartas įsūnijo tokį 
berniuką iš lygumos, ir tas dabar atlikdavo visą darbą bare, o lais- 
vomis akimirkomis vėduodavo tėtušį už prekystalio, kur šis pasi- 
traukdavo išsiblaivyti nuo perno ir sėdėdavo sustingęs kaip Buda. 
Bet kuriuo paros metu tėtušis Bartas būdavo išpiltas prakaito, o 
šalia jo stovėdavo pradėtas perno. Iš savo vietos jis pasikeldavo 
tik pasitikti klientų. Nieko kito nedarė. Prieidavo prie jų lėtai, kaip 
kokia iš vandens išnirusi jūros pabaisa, beveik nepakeldamas nuo 
žemės kojų, — taip jį varžė jo nepamirštamas pilvas — tikra ab- 
sento šulė. Nieko kito jis ir nedarė, tik gėrė. Gyveno iš absento 
kontrabandos ir susikrovė iš jos turtus. Pirkėjai atvažiuodavo pas 
jį iš labai toli, net iš šiaurinių plantacijų. Jis neturėjo nei vaikų, nei 


šeimos, bet taip brangino savo pinigus, kad niekad jų neskolin- 
davo, o jeigu skolindavo, tai jau už tokius milžiniškus procentus, 
kad lygumoje nebuvo tokio bepročio ar gudragalvio, kuris sutiktų 
pasiskolinti. To jis ir siekė, nes buvo tvirtai įsitikines, jog skolinti 
pinigus lygumoje - tolygu juos prarasti. Ir vis dėlto jis buvo čia 
vienintelis baltasis, apie kurį galėjai pasakyti, kad jis tą lygumą 
myli. Jis iš tiesų surado joje savo gyvenimo šaltinį ir prasmę: per- 
no. Ir buvo laikomas geru žmogumi, nes įsūnijo vaiką. O jei tas 
vaikas ir mosuoja ties juo vėduokle, tai mosuoti geriau negu ga- 
nyti buivolus po spiginančia tos lygumos saule. Tas kilnus poelgis 
ir jo suteikta tėtušiui Bartui reputacija užtikrino jam galimybe ra- 
miausiai verstis kontrabanda. Ir, aišku, gerokai prisidėjo prie to, 
kad kolonijos valdžia suteikė jam Garbės Legiono ordiną už tai, 
jog dvidešimt metų laikė barą Rame, taip rūpindamasis Prancūzi- 
jos prestižu „toli už metropolijos ribų“. 

— Kaip gyvuojate? — paklausė tėtušis Bartas, spausdamas mo- 
tinai ranką. 

— Neblogai, neblogai, - atsakė ši, vengdama plėtoti tą temą. 

— Rupūs miltai, susilaukėte prabangių klientų, - įsiterpė Žoze- 
fas, - kad jį kur galas, koks limuzinas... 

— Tas vaikinas — iš kaučiuko plantacijų Šiaurėje, jie ten kur kas 
turtingesni. 

— Na, jums tai jau nėra ko skųstis, - papriekaištavo motina, — 
trys garlaiviai per savaitę - neprastas biznis. O dar perno. 

— Bet kokia rizika, dabar jie lankosi kas savaitę, didžiulė rizika, 
kiekvieną mielą savaitę tampo nervus. 

— Parodykite mums tą Šiaurės plantatorių, - paprašė motina. 

— Jis sėdi prie Agosčio, kampe. Ką tik atvyko iš Paryžiaus. 

Jie jau buvo jį pastebėję prie Agosčio. Jis sėdėjo prie staliuko 
pats vienas. Kokių dvidešimt penkerių metų jaunuolis žaliavinio 

Šilko eilute. Kai gurkštelėjo perno, ant jo piršto visi išvydo nuosta- 
bų deimantą: visa nustėrusi motina spitrijo į jį patylomis. 

— Nieko sau geldą turi, po perkūnais, - nerimo Žozefas, paskui 
pridūrė: — o dėl viso kito - paprasčiausia beždžionė. 

Deimantas buvo milžiniškas, žaliavinio šilko eilutė — puikaus 
kirpimo. Žozefas niekada nebuvo vilkėjęs nieko iš šio šilko. Skry- 
bėlė — kaip iš kino filmo: tokią nerūpestingai užsivoži ant galvos 
prieš sėsdamas į savo prabangų automobilį, kad, pasibodėjęs 
moterimi, nudumtum į Lonšaną* pralošti pusės savo turto. Tikra 
teisybė, jis buvo ne iš gražuolių. Siauri pečiai, trumpos rankos, 
tikriausiai tik vos aukštesnis nei vidutinio ūgio. Mažos rankos iš- 
puoselėtos, plonos, gana gražios. O deimantas joms teikė tarsi ką 
karališka, gal dekadentiška. Jis buvo vienas, jis buvo plantatorius, 
jis buvo jaunas. Žiūrėjo į Siuzaną. Motina pastebėjo, kad jis į ją 
žiūri. Ji irgi pažvelgė į dukrą. Elektros šviesoje jos strazdanos ma- 
tėsi mažiau nei dieną. Be jokios abejonės, ji buvo graži mergina, 
tokiomis žvilgančiomis arogantiškomis akimis, jauna, beveik pa- 
auglė, ir anaiptol ne iš droviųjų. 

— Ir kam ta pagrabinė mina? - paklausė motina. - Ar negalė- 
tum bent kartą būti maloni? 

Siuzana nusišypsojo Šiaurės plantatoriui. Jie išklausė dvi ilgai 
grojančias plokšteles: fokstrotą ir tango. Užgrojus trečiajai, foks- 
trotui, Šiaurės plantatorius atsistojo pakviesti Siuzaną šokio. At- 
sistojęs atrodė visiškai nekoks. Kol artinosi, visi spoksojo į jo dei- 
mantą: tėtušis Bartas, Agostis, motina, Siuzana. Nespoksojo tik 
garlaivio keleiviai, jie buvo matę ir ne tokių. Žozefas nespoksojo, 
nes jis spoksodavo tik į automobilius. Bet visi lygumos gyventojai 
spoksojo. Reikia pasakyti, kad tas deimantas, kurio jo savininkas 


2 Hipodromas Paryžiaus Bulonės miške. 


visiškai nepaisė, pats vienas kainavo maždaug tiek, kiek visos ly- 
gumos koncesijos, drauge sudėtos. 

— Galima, ponia? - Šiaurės plantatorius pirmiausia nusilenkė 
motinai. 

— Žinoma, prašom, - atsakė motina ir nuraudo. Aikštelėje ka- 
rininkai jau šoko su garlaivio keleivėmis, Agosčio sūnus — su mui- 
tininko žmona. 

Šiaurės plantatorius šoko neprastai. Lėtai, taisyklingai, matyt, 
norėjo pademonstruoti Siuzanai aukštą lygį, taktą ir dėmesį. 

— Ar galėtumėt pristatyti mane savo motinai? 

— Žinoma, - atsakė Siuzana. 

— Jūs gyvenate šituose kraštuose? 

— Taip, mes vietiniai. Tas automobilis apačioje - jūsų? 

— Pristatykite mane kaip poną Žo. 

— Iš kur jis? Jis nuostabus. 

— Jums taip patinka automobiliai? — šypsodamasis paklausė 
ponas Žo. 

Jo balsas nepanėšėjo nei į plantatorių, nei į medžiotojų bal- 
sus. Buvo kažkoks nečionykštis, toks švelnus, rafinuotas. 

— Labai, - atsakė Siuzana. - Čia nėra automobilių, veikiau tik 
sportiniai. 

— Tokiai gražiai merginai kaip jūs turėtų būti nuobodu šitoje 
lygumoje... - švelniai ištarė ponas Žo Siuzanai prie ausies. 

Vieną vakarą, prieš kokius du mėnesius, Agosčio sūnus išsi- 
vedė ją iš baro, kai ten grojo „Ramoną“, į uostą ir pasakė, kad 
ji graži mergina, o paskui pabučiavo. Kitąsyk, po mėnesio, toks 
karininkas iš garlaivio pasisiūlė jai aprodyti laivą ir, vos tik jie įlipo 
vidun, nusitempė ją į pirmos klasės kajutę ir ten pasakė, kad ji 
labai graži, paskui pabučiavo. Ji leidosi tik pabučiuojama. Taigi 
dabar tai buvo trečias kartas, kai jai buvo sakoma, kad ji graži. 

— Kokio jis modelio? —- paklausė Siuzana. 

— „Maurice Lėon Bollėe“. Mano mėgstamiausias modelis. Jei 
norite, galim pasivažinėti. Nepamirškite manęs supažindinti su 
savo motina. 

— Kiek arklio galių? 

— Rodos, dvidešimt keturios, - atsakė ponas Žo. 

— O kiek „Maurice Lėon Bollėe“ kainuoja? 

— Šitas modelis - specialiai užsakytas Paryžiuje. Sumokėjau už 
jį penkiasdešimt tūkstančių frankų. 

„B.12“ kainavo maždaug keturis tūkstančius frankų, ir motina 
mokėjo už jį ketverius metus. 

— Nieko sau, nežmoniškas brangumas, - nusistebėjo Siuzana. 

Ponas Žo žvelgė į jos plaukus ir lenkėsi vis arčiau, arčiau, kar- 
tais pažvelgdamas į jos nuleistas akis ir lūpas. 

— Jei mes turėtume tokį automobilį, kas vakarą važiuotume į 
Ramą prasiblaškyti. Į Ramą ir visur kitur. 

— Bet turtai laimės nesuteikia, nors jums, regis, atrodo ki- 
taip, - nostalgiškai ištarė ponas Žo. 

Motina visada kartodavo: „Laimingas gali būti tik būdamas 
turtingas. Tik kvailiams turtai nesuteikia laimės.“ Ir pridurdavo: 
„Žinoma, praturtėjus reikia pasistengti nesukvailėti.“ Kategoriš- 
kesnis net ir už motiną Žozefas tvirtino, kad turtai, be jokios abe- 
jonės, suteikia žmogui laimę. Pakaktų vien pono Žo limuzino, kad 
Žozefas pasijustų laimingas. 

— Nežinau, - atsakė Siuzana, - manau, mes sugebėtume jaus- 
tis laimingi, jei būtume turtingi. 

— Jūs tokia jauna, - ištarė ponas Žo pašnabždomis, - ak, jūs 
negalite suprasti. 

— Ne todėl, kad esu jauna, - atsikirto Siuzana. - Tiesiog jūs — 
pernelyg turtingas. 


Ponas Žo tvirtai prispaudė ją prie savęs. Nusiminė, kai foks- 
trotas baigėsi. 

— Mielai būčiau šokęs daug ilgiau... 

Ir nulydėjo Siuzaną iki jų staliuko. 

— Susipažink su ponu Žo, - pristatė jį Siuzana motinai. 

Motina atsistojo, pasisveikino su ponu Žo ir jam nusišypsojo. 
Kaip tik todėl Žozefas neatsistojo ir nenusišypsojo. 

— Atsisėskite prie mūsų staliuko, - pasiūlė motina, - išgerkite 
su mumis. 

Jis atsisėdo prie Žozefo. 

— Vaišinu aš, - pasakė ir pasisuko į tėtušį Bartą: - Deramai at- 
šaldyto šampano, - paprašė. - Gero šampano negėriau nuo tada, 
kai išvažiavau iš Paryžiaus. 

— Mes gauname jo kiekvienąsyk, kai atplaukia pašto garlai- 
vis, — paaiškino tėtušis Bartas, - nenusivilsite. 

Ponas Žo šypsojosi, rodydamas visus savo gražius dantis. Žo- 
zefas juos įvertino ir spoksojo tik į juos. Jam buvo apmaudu: jo 
dantys visiškai išgedo, bet jų susitvarkyti jis negalėjo. Tvarkytinų 
reikalų, svarbesnių už jo dantis, buvo tiek daug, kad kartais jis 
išvis suabejodavo, ar kada nors dantims ateis eilė. 

— Jūs ką tik iš Paryžiaus? — paklausė motina. 

— Aš ką tik išlipau iš garlaivio. Rame pabūsiu tris dienas. Atvy- 
kau prižiūrėti kraunamos latekso siuntos. 

Motina raudo, šypsojosi, gerte gėrė pono Žo žodžius. Jis tai 
matė ir, regis, buvo tuo patenkintas. Matyt, labai retai jo buvo 
klausomasi taip susižavėjus. Jis gerinosi prie motinos, nenulei- 
do nuo jos akių ir vis dar vengė sutelkti per daug dėmesio į tai, 
kas jį domino: į Siuzaną. Dar nepajuto, kad turi saugotis brolio. 
Tik pastebėjo, kad pati Siuzana nenuleidžia akių nuo brolio, o tas 
niūriai, tūžmingai nužiūrinėja jo dantis arba šokių aikštelę. 

— Jo automobilis - „Maurice Lėon Bollėe“, — paaiškino Siu- 
zana. 

Ji šliedavosi prie Žozefo visada, kai šalia būdavo kas nors tre- 
čias, o juolab kai Žozefas jausdavosi taip akivaizdžiai sumautai, 
kaip šįvakar. Regis, Žozefas pakirdo. Irzliai paklausė: 

— Kiek toks kledaras turi arklio galių? 

— Dvidešimt keturias, - atsainiai paaiškino ponas Žo. 

— Rupūs miltai, dvidešimt keturios arklio galios... Tikriausiai 
keturi greičiai? 

— Taip, keturi. 

— Panorėjus iš vietos rauna per sekundę, ar ne? 

— Taip, panorėjus, bet greičių dėžei tai - ne į sveikatą. 

— Kelią atlaiko? 

— Lekiant aštuoniasdešimt kilometrų greičiu - puikiai. Bet šito 
aš nemėgstu, turiu dvivietį „Roadster“, su juo be jokio vargo iš- 
spaudžiu šimtą. 

— Kiek benzino lekiant šimtu? 

— Kelyje — penkiolika litrų. Aštuoniolika mieste. O koks jūsų 
modelis? 

Žozefas sutrikęs pažvelgė į Siuzaną ir pratrūko juoktis. 

— Apie jį neverta nė kalbėti... 

— „Citroen“, - paaiškino motina. - Geras senas „Citroen“, kuris 
mums ištikimai tarnavo. Mūsų keliui jo visiškai pakanka. 

— Matos, kad jį nedažnai vairuoji, - Ieptelėjo Žozefas. 

Muzika vėl užgrojo. Ponas Žo tyliai mušė į stalą ritmą dei- 
mantuotu pirštu. Žozefas palydėdavo jo atsakymus ilgiausiomis 
pauzėmis. Bet, regis, ponas Žo nesiryžo keisti pokalbio temos. 
Atsakinėdamas Žozefui nenuleisdavo akių nuo Siuzanos. Galėjo 
tai daryti ramiai. Siuzana taip įdėmiai sekė Žozefo reakcijas, kad 
vien į jį ir težiūrėjo. 


— O „Roadster“? - paklausė Žozefas? 

— Ką „Roadster“? 

— Kiek benzino ima lekiant šimtu? 

— Daugiau, - atsakė ponas Žo. - Aštuoniolika kelyje. Trisde- 
šimt arklio galių. 

— Po perkūnais, - nusikeikė Žozefas. 

— Ar „Citroen“ suvartoja mažiau? 

Žozefas garsiai nusikvatojo. Baigė gerti savo šampaną ir įsipy- 
lė dar. Staiga nusprendė, kad reikia pasismaginti. 

— Dvidešimt keturis, - atsakė jis, 

— Nieko sau! - iškošė ponas Žo. 

— Nieko čia nuostabaus, - tarė Žozefas. 

— Daugoka. 

— Turėtų imti dvylika, - paaiškino Žozefas, - bet nėra ko stebė- 
tis... Jo karbiuratorius jau nebe karbiuratorius, o koštuvas. 

Pasiutęs Žozefo juokas buvo užkrečiamas. Tai buvo nesuval- 
domas, dar vaikiškas juokas, jis liejosi su nežabotu įkarščiu. Moti- 
na nuraudo, mėgino susitvardyti, tačiau jai nepavyko. 

— Jei būtų vien tik tai, būtų niekis, - paaiškino Žozefas. 

Motina mirė iš juoko. 

— Tikra teisybė, jeigu tai būtų tik karbiuratorius... 

Siuzana irgi juokėsi. Jos juokas buvo ne toks kaip Žozefo, spi- 
gesnis, švilpčiojantis. Tas juokas akimirksniu užvaldė juos visus. 
Ponas Žo atrodė sutrikęs. Matyt, svarstė, ar tai nepakenkė jo sėk- 
mei ir kaip čia išsisukti iš padėties nesusikompromitavus. 

— O radiatorius! - pareiškė Siuzana. 

— Rekordas! - rutuliojo Žozefas. - Tokio dar nesat matęs. 

— Pasakyk kiek, Žozefai, tik pasakyk... 

— Anksčiau, kai nebuvau jo kiek patvarkęs, imdavo iki penkias- 
dešimties litrų šimtui. 

— O! - suprunkštė motina, - tie penkiasdešimt litrų šimtui — 
retas daiktas. 

— Na ką jau čia, jeigu būtų tik šitai, tik karbiuratorius ir radia- 
torius... 

— Tikra teisybė, — patvirtino motina, - jei būtų tik tiek... tai 
būtų niekis. 

Ponas Žo pamėgino nusijuokti. Turėjo šiek tiek prisiversti. Gal 
jie pamiršo jį. Atrodė truputį kvanktelėję. 

— O mūsų padangos! - nenustygo Žozefas. - Mūsų padan- 
gos... Jos... 

Žozefas taip kvatojo, kad nebegalėjo ištarti nė žodžio. Toks pat 
nesutvardomas, paslaptingas juokas purtė ir motiną, ir Siuzaną. 

— Atspėkit, ką mes dedame į padangas, - išspaudė iš savęs 
Žozefas, - atspėkit... 

— Nagi, atspėkit, - įsiterpė Siuzana. 

— Niekada neatspės, - užtikrino Žozefas. 

Ponui Žo paprašius, įsūnis atnešė antrą šampano butelį. Agos- 
tis klausėsi jų ir skaniai juokėsi. Nieko nesuprasdami karininkai ir 
keleiviai taip pat ėmė juoktis, bet patyliukais. 

— Nagi, pasukit galvą, - ragino Siuzana. - Laimė, mes ne visa- 
da taip darome... 

— Na, nežinau, gal motociklo padangas, - atsakė ponas Žo, 
nutaisęs pataikiusio į toną žmogaus miną. 

— Neatspėjote, nė iš tolo, - klegėjo Siuzana. 

— Bananmedžio lapus, - paaiškino Žozefas, - mes prikemša- 
me jų į padangas... 

Ponas Žo pirmąsyk nusijuokė iš širdies. Tik ne taip garsiai, kaip 
jie, suveikė temperamentas. Žozefui juokas jau gniaužė kvapą, jis 
nuo jo duso. Ponas Žo atsisakė minties pakviesti Siuzaną šokti. 
Kantriai laukė, kada tas juokas baigsis. 


— Originalu, mirk iš juoko, kaip sakoma Paryžiuje. 

Jie nesiklausė jo. 

— Kai išvykstame į kelione... - pradėjo Žozefas, - pririšame 
kapralą prie purvasargio, o laistytuvą - šalia jo... 

Jis žagtelėdavo po kiekvieno žodžio. 

— Vietoj žibinto... jis būna dar ir žibintas... kapralas - mūsų 
radiatorius ir mūsų žibintas, - pridūrė Siuzana. 

— Oi, aš dūstu... nutilk... nutilk... - ištarė motina. 

— O durelės, - nesiliovė Žozefas, - durelės pritvirtintos viela... 

— Aš jau nebeprisimenu, - vėl įsiterpė motina, - aš jau nebe- 
prisimenu, kaip atrodė mūsų durelių rankenos... 

— O kam mums rankenos! Juk op - įšokame vidun pro tą pusę, 
kur laiptelis. Reik tik įprasti. 

— O mes jau įpratom, - patvirtino Siuzana. 

— Nutilk, - paliepė motina. - Mane tuoj priepuolis ištiks. 

Buvo labai įraudusi. Jau sena, ji tiek prisikankino per gyveni- 
mą ir taip retai gaudavo progą pasijuokti iš savo bėdų, kad tas 
juokas užvaldė ją visą ir kilo pavojus, kad ji neatlaikys. Rodės, juo- 
kėsi ne savo valia, ir tai varžė aplinkinius bei kėlė abejonių dėl jos 
sveiko proto. 

— Žibintų mums nereikia... - pasakė Žozefas. - Tinka ir me- 
džioklės žibintas. 

Ponas Žo žiūrėjo į juos tarsi svarstydamas, ar tai išvis kada 
nors baigsis. Bet klausėsi kantriai. 

— Malonu susitikti su tokiais žmonėmis kaip jūs, su tokiais kaip 
jūs, linksmuoliais, - pasakė jis, matyt, mėgindamas nukreipti juos 
nuo tos neišsemiamos „Citroen“ temos ir kaip nors išsigauti iš to 
labirinto. 

— Tokiais linksmuoliais kaip mes? - perklausė visiškai sutrikusi 
motina. 

— Ką jis pasakė - kad mes linksmuoliai? - atkartojo Siuzana. 

— Ak, kad jis žinotų, kad jis žinotų... - įsiterpė Žozefas. 

Žozefas aiškiai ant jo siuto. 

— O, kad būtų tik tiek, tas bakas ir žibintai... Kad būtų tik tiek... 

Motina ir Siuzana žvelgė į jį išpūtusios akis. Kuo Žozefas jas 
dar prajuokins? Dar nesuprato, bet jau pradėjęs blėsti juokas ir 
vėl supurtė jas. 

— Viela, banano lapai, o, kad būtų tik tiek... 

— Iš tikrųjų, kad būtų vien tik tiek... - klausiamai žvelgdama 
ištarė Siuzana. 

— O, kad tai būtų tik automobilis, - tęsė Žozefas. 

— Tai būtų niekis, - patikino motina, - visiškas niekis... 

Žozefas jau nebesitvėrė juoku ir užkrėtė juo motiną ir seserį. 

— Ką jau čia tas automobilis. Mes turėjome užtvarų... už- 
tvarų... 

Motina ir Siuzana suklykė iš pasitenkinimo. Suprunkštė ir 
Agostis. O nuo kasos atsklides duslus gurgimas reiškė, kad prie jų 
prisidėjo ir tėtušis Bartas. 

— Ak! Tie krabai... tie krabai! - šaukė motina. 

— Krabai surijo jas, - paaiškino Žozefas. 

— Net krabai įsitraukė į tai, - pridūrė Siuzana. 

— Tikra teisybė, net krabai stojo prieš mus, - patikslino motina. 

Dalis klientų vėl pradėjo šokti. Agostis nepaliovė juokesis, nes 
jų istorija jam buvo žinoma taip pat gerai kaip jo paties. Taip galė- 
jo nutikti ir jam, ir bet kuriam kitam lygumos koncesininkui. Jūros 
užtvaros toje lygumoje buvo baisi nelaimė ir sykiu baisi linksmy- 
bė, nelygu diena. Tai buvo baisios bėdos sukeltas baisus linksmu- 
mas. Tai buvo šiurpu, ir tai buvo juokinga. Nelygu iš kieno pusės 
pažiūrėsi: iš jūros, vienu matu išrovusios visas jas ir išsviedusios į 
orą, pusės, iš jas koštuvais pavertusių krabų pusės ar, priešingai, 


iš pusės tų, kurie jas statė pusmetį, visai pamiršę akivaizdžią nai- 
kinamąją jūros ir krabų galią. Tačiau visų keisčiausia buvo tai, kad 
tų, kurie pamiršo ir puolė dirbti, buvo du šimtai. 

Suėjo visi vyrai iš gretimų kaimų, kur motina buvo pasiuntusi 
kapralą. Ir visus juos surinkusi prie bungalo, jiems paaiškino, ko 
iš jų norinti. 

— Jei panorėsite, mes galime be jokios šunsnukių pareigūnų 
pagalbos atsikariauti šimtus hektarų ryžių laukų. Mes pastatysi- 
me užtvaras: vienas - lygiagrečiai su jūra, kitas... ir pan. 

Valstiečiai truputį nustėro. Visų pirma todėl, kad per tuos 
tūkstantmečius, kai jūra nuolatos užliedavo jų lygumą, jie taip 
prie to priprato, kad jiems niekad nebūtų šovę į galvą, jog galima 
tai sukliudyti. O dar todėl, kad skurdas taip išlavino jų pasyvumą, 
jog šis tapo jiems vienintele gynyba, kai vaikai mirdavo iš bado 
ar kai druska sunaikindavo derlių. Ir vis dėlto jie atėjo ir antrą, 
ir trečią dieną, ir kiekvieną kartą jų būdavo vis daugiau. Motina 
jiems paaiškino, kaip ketina statyti tas užtvaras. Svarbiausia, anot 
jos, buvo paremti jas mangrovių kamienais. Ir ji žinanti, kur jų 
gauti. Rietuvės tų rąstų, niekam nereikalingų baigus tiesti kelią, 
stirkso prie Kamo. Rangovai jai pasiūle parduoti juos su nuolaida. 
Ji pasiryžusi prisiimti tas išlaidas sau. 

Koks šimtas valstiečių sutiko iškart. Paskui, pirmiesiems pra- 
dėjus leistis valtimis nuo tilto iki statybviečių, su jais patraukė 
daug kitų. O po savaitės beveik visi jau buvo įnike į užtvarų staty- 
bą. Pakako menko nieko, ir tie valstiečiai buvo ištraukti iš įpras- 
tinio pasyvumo. Ta vargeta senutė, kuri pareiškė jiems nuspren- 
dusi kautis, įtraukė juos į kovą, - sakytum, jie tik jos ir laukė nuo 
amžių pradžios. 

Bet motina nesitarė su jokiais specialistais, nesiteiravo, ar pa- 
statytos užtvaros bus veiksmingos. Ji tuo tikėjo. Ji tuo neabejojo. 


41 


42 


Ji visada taip veikdavo: paklusdavo vien tik akivaizdiems dalykams 
ir savo pačios logikai, kuria nesidalijo su niekuo. Tai, kad valstiečiai 
jos žodžiais patikėjo, ją dar labiau įtikino suradus kaip tik tai, ko 
ir reikėjo pakeisti lygumos gyvenimui. Šimtai hektarų ryžių laukų 
bus išgelbėti nuo užtvindymo. Visi arba beveik visi taps turtingi. 
Vaikai nebemirs. Lygumoje atsiras gydytojų. Palei tas užtvaras bus 
nutiestas ilgas kelias, ir juo bus galima pasiekti išlaisvintas žemes. 

Kai rąstai jau buvo nupirkti, jie gavo laukti dar tris mėnesius, 
kol jūra visiškai nuslūgs ir žemė tiek išdžius, kad būtų galima pra- 
dėti darbus. 

Kaip tik per tą laukimo metą motina išgyveno didžiausią savo 
gyvenimo viltį. Kiauras naktis ji kūrė, tikslino sąlygas, kuriomis 
valstiečiai įsitrauks į tų netrukus našiais tapsiančių penkių šimtų 
hektarų dirbimą. Bet jos nekantrumas buvo toks didžiulis, kad 
vien kurti planus ir ramiai laukti tos akimirkos jai nepakako. Ne- 
gaišdama ji už likusius nuo rąstų pinigus pastatydino prie upės 
žiočių tris trobas ir pavadino jas sargybos kaimeliu. Tiek daug 
valstiečių patikėjo motinos sumanymo sėkme, kad ir ji pati ja jau 
nebeabejojo. Ji nė akimirką nejtarė, jog jie patikėjo ja todėl, kad 
ji atrodė taip savimi pasitikinti. Kalbėjo su jais taip užtikrintai, kad 
būtų tuo įtikinusi net kadastro pareigūną. Pastačiusi savo kaime- 
Iį, motina įkurdino jame tris šeimas, davė joms ryžių, po valtį ir 
maisto, kurio pakaks, kol bus nuimtas išlaisvintų žemių derlius. 

Atėjo metas, tinkamas statyti užtvaroms. 

Valstiečiai suvežė vežimais rąstus nuo kelio prie jūros ir kibo 
| darbą. Motina išeidavo drauge su jais vos išaušus ir grįždavo 
drauge su jais vakare. Siuzana ir Žozefas tuo metu daug medžio- 
jo. Jiems tai irgi buvo vilčių metas. Jie patikėjo motinos suma- 
nymu: nurinkę derlių, jie galės leistis į ilgą kelionę miestan, o po 
trejų metų suvis išvyks iš lygumos. 


Kartais vakarais motina dalydavo valstiečiams chininą bei ta- 
baką ir ta proga kalbėdavo apie netrukus įvyksiančius jų gyveni- 
mo pokyčius. Jie pirma laiko kvatodavo drauge su ja, įsivaizduo- 
dami kadastro pareigūnų veidus, kuriuos šie nutaisys, kai sužinos 
apie netrukus jų lauksiančius pasakiškus derlius. Ji papunkčiui 
papasakojo jiems savo istoriją ir smulkiai paaiškino, kaip veikia 
koncesijų rinka. Kad palaikytų jų užsidegimą, dar paaiškino, jog 
žemių atėmimas, nuo kurio nukentėjo daugelis vietinių valstie- 
čių, o pasipelnė kinai pipirmedžių plantatoriai — irgi niekšinga 
Kamo pareigūnų klasta. Ji kalbėjo su jais aistringai, neatsispirda- 
Ma pagundai pasidalyti tuo, kaip ką tik praregėjo ir perprato to- 
bulą Kamo pareigūnų kyšių ėmimo būdą. Galiausiai ji vadavosi iš 
visos iliuzijų bei neišmanymo praeities ir, rodės, atrado naują kal- 
bą, naują kultūrą, tad niekaip negalėjo pasisotinti tais pokalbiais. 
„Šunys, - kartojo ji, - jie tikri šunys. O užtvaros - mūsų revanšas.“ 
Valstiečiai juokėsi iš džiaugsmo. 

Kol užtvaros buvo statomos, nepasirodė nė vienas pareigū- 
nas. Kartais motiną tai net truputį stebindavo. Juk negalėjo jie 
nežinoti užtvarų svarbos ir dėl to nesijaudinti. Tačiau pati jiems 
parašyti nedrįso, bijodama, kad taip sukels juos ant kojų ir jai bus 
uždrausta tęsti tą vis dar ne visai teisėtą statybą. Išdrįso tik tada, 
kai užtvaros jau buvo pastatytos. Ji pranešė pareigūnams, kad 
bus pradėtas dirbti milžiniškas penkių šimtų hektarų stačiakam- 
pis, aprėpiantis visą koncesijų plotą. Kadastras nieko neatsakė. 

Prasidėjo liūčių sezonas. Motina apsėjo didžiulį plotą aplinkui 
bungalą. Tie patys valstiečiai, kurie pastatė užtvaras, atėjo perso- 
dinti ryžių daigų į didįjį jų apribotą stačiakampį. 

Praėjo du mėnesiai. Motina dažnai nusileisdavo žemyn pa- 
tikrinti, kaip auga daigai. Iki didžiojo liepos potvynio jie visada 
gražiai augdavo. 

Paskui, liepą, jūra kaip visada pakilo ir ėmė žengt į lygumą. 
Užtvaros neatlaikė. Jas apgraužė mažyčiai krabai, kurie veisiasi 
ryžių laukuose. Jos sugriuvo per vieną naktį. 

Šeimos, kurias motina įkurdino savo sargybos kaimelyje, iš- 
plaukė džonkomis į kitą pajūrio puse. Valstiečiai iš besiribojančių 
su koncesija kaimų grįžo namo. Vaikai ir toliau mirė iš bado. Nie- 
kas ant motinos nepyko. 

Kitais metais sugriuvo ir tos kelios dar atsilaikiusios užtvaros. 

— Mūsų užtvaros - plyšk iš juoko, - paaiškino Žozefas. 

Ir tolydžio vis perkeldamas ant stalo į priekį pono Žo pusėn 
du pirštus, pamėgdžiojo krabo žingsniavimą jų užtvarų link. Po- 
nas Žo, vis dar toks pat kantrus, visai nesidomėjo krabo žingsniais 
ir nenuleido akių nuo Siuzanos, kuri juokėsi užvertusi galvą, jos 
akys buvo pilnos ašarų. 

- Jūs - įdomūs žmonės, - pasakė ponas Žo, - jūs nuostabūs. 

Ir pirštais mušė į stalą grojamo fokstroto taktą, matyt, norė- 
damas sukelti Siuzanai norą eiti pašokti. 

— Kitos tokios istorijos kaip mūsiškė nesugalvosi, - tęsė Žoze- 
fas. - Numatėme viską, išskyrus tuos krabus. 

— Juk mes užkirtome jiems kelią, - paaiškino Siuzana. 

— Bet jiems tai buvo nė motais, - nesiliovė Žozefas, - jie pa- 
laukė mūsų už posūkio, du kartus klaptelėjo žnyplėmis - ir pliūšt! 
Užtvaros nebėra. 

— Tokie mažyčiai dumblo spalvos krabai, — patikslino Siuza- 
na, - sukurti būtent mums... 

— Joms reikėjo betono, - įsiterpė motina, - bet kurgi jo gausi? 

Žozefas ją nutraukė. Juokas ščiuvo. 

— Turiu jums pasakyti, — pradėjo Siuzana, - kad žemė, kurią 
mes nusipirkome, ne žemė... 

- Tai vanduo, - paaiškino Žozefas. 


— Tai jūra, Ramusis vandenynas, - patikslino Siuzana. 

— Tai mėšlas, - nenustygo Žozefas. 

— Niekam nebūtų atėję į galvą ją pirkti... - pridūrė Siuzana. 

Motina liovėsi juokusis ir staiga surimtėjo. 

— Nutilk, nes vošiu, - pagrasino Siuzanai. 

Ponas Žo pašoko, bet tik jis vienas. 

— Tai mėšlas, tikras mėšlas, - pakartojo Žozefas, - mėšlas arba 
vanduo, vadinkite kaip norit. O mes, kaip kokie mulkiai, turim čia 
laukti, kada jis nuslūgs. 

— Kada nors tai nutiks, - ramino Siuzana. 

— Po penkių šimtų metų, - patikslino Žozefas, - bet mes juk 
niekur neskubam... 

— Būtų geriau, jeigu tai būtų mėšlas, - iš baro gilumos atsilie- 
pė Agostis. 

— Mėšlini ryžiai, - vėl juokdamasis ištarė Žozefas, - būtų ge- 
riau negu jokių ryžių išvis... 

Jis prisidegė cigarete. Ponas Žo išsitraukė iš kišenės pakelį 
„555" ir pasiūlė Siuzanai bei motinai. Motina nesijuokdama aist- 
ringai klausėsi Žozefo. 

— Kai mes ją nusipirkome, manėme, kad po metų tapsim mili- 
jonieriais, - toliau aiškino Žozefas, - pasistatėme bungalą ir lau- 
kėme, kada tie ryžiai išaugs. 

— Iš pradžių jie visada prasikala, - paaiškino Siuzana. 

— Paskui užplūdo mėšlas, - tęsė Žozefas. - Tada ir buvo pa- 
statytos tos užtvaros... Štai ir viskas. O dabar mes kaip pusgalviai 
laukiame patys nežinodami ko... 

— Laukiame savo namuose, o tie namai... - buvo beaiškinanti 
Siuzana. 

— O tie namai net nebaigti statyti, - pertarė Žozefas. 

Motina pamėgino įsiterpti: 

— Neklausykite jų, tai geras namas, tvirtas. Jei jį parduočiau, 
gaučiau gerą kainą... Trisdešimt tūkstančių frankų... 

— Lauk! - nutraukė ją Žozefas. - Kas jį pirks? Nebent labai jau 
pasisektų, nebent imtų ir atsirastų tokie patys bepročiai kaip mes. 

Ir staiga nuščiuvo. Stojo tylos akimirka. 

— Tikra teisybė, ko gero, mes išties truputį bepročiai... - sva- 
jingai ištarė Siuzana. 

Žozefas jai švelniai nusišypsojo. 

— Visiški bepročiai... - patikslino. 

Paskui pokalbis nutrūko savaime. 

Siuzana nenuleido akių nuo šokėjų. Žozefas atsistojo ir 
nužingsniavo pakviesti šokio muitininko žmoną. Anksčiau jis kelis 
mėnesius miegodavo su ja, bet dabar jam tai buvo jau nusibode. 
Ji buvo maža, liesa, tamsiaplaukė moteris. Prieš tai ji miegodavo 
su Agosčiu. Ponas Žo kvietė Siuzaną kiekvieno šokio. O motina 
pati viena sėdėjo prie savo staliuko. Žiovavo. 

Paskui garlaivio karininkai ir keleiviai sukruto skirstytis. Ponas 
Žo sušoko dar vieną šokį su Siuzana. 

— Ar nenorėtumėte pasivažinėti mano automobiliu? Galėčiau 
jus parvežti ir sugrįžti į Ramą. Man tai būtų tikras malonumas. 

Jis stipriai prispaudė ją prie saves. Toks tvarkingas, išpuoselė- 
tas vyras. Nors pats ir baidyklė, bet jo automobilis - nuostabus. 

— O Žozefas galėtų atsisėsti prie vairo? 

— Tai labai subtilus mechanizmas, - dvejodamas atsakė ponas Žo. 

— Žozefas moka vairuoti visas mašinas. 

— Jei jūs ne prieš - kada nors kitą kartą, - labai mandagiai 
nesutiko ponas Žo. 

— Paklauskime mamos, - pasiūlė Siuzana. - Žozefas važiuos 
priekyje, o mes - paskui įį. 

— Jūs... Jūs norėtumėte, kad jūsų mama važiuotų drauge? 


Siuzana šastelėjo atgal ir pažvelgė į poną Žo. Jis nusiminė, ir 
tai jo nepuošė. Motina sėdėjo viena prie staliuko ir vis žiovavo. 
Buvo labai pavargusi, nes patyrė nemaža bėdų, be to, buvo sena, 
nepratusi juoktis, tas juokas ir nuvargino. 

— Norėčiau, kad ir mama pasivažinėtų jūsų automobiliu, - pa- 
aiškino Siuzana. 

— Ar galėčiau pasimatyti su jumis dar kartą? 

— Kada tik panorėsite, —- atsakė Siuzana. 

— Ačiū. - Jis dar tvirčiau prispaudė ją prie savęs. 

Jis iš tikrųjų buvo mandagus. Siuzana į jį žvelgė su savotiška 
užuojauta. Žozefas, aišku, nepakes, jei ponas Žo pradės dažnai 
lankytis bungale. 

Šokiui pasibaigus motina atsistojo ir jau buvo pasirengusi eiti. 
Pono Žo pasiūlymas parvežti ją ir Siuzaną namo tiko visiems. Po- 
nas Žo atsiskaitė su tėtušiu Bartu, ir jie visi drauge nulipo laiptais į 
baro kiemą. Kai vairuotojas išlipo atidaryti durelių, Žozefas niurk- 
telėjo į „Lėon Bollėe“, užvedė motorą ir penketą minučių Mėgino 
įvairius greičius. Paskui išlipo keikdamasis ir, neatsisveikinęs su 
ponu Žo, prisitvirtino ant kaktos medžioklinį žibintą, rankena už- 
vedė „B.12“ ir nurūko pats vienas priekin. Motina ir Siuzana žvel- 
gė jam įkandin susigaužusia širdimi. Ponas Žo, regis, jau pripratęs 
prie Žozefo manierų, nenustebo. 

Motina ir Siuzana atsisėdo limuzino užpakalyje, o ponas Žo 
greta vairuotojo. Žozefą jie pasivijo labai greitai. Siuzanai nesino- 
rėjo jo pralenkti, tačiau ji nieko nepasakė ponui Žo, nes jis tikriau- 
siai nebūtų to supratęs. Galingų „Lėon Bollėe“ žibintų šviesoje jie 
matė įj aiškiai kaip dieną: nuleidęs tai, kas buvo likę iš priekinio 
mašinos stiklo, spaudė iš to „B.12“ viską, ką begalėjo išspausti. 
Buvo prastesnės nuotaikos nei vos išvažiavęs ir nė nežvilgtelėjo į 
„Lėon Bollėe“, kai tas jį aplenkė. 

Nedaug belikus iki bungalo, motina užmigo. Visiškai abejinga 
automobilio greičiui, ji visą kelią mąstė apie laimikį - poną Žo. 
Bet netgi tas laimikis nepriveikė jos nuovargio, ir ji užmigo. Už- 
migdavo motina visur. Net automobilyje, net „B.12“, atvirame, 
be priekinio stiklo ir be kapoto. 

Jiems privažiavus bungalą, ponas Žo pakartojo savo prašymą. 
Ar galėtų vėl atvažiuoti aplankyt žmonių, su kuriais praleido tokį 
malonų vakarą. Pusiaumiga motina pompastiškai atsakė ponui 
Žo, kad jos namai - visada jam atviri, kad jis galįs lankytis juose 
kada tik panorėjęs. Ponas Žo išvažiavo, ir netrukus parsirado Žo- 
zefas. Sukandes dantis, jis trenkė durimis. Paskui užsidarė savo 
kambaryje ir kaip visada, kai jam jau viskas apkarsdavo, išrinko 
visus šautuvus ir iki pat vėlumos tepė juos alyva. 


Tad štai tokia buvo jų naujoji pažintis. 

Ponas Žo buvo vienturtis sūnus klestinčio spekulianto, su- 
sikrovusio turtus tipiškais kolonijiniais būdais. Spekuliuoti jis 
pradėjo supirkinėdamas žemės sklypus aplink didžiausią tos 
kolonijos miestą. O miestas plėtėsi taip sparčiai, jog per penke- 
rius metus pono Žo tėvas susikrovė pakankamas sumas, kad ga- 
lėtų jas vėl investuoti. Tada liovėsi spekuliaveęs naujais sklypais 
ir ėmėsi juose statybų. Pristatydino pigių gyvenamųjų namų, 
vadinamųjų „atitvarų čiabuviams“ — tai buvo pirmieji tokio 
tipo namai kolonijoje. Visi jie turėjo vieną bendrą sieną su kitu 
namu ir viena puse išėjo į bendrasienių namų kiemelius, kita - į 
gatvę. Statyti juos buvo nebrangu, jie atliepė visus smulkiųjų 
vietinių prekijų poreikius, tad labai išpopuliarėjo. Po dešimties 
metų kolonijoje jau tapo ankšta nuo tokių atitvarų. Beje, gyve- 
nimas parodė, kad jie labai palankūs plisti marui ir cholerai. Bet 
kadangi su tyrimų, kuriuos užsakė kolonijos valdžia, rezultatais 


buvo supažindinti tik tų namų savininkai, nuomininkų skaičius 
tolydžio augo. 

Vėliau pono Žo tėvas susidomėjo kaučiuko plantacijomis Šiau- 
rėje. Kaučiuko pramonė taip suklestėjo, kad netrukus pridygo 
gausybė neva plantatorių, ničnieko nenutuokiančių apie tą kultū- 
rą. Ir jų plantacijos sužlugdavo. Pono Žo tėvas nenuleisdavo nuo 
jų akių ir jas iškart nupirkdavo. Kadangi jų būklė būdavo pras- 
ta, jis jas įsigydavo labai pigiai. O paskui pasamdydavo valdyto- 
ją ir jas atkurdavo. Kaučiukas duodavo didžiulį pelną, bet jo jam 
nepakako. Po poros metų jis tas plantacijas už pasakišką kainą 
parduodavo naujiems atvykėliams, pasirinkęs labiausiai nepaty- 
rusius pirkėjus. Ir jam labai dažnai pavykdavo jas vėl atpirkti po 
kitų poros metų. 

Tad ponas Žo buvo juokingai negabus to išradingo žmogaus 
sūnus. Milžiniškas jo tėvo turtas turėjo vienui vieną paveldėto- 
ją, o tas paveldėtojas neturėjo nė šlakelio vaizduotės. Tai buvo 
silpnoji tėvo gyvenimo vieta, ir nieko čia nepeši: juk nepaspeku- 
liuosi savo atžala. Tikiesi išperėsiąs erelį, o iš po stalo purpteli 
tik kanarėlė. Ir ką čia padarysi? Kaip pakovosi su negailestinga 
lemtimi? 

Jis pasiuntė sūnų į Europą studijuoti dalykų, kurie buvo ne jo 
nosiai. Bet kvailumas būna savaip įžvalgus: sūnus mokslus metė. 
Tai sužinojęs tėvas grąžino jį namo ir pamėgino sudominti savo 
verslais. Ir ponas Žo garbingai stengėsi atitaisyti neteisybę, kurios 
auka tapo jo tėvas. Bet būna taip, kad žmogui nėra lemta net toks 
prastai užmaskuotas dykinėjimas. Ir vis dėlto jis uoliai stengėsi. 
Buvo iš tikrųjų sąžiningas, ir jam nestigo geros valios. Tačiau ne 
tai svarbu. Gal jis nebūtų tapęs toks besmegenis, kokiu jį laikė 
net jo tėvas, jeigu nebūtų buves klaidingai auklėjamas. Jei būtų 
našlaitis ir be tų žlugdomai dusinančių turtų, gal būtų sėkmingiau 

įveikes savo trūkumus. Bet tėvui niekada nešovė į galvą, kad po- 
nas Žo gali tapti kokios nors neteisybės auka. Neteisybės auka, 
kad susilaukė tokio sūnaus, jis visada laikė tiktai save. Ir tai buvo 
tikra, nepataisoma lemtis, dėl kurios jis galėjo tik liūdėti. Jis nie- 
kada nesuvokė priežasties tos kitos neteisybės, kurios auka buvo 
jo sūnus. O tą neteisybe jis, žinoma, galėjo ištaisyti. Ko gero, būtų 
pakakę atimti iš pono Žo paveldėjimo teisę, ir sūnus būtų išven- 
gęs tos pernelyg sunkios naštos - tėvo turtų paveldėjimo. Bet tė- 
vas apie tai nepagalvojo. Nors buvo protingas. Juk protui būdingi 
mąstymo įpročiai, neleidžiantys suvokti savo paties būvio. 

Toks tad buvo gerbėjas, kaip iš dangaus nukritęs Siuzanai vie- 
ną vakarą Rame. Galima pasakyti, kad lygiai taip pat jis nukrito iš 
dangaus Žozefui ir motinai. 


Susitikimas su ponu Žo buvo Iemtingai svarbus visiems trims. 
Kiekvienas jų savaip dėjo į jį viltis. Nuo pat pirmų dienų, vos tapo 
aišku, kad ponas Žo lankysis bungale reguliariai, motina leido 
jam suprasti laukianti jo pasiperšant. Ponas Žo nepasakė „ne“. Jis 
kurstė jos viltis pažadais, o labiausiai - įvairiomis dovanomis Siu- 
zanai, norėdamas pasinaudoti tuo atokvėpiu ir sustiprinti savo 
teigiamą vaidmenį, kurį įsivaizdavo sukūręs jų akyse. 

Pirmas stambus daiktas, kurį jis padovanojo Siuzanai, pra- 
ėjus vos Mėnesiui nuo jųdviejų pažinties, buvo patefonas. Rodės, 
padovanojo jį taip pat lengvai, kaip pavaišinama cigarete, ir vis 
dėlto nepraleido tąsyk progos pamėginti išpešti jos malonių. Kai 

jam jau tapo visiškai aišku, kad savo asmeniu Siuzanos niekada 
nesudomins, pasitelkė savo turtus ir jų suteikiamas galimybes: 
pirmiausia nusprendė kalėjimą primenančiame jų pasaulėlyje 
pramušti išlaisvinančią garso spragą padovanodamas naują pa- 
tefoną. Tą dieną ponas Žo palaidojo Siuzanos meilės viltį. Be vė- 
Ilesnės deimanto istorijos, tai buvo vienintelė nušvitimo akimirka, 
nuskaidrinusi blyškų jo veidą per visą jųdviejų pažinties metą. 

Ne ji prakalbo apie patefoną, tokia mintis jai net nešovė į gal- 
vą. Tai buvo pono Žo sumanymas. 

Kai jis užsiminė jai apie patefoną, bungale jiedu, kaip papras- 
tai, buvo vieni. Jųdviejų tėte-d-tėte trukdavo tris valandas kas- 
dien, kol Žozefas ir motina plušėdavo lauke ir laukdavo meto vyk- 
ti „Lėon Bollėe“ į Ramą. Ponas Žo atvažiuodavo po vidurdienio 
pogulio: nusiimdavo skrybėle, nerūpestingai įgriūdavo į krėslą ir 
vis laukdavo, laukdavo tris valandas kokio nors vilties ženklo iš 
Siuzanos, kad ir menkiausio padrąsinimo, kuris jam leistų pati- 
kėti padarius pažangą, palyginti su vakarykšte diena. Motinai tie 
tete-d-tėte būdavo didžiulis džiaugsmas. Juo ilgiau jie trukdavo, 
juo labiau stiprėjo jos viltys. Ji reikalavo laikyti bungalo duris vi- 
sada atviras, kad ponui Žo, taip karštai geidžiančiam permiegoti 
su jos dukra, nebūtų jokios kitos išeities kaip vedybos. Tad durys 
likdavo atlapotos iki pat galo. Visuomet su šiaudine skrybėle, ly- 
dima kauptuku nešino kapralo, motina nuolat vaikščiojo pirmyn 
atgal priešais bungalą tarp palei kelią augančių bananų guotų. 
Kartais patenkinta nužvelgdavo svetainės duris: už jų vyko daug 
naudingesnis darbas negu tas, kurį ji dėjosi atliekanti prie bana- 
nų krūmų. Žozefas kojos nekeldavo vidun, kol ten būdavo ponas 
Žo. Nuo tada, kai nugaišo jo arklys, jis nesiliovė triūsinėjęs prie 
„B.12“. Kai nebelikdavo ko taisyti, mazgodavo jį. Kas jau kas, o jis 
niekad nespygsodavo į bungalą. Kai nusibosdavo „B.12“, patrauk- 


davo kur nors tolyn, pasiieškoti kito arklio, kaip sakydavo. O kai 
to kito arklio neieškodavo, važiuodavo į Ramą šiaip sau, kad būtų 
kuo toliau nuo namų. 

Taigi Siuzana ir ponas Žo gerą popietės dalį, kol ateidavo me- 
tas važiuoti į Ramą, praleisdavo vieni. Retkarčiais, paklusdama 
motinos pamokymams ir tingiai stengdamasi palaikyti garbingus 
pono Žo ketinimus savo atžvilgiu, Siuzana paklausdavo jo kokios 
nors smulkmenos apie jųdviejų vestuves. Daugiau klausti nebu- 
vo ko. Pats ponas Žo neklausdavo ničnieko. Jam pakako žiūrėti į 
Siuzaną drumstomis akimis, žiūrėti be paliovos, vis godžiau, go- 
džiau, kaip būna, kai aistra tave dusina. Ir jeigu atsitikdavo, jog 
Siuzana užsnūsdavo iš nuovargio ir nuobodulio, kad į ją taip spok- 
soma, nubudusi ir vėl išvysdavo poną Žo spitriojant į ją dar labiau 
išsprogusiomis akimis. Ir šitai niekad nesibaigdavo. Iš pradžių 
Siuzanai ir patiko žadinti tokius pono Žo jausmus, bet ilgainiui tai 
gerokai įsipyko. 

Ir vis dėlto ne ji prakalbo apie patefoną. Kad ir kaip tai buvo 
netikėta, kalbą apie jį pradėjo ponas Žo. Tądien jis, beje, atvažia- 
vo keistai nusiteikęs, jo akys buvo neįprastai gyvos, kažko reikš- 
Mingai švytėjo, ir net galėjai pamanyti, kad - ko tik nebūna - jo 
galvoje kirba kažin kokia mintis. 

— Koks čia patefonas? - paklausė, pirštu rodydamas į seną Žo- 
zefo patefoną. 

— Juk matote, — atsakė Siuzana, - patefonas kaip patefonas. 
Jis - Žozefo. 

Siuzana ir Žozefas atsiminė tą patefoną nuo vaikystės, tėvas 
nupirko jį metai prieš savo mirtį, ir motina niekad su juo nesi- 
skyrė. Prieš išvažiuodama į lygumą ji pardavė senas plokšteles, 
įpareigojusi Žozefą nupirkt naujų. Iš pastarųjų buvo likusios tik 
penkios, kurias Žozefas pavydžiai saugojo savo kambaryje. Jis 

pasigviešė teisę naudotis tuo patefonu, ir niekas kitas negalėjo 
jo paleisti nei prisiliesti prie plokštelių. Beje, Siuzana niekada 
nebūtų tuo nuliūdinusi brolio, bet jis vis tiek buvo nepatiklus ir 
vakarais, tas plokšteles pagrojęs, parsinešdavo jas į kambarį, pa- 
dėdavo į skirtą vietą. 

— Keista, kad jis taip mėgsta tą patefoną, - sakydavo moti- 
na. Kartais net gailėdavosi atsivežusi jį į lygumą, nes ypač muzika 
sukeldavo Žozefui norą pasiųsti viską po velnių. Siuzana tokiam 
požiūriui nepritarė, jai neatrodė, kad patefonas blogai veikia Žo- 
zefą. Ir kai pagrojęs vieną po kitos visas tas plokšteles brolis kiek- 
vienąkart pareikšdavo: „Nesuprantu, ką mes čia veikiame šitoje 
skylėje“, ji visiškai su juo sutikdavo net jeigu motina ir rėkdavo. 
Kiekvienąsyk, kai tiktai pasigirsdavo „Ramona“, iškart ir neišven- 
giamai atgydavo viltis, kad juos iš čia išvešiantys automobiliai ne- 
trukus sustos prie bungalo. „Kai neturi moterų, kai negali nueiti 
į kiną, kai išvis nieko neturi, su patefonu nors ne taip šlykštu“, — 
sakydavo Žozefas. Motina tvirtino, kad meluoja. Juk iš tikrųjų jis 
permiegojo su visomis tinkamo amžiaus Ramo baltaodėmis. Su 
visomis gražiausiomis lygumos moterimis nuo Ramo iki Kamo. 
Kartais, perveždamas užsakymus, pergulėdavo su klientėmis čia 
pat vežime. „Aš negaliu susilaikyti, — teisinosi Žozefas, — regis, 
galėčiau permiegoti su viso pasaulio moterimis.“ Ir vis dėlto ly- 
gumos moterys, kad ir kokios būtų gražios, patefono nurungti 
nesugebėjo. 

— Jis labai senas, - pareiškė ponas Žo, - tai prieštvaninis mo- 
delis. Patefonus aš išmanau. Namuose turiu elektrinį, atsivežiau 
jį iš Paryžiaus. Tikriausiai jūs nežinote, bet muziką aš dievinu. 

— Ir mes. Bet jūsų elektrinis patefonas - geras daiktas turint 
elektrą, o kadangi mes jos neturime, tai man nei šilta, nei šalta, 
kad toks yra. 


— Juk yra ne vien tik elektriniai patefonai, - nenustygo svečias 
su tokia poteksčių gausia veido išraiška, - yra ir neelektrinių, irgi 
labai gerų. 

Jis, rodės, svaigo nuo savo sumanymo. Jau buvo padovanojęs 
Siuzanai suknelę, pudrinę, nagų laką, lūpdažį, tualetinį muilą ir 
veido kremą. Šiaip jis atnešdavo dovanų netikėtai, jos neįspėjęs. 
Ateidavo, ištraukdavo iš kišenės ryšulėlį ir paduodavo Siuzanai: 
„Atspėkite, ką jums atnešiau“, - pareikšdavo vylingai. Siuzana pa- 
imdavo dovaną, išvyniodavo ir ištardavo: „Na, kam reikėjo.“ Daž- 
niausiai viskas vykdavo taip. Bet šiandien buvo kitaip. Šiandien 
nutiko kažkas nauja. 

Ir iš tikrųjų nauja. Po pokalbio apie patefonus ir jų skirtumus 
ponas Žo paprašė Siuzanos atverti jam vonios kabinos duris ir pa- 
sirodyti nuogai, už tai pažadėjo jai paskutinį „Jo šeimininko bal- 
so“ modelį ir plokštelių, pačių naujausių, iš Paryžiaus. Ir kai Siu- 
zana maudėsi, kaip ir kiekvieną vakarą prieš važiuodama į Ramą, 
jis iš tikrųjų negarsiai pabeldė į kabinos duris. 

— Atidarykite, - labai tyliai paprašė ponas Žo. - Aš jūsų nepa- 
liesiu, nepajudėsiu iš vietos, aš tik pasižiūrėsiu į jus, atidarykite. 

Siuzana apmirė, įbedė žvilgsnį į tamsios kabinos duris, už kurių 
stovėjo ponas Žo. Nė vienas vyras nematė jos nuogos, išskyrus 
Žozefą: jis retkarčiais įlįsdavo nusimazgoti kojų jai prausiantis. Bet 
taip jau buvo įprasta nuo mažumės, tad kaip ir nieko keista. Siuza- 
na nužvelgė save nuo galvos iki kojų, ilgai žiūrėjo į tai, ką taip norė- 
jo išvysti ponas Žo. Nustebusi ėmė šypsotis nieko jam neatsakiusi. 

- Leiskite man tik žvilgtelėti į jus, - maldavo ponas Žo, - Žoze- 
fas ir jūsų mama - kitoje pusėje. Maldauju jus. 

— Nenoriu, - vos girdimai ištarė Siuzana. 

— Kodėl? Kodėl, mažute? Aš taip geidžiu jus pamatyti, juk 
kiaurą dieną sėdžiu šalia jūsų. Tik menkutę akimirką. 

Sustingusi Siuzana svarstė, ar paklusti jo prašymui. Atsaky- 
mas išsprūdo savaime. Jis buvo —- „ne“. Iš pradžių kategoriškas 
„ne“. Bet ponui Žo tebemaldaujant „ne“ pamažėle virto savo 
priešingybe, ir Siuzana, apmirusi, aklinai uždaryta, pradėjo leistis 
įkalbama. Labai jau jis norėjo ją pamatyti. Vis dėlto tai juk vyro 
geismas. O ji stovėjo ten turėdama ką parodyti, pakako tik atverti 
duris. Nė vienas vyras dar nematė to, kas slypėjo už tų durų. Ir 
tai buvo sukurta ne tam, kad būtų slepiama, o priešingai - kad 
būtų pamatyta ir atrasta pasaulio, - pasaulio, kuriam priklausė 
ir tas ponas Žo. Bet kaip tik tuomet, kai ji jau buvo beatidaranti 
tamsios kabinos duris, bejsileidžianti jo žvilgsnį ir beatskleidžianti 
tą paslaptį, ponas Žo ir prabilo apie patefoną. 

- Rytoj jūs gausit savo patefoną, - ištarė ponas Žo. - Rytoj pat. 
Puikų „Jo šeimininko balsą“. Siuzana, mažute, brangioji, atverkite 
duris vienai sekundei ir gausite savo patefoną. 

Štai šitaip tą akimirką, kai ji jau buvo beatidaranti duris ir be- 
atskleidžianti save pasauliui, pasaulis ją nupirko kaip kokią kekšę. 
Vis dar laikydama pirštus ant sklendės, ji susilaikė. 

— Jūs pašlemėkas, - ištarė ji vos girdimai. - Žozefas nesuklydo, 
pašlemėkas. 

Aš spjausiu jam į veidą. Ji atvėrė duris, ir spjūvis jos lūpose 
sustingo. Neverta vargintis. Tai buvo nesėkmė, tas ponas buvo 
nesėkmė, kaip ir tos užtvaros, kaip tas nugaišes arklys, jis buvo 
ne Žmogus, o paprasčiausia nesėkmė. 

— Na štai, - pasakė ji, - man nusispjaut, kad matot mane nuogą. 

Žozefas sakydavo: „Man nusispjaut į jo limuziną“ ir kiekvieną- 
syk, praeidamas pro „Lėon Bollėe“, spirdavo į jo padangą. Įsitvė- 
ręs į durų staktą, ponas Žo žvelgė į Siuzaną. Buvo visas įraudęs, 
sunkiai kvėpavo, sakytum, kažkas smogė jam ir jis tuoj tuoj nu- 
grius. Siuzana užtrenkė duris. Valandėle jis pastovėjo nejudėda- 


mas, tylėdamas prieš tas užtrenktas duris, paskui Siuzana išgirdo, 
kaip jis nupėdino į svetaine. Ji skubiai apsirengė, kaip ir vėliau 
darydavo kiekvienąsyk po to, kai pasirodydavo ponui Žo, kuris 
žiūrėdavo į ją ne taip, kaip būtų norėjusi. 


Rytojaus dieną tiksliai, kaip ir žadėjo, - tikslumą ponas Žo lai- 
kė vienu labiausiai neabejotinų padorumo bruožų: „Kai ką nors 
pažadu, pažadą tesiu“, - jis atnešė jai patefoną. 

Ji matė, kaip jis artinasi, veikiau matė, kaip artinasi didžiulė 
kartono dėžė, kurią jis laikė po pažastim. Ir ji žinojo, kad tai pate- 
fonas. Ji tarsi priskreto prie krėslo, prikalta kone dieviško slapto 
pasitenkinimo, kurį patiria žmogus matydamas, kaip vyksta tai, 
ką jis išprovokavo, ir kaip tai sukelia aplinkinių nusistebėjimą. 
Juk tą dėže pamatė ne tik jinai. Ją pamatė ir motina, ir Žozefas. 
Ir kol dėžė, nešama pono Žo, judėjo takeliu, jie nenuleido nuo 
jos akių, nenuleido ir tada, kai ji jau buvo įnešta vidun, - tary- 
tum laukė kokio nors ženklo, kuris padėtų jiems atspėti, kas slypi 
viduje. Tačiau Siuzana žinojo: nei Žozefas, nei motina, ypač Žo- 
zefas, nė piršto nepakrutintų norėdami išsiaiškinti, kas tai, net 
jeigu ta dėžė būtų didumo sulig automobiliu. Parodyti nors ir 
menkutį smalsumą dėl daikto, kurį padovanojo, atnešė ar tik pa- 
rodė ponas Žo - na jau ne. Žinoma, iki šiol tie pono Žo Siuzanai 
atnešami ryšulėliai būdavo veikiau mažučiai ir tilpdavo kišenėje 
arba delne, o šitas dėl savo gabaritų logiškai turėjo pasirodyti 
Žozefui kur kas labiau vertas visuotinio dėmesio negu ankstes- 
nės pono Žo dovanos. Nė vienas jų neprisiminė matęs, kad tokio 
dydžio dėžė, skirta jiems, būtų kokiu nors būdu pristatyta į bun- 
galą. Išskyrus tuos mangrovių rąstus, retus laiškus iš kadastro 
ar banko, Agosčio sūnaus apsilankymus, niekas nauja ar naujas 
nebuvo čia pasirodę per pastaruosius šešerius metus. Nors tai ir 


57 


58 


atnešta pono Žo, vis tiek atgabenta iš toli, iš miesto, iš parduotu- 
vės, ir toje dėžėje buvo kažkas nauja, ir tuo, kas joje yra, naudo- 
sis tik jie vieni. Vis dėlto nei Žozefas, nei motina nesiteikė užeiti į 
namus. Ir net neįprasta pono Žo elgsena, kai jis užtikrintai jiems 
šūktelėjo „laba diena“ ir plika galva nužengė taku, nebijodamas 
pasigauti saulės smūgio, nebuvo jiems pakankama dingstis už- 
miršti įprastą santūrumą. 

Uždusęs ponas Žo priėjo prie Siuzanos. Padėjo dėže ant svetai- 
nės stalo ir atsiduso su palengvėjimu. Matyt, dėžė sunki. Siuzana 
nekrustelėjo, tik žvelgė į dėže, nepajėgdama įveikti svaigulio tos 
paslapties, aniem dviem, žvelgiantiems iš tolo, dar nežinomos. 

— Sunkus daiktas, - pareiškė ponas Žo. - Čia patefonas. Toks 
jau esu, ką pažadu, įvykdau. Tikiuosi, jūs dar pažinsite mane ge- 
riau, - pridūrė, norėdamas užtvirtinti savo pergalę ir paryškinti 
savo privalumus, jei kartais pati Siuzana jų nepastebėjo. 

Štai jis, tas patefonas, ant stalo. Bungale. O tolėliau, durų 
staktos įrėminti, stovi motina ir Žozefas, godžiai žvelgiantys lyg 
kaliniai pro grotas. Štai čia, ant stalo, jis atsirado jos dėka. Ji atida- 
rė, tik akimirkai, vonios kabinos duris, kad ją paliestų bjaurus, ne- 
sveikas pono Žo žvilgsnis, ir štai tas patefonas jau stovi ant stalo. 
Nuostabiai sveikas ir nuostabiai gražus patefonas. Jai atrodė, kad 
jo nusipelnė. Kad nusipelnė padovanoti jį Žozefui. Nes tokie daik- 
tai kaip patefonas, žinoma, turi priklausyti tik Žozefui. Siuzanai 
pakako, kad ji iš pono Žo gavo jį savais, tik jai prieinamais būdais. 

Virpėdamas, triumfuodamas ponas Žo žengė link tos dėžės. 
Vienu šuoliu Siuzana prie jo prišoko ir neleido jam prisiartinti. Jis 
sutriko, nusvarino rankas ir spitrijo į ją ničnieko nesuprasdamas. 

— Reikia palaukti jų, - paaiškino Siuzana. 

Atidaryti dėžę buvo galima tik dalyvaujant Žozefui. Pasirodyti, 
išnirti iš nežinios patefonas galėjo tik Žozefo akivaizdoje. Tačiau 


paaiškinti tai ponui Žo buvo taip pat neįmanoma, kaip ir paaiškin- 
ti, kas per vienas tasai Žozefas. 

Ponas Žo atsisėdo ir rimtai susimąstė. Kakta nuo pastangų su- 
siraukšlėjo, akys išsprogo, jis caktelėjo liežuviu. 

— Man nesiseka, - pareiškė jis. 

Nuliūsdavo ponas Žo greitai. 

— Aš, rodos, tuščiai stengiuosi, - toliau kalbėjo jis. - Jūsų nie- 
kas nejaudina, net patys nuoširdžiausi mano ketinimai. Jums pa- 
tinka tik tokie tipai kaip... 

Ak! Kokią miną nutaisys Žozefas, kai pamatys tą patefoną. 
Dabar tai jie jau ateis. Ponas Žo atvažiavo vėliau nei paprastai, 
tikriausiai dėl to patefono, ir jau artėjo metas, kai jie viską su- 
žinos. Na o dėl pono Žo, tai nuo tos akimirkos, kai padovanojo 
patefoną, jis jai jau nebeegzistavo. O jei atimsi iš jo automobilį, 
žaliavinio šilko eilutę, vairuotoją, jis tikriausiai išvis taps perregi- 
mas kaip tuščios, tobulos vitrinos stiklas. 

— Kaip kas? 

— Kaip Agostis ir... Žozefas, - droviai užbaigė ponas Žo. 

Siuzana labai plačiai jam šyptelėjo, ir ponas Žo, padedamas to 
fakto, kad padovanojo patefoną, šįkart tą šypsnį atlaikė. 

— Taip, taip! - ištarė jis drąsiai. - Kaip pasakiau, kaip Žozefas. 

— Jūs galite padovanoti man dešimt patefonų, niekas dėl to 
nepasikeis. 

Palaužtas ponas Žo nunarino galvą. 

— Man žiauriai nesiseka, dėl šito patefono jūs mane dar ir už- 
gauliojate. 

Takeliu artinosi Žozefas ir motina. Tylėdamas, su užgauto oru- 
mo mina, ponas Žo nepastebėjo, kaip jie priėjo. 

— O štai ir jie, - tarė Siuzana. 

Ji atsistojo ir priėjo prie pono Žo. 

— Nesėdėkite nutaisęs tokią fizionomiją. 

Ponui Žo nedaug tereikėjo, kad atitoktų. Jis atsistojo, pritrau- 
kė Siuzaną prie savęs ir karštai apkabino. 

— Dėl jūsų aš kraustausi iš proto, - pareiškė jis niūriai. - Nesu- 
prantu, kas man darosi, niekada niekam nesu jautęs tokio jausmo. 

— Nieko jiems nesakykit, - paliepė Siuzana. Ji nevalingai išsi- 
laisvino iš pono Žo glėbio, nesiliaudama šypsojusis Žozefui ir tam, 
kas jį ištiks netrukus. 

— Po to, kai pamačiau jus nuogą vakar vakare, aš visą naktį 
nesumerkiau akių. 

— Kai jie paklaus, kas čia, jiems atsakysiu aš. 

— Aš jums - tuščia vieta, - skundėsi vėl nusiminęs ponas Žo, - 
sulig kiekviena diena vis labiau tai jaučiu. 


Žozefas ir motina užkopė bungalo laiptais ir įžengė į svetai- 
nę, Žozefas ėjo priekyje. Jie buvo apdulkėję, suprakaitavę, kojos 
buvo apėjusios sukepusiu purvu. 

— Laba diena, - pasisveikino motina, - kaip laikotės? 

— Laba diena, ponia, - atsakė ponas Žo, - ačiū, gerai. O jūs? 

Atsistoti, nusilenkti motinai, kurios jis negalėjo pakęsti, - šitai 
ponas Žo mokėjo puikiai. 

— Mums tai jau tikrai reikia laikytis dabar, kai sumaniau už- 
veisti tą bananmedžių plantaciją, taip gal bent kiek pratęsiu savo 
dienas. 

Kaip visuomet, ponas Žo žengė du žingsnius Žozefo link ir 
sustojo. Žozefas niekada nesisveikindavo su ponu Žo, atkaklauti 
buvo bergždžia. 

Jie negalėjo nepastebėti tos dėžės ant stalo. Tai buvo neįma- 
noma. Ir vis dėlto niekas nerodė juos ją pastebėjus, nebent tai, 
kad jie vengė užkliūti už jos akimis ir stengėsi apeiti stalą iš tolo, 


nesiartindami prie jo, vaidindami, kad nieko nemato. Ir dar lyg ir 
šypsena motinos veide: šįvakar ji nerėkė, nesiskundė nuovargiu 
ir buvo linksma. 

Žozefas perėjo per valgomąjį ir nusėlino vonios link. Motina 
uždegė spiritinę lempą ir pašaukė kapralą. Šaukė jį labai garsiai, 
nors tai buvo bergždžia ir ji tai puikiai žinojo, gavo pašaukti jo 
žmoną, kad ši jam praneštų. Kad ir kur būtų tomis akimirkomis, 
žmona visada galvotrūkčiais pribėgdavo prie vyro ir patapšnoda- 
vo jam per nugarą. Dabar jis tupėjo aikštelėje ir, motinai nuėjus, 
mėgavosi atvanga, pagarbiai laukdamas autobuso pravažiuosiant 
antrą kartą. Visą laisvą laiką jis nenuleisdavo akių nuo kelio, kar- 
tais, kai jie išvažiuodavo į Ramą, spoksodavo net kiaurą valandą, 
kol autobusas išnirdavo iš miško, toks tylus, važiuojantis šešias- 
dešimties kilometrų per valandą greičiu. 

— Jis vis labiau kursta, - konstatavo motina, - vis labiau. 

Ji nuėjo į podėlį ir sugrįžo į valgomąjį taip ir nepakėlusi akių. 
Tuo tarpu toji dėžė rėžte rėžė akį, kaip niekas kitas visame bungale. 

— Man visada atrodė keista, kad jūs nusisamdėte kurčią žmo- 
gų, - lyg niekur nieko tarė ponas Žo, - juk lygumoje tarnų ne- 
trūksta. 

Šiaip jau, kai jie nutardavo į Ramą nevažiuoti, jis pasišalindavo 
praėjus vos kelioms minutėms po Žozefo ir motinos pasirodymo. 
Bet šįvakar stovėjo, atsirėmęs į svetainės duris, ir akivaizdžiai lau- 
kė savo valandos, patefono valandos. 

— Jų iš tikrųjų netrūksta, - patvirtino motina, - bet šitas patyrė 
tiek vargų, kad, vos pažvelgusi į jo kojas, sakau sau, jog turėsiu 
plūktis su juo visą gyvenimą... 

Reikėjo kuo greičiau jiems pasakyti, kas toje dėžėje, kitaip ga- 
lėjo blogai baigtis. Išsekintas smalsumo, Žozefas galėjo spirti į tą 
pinučių stalą ir išvažiuoti į Ramą pats vienas savo „B.12“. Tačiau 

savotiškai pripratusi prie Žozefo išsišokimų, Siuzana, prikaustyta 
prie krėslo, vis dar tylėjo. Kapralas užkopė laiptais, pamatė dėžę, 
paskui pastatė ant stalo ryžius ir pradėjo dėlioti lėkštes. Kai jis 
baigė, motina pažvelgė į poną Žo žvilgsniu, kuriame galėjai išskai- 
tyti: „ką-gi-jis-čia-veikia-tokiu-metu“. Važiuoti į Ramą buvo jau 
per vėlu, o jis, regis, tai pamiršo. 

— Jei norite, galite likti pavakarieniauti su mumis, - pasiūlė ji 
ponui Žo, nors nebuvo pratusi elgtis su juo taip maloniai. Pasiū- 
lymas veikiausiai slėpė nebylų ketinimą ilgiau pakankinti Žozefą 
ir Siuzaną. Ją kartais nutvieksdavo neužgesusios jaunystės lieps- 
nos, ir ji pratrūkdavo žaismingomis nuotaikomis. 

- Ačiū, - padėkojo ponas Žo, - mielai. 

— Valgyti nėra ko, įspėju jus, - įsiterpė Siuzana, - tik ta sumau- 
ta ibių mėsa. 

— Jūs manęs nepažįstate, - paprieštaravo ponas Žo, šjkart ne 
be klastos, - esu labai neišrankus. 

Žozefas išėjo iš vonios ir nužvelgė poną Žo žvilgsniu „ką-gi-jis- 
čia-tokiu-metu-veikia“. Paskui, pamatęs, kad ant stalo stovi ke- 
turios lėkštės ir niekur nedingsi, atsisėdo, nusprendęs, kad nori 
nenori, o pavalgyti reikia. Kapralas dar kartą užkopė laiptais ir 
įžiebė acetileno lempą. Nuo tos akimirkos juos apsiautė tamsa ir 
įkalino bungale drauge su ta dėže. 

— Aš alkanas kaip vilkas, - pareiškė Žozefas. - Ir vėl tie sumauti 
ibiai. 

- Sėskitės, - pakvietė poną Žo motina. 

Žozefas jau sėdėjo prie stalo, pats vienas. Ponas Žo godžiai 
rūkė cigaretę, kaip darydavo visada, kai greta būdavo Žozefas. Jis 
jo kažkaip nesąmoningai bijojo. Tad instinktyviai atsisėdo kitame 
stalo gale. Motina įdėjo jam gabalą mėsos ir maloniai, gerinda- 
masi kreipėsi į Žozefą: 


— Kažin ką gi mes valgytume, jei tu jų neprišaudytum. Jie šiek 
tiek atsiduoda žuvimi, bet ibių mėsa skani ir maistinga, - pridūrė 
kreipdamasi į poną Žo. | 

— Gal ir maistinga, bet vis tiek šlykšti. 

Kai vaikai valgydavo, motina būdavo kantri ir atlaidi. 

— Kiekvieną vakarą tas pat, jie niekada nėbūna patenkinti. 

Jie kalbėjo apie ibius, atrodė, kad tie paukščiai kažkaip paslap- 
tingai, nesuvokiamai susiję su ta dėže ant pinučių stalo, kuri vis 
dar stovėjo, didžiulė, nepaliesta, tarytum būtų kažkokia dar ne- 
sprogusi bomba. Žozefas valgė skubiai ir godžiai, netvarkingiau 
nei paprastai, nes stengėsi praryti savo pyktį. 

— Kas vakarą tas pat, - niurzgė Siuzana, — nes kas vakarą val- 
gom iibio mėsą. Niekad nebūna nieko kito. 

Ir čia motina sumetė, kaip ištrūkti iš to užburto rato. Su žavia, 
klastinga šypsena ji įterpė savo trigrašį: 

— Tikra teisybė, lygumoje retai kada pasitaiko kas nors nauja. 
Visais požiūriais. 

Siuzana nusišypsojo. Žozefas dar niekaip nereagavo. 

— Bet kartais nutinka, - tarė Siuzana. 

Laimingas, kad pagaliau suprato, ponas Žo puolė godžiai val- 
gyti ibio mėsą, pamiršęs savo paryžietiškas manieras, kurių iš 
pradžių laikėsi, skanavo tą jam naują valgį. 

— Čia patefonas, - paaiškino Siuzana. 

Žozefas liko išsižiojes. Akys plykstelėjo iš po pusiau nuleistų 
vokų. Visi sužiuro į jį, net ponas Žo. 

— Mes juk turime patefoną, - pareiškė Žozefas. 

— Manau, kad šitas, - prabilo ponas Žo, - kad šitas, kaip čia 
pasakius? Na, šiuolaikiškesnis. 

Siuzana atsistojo ir nužingsniavo prie dėžės. Nuplėšė popie- 
rių, į kurį ji buvo suvyniota, ir atidarė ją. Paskui atsargiai ištrau- 

kė patefoną ir pastatė ant valgomojo stalo. Jis buvo juodas, šiek 
tiek grūdėtas ir su chromuota rankenėle. Žozefas liovėsi valgęs. 
Rūkė ir sužavėtas sekė Siuzanos judesius. Motina truputį nusivy- 
lė: patefonas, kaip ir medžioklė, buvo Žozefo jai primesta didelė 
nelaimė. Siuzana pakėlė dangtį ir pamatė patefono vidų: žalia ge- 
Iumbe aptrauktas diskas ir akinantis, chromuotu metalu žvilgan- 
tis adapteris. Ant dangčio vidinio paviršiaus tviskėjo varinė plokš- 
telė, kur buvo pavaizduotas mažas foksterjeras, tupintis priešais 
triskart už jį didesnes pučiamojo instrumento žiotis. Plokštelės 
viršuje puikavosi užrašas: JO ŠEIMININKO BALSAS. Žozefas pakėlė 
akis, pažvelgė į plokštelę ir, dėdamasis žinovu, pamėgino paju- 
dinti chromuotą adapterį. Paskui, apžiūrėjes patefoną, palietęs jį 
pirštais, visiškai pamiršo Siuzaną ir poną Žo, ir kad tas patefonas 
padovanotas pono Žo, ir kad dabar visi jie mėgaujasi jo laime, 
ir pažadus neparodyti jokios nuostabos, kuriuos veikiausiai buvo 
sau davęs. Tarsi sapnuodamas prisuko jį, įstatė adatą į chromuo- 
tą adapterį, įjungė, sustabdė, vėl įjungė. Siuzana priėjo prie dė- 
žės, ištraukė iš jos voką su plokštelėmis ir atnešė Žozefui. Visos 
plokštelės buvo angliškos, išskyrus vieną —- „Vakaras Singapūre“. 
Žozefas apžiūrėjo jas vieną po kitos. 

— Šlamštas, — pareiškė tyliai, - bet nieko. 

— Aš parinkau paskutines Paryžiaus naujienas, - droviai paaiš- 
kino ponas Žo, kiek sutrikdytas Žozefo šėlo ir jam rodomo visiško 
abejingumo. Tačiau Žozefas nesiginčijo. Jis pasičiupo patefoną, 
pastatė jį ant svetainės stalo ir atsisėdo prie jo. Paskui, paėmęs 
plokštelę, uždėjo ją ant žalia gelumbe aptraukto disko, o ant 
plokštelės uždėjo adatą. Nuskardėjo balsas, iš pradžių jis atrodė 
toks keistas, toks netaktiškas, beveik nepadorus santūrioje čia 
susirinkusiųjų tyloje. 


Vieną vakarą Singapūre, 
Vieną meilės vakarą, 

Vieną vakarą po palmėmis, 
Vieną vasaros vakarą... 


Plokštelei baigus groti ledai jau buvo pralaužti. Žozefui buvo 
linksma. Siuzanai irgi. Ir netgi motinai: „Gražu“, - pasakė ji. Ponas 
Žo sprogte sprogo trokšdamas, kad jo padėtis pasikeistų. Jis žen- 
gė nuo vieno prie kito tikėdamasis, kad bus pripažintas šeimos 
geradariu. Bet veltui. Niekas aplinkui nematė jokio ryšio tarp pa- 
tefono ir to, kuris jį padovanojo. Po „Vakaro Singapūre“ Žozefas 
prasuko visas naujas plokšteles, vieną po kitos, visiškai abejingai 
vien dėl to, kad nesuprato angliškai. Beje, tą vakarą sunku buvo 
nuspėti, ar jį džiugino muzika, ar tik mokėjimas naudotis tuo pa- 
tefonu ir jo idealiu mechaniniu veikimu. 


Galiausiai ponas Žo išėjo. Vos jam dingus motina pasiteiravo 
Siuzanos, ar ji žinanti, kiek tas patefonas kainavo. Siuzana pa- 
miršo paklausti poną Žo. Kiek nusivylusi motina paprašė Žozefo 
liautis grojus. Tačiau tą vakarą tai buvo tolygu paprašyti jį liautis 
kvėpavus. Motina nesispyrė ir užsidarė savo kambaryje. Kai ji iš- 
ėjo, Žozefas pareiškė: „Pagrosime 'Ramoną“““ Ir nuėjo pasirausti 
tarp senų plokštelių, iš kurių „Ramona“ buvo pati brangiausia. 


Ramona, aš sapnavau nuostabų sapną. 
Kad mudu išvykome kartu, 

Kad ėjome lėtai, 

Pabėgę nuo pavydžių žvilgsnių, 

Kad niekad du meilužiai 

Nepatyrė meilesnių vakarų... 

Nei Žozefas, nei Siuzana niekada nedainuodavo „Ramonos“ 
žodžių. Jie niūniuodavo jos melodiją. Ji jiems buvo gražiausia, 
iškalbingiausia iš visų girdėtų. Ji liejosi saldi kaip medus. Ponas 
Žo aiškino, kad Paryžiuje jos jau nebesigirdėjo daug metų, bet 
jiems tai buvo nesvarbu. Kai Žozefas uždėdavo „Ramoną“, jiems 
viskas tapdavo aiškiau, tikriau, motina, tos plokštelės nemėgusi, 
tapdavo dar senesnė, ir jie išgirsdavo, kaip jiems į smilkinius it 
uždarytas į narvą paukštis daužosi jaunystė. Kartais, kai motina 
ne itin šaukdavo ir jie galėdavo grįžti nuo upės pasiplaukioje be 
ypatingos skubos, Žozefas „Ramoną“ švilpaudavo. Kai ateis laikas 
išvykti, jie švilpaus būtent šitą melodiją, manė Siuzana. Tai buvo 
ateities, išvykimų, ilgesio pabaigos himnas. Jie laukė galimybės 
susilieti su ta melodija, gimusia iš kvaitulio miestų, kuriems ji 
buvo sukurta, kuriuose buvo dainuojama, - tų senų, fantastiškų, 
meilės pritvinkusių miestų. Žozefui ji žadino miesto moters geis- 
mą, Moters, tokios nepanašios į lygumos moteris, kad net įsivaiz- 
duoti jos buvo neįmanoma. Rame tėtušis Bartas tarp kitų savo 
plokštelių irgi turėjo „Ramoną“, ir ji buvo ne tokia nugrota kaip 
Žozefo. Vieną vakarą, pašokes su ja pagal tą plokštelę, Agostis 
ir nusitempė ją paskubom į uostą. Jis pasakė, kad ji tapo gražia 
mergina, ir pabučiavo ją. „Net nežinau, kodėl staiga panorau tave 
pabučiuoti.“ Į bungalą juodu grįžo drauge. Žozefas kažkaip keis- 
tai nužvelgė Siuzaną, paskui nusišypsojo jai liūdnai ir supratingai. 
Jaunasis Agostis tikriausiai jau pamiršo tai, o ir Siuzana niekad 
apie tai negalvodavo, tačiau vis tiek tai liko susiję su „Ramonos“ 
melodija. Ir kiekvienąsyk, kai tik Žozefas uždėdavo tą plokštelę, 
ore suplevendavo Agosčio bučinio prisiminimas. 

Plokštelei baigus groti Siuzana paklausė: 

— Kaip tau tas patefonas? 

— Nuostabus, ir jo beveik nereikia prisukinėti. 


Po valandėlės klaustelėjo: 

— Ar tu jo prašei? 

— Aš nieko neprašiau. 

— Jis tau jį padovanojo... nei iš šio, nei iš to? 
Siuzana beveik nesudvejojusi atsakė: 

— Jis man jį padovanojo nei iš šio, nei iš to. 
Žozefas tyliai nusijuokė ir pareiškė: 

— Avigalvis. Bet patefonas - nuostabus. 

Netrukus po to, kai ponas Žo padovanojo jiems patefoną, vie- 
ną vakarą Rame Žozefas ryžosi su juo pasikalbėti. 

Ponas Žo nusprendė pratęsti savo viešnagę lygumoje ta 
dingstimi, jog turi prižiūrėti, kaip bus kraunamas lateksas ir pi- 
pirai. Jis išsinuomojo vieną kambarį Rame, prie baro, kitą Kame 
ir nakvodavo tai viename, tai kitame, matyt, norėdamas išvengti 
tėvo priežiūros. Kartais nuvažiuodavo dienai dviem į miestą, bet 
grįždavo ir kiekvieną popietę užsukdavo į bungalą. Jis labai tikė- 
josi, kad jo turtai paveiks Siuzaną, bet galiausiai tą viltį prarado ir, 
ko gero, taip nusivylęs, nuoširdžiai ją įsimylėjo. Motinos ir Žozefo 
budrumas tik dar labiau sustiprino tą jausmą, kurį jis manė esant 
gilų ir rimtą. 


Iš pradžių naivoka jo apsilankymų dingstis buvo kaskart nu- 
vežti juos į Ramą pašokti ir prasiblaškyti. 

— Nuvešiu jus pakvėpuoti grynu oru, - pareikšdavo, nusiteikęs 
sportiškai. 

— Ko jau ko, bet oro tai čia netrūksta, - atkirsdavo Žozefas, - 
kaip ir vandens. 

Tačiau ilgainiui tas įprotis važinėti kas vakarą į Ramą tapo jiems 
toks natūralus, kad ponas Žo liovėsi juos kvietęs. Kad jau metas 
važiuoti į Ramą, beje, dažniausiai pranešdavo Siuzana. Žozefas, ne- 
paisydamas priešiškumo ponui Žo, važiuodavo drauge. Iš pradžių 
jis tai darydavo todėl, kad važiuodamas „Lėon Bollėe“ ten nusigau- 
davai per pusvalandį, tuo tarpu „B.12“ - per valandą, ir jau vien to 
pakako, kad jis pasiryžtų, o vėliau - nes jam nebuvo nemalonu iš- 
gerti, o kartais ir pavakarieniauti pono Žo sąskaita. Kaip tik tuomet 
Žozefas ir padarė atradimą, kad alkoholis - dėmesio vertas daiktas. 

Bet niekam nebuvo paslaptis, kad tų išvykų, kaip ir dovanų 
Siuzanai, ponas Žo griebdavosi siekdamas išsisukti nuo to, ko iš 
jo buvo laukiama. Netrukus išvykas lydėdavo jau priešiškumas ir 
pyktis, kuriems išsklaidyti pono Žo mandagumo ir dosnumo ne- 
bepakako. Padėtis darydavosi pakenčiama tik tuomet, kai jie ga- 
nėtinai išgerdavo, ypač Žozefas, tiek, kad nebepaisydavo pono Žo 
ir jo net nepastebėdavo. Kadangi dėl suprantamų priežasčių nė 
vienas iš trijų nebuvo pratę prie šampano, geidžiamo efekto ilgai 
laukti nereikėdavo. Net ir motina, visiškai nemėgusi gerti, gėrė. Ji 
tvirtino gerianti, „kad paskandintų savo gėdą“. 

— Po dviejų šampano taurių aš pamirštu, ko čionai atvažiavau, 
ir man atrodo, kad kvailinu jį aš, o ne jis mane. 

Pats ponas Žo gerdavo nedaug. Sakėsi daug išplempęs per 
savo gyvenimą, tad alkoholis jo jau nebeveikiąs. Nebent tik jo 
aistra Siuzanai išgėrus darydavosi melancholiškesnė. 

Šokdamas jis žvelgdavo į ją taip ilgesingai, kad Žozefas, jeigu 
salėj nevykdavo nieko įdomaus, susidomėjęs jį stebėdavo. 

— Jis dedasi Rudolfu Valentinu3, - komentuodavo Žozefas, — 
bet, kad ir kaip tai liūdna, labiau primena veršj. 

Motiną tas palyginimas žavėdavo, ir ji kvatodavosi. Siuzana šok- 
dama nujausdavo, ko jie kvatoja, o ponas Žo - ne, jis veikiau ap- 
dairiai stengdavosi neieškoti jų linksmybės priepuolio priežasčių. 

— Veršis — gražu, — atsiliepdavo motina, tarsi padrąsindama 
Žozefą tęsti. 

Žozefo palyginimai tais vakarais, aišku, buvo abejotino skonio, 
bet Motinai tai nerūpėjo. Jai jie atrodė tobuli. 

Kai pasibjaurėjimas pasiekdavo apogėjų, paleidusi vadžias ji 
pakeldavo savo taurę. 

— Kol jie... - pradėdavo. 

— Žinoma, - pritardavo Žozefas plyšdamas juoku. 

— Jie geria į mūsų sveikatą, - aiškindavo Siuzana šokdama ir 
žvelgdama į juos iš tolo. 

— Kažin, - atsakydavo ponas Žo. - Jie niekada to nedaro, kai 
būnam ten drauge su jais. 

— Drovisi, - paaiškindavo Siuzana šypsodamasi. 

— Jūsų šypsena varo iš proto... - tyliai ištardavo ponas Žo. 

— Kol jie šoka... — vėl įsitraukdavo į šneką motina, - niekada 
gyvenime nesu gėrusi tiek šampano. 

Žozefui patikdavo stebėti motiną, apimtą tokio vulgaraus ir 
svaigaus linksmumo, kurį jai sukeldavo tik jis vienas. Kartais, kai 
jam darydavosi nepakeliamai nuobodu, jis taip juokaudavo visą 
vakarą ir net prie pono Žo, tik tuomet nebe taip atvirai. Pavyz- 
džiui, kai ponas Žo nešokdavo, o žvelgdamas į Siuzaną tyliai niū- 


> Rudolph Valentino (1895-1926) - garsus Holivudo aktorius, moterų 
numylėtinis. 


niuodavo dainas, kurios, kaip jam atrodė, buvo dviprasmiškos: 
tokias kaip „Paryžiau, aš tave myliu, aš tave myliu, aš tave my- 
liu...“, Žozefas atkartodavo „Aš tave myliu, aš tave myliu, aš tave 
myliu...“ taip, lyg būtų veršis. Ir visi aplinkui puldavo juoktis, o po- 
nas Žo tik šypsodavosi, ir tai jam kainuodavo didžiulių pastangų. 

Bet dažniausiai Žozefas šokdavo, gerdavo ir visiškai nekreip- 
davo dėmesio į poną Žo. Kartais nueidavo paplepėti su Agosčiu 
arba į uostą paspoksoti, kaip kraunamas paštas, arba į paplūdimį 
nusimaudyti. Tuomet jis įspėdavo Siuzaną ir motiną, ir tos nu- 
tapendavo jam iš paskos, o joms įkandin, tik atstu, tapendavo 
ponas Žo. Kai būdavo padauginęs alkoholio, Žozefas pareikšdavo 
nuplauksiąs iki artimiausios salos, kuri buvo už trijų kilometrų. 
Blaiviam jam tokie dalykai niekada nešaudavo į galvą, o išgertu- 
vių vakarais įsivaizduodavo, kad jam tai - vienas juokas. Po tei- 
sybei jis nugrimztų dugnan nenuplaukęs nė pusės kelio. Motina 
iškart puldavo rėkti. Ir liepdavo ponui Žo užvesti „Lėon Bollėe“. 
Tik motoro burzgimas nugesindavo Žozefo užmojus. Ponas Žo, 
kurį jo kankintojo ketinimas sudomindavo, paklusdavo motinai, 
bet akivaizdžiai nepatenkintas. 

Kaip tik vieną iš tokių Ramo bare praleistų vakarų Žozefas ir 
pasikalbėjo su ponu Žo apie Siuzaną ir kartą visiems laikams pa- 
reiškė savo nuomone. Po to jau išvis su juo nebekalbėjo ir rodė 
jam karališką panieką. 

Siuzana šokdavo su ponu Žo kaip visada. O motina liūdnai į 
juos žiūrėdavo. Kartais, ypač kai per mažai išgerdavo, šampanas 
sukeldavo jai liūdesį, žiūrint į poną Žo. Nors tą vakarą bare buvo 
daug žmonių, ypač garlaivio keleivių, Žozefas nešoko. Gal jam 
jau buvo pabode šokti kas vakarą, o gal tą norą atėmė ketinimas 
šnektelėti su ponu Žo. Jis žvelgė, kaip anas šoka su Siuzana - lais- 
viau nei paprastai. 

— Kaip tik tokius ir vadina nevykėliais, - iškošė jis staiga. 

Motina nenorėjo sutikti. 

— Tai nieko nereiškia. Ir aš - nevykėlė, kokių reikėtų paieškoti. 

Ji dar labiau nuliūdo. 

— Ir to įrodymas — neturiu kitos išeities, kaip ištekinti savo 
dukrą už to nevykėlio. 

— Tai skirtingi dalykai, - pasakė Žozefas, - tau tiesiog nepasi- 
sekė. O iš esmės tu teisi, tai nieko nereiškia. Svarbu tik, kad jis 
pasiryžtų. Gana jau laukti. 

— Aš pernelyg daug ko laukiau gyvenime, - ėmė virkauti mo- 
tina. —- Laukiau koncesijos, paskui tų užtvarų. Ir net tos penkių 
hektarų hipotekos aš laukiu jau dvejus metus. 

Žozefas pažvelgė į ją taip, tarsi jam būtų šovusi puiki mintis. 

— Mes nieko daugiau ir nedarom, tik laukiam, bet reikia jau 
sau pasakyti, kad daugiau laukti nebenorime. Einu su juo pasi- 
kalbėsiu. 

Ponas Žo vedė Siuzaną prie staliuko. Jam einant per šokių 
aikštelę motina tarė: 

— Kartais, kai žiūriu į jį, atrodo, kad regiu savo pačios gyveni- 
mą, ir vaizdas anaiptol ne iš gražiųjų. 

Vos tik ponas Žo spėjo atsisėsti, Žozefas ir pradėjo: 

— Mums žiauriai nusibodo, - pareiškė jis. 

Ponas Žo jau buvo priprates prie Žozefo kalbos manieros. 

— Atsiprašau, tuoj užsakysim dar vieną šampano butelį, - pa- 
sakė jis. 

— Šampanas čia niekuo dėtas, - paaiškino Žozefas, - nuobo- 
dulį sukeliate jūs. 

Ponas Žo nuraudo iki ausų. 

— Mudu pasišnekėjom apie jus, - prabilo motina, - ir priėjom 
prie išvados, kad mums jau nusibodo. Tai tęsiasi jau pernelyg 


ilgai, ir visiems labai aišku, ko jūs siekiate. Kad ir kaip vežiotumėt 
mus kas vakarą į Ramą, nieko neapgausit. 

— Ir dar mes sakėme, kad nenormalu tuščiai geisti visą mėnesį 
permiegoti su mano seserimi. Aš niekaip to neištverčiau. 

Ponas Žo nudelbė akis. Siuzana pamanė, kad jis tuoj atsistos 
ir išeis. Bet jam taip stigo vaizduotės, kad jis net nepagalvojo apie 
tai. Žozefas buvo ne toks jau girtas, jis kalbėjo veikiamas liūdesio 
ir pasibjaurėjimo, to, ką ligi šiol taip slopino savyje, jog išgirdęs, 
kaip pagaliau jis visa tai išlieja, negalėjai nepajusti palengvėjimo. 

— Aš neslepiu, - labai tyliai prabilo ponas Žo, - kad jaučiu gi- 
lius jausmus jūsų seseriai. 

Siuzanai jis kasdien kalbėjo apie savo jausmus. Jei aš už jo iš- 
tekėsiu, tai be jokio jausmo. Aš apsieinu be jausmų. Dabar Žoze- 
fas buvo jai kaip niekad artimas. 

— Papasakokite bobutei, — pareiškė motina, staiga sušiurkštė- 
jusi ir stengdamasi prisiderinti prie Žozefo tono. 

— Galir taip, - pasakė Žozefas, - bet tai visai nesvarbu. Svarbu 
tik tai, kad jūs privalote ją vesti. - Ir linktelėjo galvą motinos pu- 
sėn. - Dėl jos. Ne dėl manes, aš juo ilgiau jus pažįstu, juo labiau 
man tas nepatinka. 

Ponas Žo truputį atitoko. Atkakliai laikė akis nudelbęs. Visi 
žvelgė į tą nunarintą galvą, į tą tipą, tokį pat aklą kaip kadastras, 
bankas, Ramusis vandenynas, prieš kurio milijonus jie buvo tokie 
pat bejėgiai kaip ir prieš tas jėgas. Ponas Žo žinojo nedaug, tačiau 
žinojo, kad vesti Siuzanos jis negali. 

— Juk negali pasiryžti vesti merginą, kurią pažįsti vos dvi savai- 
tes, - ištarė droviai. 

Žozefas nusišypsojo. Iš esmės jis buvo teisus. 

— Būna ypatingų atvejų, kai gali pasiryžti per dvi savaites. O čia 
kaip tik toks atvejis. 

Ponas Žo valandėlei pakėlė akis. Jis nesuprato. Žozefas pamė- 
gino paaiškinti, bet tai buvo keblu, jam nepavyko. 

— Jeigu mes būtume turtingi, - įsiterpė motina, - būtų visai 
kitaip. Turtuoliai gali laukti ir dvejus metus. 

— Ką padarysi, jeigu jūs nesuprantate, - tarė Žozefas, - bus 
arba taip, kaip sakau, arba niekaip. 

Jis truputį palaukė, paskui lėtai, sudėdamas visus akcentus, 
pasakė: 

— Mes nedraudžiame jai miegoti su kuo ji nori, bet jūs, jeigu 
norit su ja miegoti, privalote ją vesti. Tai mūsų būdas spjauti jums 
į veidą. 

Ponas Žo antrą kartą pakėlė galvą. Toks nepadorus atvirumas 
taip jį pritrenkė, kad jis pamiršo įsižeisti. Tie žodžiai buvo skirti ne 
visai jam. Kažin ar Žozefas kalbėjo ne pats sau, kad garsiai išsaky- 
tų, ką netikėtai atskleidė: jog visiems laikams išsprendė sau visų 
ponų Žo problemą. 

— Aš jau seniai norėjau jums tai pasakyti, - pridūrė. 

- Jūs žiaurūs, - atsakė ponas Žo. - Niekad nebūčiau pamanęs 
tą pirmą vakarą... 

Jis melavo. Jau gerą savaitę visi jie laukė jį pratrūksiant. 

— Niekas neverčia jūsų vesti, — ištarė motina susitaikymo 
tonu. — Mes tik paprasčiausiai jus įspėjame. 

Ponas Žo ištvėrė ir tai. Jo naivumas būtų sujaudinęs ne vieną. 

— Beje, tai, kad mes priimame viską, patefonus, šampaną, nie- 
ko nekeičia, - pasakė Žozefas, staiga prajukęs. 

Motina žvilgtelėjo į poną Žo lyg ir šiek tiek užjaučiančiu 
žvilgsniu. 

— Mes labai nelaimingi žmonės, - pasakė tarytum teisindamasi. 

Galiausiai ponas Žo pažvelgė į motiną, matyt, turėdamas gal- 
voje visą jam parodytą neteisybę, ir norėjo paaiškinimo. 


— Aš irgi niekada nebuvau laimingas, - prabilo jis, - mane vi- 
sada versdavo daryti tai, ko aš nenorėjau. Štai dvi savaitės, kai po 
truputį pradėjau daryti tai, ką noriu, ir še tau... 

Žozefas nebekreipė į jį dėmesio. 

— Prieš išeidamas norėčiau pašokti su tavim vieną šokį, - pa- 
sakė jis Siuzanai. 

Ir paprašė tėtušio Barto uždėti „Ramoną“. Abu nuėjo šok- 
ti. Žozefas nė vienu žodžiu neužsiminė Siuzanai apie pokalbį su 
ponu Žo. Jis kalbėjo apie „Ramoną“. 

— Kai turėsiu bent kiek pinigų, nusipirksiu naują „Ramonos“ 
plokštelę. 

Sėdėdama prie staliuko, motina nenuleido nuo jų akių. Ponas 
Žo, sėdėdamas prieš ją, smaukė žiedą su deimantu. 

— Kartais jis būna grubus, bet tai ne jo kaltė, - teisino moti- 
na, - jis negavo jokio išsilavinimo. 

- Jai nusispjaut į mane, - tyliai pasakė ponas Žo, - ji nė žodžio 
nepratarė. 

— Kadangi jūs toks turtingas... - toliau kalbėjo motina. 

— Tai nieko nereiškia, veikiau atvirkščiai. 

Gal jis buvo ne toks bukagalvis, kaip atrodė. 

— Privalau pakovoti už save, - pareiškė. 

Motina pažvelgė į tuos, su kuriais jam reikėjo pakovoti. Jie 
suko ratus pagal „Ramonos“ melodiją. Jie buvo gražūs vaikai. Vis 
dėlto ji išaugino gražius vaikus. Rodės, kad jie džiaugėsi šokda- 
mi vienas su kitu. Atrodė jai panašūs. Tokie patys pečiai, jos pe- 
čiai, tokia pati veido spalva, tokie patys plaukai, truputį raudoni, 
irgi jos, o akyse - toks pat spinduliuojantis įžūlumas. Siuzana vis 
labiau panašėjo į Žozefą. Motinai atrodė, kad ją pažįsta geriau 
negu Žozefą. 

— Ji labai jauna, - tarė prislėgtas ponas Žo. 


75 


— Ne taip jau labai, - šypsodamasi patikslino motina. - Jumis 
dėta, aš ją vesčiau. 

Šokis baigėsi. Žozefas nesiteikė atsisėsti. 

— Maunam iš čia, - pasiūlė. 

Nuo tos dienos jis nė vienu žodžiu nebesikreipė į poną Žo. 

Juodu pradėjo vienas kito vengti. Tiesą pasakius, nuo tada visi 
pradėjo kalbėti ir elgtis su ponu Žo dar atsainiau negu iki tol. 


Vis dar svetainėje ir vis dar sekamas budraus motinos žvilgs- 
nio, ponas Žo mokė Siuzaną lakuotis nagus. Ji sėdėjo priešais. 
Vilkėjo gražia mėlyno šilko suknele, kurią jis jai padovanojo tarp 
kitų daiktų po to, kai atnešė patefoną. Ant stalo stovėjo trys 
skirtingų spalvų nagų lako buteliukai, kremo indelis ir kvepalų 
flakonas. 

— Jūs apkarpėte odeles, ir dabar man peršti. 

Ponas Žo neskubėjo užbaigti procedūros, stengdamasis išlai- 
kyti Siuzanos ranką savojoje kuo ilgiau. Išbandė jau tris spalvas. 

— Štai šita jums tinka labiausiai, - pasakė pagaliau, žinovo 
žvilgsniu vertindamas savo darbą. 

Kad geriau matytų, Siuzana pakėlė ranką. Pono Žo išrinktas 
lakas buvo oranžiškai raudonas, ir todėl jos oda atrodė rudesnė. 
Tuo klausimu ji neturėjo tvirtos nuomonės. 

Ji padavė jam nulakuoti kitą ranką, jis ją paėmė ir pabučiavo 
į delną. 

— Reikia paskubėti, jeigu važiuojame į Ramą, - paragino Siuza- 
na, - šita ranka dar nenulakuota. 

Pro atviras duris abu matė Žozefą, kuris, kapralo padedamas, 
mėgino pataisyti į bungalą vedantį medinį tiltelį. Saulė svilino ne- 
gailestingai. Retkarčiais Žozefas žerdavo kokį nors keiksmą, aki- 
vaizdžiai skirtą ponui Žo, bet pastarasis, jau pripratęs, kad su juo 
taip elgiamasi, vaidino nesuprantąs, jog tai liečia jį. 

— Niekšo išpera, dėjau skersą ant jo ir ant jo dvidešimt keturių 
arklio galių... 

— Tikra teisybė, — patvirtino Siuzana, - tiltelį išjudinote jūs, 
verčiau palikite savo automobilį ant kelio. 

Nulakavęs rankų nagus, ponas Žo nulakavo jai ir kojų pirštų 
nagus. Buvo bebaigiąs. Siuzana užkėlė vieną koją ant stalo, kad 
lakas išdžiūtų, o ant kitos jis braukė jau paskutinius „potėpius“. 

— Gana, - sustabdė jį Siuzana, pamiršusi, jog ponas Žo, kad ir 
kaip norėjo, nebeturėjo ką lakuoti. 

Ponas Žo atsiduso, paleido Siuzanos koją ir atsilošė krėsle. Jis 
baigė darbą. Truputį suprakaitavo. 

— Oką, jeigu pašoktume čia, užuot važiavę į Ramą? - paklausė 
jis. - Užvestume naująjį patefoną? 

- Žozefas nenori, kad jį kas liestų, - paaiškino Siuzana. - Be to, 
tie šokiai man jau įsipyko. 

Ponas Žo atsiduso dar kartą ir nutaisė maldaujamą miną. 

— Aš nekaltas, kad man norisi laikyti jus savo glėbyje... 

Siuzana su pasitenkinimu nužvelgė savo kojas ir rankas. 


— Aš nenoriu būti niekieno glėbyje. 

Ponas Žo nunarino galvą. 

— Jūs mane žiauriai kankinate, - pasiskundė nuliūdęs. 

— Einu, persirengsiu kelionei į Ramą. Palaukite čia. Jeigu ji jūsų 
nematys, pradės ant manes rėkti. 

— Nebijokite, - patikino ją Žo labai liūdnai šypsodamasis. 

Siuzana išėjo į verandą ir šūktelėjo: 

— Žozefai, važiuojam į Ramą. 

— Važiuosim, jei panorėsiu aš, - užriko motina, - tik tuomet, 
jeigu panorėsiu aš! 

Siuzana pasisuko į poną Žo. 

— Ji taip tik kalba, o iš tikrųjų baisiausiai nori važiuoti. 

Tas ginčas pono Žo nedomino. Jis žvelgė į persišviečiančias 
pro šilko suknele Siuzanos kojas. 

— Jūs ir vėl visai nuoga po suknele, - pareiškė, - o man nieko 
neleidžiama. 

Jis visiškai nusiminė ir prisidegė cigarete. 

— Nežinau, ką turiu padaryti, kad jūs mane pamiltumėte, - 
toliau kalbėjo jis. - Jei mudu susituoktume, manau, aš būčiau 
žiauriai nelaimingas. 

Užuot nuėjusi rengtis, Siuzana atsisėdo priešais jį ir smalsiai įsi- 
spitrijo. Bet tas susidomėjimas dingo beregint, ir ji toliau žvelgė į jį 
jo nematydama, tarsi jis būtų perregimas, o jai reikėjo prasismelkti 
pro tą veidą, kad pamatytų svaiginančius jo piniginės pažadus. 

— Jei mudu susituoksime, laikysiu jus užrakintą, - užbaigė po- 
nas Žo. 

— O kokį automobilį aš gausiu, jei mudu susituoksime? 

Šito ji klausė, ko gero, jau trisdešimtą kartą. Bet tokie klausi- 
mai jai niekad nepabosdavo. Ponas Žo nutaisė dirbtinai abejingą 
miną. 


79 


80 


— Kokį tik panorėsit, aš jau sakiau jums. 

— O Žozefas? 

— Nežinau, ar dovanosiu automobilį Žozefui, - paskubėjo jai 
atsakyti ponas Žo, - negaliu to jums pažadėti. Jau sakiau. 

Siuzanos žvilgsnis liovėsi tyrinėjęs pasakiškas turtų erdves ir 
grįžo prie kliūties, kuri jai neleido jose pasiklysti. Jos šypsena pra- 
dingo. Veidas pasikeitė taip, kad ponas Žo iš karto susizgribo: 

— Viskas priklauso nuo jūsų, jūs puikiai žinote, nuo jūsų požiū- 
rio į mane. 

— Jūs galite padovanoti automobilį jai, - įtaigiai ištarė Siuza- 
na, - tai bus tas pats. 

— Aš niekad nežadėjau dovanoti automobilio jūsų motinai, - 
atsakė neviltin įpuolęs ponas Žo, - nesu toksai turtingas, kaip jūs 
manote. 

— Na, jai tai nesvarbu, bet jei Žozefas neturės automobilio, tai 
galite visus automobilius pasilaikyti sau, maniškį irgi, ir vesti ką 
tik norite. 

Ponas Žo čiupo Siuzanos ranką, kad sulaikytų ją nuo žiaurių 
zodžių. Jo veido išraiška buvo maldaujama, rodės, jis tuoj pravirks. 

- Jūs puikiai žinote, kad ir Žozefas gaus savo automobilį, jūs 
tyčia mane pykdote. 

Siuzana pasisuko į Žozefą, kuris jau baigė taisyti medinį tiltelį. 
Dabar jis tvirtino ramsčius akmenimis, kurių nueidavo pasirinkti 
nuo kelio. Jis vis dar burbėjo. 

— Kitą sykį priversiu tuos šunsnukius pačius taisyti, o jeigu jie 
nesiliaus ir vėl, pripilsiu smėlio jiems į karbiuratorių, ko jau ko, o 
smėlio čia netrūksta. 

Pastaruoju metu, vos tik Siuzana pagalvodavo apie Žozefą, jai 
kiekvieną sykį suspausdavo širdį, matyt, todėl, kad Žozefas dar 
neturėjo nieko, o ji vis dėlto turėjo poną Žo. 


— Jau vien nuo to, kad laikau jūsų ranką, - kalbėjo tas persi- 
mainiusiu balsu, - jaučiuosi devintam danguj. 

Ji neištraukė rankos. Kartais ji leisdavo jam palaikyti ją ilgė- 
liau. Pavyzdžiui, tuomet, kai jie kalbėdavo apie tai, kokį automo- 
bilį jis padovanos Žozefui, jei jiedu susituoks. 

Jis žiūrėdavo į tą ranką, įkvėpdavo jos aromatą, bučiuodavo 
ją, ir dažniausiai jį tai puikiai nuteikdavo. 

— Net jei nebūčiau jo sesuo, man būtų be galo malonu pado- 
vanoti Žozefui automobilį. 

— Brangute, man irgi tai teikia malonumo, neabejokite dėl to. 

— Jis tikriausiai iš proto išsikraustytų, dovanų gaves automobilį. 

- Jis gaus jį, širdelė, gaus, mano turte. 

Siuzana šypsojosi. Aš atvaryčiau jį po bungalu naktį, kai jis me- 
džios, o ant vairo užkabinčiau kortelę su užrašu: „Žozefui“. 

Ponas Žo būtų pažadėjęs automobilį net kapralui, kad tik il- 
giau galėtų mėgautis tuo spindulingu Siuzanos išsiblaškymu. Jo 
pirštai jau slinko aukščiau alkūnės. Siuzana iš karto atsipeikėjo. 

— Einu apsirengsiu, — pasakė ištraukdama ranką. 

Ji atsistojo, nuėjo į vonios kabiną ir užsidarė. Po valandėlės 
ponas Žo pabeldė į duris. Po to, kai padovanojo patefoną, tai 
tapo jo įpročiu, jos — irgi. Taip vykdavo kas vakarą. 

— Atidarykite, Siuzana, atidarykite. 

— Norėčiau, kad mama užliptų kaip tik dabar, būčiau labai pa- 
tenkinta... 

— Tik akimirką, tik žvilgtelėti į jus... 

— Mama arba Žozefas. Žozefas stiprus. Jis vienu spyriu nusvie- 
džia žmones iki upės. 

Ponas Žo neklaūsė. 

— Labai trumpam, tik sekundėlei. 

Ponas Žo puikiai žinojo, kuo rizikuoja. Bet jis girdėjo čiurenant 

vandenį, kuris liejosi ant Siuzanos, ir net Žozefo baimė jo nesu- 
stabdė. Įsirėmė visu svoriu į duris. 

— Jūs visiškai nuoga, jūs visiškai nuoga, - kartojo slopiu balsu. 

— Didelio čia daikto, - atrėžė Siuzana. - Jei mano vietoj būtu- 
mėte jūs, aš nenorėčiau jūsų matyti. 

Kai ji įsivaizduodavo poną Žo be jo deimanto, skrybėlės, Ii- 
muzino, tarkim, bindzinėjantį su maudymosi kostiumu po Ramo 
pliažą, ją nusmelkdavo pyktis. 

— Kodėl jūs niekad nesimaudote Rame? 

Ponas Žo mažumą ataušo ir rėmėsi jau kiek silpniau. 

— Man draudžiama maudytis jūroje, - pareiškė kaip įmanyda- 
mas tvirčiau. 

Siuzana patenkinta muilinosi kūną. Jis nupirko jai levanda 
kvepiantį muilą, ir nuo tada ji maudydavosi du tris kartus per 
dieną, kad galėtų pasikvėpinti. Levandos aromatas pasiekdavo ir 
pono Žo šnerves, leisdamas nuspėti visus Siuzanos maudymosi 
etapus, dėl to jo kančia darėsi dar subtilesnė. 

— Kodėl jums draudžiama maudytis? 

— Nes mano silpnas organizmas ir jūros maudynės mane iš- 
vargina. Atidarykite, brangute... vienai sekundei... 

— Netiesa, jūs nesimaudote tik todėl, kad esat negražiai sudėtas. 

Ji atspėjo: priskreteęs prie tų durų, jis kentė viską, ką ji išdrėb- 
davo, nes buvo tikras, kad laimės. 

— Tik sekundę, tik vieną sekundę... 

Ji prisiminė, ką Žozefas pasakė jam Rame: „Ne todėl, kad aš 
draudžiu jai miegoti su kuo ji nori, bet jūs, jei norite su ja miegoti, 
privalote ją vesti. Tai mūsų būdas spjauti jums į veidą.“ 

— Žozefas teisus, kai sako... 

Ponas Žo visu svoriu spūstelėjo duris. 

— Man nusispjaut į tai, ką sako Žozefas. 


— Neteisybė, jūs bijote Žozefo, jis net kelia jums siaubą. 

Ponas Žo vėl nutilo ir kiek atšlijo nuo durų. 

— Man regis, nesu matęs piktesnio žmogaus už jus, - pasakė 
tyliai. 

Siuzana liovėsi praususis. Ir motina taip sakė. Gal tai teisybė? 
Ji pažvelgė į veidrodį ir paieškojo jame kokio nors ženklo, kuris 
galėtų tai patvirtinti, bet nerado. Žozefas sakė, kad ne, kad ji ne 
pikta, tik šiurkšti ir išdidi, ir taip motiną nuramindavo. Bet kai 
Siuzana išgirsdavo tai sakant, net jeigu tai sakydavo ponas Žo, ji 
išsigąsdavo. Kai jis tai pareikšdavo, ji atverdavo jam duris. Todėl 
jis sakydavo tai vis dažniau ir dažniau. 

— Nueikite pažiūrėti, kur jie. 

Ji nugirdo, kaip ponas Žo įšoko į svetainę. Atsistojo prie jos 
durų ir užsirūkė. Stengėsi nurimti, bet jo rankos virpėjo. Žozefas 
ir kapralas vis dar tvirtino tilto polius. Neatrodė, kad jie ketintų 
grįžti namo netrukus. Motina priėjo prie jų ir atrodė labai susi- 
kaupusi, taip būdavo kiekvienąkart, kai ji vertindavo Žozefo dar- 
bą. Ponas Žo grįžo prie vonios kabinos. 

- Jie vis dar ten, greičiau, Siuzana! 

Siuzana pravėrė duris. Ponas Žo puolė prie jos. Siuzana šiurkš- 
čiai jas užtrenkė. Ponas Žo liko už jų. 

— O dabar eikite į svetainę, - paliepė Siuzana. 

Ji pradėjo rengtis. Rengėsi greitai, nežiūrėdama į veidrodį. 
Vakar jis sakė jai: jei ji sutiksianti nuvažiuoti su juo trumpam į 
miestą, padovanosiąs jai žiedą su deimantu. Ji paklausė, kiek jis 
kainuoja, jis atsakė tikrai nežinąs, bet ne mažiau nei jų bungalas. 
Ji neprasitarė apie tai Žozefui. Jis sakė jau turįs tą deimantą ir lau- 
kiąs, kada ji pasiryš, kad galėtų jai padovanoti. Siuzana įsmuko į 
suknelę. Jam jau nebepakako to, kad ji jam atveria vonios kabi- 
nos duris. Patefonui pakako, bet deimantui - nebe. Deimantas 

kainavo dešimt, dvidešimt patefonų. „Trys dienos mieste, aš jūsų 
neliesiu, mudu tik eisime į kiną.“ Jis jai pasakė tai tik vieną kartą, 
vakar vakare, kai jiedu šoko Rame, pasakė labai tyliai. Deimantas, 
kuris pats vienas kainavo tiek, kiek visas jų bungalas. 

Siuzana atidarė duris ir nuėjo pasidažyti prie šviesos, į ve- 
randą. Paskui grįžo pas poną Žo į svetainę. Tai buvo vienintelė 
akimirka per visą dieną, kai jai šmėstelėjo mintis, ar vis dėlto jis 
nenusipelno bent trupučio užuojautos: po tos scenos prie vonios 
kabinos jis atrodė visai sutriuškintas, be galo prislėgtas dėl to, 
kad, būdamas toks silpnas, turėjo patirti tokį krūvį, tokį geismo 
siautulį. Tai, kad jam teko ištverti tokį išbandymą, darė jį savotiš- 
kai žmogišką. Kad ir kaip Siuzana svarstė, kaipgi jam tai pasakius, 
nesugalvojo, kaip tai padaryti, kad jis dėl to neapsigautų. Todėl 
nusprendė nesakyti nieko. Beje, tai buvo metas, kai jie kiekvieną 
vakarą svarstydavo - važiuoti į Ramą ar nevažiuoti, ir netrukus tai 
tapo svarbiau už viską. Žozefas jau buvo baigęs taisyti tiltelį, bet 
motina vis dar kažką jam aiškino. 

— Jūs tokia graži, - ištarė ponas Žo nepakėlęs galvos. 

Pasigirdo upėje besiturškiančių vaikų balsai. Motinai kelionė 
į Ramą nerūpėjo. Ji buvo sena. Ji buvo trenkta ir pikta. Į Ramą 
atvažiuodavo vyrų — medžiotojų, plantatorių, — bet argi jai tai 
svarbu? Ateis diena, kai Siuzana paliks lygumą, o kartu ir motiną. 
Ji pažvelgė į poną Žo. O gal tai vis dėlto atsitiks su juo, juk ji tokia 
neturtinga, o lyguma taip toli nuo visų miestų, kur yra vyrų. 

— Jūs graži ir be galo patraukli, - pakartojo ponas Žo. 

Siuzana jam nusišypsojo. 

— Man dar tik septyniolika, aš būsiu dar gražesnė. 

Ponas Žo pakėlė galvą. 

— Kai tik aš jus iš čia ištrauksiu, jūs paliksit mane, nė trupučio 
dėl to neabejoju. 


Motina ir Žozefas užkopė laiptais labai sukaitę. Žozefas šluos- 
tėsi nosine kaktą. Motina buvo nusiėmusi šiaudinę skrybėlę, ir 
jos smilkiniuose ryškėjo įsispaudęs raudonas ruožas. 

— Nieko sau, - prabilo Žozefas, - pirma išmok dažytis, atrodai 
kaip tikra kekšė. 

— Ji atrodo tokia, kokia yra, - rėžė motina. - Kuriam galui jai 
dovanoti visa tai? 

Ji klestelėjo į krėslą, o Žozefas pasibjaurėjęs nutapeno į savo 
kambarį. 

— Ar važiuosim į Ramą? - paklausė Siuzana. 

— Ką judu čia veikėte? - paklausė motina pono Žo. 

— Ponia, aš pernelyg gerbiu jūsų dukrą... 

— Jei ką nors pastebėsiu, priversiu jus ją vesti per savaitę. 

Ponas Žo atsistojo ir atsirėmė į duris. Kaip ir visuomet, kai būda- 
vo su motina ar Žozefu, jis be paliovos rūkė ir niekad nesėdėdavo. 

— Mudu nieko nedarėm, - teisinosi Siuzana, - jis netgi neprisi- 
lietė prie manes, nesijaudink, aš ne tokia kvaila, aš puikiai žinau... 

— Užsičiaupk, tu nieko nesupratai. 

Ponas Žo išėjo į verandą. Siuzana nebeklausė, ar jie važiuos 
į Ramą. Su motina niekada nežinai. Ir Žozefu negali pasikliauti, 
jis taip bjaurisi ponu Žo, kad niekad neprabils apie Ramą, nors ir 
nori ten važiuoti kasdien. Motina prisitraukė krėslą, ištiesė kojas. 
Buvo matyti jos pėdos, truputį primenančios kapralo pėdas, —- 
oda sugrubusi ir suraižyta aštrių akmenukų. Retkarčiais ji garsiai 
atsidusdavo ir nusišluostydavo nuo kaktos prakaitą. Veidas buvo 
raudonas, priplūdęs kraujo. 

— Atnešk man kavos. 

Siuzana atsistojo ir nuėjo paimti nuo buteto litrinio stiklainio 
su šalta kava. Įpylė kavos į puodelį ir padavė motinai. Imdama 
puodelį iš Siuzanos rankų motina tyliai sudejavo. 

— Nebegaliu, paduok man tabletes. 

Siuzana nuėjo tablečių, atnešė jas. Pakluso, neištarusi nė žo- 
džio. Taip geriau, paklusti tylomis: tada motinos pyktis sutirpsta 
savaime. Ponas Žo vis dar stovėjo verandoje. Žozefas prausėsi 
vonios kabinoje: buvo girdėti, kaip ąsotis atsitrenkia į kabinos 
sieneles. Saulė buvo jau beveik nusileidusi. Vaikai jau lipo iš upės 
ir bėgo į namus. 

— Paduok man akinius. 

Siuzana nuėjo į kambarį ir atnešė akinius motinai. Ji galėjo 
paprašyti atnešti dar ką nors: sąskaitų knygą, rankinę. Reikėjo jai 
paklusti. Mėginti vaikų kantrybę teikė jai malonumo, tai buvo jos 
gyvenimo džiaugsmas. Užsidėjusi akinius ji pradėjo slapčia ste- 
bėti Siuzaną, labai dėmesingai. Sėdėdama veidu į duris, Siuzana 
žinojo, kad motina ją stebi. Žinojo ir kuo tai baigsis, tad vengė jos 
žvilgsnio. Apie Ramą nebegalvojo. 

— Tu kalbėjai su juo? - pagaliau paklausė motina. 

— Aš visąlaik kalbu su juo apie tai. Manau, jis nesiryžta dėl 
tėvo. 

— Privalai paklausti jo paskutinį kartą. Jei jis neapsispres per 
tris dienas, pati su juo pasikalbėsiu ir duosiu jam savaitę pagal- 
voti. 

— Ne jis to nenori, o jo tėvas. Tėvas nori, kad sūnus vestų tur- 
tingą merginą. 

— Kur jau ne! Kad ir koks jis turtingas, jokia turtinga, galinti 
rinktis mergina jo nenorės. Reikia būti tokioms vargdienėms kaip 
mes, kad motina atiduotų tokiam vyrui savo dukrą. 

— Aš pakalbėsiu su juo, nesirūpink. 

Motina nutilo. Ir toliau žvelgė į Siuzaną. 

— Tarp judviejų tikrai nieko nebuvo? 

— Nieko. Pirmiausia, aš neturiu tam jokio noro. 


Motina atsiduso, paskui droviai, tyliai paklausė: 

— Tai kaip bus, jeigu jis sutiks? 

Siuzana atsigręžė ir šypsodamasi žvelgė į motiną. Bet moti- 
na nesišypsojo, lūpų kampučiai virpėjo. Ko gero, ji tuoj pradės 
verkšlenti. 

— Susitvarkysiu kuo puikiausiai, - patikino ją Siuzana, - būk 
rami, susitvarkysiu... 

— Jei negali savęs pergalėti, geriau lik namuose. Visa tai — 
mano kaltė.... 

— Nusiramink, —- paprašė ją Siuzana, - nekalbėk nesąmonių, 
dėl to niekas nekaltas. 

— Tai ne nesąmonės, ne nesąmonės. 

— Nurimk, - maldavo Siuzana, - nurimk. Važiuojam į Ramą. 

— Gerai, važiuojam, tu visada pasieki savo, gerai, jeigu tai tei- 
kia jums malonumą. 

Motina pakeitė taktiką: ji nusprendė, kad jiems nevalia pasi- 
likti dviese bungale, net ir prie atvirų durų. Matyt, sakė sau, to 
jau nebepakanka jaudrinti pono Žo nekantrumui. Jeigu jis vis dar 
laukia nežinia ko, aiškino ji, nors ir puikiai žinojo — ko, kad pasi- 
pirštų, vadinasi, to jau nebepakanka. 

Dabar Siuzana susitikdavo su ponu Žo ant upės šlaito, tilto 
šešėlyje. Visi laukė jo apsisprendžiant. Motina pasikalbėjo su 
juo ir leido savaitę pagalvoti. Ponas Žo su tuo terminu sutiko. Jis 
prisipažino motinai, kad tėvas jo atžvilgiu turi kitų planų, ir nors 
kolonijoje nedaug merginų, kurių turtas vertas jo turto, bet vis 
dėlto tokių jų yra, tad būtų labai sunku palenkti tėvą savo pusėn. 


Tačiau jis pažadėjo pasitelksiąs visas išgales tam tikslui pasiekti. 
Bet dienos, kai jis turėjo įkalbėti tėvą, bėgo, o jis vis dažniau ir 
dažniau kalbėjo, nors tik vienai Siuzanai, apie deimantą. Tas dei- 
Mantas pats vienas vertas tiek, kiek vertas visas jų bungalas. Jis 
padovanosiąs jį, jei tik jinai sutiks važiuoti su juo į miestą trims 
dienoms. 

Siuzana susitikdavo su juo ten, kur prieš kelias savaites tyko- 
davo medžiotojų automobilių. 

— Su manimi dar niekas niekada šitaip nesielgė, - pasiskundė 
ponas Žo. 

Siuzana nusijuokė. Ji irgi buvo linkusi susitikinėti su ponu Žo 
čia, jos nuomonė sutapo su Motinos nuomone. Be to, dabar ji 
galėdavo ramiai nusimaudyti, kol ponas Žo laukdavo po tiltu. Taip 
jis tapo nepaneigiamai juokingas ir tokį jį buvo lengviau pakęsti. 

— Jei papasakočiau tai savo draugams, manimi niekas nepati- 
kėtų, - toliau skundėsi ponas Žo. 

Popietės karštis vis dar svilinte svilino, o saulė švietė aukštai 
danguje. Mažiausi vaikai dar miegojo popietės miegą mangų me- 
džių pavėsyje. Vyresni ganė buivolus: vieni raiti ant jų, kiti sykiu 
žvejojo pelkėtose upės atšakose. Visi dainavo. Jų balseliai spigiai 
raižė ramų, karštą orą. 

Motina genėjo bananmedžius. Kapralas, pėdindamas paskui 
ją, paremdavo juos ir palaistydavo. 

— Lygumoje bananmedžių ir taip per akis, čia jais šeria kiau- 
les, - ironiškai pasakė ponas Žo. 

— Tegu ji daro ką nori, - atsiliepė Siuzana. 

Motina dėjosi tikinti, kad jos pavyzdingai prižiūrimi bananme- 
džiai pavyzdingai ves puikius vaisius, kuriuos pavyks parduoti. O 
iš tikrųjų jai patiko sodinti, nesvarbu ką, kad ir bananmedžius, 
kurių lygumoje —- nors vežimu vežk. Po nesėkmės su užtvaromis 

nepraeidavo nė dienos, kad ji ko nors nepasodintų, nesvarbu ką, 
kad tik augtų ir duotų medienos, vaisių ar lapų, arba nieko, svar- 
bu tiktai, kad augtų. Prieš kelis mėnesius ji pasodino vieną guau. 
Guau turi augti šimtą metų, kad virstų medžiais, tuomet jie nau- 
dojami medžio inkrustacijoms. Motina pasodino jį liūdesio aki- 
mirką, kai tikriausiai nebeturėjo jokių vilčių dėl ateities ir kai jai 
stigo naujų sumanymų. Pasodinusi guau, pažiūrėjo į jį ir apsiver- 
kė, dejuodama, kad nepaliks po savęs jokio naudingo pėdsako, 
išskyrus šitą guau, kurio net pirmųjų žiedų neišvys. Rytojaus die- 
ną pradėjo ieškoti tos vietos, kur pasodino jį, bet veltui: Žozefas jį 
išrovė ir nusviedė į upę. Motina įsiuto. „Mane vemt verčia nuolat 
žiūrint į augalus, kuriems užaugti reikia šimto metų“, - paaiškino 
Žozefas. Motina nusileido ir nuo tada tenkinosi sodindama grei- 
tai augančius augalus. „Tau ir taip pakanka priežasčių verkti. So- 
dink sau į sveikatą bananmedžius““ Ji taip ir padarė, pasitenkinusi 
bananmedžiais. 

Kai nesirūpino medžiais, rūpindavosi vaikais. 

Lygumoje buvo daug vaikų. Tikra nelaimė. Jų buvo visur: jie 
svajingai stirksodavo medžiuose, ant tvorų, sėdėdavo apžer- 
gę buivolus, tupėdavo prie balų ir žvejodavo arba raičiodavosi 
dumble ryžių laukuose ieškodami nykštukinių krabų. Upėje vai- 
kų irgi netrūko: klampodavo po dumblą, žaisdavo arba plaukio- 
davo. Jie kiurksodavo ir džonkų, plaukiančių jūros, žalių Ramiojo 
vandenyno salų link, priekiuose: susižavėję šypsodavosi, iki kak- 
lo lindėdami didelėse vytelių pintinėse, šypsodavosi taip, kaip 
niekas niekada pasaulyje nesišypsojo. Ir visada, dar nepriėjęs 
kaimo, įsikūrusio ant kalno šlaito, ir dar nepastebėjęs pirmųjų 
mango medžių, sutikdavai pirmuosius vaikus iš kaimo miške, 
nuo galvos iki kojų ištrintus šafranu gelbstint juos nuo uodų ir 
lydimus laukinių šunų gaujų. Kad ir kur eitų, vaikai visada paskui 


vedėsi savo palydovus benamius šunis, įkritusiais šonais, nie- 
žuotus, taip ir besitaikančius nudžiauti ką nors iš paukštidės, 
šunis, kuriuos malajiečiai varydavo šalin akmenimis, o valgyt 
pasiryždavo tik per didžiausią badą, - tokie jie buvo perkarę, 
gysloti. Tik vaikai prisitaikydavo prie jų draugijos. O šie būtų se- 
niai pastipę, jei nesekiotų paskui vaikus, kurių išmatos buvo jų 
pagrindinis maistas. 

Saulei nusileidus vaikai sulįsdavo į šiaudinės trobas, kur, su- 
valgę dubenį ryžių, užmigdavo ant bambuko grindų. Prašvitus ir 
vėl užplūsdavo lygumą, lydimi benamių šunų, kurie jų laukdavo 
visą naktį, užsiglaudę tarp lūšnų polių šiltame, užkrato pritvinku- 
siame lygumos dumble. 

Tie vaikai buvo kaip lietūs, kaip vaisiai, kaip potvyniai. Jie atsi- 
rasdavo kasmet kaip sezoninis potvynis arba, jei jums labiau pa- 
tinka, kaip derlius ar žydėjimas. Kiekviena lygumos moteris, kol 
dar buvo jauna ir geidžiama savo vyro, kasmet susilaukdavo po 
vaiką. Sausuoju metų laiku, kai darbas ryžių laukuose atslūgda- 
vo, vyrai daugiau galvodavo apie meile, ir, žinoma, kaip tik tada 
Moterys ir pastodavo. Po kelių mėnesių išsipūsdavo jų pilvai. Taip 
greta tų, kurie jau buvo išsirite, buvo ir tų, kurie vis dar tūnojo 
pilvuose. Ir tai kartojosi reguliariai, kaip augalų pasaulyje, ir jo 
ritmu, sakytum, giliai įkvėpus kiekvienos moters pilvas išsipučia 
kasmet vaiku ir jį išstumia, kad vėl įkvėptų kitą. 

Maždaug iki metų vaikai gyvendavo pririšti prie motinos med- 
vilnės maiše, juosiančiame pečius ir pilvą. Galvas jiems skusdavo 
plikai iki dvylikos metų, kol jie užaugdavo tiek, kad galėdavo patys 
išsirankioti utėles; ir nuogi lakstydavo iki tokio pat amžiaus. Pas- 
kui pasirišdavo ant strėnų raištį. Vaikui sulaukus metų, motina 
jį palikdavo toliau nuo savęs, patikėdavo vyresniems vaikams, 
paimdavo tik tada, kai reikėdavo pamaitinti, perduoti sukramty- 

tus ryžius iš burnos į burną. Jei motinai netyčia pasitaikydavo tai 
padaryti baltaodžio akivaizdoje, tas nusigręždavo pasibjaurėjęs. 
O motinos iš to tik nusijuokdavo. Ką tas pasibjaurėjimas reiškė ly- 
gumoje? Juk taip vaikus maitino jau tūkstantį metų. Veikiau taip 
stengėsi išgelbėti kai kuriuos nuo mirties. Nes jų numirdavo tiek, 
kad lygumos dumble negyvų vaikų buvo kur kas daugiau nei tų, 
kurie sulaukė galimybės dainuoti sėdėdami ant buivolų. Jų tiek 
numirdavo, kad niekas jų jau nebeapraudodavo ir jau nuo seno 
nebelaidodavo kapuose. Grįždamas iš darbo tėvas tiesiog iškas- 
davo duobutę priešais lūšną ir paguldydavo į ją savo negyvą vai- 
ką. Vaikai sugrįždavo į žemę kaip tie laukiniai kalnų mangai arba 
kaip upės žiočių beždžionėlės. Dažniausiai jie numirdavo nuo 
choleros, kurią sukeldavo žali mangai, bet, regis, lygumoje to nie- 
kas nežinojo. Kasmet, vos prasidėjus mangų sezonui, matydavai 
išbadėjusius vaikus aptūpus šakas ar laukiant po medžiu, o po 
kelių dienų gausybė jų numirdavo. Praėjus metams kiti užimdavo 
jų vietą ant tų pačių mango šakų, paskui numirdavo, nes išbadė- 
jusių vaikų nekantrumas regint žalius mango vaisius - amžinas. 
Dar kiti nuskęsdavo upėje. Treti mirdavo nuo saulės smūgio arba 
apakdavo. Dar kiti užsikrėsdavo kirminais nuo benamių šunų ir 
uždusdavo. 

Ir jiems reikėdavo numirti. Lyguma buvo siaura, o jūra trauk- 
tis neketino dar šimtmečius, kad ir kaip motina to geidė. Kartais 
sustodavęs arčiau, kartais toliau, potvynis sunaikindavo kasmet 
bent dalį derliaus, paskui, atlikęs savo piktą darbą, nuslūgdavo. 
Bet ar jis sustodavo arčiau, ar tolėliau, vaikai visuomet gimdavo 
taip pat uoliai. Tad reikėjo, kad jie numirtų. Juk jei jie liautųsi mire 
vos kelerius metus, lyguma būtų taip jų užplūsta, kad, nebeišga- 
lint jų išmaitinti, ko gero, jie būtų atiduodami šunims, o gal palie- 
kami prie miško, bet net ir tuomet, kas žino, gal nė tigrai jų nebe- 


norėtų. Taigi jie mirdavo dėl įvairiausių priežasčių, ir be paliovos 
gimdavo kiti. Nors lyguma ir toliau duodavo tik tiek ryžių, žuvies, 
mangų, kiek išgalėdavo, o miškas - tik tiek, kiek išgalėdavo, ku- 
kurūzų, šernų, pipirų. Tad rausvų vaikų burnų visada būdavo per 
daug ir visada jos būdavo alkanai pravertos. 

Pirmaisiais metais, kai atsikraustė į tą lygumą, motina visada 
turėjo priglaudusi namuose vieną arba du vaikus. Tačiau dabar 
jai tai mažumą įgriso. Nes jai nesisekė ir su vaikais. Jos paskuti- 
nis priglaustasis buvo vienerių metų mergytė, kurią jinai nupir- 
ko iš keliu traukusios moters. Moteris su nesveika koja savaitę 
klibinkščiavo iš Ramo ir visą kelią stengėsi kam nors įpiršti savo 
vaiką. Kaimuose, kur sustodavo, jai vis patardavo: „Eikite į Ban- 
tė, ten gyvena tokia baltaodė, ji myli vaikus.“ Moteriai pavyko 
nusigauti iki koncesijos. Ji paaiškino motinai, kad vaikas trukdo 
jai sugrįžti Šiaurėn ir kad ji nevalios nunešti iki ten mergytės. 
Baisi žaizda graužte graužė jai blauzdą nuo pat kulno. Įtikinėjo 
taip mylinti tą vaiką, jog plumpino ant nesveikos kojos pirštų 
trisdešimt kilometrų, kad tik atneštų jį čionai. Tačiau ilgiau lai- 
kyti mergytės nebenorinti. Ji nori pamėginti įsitaisyti ant kokio 
nors automobilio stogo ir grįžti Šiaurėn pas saviškius. Ji atėjo iš 
Ramo, kur metus dirbo nešike. Motina priglaudė moterį kelioms 
dienoms ir pamėgino sugydyti jos koją. Tris paras moteris išmie- 
gojo bungalo šešėlyje ant demblio, atsikeldavo tik pavalgyti ir 
vėl iškart užmigdavo net nepaklaususi, kaip laikosi jos vaikas. O 
paskui atsisveikino su motina. Motina davė jai truputį pinigų, 
kad ji nors dalį kelio pavažiuotų automobiliu. Norėjo atiduot ir 
vaiką, bet moteris buvo dar jauna, graži ir norėjo gyventi. Ji at- 
kakliai priešinosi. Motina vaiką pasiliko. Tai buvo metų mergytė, 
kuriai duotum tik tris mėnesius. Išmananti tuos dalykus motina 
nuo pirmos dienos jau matė, kad ji ilgai netrauks. Bet nežinia 

kodėl jai šovė galvon įrengt mergaitei Iopšj, kurį pastatė savo 
kambaryje, ir pasiūt jai drabužius. 

Mažylė išgyveno tris mėnesius. Vieną rytą, išrenginėdama 
mergaitę maudyti, motina pastebėjo jos patinusias pėdutes. 
Tądien ji jos nemaudė, vėl paguldė į lovą, ilgai bučiavo: „Tai jau 
galas, - paaiškino, - rytoj taip atsitiks su jos kojomis, o paskui — 
su širdimi.“ Ji išsėdėjo prie mergytės dvi dienas ir naktį. Ši duso, 
vėmė kirminais: motina traukė juos jai iš burnos sukdama ant 
piršto. Žozefas palaidojo mergyte miško proskynoje, kalnuose, 
drauge su lopšiu. Siuzana atsisakė pažvelgt į mirusiąją. Tai buvo 
baisiau negu arklys, baisiau nei visa kita, baisiau nei užtvaros, nei 
ponas Žo, nei nesėkmė. Motina, nors to ji ir tikėjosi, verkė kiauras 
dienas, naktis, paskui įsiuto ir prisiekė nebesirūpinsianti vaikais 
„Nei iš arti, nei iš toliau“. 

Paskui, kaip visada, įniko vėl. Tik dabar jau nelaikė vaikų savo 
namuose. 

— Tegu, — pasakė Siuzana, - niekas nesukliudys jai daryti to, 
ką nori. 

Taigi laukdama, kada ponas Žo apsispręs, motina vertė juos 
susitikinėti lauke. 

— Šventa teisybė, su manimi dar niekas niekada šitaip nesi- 
elgė, - pakartojo ponas Žo. Ir neapykantos kupinu žvilgsniu pa- 
Šnairavo į motiną. Dėl jos įnorių dabar jis kasdien rizikavo savo 
kailiu. Šešėlis po tiltu būdavo ne visada, ir jam atrodė, kad saulės 
smūgiai taip ir tyko jo. Kai tai pasakė balsu, motina tik atšovė: 
„Juolab reikėtų paskubėti su vedybomis.“ 

— Dabar kino teatruose rodo labai gerus filmus. 

Siuzana stengėsi sučiupti kojų pirštais žolės stiebelius. Kitoje 
pusėje prieš ją ant šlaito tingiai ganėsi buivolas, o jam ant sprando 
strazdas mėgavosi jo blusomis. Tai buvo visas kinas, kurį jie matė 


lygumoje. Tai ir dar ryžių laukai, ir vėl ryžių laukai, visi vienodi, nu- 
sidriekę nuo Ramo iki Kamo po pilku kaip plienas dangumi. 

— Ji niekad manes neišleis, - pasakė Siuzana. 

Ponas Žo nusijuokė. Jo aplinkoje buvo savaime suprantama, 
kad merginos turi išsaugoti nekaltybę iki vedybų. Bet jis puikiai 
žinojo, kad kituose sluoksniuose buvo visai kitaip. Jam atrodė, 
kad šita šeimynėlė, turint galvoje aplinką, kuriai priklausė, elgės 
mažų mažiausiai nenatūraliai. 

— Ji atima iš jūsų jaunystę, - pasakė jis, - ji pamiršo savąją, tai 
nepakenčiama. 

Siuzanai iš tikrųjų buvo jau per akis tos lygumos, tų nuolat 
mirštančių vaikų, tos amžinai viską gožiančios saulės, tų beribių 
skystų erdvių. 

— Svarbu ne tai, ji tiesiog nenori, kad aš su jumis miegočiau. 

Jis neatsakė. Siuzana valandėlę luktelėjo. 

— Ir mes kas vakarą eitume į kiną? 

— Kas vakarą, - patvirtino ponas Žo. 

Kad nesuteptų kelnių, jis pasiklojo laikraštį. Jis smarkiai pra- 
kaitavo, bet gal visai ir ne dėl karščio, o todėl, kad žiūrėjo į Siuza- 
nos kaklą, kuris iš lėto brėžėsi po jos plaukais. Jis niekada nebuvo 
jo palietęs. Jis buvo stropiai sekamas. 

— Kiekvieną vakarą į kiną? 

— Kiekvieną vakarą, - pakartojo ponas Žo. 

Siuzanai, kaip ir Žozefui, eiti kas vakarą į kiną, drauge su pasi- 
važinėjimais automobiliu, buvo vienas žmogiškosios laimės pa- 
vidalų. Trumpai tariant, viskas, kas nešė, kas vedė priekin, dvasia 
ar kūnu, keliais ar už gyvenimą realesnėmis ekrano svajonėmis, 
viskas, kas teikė vilties nugyventi sparčiai lėtą paauglystės viją, 
buvo laimė. Tuos du ar tris kartus, kai lankėsi mieste, jie kone 
visas dienas praleido kino teatre ir dar dabar matytus filmus pri- 

simindavo su menkiausiomis smulkmenomis, lyg prisimintų rea- 
lius drauge išgyventus dalykus. 

— O po kino? 

— Eitume šokti, visi į jus žiūrėtų. Jūs būtumėt pati gražiausia. 

— Nebūtinai. O paskui? 

Motina nieku gyvu nesutiks, o net jei ji sutiktų, Žozefas niekad 
nesutiks. 

— Paskui eitume miegoti, - pasakė ponas Žo, - aš net pirštu 
jūsų nepaliesčiau. 

— Neteisybė. 

Ji jau nebetikėjo ta kelione. Beje, manė jau išeikvojusi visas 
staigmenas, kurių ponas Žo galėjo pažerti, ir jai tai tapo visiškai 
vis tiek. Jau kelios dienos kalbėdama su juo apie miestą ir kino 
teatrus, vedybas, ji vėl pradėjo nevalingai tykoti medžiotojų au- 
tomobilių. 

— Kada mudu susituoksime? — paklausė ji taip pat nevalin- 
gai, - jums liko vos kelios dienos. 

— Aš jums kartoju, - lėtai išskiemenavo ponas Žo, - kai jūs 
įrodysit, kad mane mylite. Jeigu sutiksit nuvažiuoti su manim į 
miestą, sugrįžęs aš paprašysiu motiną jūsų rankos. 

Siuzana vėl nusijuokė ir pasisuko į jį. Jis nudelbė akis. 

— Tai netiesa, - pakartojo ji. 

Ponas Žo nuraudo. 

— Dar ne metas apie tai kalbėti, - pasakė jis, - tai beprasmiška. 

— Tėvas atims iš jūsų palikimą, tik nesakykite, kad to nebus. 

Motina perpasakojo jai jųdviejų pokalbį. 

— Jūsų tėvas - pusgalvis neraliuotas, kaip sako Žozefas, tik jis 
taip sako apie jus. 

Ponas Žo tylėjo. Prisidegė cigaretę ir atrodė laukiąs, kada gi 
visa šitai baigsis. Siuzana nusižiovavo. Tai motina reikalavo, kad ji 


kiekvieną dieną klaustų poną Žo apie vedybas. Jai tai buvo sku- 
bu. Kai tik Siuzana ištekės, ponas Žo duos jai pinigų užtvaroms 
atstatyti (ji numatė jas dvigubai tvirtesnes už buvusias ir parem- 
tas betono poliais), užbaigti bungalo statybai, pakeisti stogui, 
nusipirkti naujam automobiliui ir Žozefo dantims sutvarkyti. O 
dabar jai atrodė, jog Siuzana kalta dėl to, kad tie planai vėluoja. 
Tos vedybos - stačiai būtinos, tvirtino motina. Jos netgi - vienin- 
telis jų šansas išsigauti iš šitos lygumos. Jeigu jos neįvyks, tai bus 
dar viena nesėkmė, tokia pati kaip užtvaros. Žozefas leisdavo jai 
išsikalbėti, o paskui rėždavo: „Jos nejvyks niekada, ir jai dėl to 
tik geriau.“ Siuzana žinojo, kad tos vedybos niekada nejvyks. Ji 
nebeturėjo ką pasakyti ponui Žo. Jis jau šimtą kartų jai pasako- 
jo apie savo turtus ir automobilius, kuriuos jinai turės, kai tik 
jie susituoks. Dabar jau buvo bergždžia apie tai kalbėti. Kaip ir 
apie visa kita, kaip ir apie tą kelionę ir apie tą deimantą. Staiga 
jai pasidarė dar nuobodžiau. Ji panoro, kad ponas Žo greičiau 
išvažiuotų, kad grįžtų Žozefas ir jie abu nueitų maudytis į upę. 
Nuo tada, kai ponas Žo pradėjo pas juos lankytis, brolio ji beveik 
nebematydavo, pirmiausia todėl, kad jis sakėsi „dūstąs“ to pono 
draugijoje, ir dar todėl, kad motinos planas buvo palikti juodu 
su ponu Žo vienus kaip galima ilgiau kiekvieną dieną. Su Žozefu 
Siuzana matydavosi tik Ramo bare, kur jis kartais pakviesdavo ją 
pašokti, ir kai jiems kartais pavykdavo nusimaudyti jūroje. Bet 
kadangi ponas Žo nesimaudė, motinai atrodė netinkama palikti 
jį vieną. Jinai bijojo jį supykdyti. Ir iš tikrųjų, kai jiedu maudy- 
davosi Rame, ponas Žo žvelgdavo į Žozefą žudiko žvilgsniu. Bet 
Žozefas būtų sutraiškęs poną Žo vienu kumščio smūgiu. Tai buvo 
taip akivaizdu, kai matydavai juodu vieną greta kito, kad ponui 
Žo nebuvo ko jaudintis: jis per silpnas, per liesas Žozefui ir todėl 
gali ramiai jo nekęsti. 

— Aš atvežiau juos, - ramiai pasakė ponas Žo. 

Siuzana krūptelėjo. 

— Ką? Deimantus? 

— Deimantus. Jūs galite išsirinkti, jūs galite bet kada išsirinkti, 
juk niekad nežinai, kuo viskas baigsis. 

Ji pažvelgė į jį nepatikliai. Bet ponas Žo jau išsitraukė iš ki- 
šenės mažą šilkinio popieriaus ryšelį ir pamažu jį vyniojo. Trys 
šilkinio popieriaus skiautės nukrito ant žemės. Trys žiedai gulėjo 
jo delno linkyje. Siuzana niekada nebuvo mačiusi deimantų, iš- 
skyrus tuos, kurie puikavosi ant kieno nors pirštų, be to, iš visų, 
kurie juos mūvėjo, iš arčiau ji pažinojo tik poną Žo. Žiedai gulėjo 
ištiestame pono Žo delne, pirštų lankeliai buvo tušti. 

- Jie buvo mano mamos, - paaiškino ponas Žo, - ji juos dievino. 

Argi svarbu, kieno jie buvo. Ant jos pirštų — nė vieno žiedo. 
Ji tiestelėjo ranką, paėmė žiedą su pačiu didžiausiu deimantu, 
pakėlė jį prieš šviesą ir ilgai labai rimtai į jį žiūrėjo. Paskui nulei- 
do ranką, ištiesė ją prieš save ir užsimovė žiedą ant bevardžio 
piršto. Negalėjo atitraukti akių nuo deimanto. Šypsojosi jam. Kai 
buvo maža ir dar buvo gyvas tėvas, ji turėjo du vaikiškus žiede- 
lius, vieną su mažu safyru, kitą - su subtiliu perlu. Motina par- 
davė juos. 

— Kiek jis kainuoja? 

Ponas Žo šyptelėjo, parodydamas, kad laukė to klausimo. 

— Nežinau, gal dvidešimt tūkstančių frankų. 

Siuzana nevalingai pažvelgė į pono Žo žiedą: jo deimantas 
buvo triskart didesnis. Bet čia vaizduotė jau ėmė klaidžioti... Dei- 
mantas - tai daiktas, kuris skiriasi nuo visų kitų daiktų, jo vertę 
lemia ne jo švytėjimas, ne grožis, bet jo kaina, iki šiol jai net ne- 
suvokiamos jo galimybės būti iškeistam. Tai daiktas — tarpininkas 
tarp praeities ir ateities. Raktas, atveriantis ateitį ir visam laikui 


užveriantis praeitį. Pro tyrą deimanto vaiskumą Siuzana regėjo 
driekiantis išties švytinčią ateitį. Galėjai į ją įžengti, truputį ap- 
akinta, truputį apsvaigusi. Motina buvo skolinga bankui penkio- 
lika tūkstančių. Prieš nupirkdama koncesiją ji duodavo pamokas 
už penkiolika frankų per valandą, dešimt metų kas vakarą skam- 
bino pianinu „Edene“, gaudama po keturiasdešimt frankų už 
vieną. Po dešimties metų, sutaupius tuos kas vakarą uždirbtus 
keturiasdešimt frankų, jai pavyko nusipirkti koncesiją. Siuzanai 
buvo žinomi visi skaičiai: banko skolos suma, benzino kaina, kai- 
na kvadratinio užtvaros metro, muzikos pamokos, batų poros. 
Ligi šiol ji nežinojo tik deimanto kainos. Prieš jai parodydamas 
ponas Žo pasakė, jog tas deimantas pats vienas kainuoja tiek, 
kiek visas jų bungalas. Bet tą palyginimą Siuzana įsisąmonino tik 
akimirką, kai užsimovė jį, tokį mažytį, ant vieno iš savo pirštų. 
Pagalvojo apie visas jai žinomas kainas, palyginti su šita, ir staiga 
nuliūdo. Atsilošė į šlaitą ir užsimerkė, galvodama apie tai, ką su- 
žinojo. Ponas Žo nustebo. Bet, matyt, jau buvo įpratęs nustebti, 
tad nieko nepasakė. 

— Jums labiausiai patinka šitas žiedas? - švelniai paklausė kiek 
palūkėjęs. 

— Nežinau, aš norėčiau paties brangiausio. 

— Jūs vien tik apie tai ir tegalvojate, - papriekaištavo ponas Žo. 

Ir tai pasakęs ciniškai nusijuokė. 

— Paties brangiausio, - rimtai pakartojo Siuzana. 

Ponui Žo pasidarė apmaudu. 

— Jei jūs mane mylėtumėte... 

— Net jeigu jus mylėčiau. Tai neįmanoma, jei jūs man ir pado- 
vanotumėte įį, jis vis tiek būtų parduotas. 

Tolumoje ant kelio išniro einantis jų link Žozefas. Jis užsispyrė 
nusipirkti kitą arklį ir jau savaitę lakstė iš vieno kaimo į kitą. Vos jį 

pamačiusi, Siuzana atsistojo. Džiugiai, spigiai nusijuokė. Paskui jį 
pašaukė ir žengė jo pasitikti. 

— Žozefai, eikš pažiūrėti! 

Žozefas artinosi prie jos neskubėdamas. Jis vilkėjo chaki 
marškiniais ir tokios pat spalvos šortais. Šalmas buvo nusmauk- 
tas ant pakaušio. Buvo kaip visada basas. Nuo tada, kai ji susi- 
pažino su ponu Žo, brolis atrodė jai daug gražesnis. Kai Žozefas 
priėjo, Siuzana atkišo ranką, ir ant ištiestų jos pirštų Žozefas iš- 
vydo deimantą. Jis neparodė jokios nuostabos. Gal deimantas 
buvo per mažas. Automobilis, be abejonės, būtų padares jam 
įspūdį, o deimantas - jokio. Apie tokius dalykus kaip deimantai 
Žozefas dar nieko nenutuokė. Siuzanai jo pagailo. Netrukus tai 
sužinos ir jis. 

Žozefas išsiblaškęs pažvelgė į deimantą ir prakalbo apie arklį. 

— Neįmanoma rasti pigesnio nei už penkis šimtus frankų. Šita 
šalis - ne arkliams, net arkliams ji netinkama gyventi, čia visi jie — 
dvėsnos. 

Stovėdama šalia, Siuzana rodė jam savo ištiestą ranką: 

— Pažvelk! 

Žozefas pažvelgė dar kartą. 

— Na, žiedas, - pasakė. 

— Tai deimantas, —- paaiškino Siuzana, - jis kainuoja dvidešimt 
tūkstančių frankų. 

Žozefas pažvelgė dar kartą. 

— Dvidešimt tūkstančių frankų? Ak tu, rūkštėle! - iškošė pro 
dantis. 

Iš pradžių jis nusišypsojo. Tada susimąstė. Paskui, staiga pasi- 
ryžes įveikti pasibjaurėjimą, patraukė prie pono Žo, sėdėjusio po 
tiltu už penkiasdešimties metrų. Siuzana nusekė jam iš paskos. 
Žozefas priėjo prie pono Žo, atsisėdo greta ir įdūrė į jį akis. 


— Kodėl jūs jį padovanojote jai? - paklausė po valandžiukės. 

Visas išbalęs, ponas Žo spoksojo į savo kojas. Tada įsiterpė 
Siuzana. 

— Jis man jo nepadovanojo, - pasakė, žiūrėdama į poną Žo. 

Žozefas, rodės, nesuprato. 

— Jis man jį davė šiaip, pasimatuoti. 

Žozefas susiraukė ir nusispjovė į upe. Paskui vėl įdūrė akis į 
prisidegusį cigarete poną Žo, paspoksojęs vėl nusispjovė į upę. 
Tai truko kurį laiką. Žozefas mąstė ir kaskart palydėdavo mintis 
spjūviais į upę. 

— Jei tai ne dovana, tai kam tu jį laikai? - galiausiai išspaudė. 

— Tegu, tegu, - beveik be garso ištarė ponas Žo. 

— Grąžink jį, - paliepė Žozefas Siuzanai. 

Paskui vėl pasisuko į poną Žo: 

— Jūs atnešėte jį jai tik šiaip sau, tik parodyti? 

Ponas Žo įsitempė, bet nerado ką atsakyti. Žozefas sėdėjo 
priešais jį ir, rodės, tvardėsi, kad ko nors nepadarytų. Jo balsas 
buvo gaižus, kapotas, bet nerėksmingas. Ponas Žo vis labiau balo. 
Siuzana pašoko, atsistojo priešais poną Žo ir taip pat įsispitrijo į jį. 
Jeigu dabar nepasakys Žozefui visos teisybės apie poną Žo, vėliau 
to padaryti jau nebesugebės. Beje, tai buvo jau pusiau padaryta. 
Nuo tokio smūgio ponas Žo niekad neatsigaus. Be to, jai jau gana, 
juk turi vieną kartą visa tai baigtis. 

— Jis man jį padovanos, jei aš su juo važiuosiu, - išpyškino. 

Ponas Žo kilstelėjo ranką tarsi norėdamas ją sustabdyti. Jis 
dar labiau išblyško. 

— Kur važiuosi? - paklausė Žozefas. 

— Į miestą. 

— Visam laikui? 

— Savaitei. 

Ponas Žo pradėjo mosikuoti ranka, tarsi neigdamas tuos žo- 
džius. Atrodė, kad tuoj nualps. 

— Siuzana ne taip paaiškino... - išlemeno maldaujamai. 

Žozefas nebesiklausė. Tik nusisuko į upę. Iš jo povyzos Siuza- 
nai tapo aišku, jog dabar ji jau garantuotai neišvažiuos su ponu 
Žo niekada, nei ištekėjusi, nei neištekėjusi. 

— Jei tu neatiduosi jam to žiedo tuojau pat, aš jį išmesiu į 
upę, - ramiai pasakė Žozefas. 

Siuzana nusimovė žiedą ir padavė jį ponui Žo už brolio nuga- 
ros. Juk negali leisti Žozefui pačiupti tą žiedą ir nusviesti į upę. Čia 
Siuzana jautėsi pono Žo bendrininke: deimantą reikia išgelbėti. 
Ponas Žo paėmė žiedą ir įsidėjo į kišenę. Žozefas atsigręžė ir tai 
pamatė. Tada atsistojo ir nužingsniavo į bungalą. 

— Dabar jau viskas šuniui ant uodegos, - po valandėlės pasakė 
ponas Žo. 

— Tai buvo aišku kaip dieną, - pasakė Siuzana, - taip būna visada. 

— O kam reikėjo jam sakyti? 

— Anksčiau ar vėliau vis tiek būčiau pasakiusi, nebūčiau išken- 
tusi, turėjau pasakyti jam apie deimantą. 

Valandėle jie stovėjo tylėdami. Išvakarėse jie gerokai užsibu- 
vo Rame, ir Siuzana suvokė norinti miego. 

Ponas Žo atrodė sutriuškintas. Jo automobilis stovėjo kitoje 
kelio pusėje, anapus tilto. Tai buvo išties nuostabus limuzinas. 
Netrukus jis grįš į Šiaurę, iš kur atvyko, ir ponas Žo drauge su juo. 
Gal jis to dar nesuprato. 

— Manau, jums nebeverta čia atvažiuoti, - pasakė Siuzana. 

— Tai siaubinga, - pareiškė ponas Žo. - Kam reikėjo jam pa- 
sakyti? 

— Aš niekada nebuvau mačiusi deimanto, negalėjau susiturėti, 
nereikėjo man jo rodyti, jūs negalite to suprasti. 


- Tai siaubinga, - pakartojo ponas Žo. 

Danguje skraidė mandarininės antys ir išbadėję krankliai. 
Kartais mandarininė antis nutūpdavo ir šokdavo ant drumsto 
upės vandens. Štai ir viskas, ką aš matysiu pasaulyje mėnesių 
Mėnesiais. 

— Kada nors susirasiu pravažiuojantį medžiotoją, - prabilo Siu- 
zana, - ar kokį vietinį plantatorių, o gal kokį profesionalų medžio- 
toją, kuris atvažiuos gyventi į Ramą, o gal tai bus Agostis, jeigu 
jis pasiryš. 

— Aš negaliu, tai neįmanoma, - dejavo ponas Žo. 

Rodės, jis kratėsi kažkokio nepakeliamo vaizdo. Trepsėjo ko- 
jomis. 

— Aš negaliu, negaliu, - kartojo. 

Jeigu jis išsinešdintų, eičiau su Žozefu maudytis. 

— Siuzana! - riktelėjo ponas Žo taip garsiai, tarsi ji būtų jau 
nuėjusi. 

Jis atsistojo, ir, rodės, akmuo nusirito jam nuo širdies, toks 
džiugus, toks nušvitęs atrodė. Jis sugalvojo. 

— Aš dovanoju jį jums šiaip sau! - sušuko. - Pasakykite tai Žo- 
zefui. 

Siuzana irgi atsistojo. Jis išsitraukė žiedą ir padavė jai. Siuzana 
dar sykį pažvelgė į žiedą. Dabar jis jau buvo jos. Paėmė įį, ant pirš- 
to nemovė, tik sugniaužė delne ir, net neatsisveikinusi su ponu 
Žo, pasileido bėgte į bungalą. 

Į bungalą Siuzana lėkte įlėkė. Žozefo viduje nebuvo. Bet mo- 
tina stovėjo prie viryklės ir taisė vakarienę. Siuzana pamojavo 
žiedu. 

— Tik pažiūrėk į šitą žiedą. Dvidešimt tūkstančių frankų. Ir jis 
man padovanojo. 

Motina pažvelgė iš tolo. Ir nieko nepasakė. 

Ponas Žo palaukė po tiltu Siuzanos grįžtant, bet jai nepasiro- 
džius išvažiavo. 

Po valandos, jiems dar nespėjus susėsti prie stalo, motina ma- 
loniai paprašė Siuzanos duoti jai žiedą pažvelgti iš arčiau. Žoze- 
fas, tuo metu sėdėjęs svetainėje, tikriausiai tai išgirdo. 


— Duok jį man, - maloniai paprašė ji, - aš jo dar neapžiūrėjau. 

Siuzana padavė jai žiedą. Motina paėmė jį ir, laikydama delne, 
ilgai apžiūrinėjo. Paskui, nieko nepaaiškinusi, nuėjo į savo kam- 
barį ir uždarė duris. Iš taip gerai jiems pažįstamos veido išraiškos, 
iš jos apsimestinio ūmaus pykčio, apėmusio ją einant iš valgo- 
mojo, Žozefas ir Siuzana suprato: ji nuėjo paslėpti žiedo. Ji slėpė 
viską: chininą, konservus, tabaką, viską, kas galėjo būti parduota 
ar nupirkta. Žiedą ji paslėpė apimta prietaringos baimės, kad jis 
gali pradingti iš pernelyg jaunų Siuzanos rankų. Dabar tas žiedas, 
matyt, jau glaudėsi tarp dviejų pertvaros lentjuosčių, ryžių maiše 
arba jos lovos čiužinyje, o gal kabojo ant tvirtai surištos virvelės 
jai ant kaklo, po suknele. 

Iki vakarienės niekas neprasitarė apie jį. Žozefas ir Siuzana at- 
sisėdo prie stalo. Motina - ne. Ji įsitaisė kiek atokiau, prie sienos, 
krėsle. 

— Pavalgyk, - paprašė Žozefas. 

— Palik mane ramybėje. - Jos balsas buvo nekoks. 

Ji nieko nesuvalgė, net menko sumuštinio, ir nepaprašė įpras- 
tinio kavos puodelio. Žozefas sekė ją neramiu žvilgsniu. Ji - ne, ji 
į nieką nežiūrėjo, buvo įdūrusi akis į grindis jų nematydama, nuo 
jos dvelkte dvelkė neapykanta. Kad ji sėdėtų štai šitaip, atsiskyru- 
si, prie sienos, - nors ir kokia būtų to priežastis, - Žozefui to buvo 
jau per daug. 

— Kodėl tu nutaisei tokią miną? - paklausė jis. 

Motina išraudo ir užriko: 

— Tas tipas man bjaurus, jis man bjaurus, ir jis niekada nebe- 
pamatys savo žiedo. 

— Aš kalbu ne apie tai, - patikslino Žozefas. - Aš prašau, kad 
tu pavalgytum. 

Ji treptelėjo koja ir, nepaliovusi rėkti, išpyškino: 

— Ir apskritai — kas gi nutiko? Mumis dėti, bet kas jį pasiliktų. 

Paskui ir vėl nutilo. Praėjo valandėlė. Žozefas vėl prakalbo: 

— Turi išgerti bent kavos, išgerk, kas tau įpilta. 

— Negersiu nieko, nes esu sena, jau pavargau, ir man jau per 
akis tokie vaikai kaip jūs... 

Ji padvejojo. Vėl labai išraudo, akys aprasojo. 

— Tokia šliundra duktė... 

Paskui užtraukė naują giesmele: 

— Nėra nieko šlykščiau už brangakmenius. Tai juk visai nerei- 
kalingas daiktas, visai nereikalingas. Ir tiems, kurie juos mūvi, jų 
visiškai nereikia, labiau nereikia negu bet kam kitam. 

Ji vėl nutilo, ir taip ilgam, kad galėjai pamanyti, jog nurimo, 
jeigu ne įtempta jos poza. Žozefas nebespyrė jos valgyti. Moti- 
na pirmą kartą gyvenime laikė rankose daiktą, kurio vertė buvo 
dvidešimt tūkstančių frankų. „Duok jį man“, - pasakė ji maloniai. 
Siuzana davė. Ji ilgai žvelgė į žiedą ir apsvaigo nuo jo. Dvidešimt 
tūkstančių frankų, dusyk tiek, kiek reikia bungalui išpirkti. Žo- 
zefas buvo nusigręžes, kol ji žiūrėjo. Paskui, netarusi nė žodžio, 
nuėjo paslėpti žiedo į savo kambarį. Po to, aišku, sunku buvo 
pradėti valgyt. 

— Toks išsigimėlis, ir dar grąžint jam žiedą - tai būtų gėda, 
gėda! Po visų jo čia įvykdytų šlykštynių. 

Nei Siuzana, nei Žozefas nedrįso į ją žiūrėti nei atsakyti jai. 
Šitaip atėmusi žiedą ir jo negrąžinusi, ji kankinosi. Nes buvo aiš- 
ku, kad išsiskirti su juo jai buvo jau nebeįmanoma. Ji kartojo kaip 
beprotė vis vieną ir tą patį, nudelbusi akis į žemę ir mirdama iš 
gėdos. Sunku buvo į ją žiūrėti. Ir kas gi jai nutiko, kai Siuzana pa- 
rodė tą žiedą? Kokią jaunystę, kokias senas užslopintas aistras, 
kokius lig šiolei neįtartus jos geidulius pažadino to žiedo vaizdas? 
Ji jau tada nusprendė jo neatiduoti. 


Sprogimas įvyko, kai Siuzana pakilo nuo stalo. Motina paga- 
liau atsistojo. Ji puolė dukterį ir ėmė malti ją kumščiais iš visų 
dar likusių jėgų. Visomis išgalėmis ji teigė savo teisę ir lygiai taip 
pat abejojo. Ją vanodama kalbėjo apie užtvaras, apie banką, savo 
ligą, apie stogą, apie muzikos pamokas, apie kadastrą, apie senat- 
vę, nuovargj ir mirtį. Žozefas nesikišo ir leido jai talžyti Siuzaną. 

Tai truko jau daugiau kaip dvi valandas. Motina pašokdavo, 
puldavo Siuzaną, tada vėl nugriūdavo į fotelį, apkvaitusi nuo nuo- 
vargio, nurimdavo. Paskui vėl pašokdavo ir vėl puldavo dukterį. 

— Prisipažink, ir aš tave paleisiu. 

— Aš nemiegojau su juo, jis man atidavė jį šiaip sau, aš jo net 
neprašiau, jis man parodė jį ir atidavė šiaip sau, nieko neprašęs. 

Motina vėl puolė ją daužyti, sakytum, verčiama kažkokios ne- 
numaldomos būtinybės. Pusnuogė, su suplėšyta suknele Siuzana 
verkė prie jos kojų. Vos tik pamėgindavo atsikelti, motina koja ją 
parversdavo ir rėkdavo: 

— Nagi prisipažink, ir aš tave paleisiu. 

Kažkodėl negalėjo pakesti besikeliančios Siuzanos vaizdo. 
Vos ši sukrutėdavo, motina jai iš karto smogdavo. Todėl duktė 
tik kantriai gynėsi, užsidengusi galvą rankomis. Ji pamiršo, kad tą 
jėgą naudoja jos motina, ir kentė ją taip, kaip būtų kentusi vėją, 
bangas, kažkokią beasmenę jėgą. Ir tik kai motina vėl nuvirsdavo 
į krėslą, Siuzanai darydavosi baisu, nuo įtampos apkvaisdavo net 
veidas. 

— Prisipažink, - kartojo ji, kartais net visiškai ramiu balsu. 

Siuzana nebeatsakinėjo. Motina nuvargdavo, užsimiršdavo. 
Kartais net nusižiovaudavo, ir jos akių vokai iš karto susimerkda- 
vo, galva susverdėdavo. Bet vos Siuzanai krustelėjus ar, kai pati 
nubusdavo, nevalingai susverdėjus galvai, vos išvysdavo dukterį 
prie savo kojų, atsistodavo ir vėl pradėdavo vanoti. Žozefas var- 

tė „Hollywood-Cinėma““, vienintelę šešerių metų senumo kny- 
gą, kuri buvo jų namuose ir kuri niekad jam nenusibosdavo. Kai 
motina talžydavo Siuzaną, jis liaudavosi vartes albumą. Galiausiai 
neištvėrė: 

— Po perkūnais, tu juk puikiai žinai, kad ji su juo nemiegojo, 
nesuprantu, ko prie jos pristojai. 

— O gal aš noriu ją užmušti? Gal man smagu būtų ją užmušti? 

Žozefas, aišku, neišėjo todėl, kad nenorėjo palikti Siuzanos 
vienos su taip pakrikusia motina. Gal net manė, kad tai nesaugu. 
Jam užrikus, ji vis dar daužė Siuzaną, nors jau nebe taip smarkiai, 
trumpiau. O Žozefas nesiliovė jos plūdęs: 

— O net jei ir miegojo, ar tau ne nusispjaut į tai iš aukšto 
bokšto? 

Taip, dabar ji tvatijo ne taip užtikrintai. Žozefo ji nebemušė 
jau dveji metai. Anksčiau ji tvatydavo iš peties ir jį, kol vieną kartą 
jis sugriebė ją už žasto ir švelniai sutramdė. Pradžioj nustėrusi, 
galiausiai ji prajuko drauge su juo, širdies gilumoje nudžiugusi, 
kad jis jau toks stiprus. Nuo tada liovėsi kėlusi prieš jį ranką, ži- 
noma, ne todėl, kad jo bijojo, o todėl, kad jis pasakė daugiau to 
nebepakesiąs. Žozefo galva, vaikus lupti reikėjo, ypač mergaites, 
nors su saiku, tik išimtiniais atvejais. Bet nuo tada, kai užtvaros 
sugriuvo ir kai ji liovėsi Iupusi Žozefą, motina Ilupdavo Siuzaną 
daug dažniau nei prieš tai. „Kai ji nebeturės ką talžyti, suskaldys 
fizionomiją sau pačiai“, - sakydavo Žozefas. 

Žozefas neišeis, kol motina nenušlepsės miegoti, tai buvo aiš- 
ku. Siuzana buvo rami. 

— Ir net jei ji miegojo su juo dėl žiedo, - vėl pakartojo jis, - di- 
delio čia daikto! 


* „Holivudo kinas“ (pranc.). 


Taip, visiškai rami ir patenkinta. Tegu motina sau smaginasi. 
Žiedas jau guli čia, namuose. Namuose atsirado dvidešimt tūks- 
tančių frankų. Ir tai svarbiausia. Motina, matyt, jau žino, ką su jais 
padarys. Šįvakar jos to paklausti neįmanoma, bet nuo rytojaus 
jie jau laisvai galės apie tai kalbėti. Grąžinti žiedą buvo jau nebe- 
įmanoma. Šiaip jau motinos smūgių Siuzana nepakęsdavo, bet 
Šįvakar jai atrodė, kad taip geriau, nei motina būtų ramiai, kaip 
visada, atsisėdusi prie stalo po to, kai paėmė tą žiedą. 

— Žiedas, kas gi tai iš esmės? Būna atvejų, kai tiesiog privalai 
jį pasilikti. 

— Ir dar kaip privalai! 

Na, argi tai ne akivaizdu? Gal dabar jie galės nusipirkti naują 
automobilį ir atstatyti dalį užtvarų. Gal, gavę tą žiedą, jie pratur- 
tės ir tie turtai neturės nieko bendra su pono Žo turtais. Te ji sau 
rėkia. 

Tai buvo didis vakaras. Jie sugebėjo ištraukti tą žiedą iš pono 
Žo, ir dabar jis jau čia, kažkur namuose, ir jokios pasaulio galios 
nebeatims jo iš jų. Jiems teko ilgai laukti, bet pagaliau tas vakaras 
atėjo. Tiek metų jų planai nuolat vienas po kito žlugdavo, bet jie 
vis laukė. Ir štai pirmoji sėkmė. Ne šiaip sau šansas, o sėkmė. Juk 
šitiek metų laukę, jie pagaliau užsitarnavo tą žiedą vien tik todėl, 
kad laukė. Tai ilgai truko, bet pagaliau įvyko — žiedas pas juos, 
šitoj pasaulio pusėj. Jie gavo jj. Jis išsiskyrė su juo vien tam, kad 
pabūtų prie jos, kad pabūtų su ja dar trupučiuką tilto šešėlyje. 
Bet šita pergale, kurios jokiais smūgiais neužbrauksi, ji negalėjo 
pasidalyti su niekuo, net su Žozefu. 

— Žiedas — toks niekniekis. Atsisakyti jo mano padėtyje būtų 
buvęs nusikaltimas. 

Na, argi ne akivaizdu? Kas galėtų paneigti tai? Nenorėti pri- 
imti jo, kai tau jį siūlo, būtų neįsivaizduojama. Kiek jų, tų brang- 

akmenių, bergždžiai guli gražiose dėžutėse, kai jie taip reikalingi 
pasauliui. Tasai, kur atiteko jiems, jau išvaduotas, pradėjo savo 
kelionę, ir ji bus vaisinga. Pirmą sykį nuo tada, kai sukruvintos 
kažkokio juodaodžio rankos ištraukė jį iš akmenuotos šiurpios Ka- 
tangos upės versmės, jis ištrūko į laisvę iš gašlių, nežmoniškų jo 
kalintojų rankų. 

Motina liovėsi talžiusi Siuzaną. Išsiblaškiusi, panirusi į savo 
mintis, ji tikriausiai mąstė, ką su tuo žiedu darys. 

— Gal pasikeisime automobilį? — atsargiai prabilo Siuzana. 

Žozefas padėjo ant stalo „Hollywood-Cinėma“. Jis irgi mąstė. 
Bet motina žvilgtelėjo į dukrą ir vėl užriko. 

— Jokio automobilio, grąžinsime skolą bankui, „Žemės pa- 
skolą“ ir gal dar perdengsime stogą. Padarysime taip, kaip no- 
rėsiu aš. 

Tad viskas dar nesibaigė, kaip jiems jau pasirodė. Reikėjo dar 
palaukti. 

— Taip, grąžinsime „Žemės paskolą“ ir perdengsime stogą, - 
sutiko Siuzana. 

Kodėl, pamačiusi, kad Siuzana šypsosi, motina vėl ėmė ją tal- 
žyti? Ji atsistojo, puolė ją ir parvertė ant žemės. 

— Aš jau nebegaliu, aš jau seniai turėjau būti lovoje... 

Siuzana pakėlė galvą ir pažvelgė į ją. 

— Aš permiegojau su juo, - pareiškė ji, - ir jis man davė už tai 
žiedą. 

Motina sudribo į krėslą. „Ji užmuš mane, - pamanė Siuzana, - 
ir net Žozefas jai nesukliudys“ Bet motina įdūrė akis į Siuzaną, 
užsimojo abiem rankom, lyg pasiruošusi pašokti, paskui nuleido 
jas ir ramiai pasakė: 

— Netiesa. Tu meluoji. 

Žozefas atsistojo ir priėjo prie motinos. 


— Jei prisiliesi prie jos dar kartą, - pasakė jai tyliai, - dar nors 
kartelį, aš išvažiuosiu su ja į Ramą. Tu - sena kvaiša. Dabar aš tuo 
neabejoju. 

Motina žvelgė į Žozefą. Ko gero, jei jis nusikvatotų, ji imtų 
juoktis drauge su juo. Bet jis nesijuokė. Todėl ir liko sėdėti krėsle, 
priblokšta ir nebeatpažįstama nuo ją apėmusio liūdesio. Siuzana, 
paslika išsitiesusi prie Žozefo krėslo, verkė. Kam ji pradėjo vėl? 
Gal motina išties beprotė? Gyvenimas siaubingas, ir motina tokia 
pati siaubinga kaip ir gyvenimas. Žozefas atsisėdo vėl ir žvelgė į 
Siuzaną. Jeigu gyvenime ir esama kokio nors švelnumo, tai sklin- 
da jis tik iš jo, iš Žozefo. Pajutusi tą švelnumą, tokį santūrų, tokį 
užgožtą šiurkštumo pertekliaus, Siuzana sykiu pajuto, kiek skaus- 
mo reikėjo ištverti, kokią kantrybę pasitelkti ir kiek dar viso šito, 
matyt, reikės ištverti ir pasitelkti, kad tas švelnumas pasireikštų. 
Ir tada ji pravirko. 

Netrukus motina užmigo. Staiga, tabaluodama galvą, pravė- 
rusi burną, visiškai panirusi į sapno pieną, ji ėmė plūduriuoti, to- 
kia lengva, visiškai nekalta. Nebegalėjai ant jos pykti. Ji be saiko 
mylėjo gyvenimą ir tokią ją padarė jos nenuilstama, nepagydoma 
viltis, išvirtusi į neviltį. Toji viltis ją taip nualino, sužlugdė, nunio- 
kojo, kad nei miegas, suteikęs jai atvangą, nei, regis, pati mirtis 
nebegalėjo jos įveikti. 

Siuzana nušliaužė iki Žozefo kambario durų ir ėmė laukti, ką 
jis darys toliau. 

Jis dar ilgai sėdėjo ir žiūrėjo į miegančią motiną, rankomis įsi- 
tvėręs į krėslo porankius, suraukęs antakius. Paskui atsistojo ir 
nužengė prie jos. 

— Eik atsigulk, lovoje tau bus patogiau. 

Motina šoko iš miegų, apsidairė po kambarį. 

— Kur ji? 

— Eik atsigulk... Ji su juo nemiegojo. 

Ir pabučiavo motiną į kaktą. Siuzana niekada nematė, kad jis 
bučiuotų ją, išskyrus atvejus, kai motina po priepuolių prarasda- 
vo sąmone ir jis Manydavo, kad ji tuojau numirs. 

— Ak! - ištarė motina verkdama. —- Ak! Aš žinau. 

— O dėl žiedo nebesirūpink, mes jį parduosim. 

Ji verkė nunarinusi ant rankų galvą. 

— Ak, aš - sena kvaiša... 

Žozefas ją pakėlė ir nuvedė į jos kambarį. Daugiau Siuzana 
nieko nebematė. Ji nuėjo ir atsisėdo ant Žozefo lovos. Tikriausiai 
jis padėjo jai atsigulti. Po valandėlės jis grįžo į valgomąjį, paėmė 
lempą ir nukulniavo pas seserį. Pastatė lempą ant grindų ir atsi- 
sėdo prie lovos ant ryžių maišo. 

— Ji atsigulė, - pasakė, - eik gulti ir tu. 

Siuzana neskubėjo. Ji retai lankydavosi Žozefo kambaryje. 
Jame buvo mažiausiai baldų iš visų bungalo kambarių. Jame ne- 
buvo nieko, išskyrus Žozefo lovą. Užtat sienos buvo nukabinėtos 
šautuvais ir odomis, kurias jis pats raugindavo ir kurios lėtai pū- 
davo, skleisdamos prėską šleikštų kvapą. Namo gale nuo upės 
pusės buvo sandėliukas, kurį motina įrengė atitvėrusi dalį ve- 
randos. Šešerius metus ji kaupė jame konservus, kondensuotą 
pieną, vyną, chininą, tabaką, o raktą dieną naktį nešiodavosi ant 
kaklo, užvertą ant virvelės. Gal ir žiedas gulėjo ten, užkištas už 
kokios nors kondensuoto pieno skardinės. 

Siuzana nebeverkė. Ji galvojo apie Žozefą, sėdintį ant ryžių 
maišo tarp tų daiktų, kurie jam buvo brangiausi: tarp savo šautu- 
vų ir odų. Žozefas buvo medžiotojas ir niekas daugiau. Jis dary- 
davo daugiau rašybos klaidų nei ji. Motina visada sakydavo, kad 
jis nesutvertas mokslui, kad proto jam užtenka tik mechanikai, 
automobiliams ir medžioklei. Ir, galimas daiktas, ji buvo teisi. Bet 


gal ji taip kalbėjo tik norėdama pasiteisinti dėl to, kad neprivertė 
jo testi mokslų. Nuo tada, kai jie atvažiavo į lygumą, Žozefas me- 
džiojo. Sulaukęs keturiolikos, jis pradėjo medžioti naktį, prisistatė 
stebėjimo bokštų ir išeidavo medžioti vienas, be pėdsekio, basas, 
slapta nuo motinos. Jam nebuvo nieko mieliau pasaulyje, kaip 
tykoti juodąjį tigrą prie upės žiočių. Galėjo tykoti jį kiaurą dieną, 
kiaurą naktį, pats vienas, bet kokiu oru, gulėdamas dumble ant 
pilvo. Kartą jis laukė tris dienas ir dvi naktis ir pargrįžo nešinas 
juodąja dvejų Metų pantera. Paguldė ją valties pirmagalyje, pa- 
čioje mMatomiausioje vietoje, ir visi valstiečiai susirinko ant upės 
kranto paspoksoti į jo laimikį. 

Kai jis mąstydavo, kaip šįvakar, sunkiai, nenoromis, negalėjai 
nepastebėti, koks jis gražus, ir nemylėti jo labai stipriai. 

— Eik, - pakartojo Žozefas, - nesikrimsk... 

Jis atrodė pavargęs, vis liepė jai eiti, bet kaipmat pamiršdavo 
ją čia esant. 

— Tau viskas jau įsipyko? — paklausė Siuzana. 

Jis pakėlė akis, pamatė ją sėdinčią ant jo lovos krašto su su- 
plėšyta suknele. 

— Ne, viskas gerai. Skaudžiai ji tave? 

— Svarbu ne tai... 

— Tau pačiai viskas įsipyko? 

— Nežinau. 

— Kas tau įsipyko? 

— Viskas, kaip ir tau. Nežinau, - atsakė Siuzana. 

— Velniai rautų, reikia ir apie ją pagalvoti, - tarė Žozefas, - ji 
jau sena, mes nesuvokiam to, jai jau labiau nei mums viskas įgri- 
so. Ir šiaip jai jau viskas baigta... 

— Kas baigta? 

— Visos linksmybės. Ji niekada per daug nesilinksmino ir nie- 

kada nebesilinksmins, ji tam jau per sena, jai nebeliko laiko... Na, 
keliauk į lovą, aš noriu miego. 

Siuzana atsistojo. Jai žengiant pro duris Žozefas klaustelėjo: 

— Tai tu miegojai su juo ar nemiegojai? 

— Ne, aš su juo nemiegojau. 

— Taip ir maniau. Svarbu ne tai - miegojai ar nemiegojai, svar- 
bu, kad ne su juo, jis - šlykštynė. Pasakyk jam rytoj, kad jis čia 
nebesilankytų. 

— Niekada? 

— Niekada. 

— O kas paskui? 

— Nežinau, - atsakė Žozefas, - pamatysim. 


Rytojaus dieną ponas Žo atvažiavo kaip visada. Siuzana laukė 
jo prie tilto. 

Vos išgirdusi „Lėon Bollėe“ signalą, motina liovėsi triūsusi prie 
savo bananmedžių ir žvelgė į kelią. Ji dar turėjo vilčių, kad viskas 
susitvarkys. Žozefas, mazgojęs automobilį kitapus tilto prie upės 
atšakos, atsukęs nugarą į kelią atsitiesė ir įbedė akis į motiną, kad 
ji nedrįstų pajudėti, prieiti prie pono Žo. 

Siuzana buvo basa, apsivilkusi mėlyno kartūno suknelę, per- 
siūtą iš motinos senos suknios. Tą, kurią jai padovanojo ponas 
Žo, ji paslėpė. Tik jos pėdos ir rankos su raudonai lakuotais nagais 
vis dar saugojo jųdviejų bendravimo pėdsakus. 

Apie savo sprendimą uždrausti ponui Žo lankytis pas Siuzaną 
Žozefas pareiškė per vidurdienio pietus. 

— Jam nėra ko čia važinėti, Siuzana turi jam tai pasakyti galu- 
tinai. 

Tai buvo nelengva. Nuo pat ryto, vos tik nubudusi, visa vir- 
pėdama, motina jau kūrė planus. Juk važiuoti į miestą parduot 
žiedą nusprendė ji. Žozefas su tuo mielai sutiko. Iš ryto jis nieko 
nekalbėjo apie santykių su ponu Žo nutraukimą, ir, pasilikusi vie- 
na su Siuzana, motina, vos atsikėlusi, vėl paklausė, kiek tas žie- 
das kainuoja. Dvidešimt tūkstančių frankų, atsakė Siuzana. Vėliau 
motina net įsidrąsino paklausti ją, ar, jos nuomone, ponas Žo turi 
dar daug tokių žiedų, kuriuos galėtų taip pat lengvai tvarkyti savo 
nuožiūra. Siuzana jai papasakojo, kad jis leido jai išsirinkti vieną 
iš trijų, kiti buvo tokie pat gražūs, tik mažesni, tačiau jis niekaip 
neleido suprasti, kad ketina padovanoti ir kitus du. Jis visada kal- 
bėjęs jai tik apie vieną žiedą. 

— Tie trys žiedai mus išgelbėtų, jei tu paaiškintum, jis supras- 
tų, ir būtume išgelbėti. 

— Jam nusispjaut į mūsų išsigelbėjimą. 

Motina niekaip neįstengė to suprasti. 

— Jei tu jam tinkamai paaiškinsi, su visais skaičiais, jis negalės 
nesuprasti. Ką jam tai reiškia? Juk jis negali mūvėti visų trijų iš- 
kart, o mus jie išgelbėtų. 

Siuzana papasakojo apie tai Žozefui, bet jis tik dar kartą pa- 
tvirtino, kad santykiams su ponu Žo turi būti padarytas galas. Jis 
jau paskelbęs tai per pietus. 

— Galas? — perklausė motina. - Kur tu kišiesi? 

Žozefas atsakė labai ramiai: 

— Galas. Jeigu ji jam to nepasakys, tai pasakysiu aš. 

Motina nuraudo kaip burokas ir pasišalino nuo stalo. Ji klau- 


siamai pažvelgė į Siuzaną. Norėjo išgirsti, ką jai pasakys duktė. Bet 
Siuzana nuleidusi akis valgė. Tada motina suprato, kad vaikai eina 
išvien, ir puolė į neviltį. Taip staiga sutriuškinta, stovėdama tarp 
jųdviejų ji užriko, bet ne taip smarkiai kaip visada, veikiau baikščiai. 

— Ir kas tuomet? Kas bus su mumis? 

— Pažiūrėsim, - taikiai atsakė Žozefas. - Medžiotojai čia atva- 
žiuoja be moterų. Aukštikalnėse pilna medžiotojų, Šiaurėje irgi. 
Pažiūrėsim, gal nuvažiuosim ten. Šiaip ar taip, su ponu Žo jau 
baigta. 

Motina priešinosi. Nors iš Žozefo tono buvo aišku, kad tai be- 
prasmiška. 

— Medžiotojai patys dvesia badu, su šituo man būtų daug 
ramiau. 

Žozefas buvo atkaklus, bet taikus. Jis atsistojo ir priėjo prie 
motinos. Siuzana, vis dar nuleidusi akis, nedrįso į juos pažvelgti. 

— Klausyk, ar tu akių neturi, ar tu jo nematei? Mano sesuo su 
juo nemiegos. Net jeigu ir nesusiras jokio kito, aš nenoriu, kad ji 
miegotų su šituo. 

Motina atsisėdo. Ir pamėgino sugudrauti. 

— Aš manau, kad nereikia nutraukti santykių iškart. Reikia tru- 
putį palaukti. Kaip tu manai, Siuzana? 

Žozefas sugriežtėjo, bet apie žiedą vis dar neužsiminė. 

— Tai bus padaryta iškart. Neklausk jos nuomonės, ji dar nėra 
miegojusi su vyru, ji dar nežino, ką tai reiškia. 

— Ji turi pasakyti savo nuomonę. 

— Man daug mieliau medžiotojas. 

— Ak tie jūsų driskiai medžiotojai! Taip mes niekada neišbrisim 
iš savo ašarų pakalnės. 

Niekas jai neatsakė. Vėliau jie prie tos kalbos negrįžo. 

Ir štai įprastą valandą ponas Žo išniro ant tilto, sėdėdamas 
savo prabangaus limuzino gale. Naktį lijo, ir automobilis buvo vi- 
sas aptaškytas purvu. Bet ponas Žo, kad ir koks oras, kasdien nu- 
važiuodavo penkiasdešimt kilometrų pasimatyti su Siuzana. Vos 
ją pamatęs, liepė sustabdyti automobilį prie tilto. Siuzana priėjo, 
ir ponas Žo, apsivilkes žaliavinio šilko eilutę, kaipmat išlipo. Žo- 
zefas niekada neturėjo žaliavinio šilko eilutės. O visos pono Žo 
eilutės buvo iš žaliavinio šilko. Kai jos apsidėvėdavo, ponas Žo 
atiduodavo jas vairuotojui. Jis aiškindavo, kad su žaliavinio šilko 
eilute ne taip karšta, kaip su medvilnine, ir kad jis negali dėvėti 
nieko kito, nes jo labai jautri oda. Ponas Žo iš tikrųjų labai nuo jų 
skyrėsi. 

— Jūs manęs laukėte? - paklausė ponas Žo. - Man labai ma- 
lonu... 

Siuzana stovėjo visai šalia. Jis suėmė jos ranką ir pabučiavo. 
Dar nespėjęs pamatyti motinos ir Žozefo, kurie sustingę laukė. 
Šiaip jau, pamatę jį atvažiuojant, jie ypač įnikdavo į darbą, kad 
nereikėtų atsakyti į jo pasveikinimą. Siuzana ištraukė ranką iš 
pono Žo delno ir liko stovėti. 

— Aš atėjau jums pasakyti, kad jūs daugiau neatvažiuotumėte. 

Pono Žo veidas išsikreipė. Jis nukėlė skrybėlę, vėl ją užsidėjo, 
nenuleisdamas nuo Siuzanos akių. 

— Ką jūs čia kalbate? 

Jo balsas iškart prislopo. Jis atsisėdo ant šlaito nebijodamas 
susipurvinti, neišsitraukęs iš kišenės laikraščio, kad paklotų prieš 
atsisėsdamas, kaip darydavo visada. Siuzana, vis dar stovėdama 
greta, laukė, kada gi jis supras. Motina ir Žozefas irgi laukė iš tolo. 
Galiausiai ponas Žo juos pastebėjo. Motina vis dar vylėsi, kad vis- 
kas susitvarkys ir kad, pakibus tokiai grėsmei, ponas Žo sugrįš, 
tik su pilnomis deimantų kišenėmis, norėdamas pasitaisyti. Ne- 


rimaudamas dėl motinos, Žozefas tikėjosi, kad ponas Žo susivoks 
labai greitai. 

— Daugiau nebeatvažiuokite, —- pakartojo Siuzana, - nebeat- 
važiuokite išvis. 

Rodės, jis neišgirdo. Jį išpylė prakaitas, ir jis nesiliovė kilno- 
ti skrybėlės, sakytum, staiga pamiršęs visus kitus judesius. Jo 
žvilgsnis be perstojo klaidžiojo nuo Siuzanos prie motinos, nuo 
motinos prie Žozefo, nuo Siuzanos prie Žozefo. Pasiklydęs spėlio- 
nėse, jis stengėsi susivokti. Jam pareiškiama, kad jis daugiau ne- 
beatvažiuotų, po to, kai jis padovanojo deimantą, vos kitą dieną. 
Jis ir toliau kilnojo skrybėle, ir buvo aišku, kad nesiliaus to dares, 
kol nesupras, kas čia nutiko. 

— Kas taip nusprendė? —- paklausė jis jau truputėlį tvirtesniu 
balsu. 

— Ji, - atsakė Siuzana. 

— Jūsų motina? - perklausė ponas Žo abejodamas. 

— Taip, ji. Ir Žozefas su ja sutiko. 

Ponas Žo vėl dirstelėjo į motiną. Ji meiliai žvelgė į jį. Žinoma, 
kad ne ji. 

— Kas gi nutiko? 

Kad nors jis išsinešdintų, galėčiau eiti pas Žozefą. Šiandien po- 
nas Žo domino ją tiek pat, kiek ir jo limuzinas. Dar vakar tas limu- 
zinas Šį tą reiškė, nes vis dėlto buvo įmanoma, kad vieną dieną 
jis jiems priklausys. Bet šiandien jis be galo nutolo nuo Siuzanos. 
Jokia gija, net mažulytė, nebesiejo jos su tuo limuzinu. Todėl jis 
vargino ir buvo bjaurus. 

— Jūs nepatinkat jiems. Ir dar dėl to žiedo. 

Ponas Žo nukėlė skrybėlę. Ir dar pamąstė. 

— Juk aš padovanojau jį jums šiaip sau, nieko už tai nesitikė- 
damas... 

— Tai sunku paaiškinti. 

Taip nieko ir nesumąstęs, ponas Žo užsivožė skrybėlę. Jis vi- 
siškai nesusigaudė, kas gi nutiko. Išvažiuoti nesirengė, laukė, kad 
jam paaiškintų. Skubėti nebuvo kur. O Siuzanai skubėti reikėjo: 
matant, kaip nesibaigia jųdviejų susitikimas, motinos viltys stip- 
rėjo sulig kiekviena minute. 

— Tai baisu, - skundėsi ponas Žo, - tai neteisinga. 

Rodės, jis labai kenčia. Bet jo kančia, kaip ir limuzinas, tapo 
labiau varginanti ir bjauresnė nei paprastai, ir jokia gija, net ma- 
žulytė, nebesiejo jo su Siuzana. 

— Jūs turit išvažiuoti, — pakartojo ji. 

Ir staiga ponas Žo nusikvatojo dirbtiniu, cinišku juoku. 

— O žiedas? 

Tada jau nusikvatojo Siuzana. Bus įdomu, jei jis sumanė at- 
siimti žiedą. Ponas Žo buvo naivuolis. Nors ir turčius, palyginti 
su jais, jis buvo naivuolis. Jis manė, kad jie gali grąžinti tą žiedą. 
Siuzana nusikvatojo nuoširdžiai, be jokio dirbtinumo. 

— Jis — mano, tas žiedas — mano, - paaiškino ji. 

— Tad malonėkite pasakyti, - pono Žo cinizmas jau pasipildė 
šiokia tokia klasta, - malonėkite pasakyti, ką jūs ketinate su juo 
daryti. 

Siuzana vėl nusikvatojo. Pono Žo milijonai nė trupučio nepa- 
veikė jo įgimto naivumo. Juk tas žiedas dabar jau visiškai priklau- 
so jiems, ir jį atsiimti iš jų būtų taip pat sunku, kaip atsiimti tai, ką 
jie suvalgė, suvirškino ir kas jų kūne jau ištirpo. 

— Rytoj važiuosime į miestą jo parduoti. 

Ponas Žo išliejo greitakalbe „na, na, na“, sakytum, viskas jam 
tapo aišku, ir nusijuokė, gal net reikšmingai. Paskui pridūrė: 

— O jeigu aš jį atsiimsiu? 

— Jums nepavyks. O dabar - išvažiuokite. 


Jis liovėsi juokęsis. Ilgai žiūrėjo į ją, paskui nuraudo. Jis nieko 
nesuprato. Nukėlė skrybėlę ir pakitusiu, liūdnu balsu ištarė: 

— Jūs manęs nemylėjote. Jums reikėjo tik žiedo. 

— Aš nenorėjau būtent žiedo, aš niekad apie jį nepagalvojau, 
jūs pats prakalbote apie jį. Aš norėjau kur kas daugiau. Bet dabar, 
kai mes jį jau turime, aš verčiau išmesiu jį upėn nei sugrąžinsiu 
jums. 

Jis negalėjo ryžtis išvažiuoti. Vėl susimąstė ir stovėjo taip ilgai, 
kad Siuzana jam priminė: 

— Jums metas važiuoti. 

— Jūs - žiauriai amoralūs, - ištarė ponas Žo, jo balso tone buvo 
justi gilus įsitikinimas. 

— Tokie jau esame. Važiuokit. 

Jis sunkiai atsistojo. Uždėjo ranką ant limuzino durų ranke- 
nos, valandėlę luktelėjo ir grėsmingai pareiškė: 

— Šitaip tai nesibaigs, rytoj aš irgi būsiu mieste. 

— Nesivarginkite, tai bergždžia. 

Galiausiai jis įsėdo į automobilį ir kažką pasakė vairuotojui. 
Tas ėmė sukti mašiną į kitą puse. Kelias buvo siauras, tai pada- 
ryti buvo nelengva, ir jie užtruko. Paprastai jie išsukdavo auto- 
mobilį dviem etapais, įvažiave į keliuką, kuris vedė į bungalą. 
Šiandien jie oriai to keliuko išvengė. Žozefas vis tiek iš tolo sekė 
tą manevrą. Motina, vis dar sustingusi, lyg nukryžiuota stebė- 
jo, kaip vyksta nepataisomas dalykas, kaip ponas Žo išvažiuoja. 
Nesulaukusi, kol jo automobilis išsisuks, ji paskubom sugrįžo į 
bungalą. Siuzana patraukė prie Žozefo. Kai automobilis lenkė ją, 
ji vogčia pastebėjo, kad ponas Žo žvelgė pro langą maldaujamai. 
Ji pasuko į ryžių lauką ir kirto jį įstrižai, kad greičiau atsidurtų 
prie Žozefo. 

Jis jau buvo numazgojęs automobilį, dabar pumpavo padangą. 

— Viskas baigta. 

— Seniai reikėjo... 

Padanga, kurią Žozefas taisė, buvo skylėta trijose vietose. Ka- 
mera buvo dar gera, ir ten, kur buvo skylės tarp kameros ir pa- 
dangos, Žozefas paklojo senos padangos lopus. Pripumpavo ją, 
kiek tik buvo įmanoma, kad lopai nenuslystų. Siuzana atsisėdo 
ant balos krašto ir stebėjo, kaip Žozefas dirba. 

— Ar dar ilgai truks? - paklausė ji. 

— Kokį pusvalandį. Kodėl klausi? 

- Šiaip sau. 

Buvo labai karšta. Siuzana liovėsi stebėjusi Žozefo darbą, nu- 
sisuko, pakėlė suknelę ir įmerkė kojas į vandenį. Paskui delnais 
apsišlakstė iki pat šlaunų. Tai buvo taip malonu. Staiga ji suvokė, 
kad jau visą mėnesį laukė, kada galės laisvai pakelti suknelę ir 
nuleisti kojas į vandenį. Įmerkus kojas vandens paviršius suraibu- 
liavo, ir žuvys išsilakstė. Jai kilo noras nudumti į bungalą pasiimti 
meškere, bet ji nedrįso ten grįžti be Žozefo. Baigęs krapštytis su 
pirmąja padanga, Žozefas puolė taisyti įtrūkusią atsargine. Ištrau- 
kė jos kamerą. Kai krapštydavosi prie „B.12“, nesileisdavo pade- 
damas. Retkarčiais nusikeikdavo. 

— Kad ją kur galas tą sukruštą geldą! 

Baloje atsispindėjo kalnas, toks banguotas pilkai balto dan- 
gaus fone. Naktį vėl lis. Nuo jūros plaukė didžiuliai violetiniai de- 
besys. Rytoj, po nakties audros, bus vėsu. Jei padangos pakeliui 
nesprogs, į miestą jie atvažiuos vėlai vakare. Žiedą parduos poryt 
iš ryto. Tai bus pats pirmas reikalas, kurį jie atliks. Mieste daug 
vyrų. „Kas ana ta graži mergina? Ji iš Pietų, niekas jos nepažįsta.“ 
Kad ir ką motina kalbėtų, jai, Siuzanai, mieste vyras tikrai atsiras. 
Gal koks medžiotojas, gal plantatorius, bet tikrai atsiras. 

Žozefas baigė kuistis su ta padanga. 


— Eime į kalnus? Nusipirksim viščiukų kelionei? 

Siuzana atsistojo ir nusijuokė. 

— Varom, Žozefai, varom tuojau pat. 

— Pastatysiu tą geldą po bungalu, ir eime. 

Mieste Žozefas lankėsi seniai, tad buvo itin gerai nusiteikęs. 


Žozefas pastatė automobilį po bungalu, bet aukštyn neužlipo. 
Praėjo per maža laiko nuo pono Žo išvykimo. Šiaip jau jis niekada 
neidavo į mišką be šautuvo. 

Jiedu kirto tą lygumos dalį, kuri skyrė bungalą nuo kelio ir 
kalno. Prasidėjo nežymi įkalnė, ir ryžių laukai pradingo, užleidę 
vietą kietai ir aukštai žolei, vadinamajai tigro žolei, pro kurią žvė- 
rys vakarais nusileisdavo į lygumą. Iki miško reikėjo eiti ketvirtį 
valandos. 

— Ką jis tau pasakė? - paklausė Žozefas. 

— Pasakė, kad ir jis važiuos į miestą. 

Žozefas nusikvatojo. Buvo matyti, kad jis patenkintas. 

Kelias susiaurėjo, įkalnė darėsi statesnė, ir miškas prasidėjo 
skynimu, kur ganėsi ožkos ir kiaulės. Jie perėjo skurdų kelių tro- 
belių kaimą. O tada, palei aiškią kirtimo liniją, prasidėjo miškas. 
Lygumos gyventojai net nemėgino kirsti miško toliau, tai buvo 
beprasmiška: pipirmedžiams tinkama žemė buvo daug aukščiau 
kalnuose, o toms kelioms ožkoms, kurias jie ganė, pakako ir tiek 
pievų, kiek turėjo. 

— O apie žiedą? - vėl paklausė Žozefas. 

Siuzana valandėlę padvejojo. 

— Nieko nepasakė. 

Vos tik jie įžengė į mišką, kelias virto siauru, platumo sulig 
vyro pečiais, ir į tunelį panašiu takeliu, virš kurio buvo susivėrusi 
tamsi tankmė. 

— Jis bukagalvis, - tarė Žozefas. - Nepiktas, bet tikras buka- 
galvis. 

Mišką gožė pamėkliška, neregėta lianų ir orchidėjų gausybė, 
jos pavertė jį kompaktiška mase, tokia pat neįžengiama ir dusi- 
nančia kaip jūros gelmės. Išsidriekusios per šimtus metrų lianos 
rišo medžius vienus su kitais, o jų viršūnėse, pranokdami bet ko- 
kios vaizduotės galimybes, atsivėrę dangui vešėjo milžiniški or- 
chidėjų „baseinai“ ir barstė prabangiausius žiedynus; iš apačios 
kartais matydavai tik jų kraštus. Miškas ilsėjosi po plačiai išsiša- 
kojusiais, lietaus vandens pritvinkusiais orchidėjų sąžalynais, ku- 
riuose veisėsi tokios pat žuvys kaip ir lygumos tvenkiniuose. 

— Jis pasakė, kad mes amoralūs, - išsitarė Siuzana. 

Žozefas vėl nusikvatojo. 

— lr jis tikrai neapsiriko. 

Iš visų pusių sklido aidus uodų zyzimas, sumišęs su nesiliau- 
jančiu spigiu paukščių čiulbesiu. Žozefas ėjo priekyje, Siuzana 
sekė jam iš paskos, atsilikdama per du žingsnius. Pusiaukelėje 
tarp lygumos ir medkirčių kaimelio Žozefas sulėtino žingsnį. Prieš 
kelis mėnesius šitoje vietoje jis užmušė panteros patiną. Tai buvo 
nedidukas skynimas, kur žvėrys leisdavo savo aukoms pašvinkti 
saulėje. Musių debesys sukosi virš geltonos to skynimo žolės tarp 
išdžiūvusių dvokiančių plunksnų sankaupų. 

— Matyt, reikėjo jam viską paaiškinti, - tarė Žozefas. - Matyt, 
jis nieko nesuprato. 

— Ką paaiškinti? 

— Kodėl mes nenorime, kad tu su juo miegotum. Kai pinigų 
turi kaip šieno, tai suprasti nelengva. 

Praėję tą skynimą kirtusį upelį, jie užuodė sakingą mangų 
medžių kvapą ir išgirdo vaikų šauksmus. Saulės šitoje kalno pu- 
sėje jau nebuvo. Pasaulio kvaptys sklido iš žemės, iš visų gėlių, iš 


visos augalijos ir gyvūnijos: žudikų tigrų ir nekaltų jų aukų, kurių 
mėsą brandino saulė, - visa tai buvo susilieję pasaulio kūrinijos 
vienyje. 

Juos pavaišino mangais. Jie padėjo vaikams pagauti viščiu- 
kų, ir kol moterys suko jiems kaklus, Žozefas klausinėjo vyrų, 
kaip sekasi medžioti. Visus pradžiugino jų apsilankymas. Vyrai 
gerai pažinojo Žozefą, nes dažnai drauge medžiodavo. Paklau- 
sė, kaip laikosi jų motina. Šio kaimo vyrai kirto medžius jų bun- 
galui. Visi jie buvo medkirčiai. Pasitraukė iš lygumos ir įsikūrė 
šitoje į baltaodžių kadastrą dar neįjtrauktoje miško dalyje, kad 
nereikėtų mokėti mokesčių ir baimintis, jog būsi nuo tos žemės 
nuvarytas. 

Vaikai palydėjo Siuzaną ir Žozefą iki upės. Plikut plikutėliai, 
nuo galvos iki kojų apsibarstę šafranu, jie atrodė geltoni ir glot- 
nūs it vos prinoke mangai. Jau prie upelio Žozefas pliaukštelėjo 
delnais, kad nuvarytų juos, o jie buvo tokie laukiniai, kad išsilaks- 
tė šaižiai šūkaudami, rodės, tai paukščiai spygavo ryžių laukuose. 
Tuose kaimuose jų tiek daug mirdavo nuo drugio, kad motina ten 
nesilankė jau dvejus metus. Jie mirdavo dažniausiai nė nepaty- 
re ant kelio žaidžiamų žaidimų džiaugsmo, nejįgiję jėgų nukakti 
niekieno nepadedami tuos du kilometrus mišku, kuris juos skyrė 
nuo to kelio. 


Motina sėdėjo valgomajame, dar neuždegusi acetileno Iem- 
pos. Sėdėjo patamsyje prie viryklės, ant kurios troškino ibio 
mėsos ragu. Žinia, ji matė, kaip vaikai išėjo į kalnus ir kad Žoze- 
fas nepasiėmė šautuvo. Ji laukė jų jau kokią valandą. Ir lempos, 
aišku, nedegė, kad jos šviesos nekliudoma iš tolo pamatytų juos 
pargrįžtant. Bet kai Siuzana ir Žozefas įžengė vidun, ji nepasakė 
jiems nė žodžio. 

— Buvome nuėję nusipirkti viščiukų kelionei, - paaiškino 
Žozefas. 

Motina nieko neatsakė. Žozefas uždegė lempą ir nunešė viš- 
čiukus žemyn kapralui, kad šis palieptų juos iškepti. Grįžo švil- 
paudamas „Ramoną“. Siuzana irgi pradėjo švilpauti „Ramoną“. 
Šviesos apakinta, motina sumirksėjo ir nusišypsojo vaikams. Žo- 
zefas irgi nusišypsojo, atsakydamas į jos šypseną. Buvo akivaiz- 
du, kad ji ant jų jau nebepyksta ir jai tik liūdna, jog deimantas, 
kurį ji paslėpė, bus. jos gyvenime vienintelis ir jog išseko tų dei- 
mantų šaltinis. 

— Buvome nuėję viščiukų, kad turėtume ką pačiaumoti kelio- 
nėje, - pakartojo Žozefas. 

— Žinai kur? Į kaimą už upės, - paaiškino Siuzana, - į tą antrą 
už upės. 

— Seniai ten buvau, —- atsakė motina, - bet žinau, apie kurį 
kaimą kalbi. 

- Jie klausė, kaip tu laikaisi, - pasakė Žozefas. 

— Jūs išėjot be šautuvo, — papriekaištavo motina, - tai ne- 
saugu... 

— Norėjom, kad būtų greičiau, - paaiškino Žozefas. 


Žozefas nuėjo į svetainę ir užsuko pono Žo patefoną. Siuza- 
na nusekė jam įkandin. Motina atsistojo ir padėjo ant stalo dvi 
lėkštes. Jos judesiai buvo lėti, sakytum, visas kūnas sustingo nuo 
ilgo laukimo tamsoje. Ji užgesino viryklę ir tarp dviejų lėkščių pa- 
statė dubenėlį su juoda kava. Siuzana ir Žozefas nenuleido nuo 
jos akių, kaip prieš tai nenuleido akių nuo seno arklio. Galėjai 
pamanyti, kad ji šypsosi, bet jos bruožus veikiau sušvelnino nuo- 
vargis - nuovargis ir susitaikymas su esama padėtimi. 

— Eikite valgyti, viskas jau paruošta. 


Ji padėjo ant stalo ibio mėsos ragu ir sunkiai sudribo į kėdę 
prieš dubenėlį su kava. Paskui lėtai ir tyliai nusižiovavo, kaip žio- 
vaudavo tokiu metu kiekvieną vakarą. Žozefas įsidėjo mėsos į 
lėkštę, paskui Siuzana. Motina išsipynė kasas ir perpynė jas nak- 
čiai. Atrodė, kad ji nealkana. Viskas šįvakar buvo taip ramu, kad 
girdėjai, kaip dusliai girgžda pertvarų lentos. Namas buvo tvirtas, 
nieko jam neprikiši, ir stovėjo tvirtai, bet motina pernelyg sku- 
binosi jį pastatyti, tad mediena nespėjo išdžiūti taip, kaip reikia. 
Daug lentų suskilo, tarp jų atsirado tarpai, ir dabar aušrą ji galė- 
davo pasitikti neišlipusi iš lovos, o naktimis, kai medžiotojai grįž- 
davo iš Ramo, jų automobilių žibintų atšvaitai išmargindavo kam- 
barių sienas. Bet tais nepatogumais skundėsi tik motina. Siuzanai 
ir Žozefui jie netrukdė. Iš jūros pusės dangus švysčiojo didžiuliais 
raudonais žaibais. Bus lietaus. Žozefas valgė godžiai. 

— Gali liežuvį praryti. 

— Gardu, - pritarė Siuzana, - pasiutusiai gardu. 

Motina šypsojosi. Kai vaikai valgydavo su apetitu, ji jausdavosi 
patenkinta. 

— Kliūstelėjau baltojo vyno, todėl. 

Tą ragu ji taisė laukdama jų pargrįžtant iš kalnų. Nuėjo į san- 
dėliuką, atkimšo baltojo vyno butelį, atsargiai kliūstelėjo jo į 
ragu. Kai būdavo pernelyg griežta su Siuzana ar kai jai viskas įgris- 
davo iki gyvo kaulo, ar kai sugriebdavo liūdesys, ji sutaisydavo 
tapioką su kondensuotu pienu arba išvirdavo bananų spurgų, ar 
ištroškindavo ibio mėsos ragu. Tą malonumą visada pasilaikyda- 
vo juodai dienai. 

— Jei jums patinka, pataisysiu ir kitą kartą. 

Abudu dar įsidėjo mėsos. Tada jai visiškai atlėgo. 

— Ką tu jam pasakei? 

Žozefas nekrustelėjo. 

— Aš jam paaiškinau, - atsakė Siuzana nepakeldama akių nuo 
lėkštės. 

— Jis nieko neatsakė? 

— Jis suprato. 

Motina susimąstė. 

— O dėl žiedo? 

— Jis pasakė, kad jį padovanojo. Vienas žiedas jam - gryni 
niekai. 

Motina valandėlę patylėjo. 

— Ką apie tai manai, Žozefai? 

Žozefas padvejojo, paskui tvirtu, neįprastu balsu pareiškė: 

— Ji gali gauti vyrą, kurio tik panorės. Anksčiau taip nemaniau, 
o dabar esu dėl to tikras. Dėl jos nebesijaudink. 

Nustėrusi Siuzana žvelgė į Žozefą. Niekada nesuprasi, ką jis 
sumąstė. O gal tik nori nuraminti motiną. 

— Ką čia paistai? —- paklausė Siuzana. 

Žozefas nė nepažvelgė į Siuzaną, kalbėjo ne jai. 

— Ji išmano tuos reikalus. Išsirinks ką panorės ir kada panorės. 

Motina žvelgė į Žozefą įsitempusi, beveik skausmingai, bet 
staiga ėmė juoktis. 

— Gal tu ir teisus. 

Siuzana liovėsi valgiusi, atsirėmė į krėslo atkaltę ir pažvelgė į 
brolį. 

— Jinai gerai jį suraitė, — pagyrė motina. 

— Jai reikia tik panorėti, - patvirtino Žozefas. 

Siuzana atsitiesė ir nusijuokė. 

— Ir dėl Žozefo tau nėra ko taip jaudintis, - pasakė. 

Valandėlę motina surimtėjo ir susimąstė. 

— Aš išties visąlaik jaudinuos... 

Ir iškart vėl užsikepė, tik be pykčio. 


— Dėkui Dievui, ne viskas turi atitekti piniguočiams! - sušuko 
ji. - Nėr čia ko pasiduoti pirmam pasitaikiusiam turčiui. 

— Po paraliais! - nusikeikė Žozefas, - juk pasaulyje esama ne 
vien tik turčių, yra dar ir kitų, o mes, mes juk irgi turtingi... 

Motina liko sužavėta. 

— Mes turtingi? Turtingi? 

Žozefas trenkė kumščiu į stalą: 

— Jeigu nori, tai ir esi turtingas, - pareiškė, - jei nori, esi toks pat 
turtingas kaip ir kiti, po paraliais, pakanka tik panorėti, ir tampi. 

Jie ėmė juoktis. Žozefas daužė kumščiu per stalą. Motina jam 
padėjo. 

Žozefas mokėdavo suvaidinti kaip kine. 

— Gal taip ir bus, - pasakė ji, - jei labai panorėsime, tapsime 
turtingi. 

— Ir važinėsim automobiliais, traiškydami kitus keliuose, traiš- 
kysim juos visur, kur tik jie pasitaikys. 

Kartais Žozefui užeidavo tokia keista nuotaika. Kai ji užeidavo, 
žinoma, retai, tai būdavo netgi geriau nei kinas. 

— O taip! Tikrai taip! - pritarė motina. - Mes juos traiškysim, 
mes pasakysim jiems, ką apie juos galvojam, ir sutraiškysim... 

— O paskui mums nusibos juos traiškyti, - tarė Siuzana, - ir 
mes jiems parodysim, ką turime, bet neduosime nieko. 

Tai buvo nemažas šimto tūkstančių gyventojų miestas, nusi- 
driekęs abipus didelės gražios upės. 

Kaip ir visuose kolonijų miestuose, jame buvo du miestai: 
baltaodžių ir nebaltaodžių. Beje, ir baltaodžių miestas buvo ne- 
vienalytis. Jo centro pakraščiuose buvo gausu vilų, gyvenamųjų 
namų, ten buvo erdvu, oras grynas, vėjų prapučiamas, ir vis dėl- 
to ten buvo justi kažkas nemokšiška. Iš visų pusių spaudžiamas 
miesto masės, centras kasmet iškeldavo į padanges vis aukštes- 
nius namus. Čia nebuvo Gubernatorių rūmų, oficialios valdžios 
rezidencijos, užtat čia buvo tikroji valdžia, šitos Mekos šventikai, 
finansininkai. 

Tais laikais visuose kolonijų miestuose baltaodžių kvartalams 
buvo būdinga nepriekaištinga švara. Ir ne tik tiems kvartalams. 
Patys baltaodžiai irgi buvo labai švarūs. Vos atvykę jie įprasdavo 
maudytis kasdien, kaip maudomi maži vaikai, ir vilkėti kolonijų 
uniforma: balta — neliečiamybės ir skaistumo spalvos - eilute. 
Tad pirmas žingsnis buvo žengtas. Balta baltam fone tapdavo dvi- 
gubai balta ir dar labiau nutolindavo nuo tų kitų, kurie maudėsi 
po krintančiu iš dangaus lietumi ir dumblinuose upių bei upelių 
vandenyse. Balta spalva - išties labai tepli. 

Taigi sulig kiekviena diena baltieji darydavosi vis baltesni: iš- 
simaudę, atsinaujinę, besiilsintys pokaičio savo vilų pavėsiuose, 
tokie stambūs laukiniai žvėrys tepliais drabužiais. 

Čia gyveno tik susikrovę turtus baltaodžiai. Kad pabrėžtų 
žmogaus galias pranokstančius baltaodžių žygio mastus, centro 
gatvės ir jo šaligatviai buvo milžiniški. Atsainiems besiilsinčių ga- 
lingųjų žingsniams buvo suteikta nežabota, bergždžia erdvė. O 
po prospektus, stulbindami tylumu, zujo jų automobiliai kaučiu- 
ko padangomis. 

Erdvė buvo asfaltuota, plati, apjuosta retais medžiais apsodin- 
tų ir vejų bei gėlių lysvių pusiau perskirtų šaligatvių, palei kuriuos 
stoviniavo ryškiaspalvių taksi eilės. Laistomos kelissyk per dieną, 
žalios, žydinčios, tos gatvės buvo taip kruopščiai prižiūrimos, kad 
priminė milžiniško zoologijos sodo alėjas, kur pačios save saugo- 
jo retos baltaodžių rūšys. To prabangaus kvartalo centras buvo 
tikra jų šventovė. Ir tik tame centre tamarindų pavėsyje puikavosi 
milžiniškos jų kavinių terasos. Vakarais jie čia susitikdavo vieni su 
kitais. Čiabuviai buvo tik padavėjai, tačiau vilkėjo jie taip pat kaip 
ir baltieji: buvo įsprausti į smokingus lygiai taip pat kaip tų terasų 
palmės į greta stovinčius vazonus. Įsitaisę pinučių krėsluose už tų 
palmių vazonuose ir smokingais vilkinčių padavėjų, baltaodžiai 


iki vėlios nakties siurbčiojo perno, viskį su soda arba martelį su 
perjė, šitaip priderindami savo kepenis prie kolonijų reglamento. 

Automobilių, vitrinų, drėkinamos gatvių skaldos švytesys, aki- 
nantis eilučių baltumas, mirgantis gėlių lysvių gaivumas centro 
kvartalą paversdavo magišku bordeliu, kur niekieno netrukdoma 
baltoji rasė ramiai galėjo mėgautis šventu savo buvimo pasaulyje 
reginiu. Tos gatvės parduotuvėse - madingi drabužiai, parfumeri- 
ja, amerikietiškas tabakas, nebuvo prekiaujama niekuo buitišku. 
Rodės, net pinigai čia buvo nereikalingi. Juk turtams nevalia slėg- 
ti baltaodžius. Čia viskas buvo tauru. 

Tai buvo didi epocha. Šimtai tūkstančių čiabuvių darbininkų 
leido kraują iš medžių šimte tūkstančių hektarų raudonų žemių, 
miešdami jį savo krauju ir liedami ant to šimto tūkstančių hek- 
tarų žemių, kurios atsitiktinai buvo pavadintos raudonosiomis 
dar prieš tai, kai tapo nuosavybe kelių šimtų pasakiškai turtingų 
baltaodžių plantatorių. Lateksas liete liejosi. Kraujas irgi. Tačiau 
brangus buvo tik lateksas, jis buvo renkamas, o surinktas krovė 
turtus. Tik kraujas liedavosi veltui. Tuomet dar stengtasi negalvo- 
ti, kad ateis laikas, kai žmonės gausiai susirinks ir paprašys, kad 
už jį būtų sumokėta. 

Tramvajai uoliai vengė užsukti į baltųjų miestą. Beje, jie buvo 
čia nereikalingi, juk čia visi važiuodavo automobiliais. Tramvajais 
naudojosi tik čiabuviai ir baltaodžių šunauja iš vargetų kvartalų. 
Tramvajų bėgiai praktiškai ir buvo ta riba, akivaizdžiai atskyrusi 
baltųjų miesto rojų. Jie higieniškai apėjo jį koncentrišku apskri- 
timu: stotelės tame apskritime niekur nepriartėdavo prie centro 
arčiau negu per du kilometrus. 

Tik čia, ties ta riba, ties tais sausakimšais, dulkių baltai nu- 
klotais, vos tepašliaužiančiais po spiginančia saule ir kurtinamai 
žlegančiais tramvajais galėjai suvokti esant kitą, ne baltąjį mies- 

tą. Seni, metropolijoje jau nurašyti į atliekas ir, aišku, pritaikyti 
nuosaikiam klimatui, šie tramvajai buvo patvarkyti ir motinos tė- 
vynės paleisti kolonijose. Čiabuvis jų vairuotojas, anksti ryte be- 
sipuikuojantis uniforma, dešimtą valandą ją jau nuplėšdavo nuo 
kūno, padėdavo šalia ir darbą baigdavo iki pusės plikas, žliaugian- 
tis prakaitu, nes kiekvienoj stotelėj išgerdavo padorų dubenėlį 
žalios arbatos. Darydavo tai tam, kad prakaituotų, paskui atvės- 
tų skersvėjy — vos buvo priimtas į darbą, jį užsitikrino ramiai iš- 
daužęs visus savo kabinos langų stiklus. Beje, tą patį su vagonų 
stiklais padarė ir keleiviai, kad išliptų iš jų gyvi. Pritaikius tokias 
priemones, tramvajai važiuodavo kaip pridera. Jų buvo daug, jie 
visad būdavo sausakimši ir tapo akivaizdžiausiu kolonijų klestė- 
jimo simboliu. Čiabuvių zonos išplitimas ir jos kaskart didesnis 
nutolimas nuo centro paaiškino neįtikėtiną tos institucijos sėk- 
mę. Tad joks baltasis, vertas baltojo vardo, nerizikuodavo sėsti į 
tramvajų, bijodamas prarasti veidą, kolonisto veidą, jei bus ten 
pamatytas. 

Zonoje tarp baltųjų miesto ir čiabuvių priemiesčių glaudėsi 
turtų nesusikrovę baltaodžiai, vietiniai kolonistai. Čia gatvės buvo 
be medžių. Dingo ir vejos. O vietoj baltaodžių parduotuvių riogso- 
jo čiabuvių atitvarai: jų magiškąją formulę surado pono Žo tėvas. 
Čia gatvės buvo laistomos tik kartą per savaitę. Jos buvo prisigrū- 
dusios žaidžiančių, čiauškančių vaikigalių bei keliaujančių prekijų, 
iki užkimimo laidančių gerkles tose sudegusiose dulkėse. 

„Centro viešbutis“, kur apsistojo motina, Siuzana ir Žozefas, 
buvo kaip tik šitoje zonoje, antrame pusapvalio pastato aukšte, 
kurio viena pusė žvelgė į upę, kita - į tramvajaus žiedą, o pirmą 
aukštą buvo užėmę mišrūs restoranai su nustatytomis komplek- 
sinių pietų kainomis, opijaus rūkyklos bei kinų bakalėjos par- 
duotuvės. 


Kai kurie viešbučio klientai buvo nuolatiniai: prekybos atsto- 
vai, dvi kekšės, įsitaisiusios čia savo sąskaita, viena siuvėja, o dau- 
giausia - smulkūs pašto ir muitinės tarnautojai. Laikini klientai 
irgi buvo tarnautojai, laukę progos sugrįžti į metropoliją, medžio- 
tojai, plantatoriai, laivyno karininkai, o ypač įvairiausių tautybių 
kekšės, atlikdavusios ilgesnę arba trumpesne stažuotę čia prieš 
įsitaisydamos baltųjų miesto viešnamiuose ar klientų knibždė- 
te knibždančiuose uosto viešnamiuose, kuriuos reguliariai, kaip 
potvynis ir atoslūgis, užplūsdavo visų Ramiojo vandenyno linijų 
įgulos. 

„Centro viešbutį“ laikė sena kolonistė ponia Marta, šešiasde- 
šimt penkerių metų, atėjusi čia tiesiai iš uosto viešnamio. Ji su- 
silaukė dukters Karmen - taip ir nesužinojo, nuo ko - ir nenorė- 
dama, kad dukrą ištiktų toks pat likimas, kaip ir ją, per dvidešimt 
savo kekšiškos karjeros metų susitaupė tiek pinigų, kad nusipirko 
iš kolonijos Viešbučių draugijos dalį viešbučio akcijų, ir tai leido 
jai tapti viešbučio valdytoja. 

Karmen dabar jau buvo trisdešimt penkerių. Visi į ją kreipda- 
vosi „panele Karmen“, išskyrus senbuvius, kurie ir toliau vadino ją 
tik vardu. Tokia šauni, gera mergina, labai gerbianti savo motiną, 
kurią jau visiškai išlaisvino, ir be jokių pagalbininkų, nuo sudėtin- 
go „Centro viešbučio“ valdymo. Karmen buvo gan aukšta ir uoliai 
prisižiūrinti, akys mažos, bet giedros ir skaisčiai mėlynos. Būtų 
daili, jeigu nelaimėlis jos tėvas nebūtų jos apdovanojęs labai jau 
išsišovusiu žandikauliu; jį iš dalies atsvėrė stambūs, gražūs dan- 
tys, bet jis vis tiek taip krito į akis, kad manytum - ji tyčia jį nuolat 
demonstruoja, ir jos burna atrodė raji, plėšrūniška ir simpatiška. 
Tačiau Karmen nebūtų Karmen, nepakartojama asmenybė, ne- 
pakartojamai valdanti tą viešbutį, jei ne jos kojos. Karmen kojos 
iš tikrųjų buvo ypač gražios. Jeigu jos veidas būtų toks pat kaip 

kojos, kas buvo pageidautina, ji jau senų seniausiai visų džiaugs- 
mui būtų apsigyvenusi baltųjų mieste kokio nors bankininko arba 
turtingo Šiaurės plantatoriaus namuose ir būtų apipilta auksu, 
Oo ypač skandalinga šlove, kurią ištverti mokėtų kuo puikiausiai 
išlikdama savimi. Deja, Karmen turėjo tik tas kojas ir, matyt, buvo 
pasmerkta iki dienų galo likti „Centro viešbučio“ valdytoja. 
Gražiausią savo dienų dalį Karmen praleisdavo zuidama po la- 
bai ilgą to viešbučio koridorių, kuris vienu galu išėjo į valgomąjį, 
kitu - į atvirą terasą, o vienoje ir kitoje jo pusėje buvo išsirikiavę 
kambariai. Tasai koridorius, tas ilgas plikas vamzdis, apšviestas tik 
galuose, savaime aišku, buvo skirtas plikoms jos kojoms, ir jame 
kiaurą dieną švysčiojo nuostabus jų siluetas. Nė vienas „Centro 
viešbučio“ klientas negalėjo nepaisyti to silueto, kad ir kaip to 
norėdamas, o kai kurie išvis nepajėgė atsikratyti juos persekio- 
jančio tų kojų reginio. Juolab kad, trokšdama atsigriebti už likusią 
savo išorės dalį, kuri, beje, niekaip nepaveikė jos žvalaus būdo, 
Karmen dėvėjo tokias trumpas sukneles, kad kelių jos išvis nepa- 
slėpdavo. O keliai buvo tobuli: glotnūs, apvalūs, jautrūs, lankstūs 
kaip šarnyrai. Kildavo noras permiegoti su Karmen vien tiktai dėl 
tų kojų, tokių gražių, taip išmoningai susijungiančių, taip susilen- 
kiančių ir atsilenkiančių, taip gražiai statomų ir keliamų. Beje, 
tai buvo daroma. Ir dėl tų kojų bei to, kaip įtaigiai mokėjo jomis 
naudotis, Karmen turėjo tiek meilužių, kad jai nebuvo reikalo ieš- 
koti jų baltųjų mieste. O jos meilumas, atsiradęs gal ir iš pasiten- 
kinimo, kad turi tokias kojas, buvo toks nuoširdus ir tikras, toks 
pastovus, kad visi jos meilužiai vėliau pavirsdavo ištikimais klien- 
tais, nuolat sugrįžtančiais į „Centro viešbutį“, kartais net po dvejų 
metų kelionių Ramiajame vandenyne. Viešbutis klestėjo. Karmen 
turėjo savo gyvenimo filosofiją, kurioje nebuvo jokio kartėlio, ji 
lengvai susitaikė su savo likimu ir nirčiai gynėsi nuo bet kokio 


prieraišumo, kuris galėtų pakenkti jos gerai nuotaikai. Ji buvo tik- 
ra kekšės duktė, susigyvenusi su nuolatiniais savo bendrakeleivių 
atvykimais ir išvykimais, su uždarbio sunkumais, įpratusi būti pa- 
šėlusiai nepriklausoma. Ir tai netrukdė jai turėti pomėgių, savo 
draugysčių ir, aišku, savo meilių, tačiau drauge gebėti taikytis su 
jų nepastovumu. 

Karmen jautė draugiškus jausmus ir pagarbą Siuzanos ir Žoze- 
fo motinai. Kiekvieną kartą jai atvykus Karmen duodavo jai ramų 
kambarį, išeinantį į upe, bet mokestį paimdavo kaip to, kuris iš- 
eina į tramvajų žiedą. O vieną kartą, prieš dvejus metus, motinos 
paprašyta, pagauta tauraus polėkio, ji atėmė Žozefui nekaltybę, 
tikriausiai ne be atlygio. Nuo tada, beje, kiekvienąsyk, kai tik Žo- 
zefas atvažiuodavo, ji praleisdavo su juo kelias naktis iš eilės. Tais 
atvejais delikačiai neimdavo jo pinigų už kambarį, taip užmas- 
kuodama savo dosnumą su juo patirtu malonumu. 

Šįkart motina, žinoma, paprašė, kad Karmen padėtų jai par- 
duoti pono Žo deimantą. Tą patį vakarą pas ją užsuko ir paklausė, 
ar ji tiki, kad būtų galima parduoti jį kuriam nors iš „Centro vieš- 
bučio“ klientų. Karmen nustebo ją turint tokį brangų daiktą. 

— Jį Siuzanai padovanojo toks ponas Žo, - išdidžiai paaiškino 
motina. - Jis norėjo ją vesti, bet Siuzana nepanoro už jo tekėti, 
nes jis nepatiko Žozefui. 

Karmen iškart suprato, kad jų kelionė miestan turėjo vieną 
tikslą —- parduoti deimantą. Suprato, koks rimtas tas ketinimas, ir 
jai padėjo. Viešbučio klientai, jos galva, nelabai tinkantys nupirk- 
ti tokį brangų žiedą, bet ji vis tiek pasistengsianti jiems įsiūlyti. 
Rytojaus dieną pasikalbėjo apie jį su vienu kitu klientu. To nega- 
na, dar pakabino viešbučio raštinėje, matomoje vietoje, virš savo 
stalo, tokį skelbimą: „Itin palankiomis sąlygomis parduodamas 
nuostabus deimantas. Kreiptis į viešbučio raštinę.“ 

Praėjo keletas dienų, bet niekas žiedu nesusidomėjo. Karmen 
prisipažino to ir tikėjusis, bet vis dėlto tegu skelbimas pakaba: 
išsilaipinę krantan ir viešbutyje apsistojantys laivyno karininkai 
geba daryti beprotybes. Ir patarė, kad savo ruožtu motina mė- 
gintų jį parduoti brangakmenių prekeiviui ar juvelyrui ir darytų 
tai dieną, o vakarais atneštų jai į viešbutį: taip nepražiopsos gali- 
mybės, jei tokia atsirastų. 

Tačiau per tris dienas visa toji strategija nedavė jokių rezultatų. 


Įsidėjusi į rankinę žiedą, vis dar suvyniotą į tą patį šilkinį po- 
pierių, į kurį jį buvo suvyniojes ponas Žo, motina pradėjo lakstyti 
po miestą, mėgindama parduoti jį už kainą, kurią įvardijo pats 
ponas Žo: dvidešimt tūkstančių frankų. Tačiau pirmasis juvelyras, 
kuriam ji žiedą parodė, pasiūlė dešimt tūkstančių frankų. Paaiš- 
kino, kad deimantas turi rimtą defektą: vidinį skilimą, pramintą 
„rupūže“, kuris gerokai sumažina jo vertę. Iš pradžių motina ta 
„rupūže“, apie kurią kalbėjo juvelyras, nepatikėjo. Ji norėjo gauti 
dvidešimt tūkstančių frankų. Bet kai, apsilankiusi pas antrą juve- 
lyrą, išgirdo tą patį, sunerimo. Ji niekad negirdėjo, kad deiman- 
tuose, net pačiuose gryniausiuose, būtų pasiklydusių kažkokių 

„rupūžių“, negirdėjo jau vien dėl to, kad niekada nebuvo turėjusi 
deimanto, su rupūže ar be jos. O kai apie rupūžę paporino ketvir- 
tas juvelyras, ji iš karto išvydo neaiškų ryšį tarp to defekto tokiu 
be galo iškalbingu pavadinimu ir paties pono Žo. Pralaksčiusi tris 
dienas, prakalbo apie tai balsu, nors, žinoma, gan aptakiai. 

— Aš ir nesistebiu, juk šito ir reikėjo laukti. 

Netrukus tas ryšys buvo jau toks gilus, kad, vos prabilusi apie 
poną Žo, motina apsirikdavo ir ištardavo to deimante glūdinčio 
padaro vardą. 

— Man reikėjo iškart būti budriai su tuo rupūže, nuo tos die- 
nos, kai pamačiau jį pirmą kartą Ramo bare. 

Tas apgaulingai švytintis deimantas, žinoma, galėjo priklausyti 
tik žmogui, kurio milijonai buvo iliuzija: jie galėjo atrodyti kaip 
milijonai, kuriuos įmanoma atiduoti nedvejojant. Ir ji pasibjaurė- 
jo juo taip, tarsi jis būtų jas apvogęs. 

— Rupūžė su rupūže ir susideda, - kartojo ji, - jos viena kitos 
vertos. 

Ponas Žo ir jo dovana jai tapo viena ir vienodai atgrasu. 

Vis dėlto norėjo gauti už žiedą dvidešimt tūkstančių ir „nė san- 
timu mažiau“. Ir jos užsispyrimui ribų nebuvo. Ji visad buvo keis- 
tai užsispyrusi: kuo labiau jai nesisekdavo, tuo labiau spirdavosi. 
Kuo mažiau jai už tą deimantą siūlė, tuo mažiau ji buvo linkusi 
atsisakyti tų dvidešimties tūkstančių frankų. Ji lakstė pas juvely- 
rus penkias dienas. Iš pradžių pas baltaodžius. Tiesiog įžengdavo 
ir pareikšdavo, kad nori atsikratyti šeimos brangenybės, kurios 
jai nebereikią. Jos paprašydavo parodyti ją, ji ištraukdavo žiedą, 
juvelyras paimdavo lupą, jį apžiūrėdavo ir rasdavo rupūžę. Tada 
pasiūlydavo jai aštuonis tūkstančius frankų. Pasiūlė ir vienuolika. 
Paskui šešis ir pan. Ji vėl įsidėdavo deimantą į rankinę, skubiai 
išeidavo lauk ir dažniausiai aprėkdavo Siuzaną, kuri laukdavo jos 


su Žozefu „B.12“: iš trijų deimantų, kuriuos jai ponas Žo pasiūlė, 
ji, žinoma, lyg tyčia, išsirinko visų prasčiausią. 

Tačiau spyrėsi ir toliau: geras tas deimantas ar prastas, ji vis 
tiek nori gauti už jį dvidešimt tūkstančių frankų. 

Apėjusi visus baltaodžius juvelyrus ir prekiautojus deiman- 
tais, ji leidosi ieškoti kitų, geltonodžių ir juodaodžių. Pastarieji nė 
karto nepasiūlė jai daugiau kaip aštuonis tūkstančius. Kadangi jų 
buvo daug daugiau nei baltaodžių, ji sugaišo daug daugiau laiko 
jiems apeiti. Tačiau nors jos nusivylimas tolydžio augo, kaip ir jos 
pyktis bei pasibjaurėjimas, reiklumas nesumažėjo nė per nago 
juodymą. Ji trūks plyš norėjo gauti dvidešimt tūkstančių frankų. 

Aplaksčiusi visus juvelyrus, baltaodžius ir nebaltaodžius, ji pa- 
galvojo: o gal netikusi jos taktika. Tada pareiškė vieną vakarą Siu- 
zanai, kad vienintelis būdas išsikapstyti iš tos kebeknės - surasti 
poną Žo. Tą planą atskleidė tik Siuzanai. Žozefas, sakė ji, nors 
ir labai protingas, retkarčiais sukvailioja, o kadangi jis nepajėgs 
visko suprasti, verčiau jam nieko nesakyti. Ji turi būti apsukri ir 
susitikti su ponu Žo taip, kad šis nė nejtartų, jog buvo ieškomas, 
o tada jau atkurti buvusius santykius. Ir neskubėti. Atkurti san- 
tykius taip, kad jis apsigautų, ir vėl sukurstyti jame tą joms tokią 
pelningą aistrą. Svarbiausia - padaryti taip, kad jis prarastų nuo- 
voką, ir taip aptemdyti jam protą, kad jis ir vėl, apimtas nevilties, 
padovanotų jai kitus du deimantus ar bent jau vieną. 

Siuzana pažadėjo jai atkurti santykius su ponu Žo, jei kada 
nors sutiks jį, bet ieškoti jo atsisakė. Motina prisiėmė tą rūpestį 
sau. Bet kaip surasti poną Žo mieste? Jis nepaliko savo adreso, ir 
ne šiaip sau. Toliau lakstydama pas juvelyrus, kurių dar neaplan- 
kė, motina ėmė jo ieškoti. Laukdavo prie išėjimo iš kino teatrų, 
su įsimylėjusios jaunos merginos įkarščiu ir aistra skrodė akimis 
kavinių terasas, gatves, prabangias parduotuves, viešbučius. 

Iš pradžių Siuzana ir Žozefas lydėdavo ją tose nesibaigiančiose 
kelionėse pas juvelyrus. Bet jų entuziazmas neatlaikė istorijos su 
rupūže. Žozefas po dviejų dienų pareiškė, kad iš to lakstymo nau- 
dos — kaip iš ožio pieno, ir patraukė savo keliais, žinoma, drauge 
su „B.12“. Motina buvo priversta su tuo susitaikyti. Ji iš patyrimo 
žinojo, kad priekaištai, kuriais vėliau ją apibers Žozefas dėl to, kad 
deramai neišnaudojo mieste praleisto laiko, jai bus daug skau- 
desni nei tąsymasis vienai po miestą pėsčiomis arba tramvajumi 
pas juvelyrus ir susidūrimai su demoniška jų aiškiaregyste. Be to, 
vėliau, kai nusprendė surasti poną Žo, ji pavertė Žozefo išdavystę 
netikėta sėkme. Ir tik tuomet, kai jau išsižadėjo sumanymo su- 


rasti poną Žo, Žozefo dingimas tapo jai toks nepakeliamas, kad 
ji nuvirto į lovą ir išmiegojo kiaurą dieną kaip tąsyk, kai sugriuvo 
užtvaros. 

Kelias dienas Žozefas dar grįždavo pas Karmen kas vakarą, ir 
motina kas rytą, nors ir trumpai, jį dar matydavo. Bet paskui - 
ir tai buvo svarbiausia, kas jiems nutiko mieste — jis išvis liovėsi 
grįžęs. Išvis pradingo, su visu „B.12“. Jam pavyko parduoti kažko- 
kiems laikiniems viešbučio klientams kelias šviežiai išdirbtas odas 
ir, neturėdamas nieko daugiau, tik gautus pinigus, jis pradingo. 
Iš pradžių Karmen sekėsi nuslėpti tai nuo motinos, bent jau tol, 
kol ši buvo taip užsiėmusi apsilankymais pas juvelyrus ir pono Žo 
ieškojimais, kad nesijaudino nematydama Žozefo kiekvieną rytą, 
pasitenkindama Siuzanos ar Karmen patikinimais, esą jos matan- 
čios jį viešbutyje kiekvieną popietę, kai ji būna mieste. 

Nuo tos dienos, kai Siuzanai pagaliau nusibodo klausytis mo- 
tinos riksmų išėjus iš kiekvienos juvelyro parduotuvės, ji savaime 
tapo Karmen globos auka. Supratusi, kad Žozefas greit negrįš, 
Karmen pradėjo aistringai rūpintis Siuzana, sakytum, brolis ir se- 
suo jai buvo vienodai brangūs, net pasiūlė jai persikelti miegot į 
savo kambarį, taip gelbėdama nuo neviltingo motinos nirtulio. 
Taigi, prisijaukinusi Žozefą, Karmen ėmė jaukintis Siuzaną ir per 
šią jų viešnagę pamėgino „apšviesti“, kaip ji tai pavadino, ypač ją. 

Ji nupasakojo Siuzanai jos dalią, kurią manė esant labai nelai- 
mingą, ir stengėsi ją tuo įtikinti, pasitelkusi kartėlio persmelktus 
žodžius. Ji sakė žinanti, jog motinos įkyri idėja buvo ištekinti ją 
kuo greičiau, kad galiausiai pati liktų viena ir galėtų laisvai numir- 
ti. Bet tai ne išeitis. Tai ne išeitis, kai mergina dar tokio kvailo am- 
žiaus, kaip Siuzanos. Beje, aiškino Karmen, „iš pradžių mes visos 
būname kvailos“. Išeitimi tai galėtų būti tik tuomet, jei Siuzana 
ištekėtų už turtingo ir kartu kvailo vyro, kuris suteiktų jai materia- 

lines galimybes nuo jo išsivaduoti. Žozefas jai papasakojęs apie 
poną Žo, ir ji šiek tiek apgailestaujanti, kad su juo nieko neišėjo, 
nes jo kandidatūra tam atrodė ideali. „Tu būtum jam pastačiusi 
ragus po trijų mėnesių, o paskui tai jau vyktų savaime...“ Bet po- 
nas Žo, veikiau jo tėvas, nesileido apstatomas. Ir Karmen Siuzanai 
paaiškino, kaip jai sunku bus rasti vyrą net čia, mieste, o ypač 
tokį idealų kaip ponas Žo. Juk, šiaip ar taip, kai tau tik septynioli- 
ka, vedybos iš meilės neįmanomos. Vedybos iš meilės su vietiniu 
muitininku, kuris užtaisys tau tris vaikus per trejus metus... Ne, 
Siuzana pernelyg paklusni duktė, kur tau. 

O visų svarbiausia buvo štai kas: pirmiausia reikia išsilaisvinti 
iš motinos, kuri nesugeba suprasti, kad laisvę ir orumą gyvenime 
gali laimėti ir kitais ginklais, ne vien tais, kuriuos ji laiko tinka- 
mais. Karmen puikiai pažįstanti motiną, jai žinoma istorija su už- 
tvaromis, koncesijos istorija ir t. t. Ji primenanti jai viską sugriau- 
nančią pabaisą. Ji sugriovusi šimtų lygumos valstiečių ramybę. Ji 
net norėjusi įveikti Ramųjį vandenyną! Jos gyvenime buvę tiek 
negandų, kad ji pavirtusi pabaisa, gebančia pakerėti žmones, ir 
dėl noro paguosti ją jos vaikams gresia likti su ja visam laikui, 
paklusti jos valiai ir būti jos surytiems. 

Anksčiau ar vėliau duktė turi išmokti palikti motiną. 

Nors Siuzanai nemalonu klausytis tokių kalbų apie motiną, ji, 
Karmen, vis tiek sakanti jai tiesą. Motina tapo pavojinga, ypač 
po to, kai sugriuvo užtvaros. O dėl viso kito - jai, žinoma, reikią 
ne vietinio muitininko, bet ir ne pono Žo. Čia jau Karmen reikalą 
supaprastino. 

Ji sušukavo Siuzaną, aprengė, davė pinigų. Ji patarė jai nueiti 
pasivaikščioti į miestą, bet įspėjo, kad nevertėtų susidėti su pir- 
mu pasitaikiusiu. Siuzana neatsisakė Karmen suknelių ir pinigų. 


Pirmą kartą pasivaikščioti į baltųjų miestą Siuzana išėjo pa- 
klausiusi Karmen patarimo. 

Ji nė nemanė, kad ta diena, kai ji, septyniolikmetė, pati viena 
pirmą kartą patyrė, kas yra didelis kolonijos miestas, bus tokia 
reikšminga jos gyvenime. Ji nežinojo, kad jame viešpatauja griež- 
ta tvarka ir kad jo gyventojai taip suskirstyti į kategorijas, kad pa- 
siklysi, jei nepritapsi prie vienos iš jų. 

Siuzana stengėsi laikytis kaip galima natūraliau. Buvo penk- 
ta valanda. Karštis dar nenuslūgęs, bet popietės snūdas jau iš- 
sisklaidęs. Gatvės pamažėle pildėsi pailsėjusiais po pokaičio 
miego ir atsigaivinusiais po vakaro dušu baltaodžiais. Žmonės į 

ją žiūrėjo. Atsigręždavo, šypsodavosi. Jokia baltaodė jos amžiaus 
mergina nevaikštinėjo viena baltajame mieste. Pasitaikydavo tik 
sportiniais drabužiais vilkinčios jų grupelės. Kai kurios po pažas- 
timi laikė teniso raketes. Jos atsigręždavo į Siuzaną. Ir ne tik jos. 
Atsigreždavo šypsodamosi. „Iš kur čia atsirado ta vargeta mūsų 
gatvėse?“ Net ir suaugusią moterį čia retai išvysdavai vieną. Jos 
eidavo būreliais. Siuzana dažnokai jas sutikdavo. Tuos būrelius 
gaubė amerikietiškų cigarečių aromatas, kažkokie gaivūs pinigų 
kvapai. Visos tos moterys Siuzanai atrodė gražios, o vasarinė jų 
elegancija atrodė lyg įžeidimas viskam, kas buvo ne jos pačios. 
Į akis krito tai, kad jos žengė kaip karalienės, kalbėjosi, juokėsi, 
kiekvienas jų judesys liete įsiliedavo į bendros atmosferos srautą, 
atmosferos, persunktos išskirtine gerove. Siuzana pajuto tai sa- 
vaime, vos tik įsukusi į prospektą, kuris vedė nuo tramvajaus lini- 
jų į baltųjų miesto centrą; paskui tai tik pasitvirtino, sustiprėjo ir 
galiausiai, kai ji priėjo baltųjų miesto centrą, tapo nedovanotina 
realybe, - ji juokinga, ir visi tai mato. Karmen suklydo. Ne kiek- 
vienam duota vaikščioti šitomis gatvėmis, šitais šaligatviais, tarp 
šitų ponų ir šitų princų. Ne visi geba vienodai judėti. Regis, šitie 
žengė į aiškų tikslą gerai pažįstamoje aplinkoje ir tarp saviškių. O 
ji, Siuzana, neturėjo jokio tikslo, jokio saviškio ir niekada nebuvo 
atsidūrusi tarp tokių dekoracijų. 

Ji bergždžiai stengėsi galvoti apie ką nors kita. 

Visi vis tiek atkreipdavo į ją dėmesį. 

Ir kuo labiau ją pastebėdavo, tuo ji labiau save įtikinėjo, kad 
atrodo nepadoriai, kad ji - bjaurumo ir kvailumo įsikūnijimas. 
Pakakdavo, kad kuris nors vienas žvilgteltų į ją, ir tai kaipmat iš- 
plisdavo it žaibo blyksnis. Rodės, dabar visi jos sutiktieji žinojo 
apie ją, visas miestas žinojo apie ją, ir jai nebuvo kas daryti, ji 
galėjo tik eiti pirmyn, iš visų pusių apsupta, pasmerkta brautis 


pro tuos ją varstančius žvilgsnius, perimamus vis naujų žvilgsnių, 
pro tą tolydžio augantį juoką, lenkiantį ją iš šono ir dar aptaškantį 
iš užpakalio. Tie žvilgsniai nenusmeigdavo jos mirtinai, tačiau ji 
ėjo šaligatvio kraštu ir geidė nukristi negyva į nuotekų griovelį. 
Ją smaugė gėda. Ji nekentė savęs, nekentė visko, norėjo pabėgti 
nuo savęs, nuo visko, visko atsikratyti. Tos jai Karmen paskolintos 
suknelės su didžiulėmis mėlynomis gėlėmis, tos „Centro viešbu- 
čio“ suknelės, per trumpės, per siaurės. Ir tos šiaudinės skrybė- 
lės, čia niekas tokių nedėvėjo. Savo plaukų, čia niekas taip nesi- 
šukavo. Bet tai - tik smulkmena. Labiausiai paniekos verta buvo 
jinai pati, ji - nuo galvos iki kojų. Dėl tų akių - kur jas nusviesti ? 
Dėl tų švino pripiltų rankų - ak, kokia bjaurastis, dėl tos širdies — 
šitoks nepadorus žvėriūkštis, ir dėl šitų bejėgių kojų. Ir ji nešioja 
tokią rankinę, tą seną motinos - bjaurybės, ak! kad ji užverstų 
kepšes! - rankinę. Norėjo išmesti ją į nutekamąjį griovelį su visu 
tuo, kas joje buvo... Bet rankinės juk niekas nemeta į nutekamąjį 
griovelį. Visi prie jos subėgtų, apspistų ją. Na ir kas! Tada ji pa- 
mažu numirtų, gulėdama tame griovelyje, prispaudusi rankinę, ir 
taip jie būtų priversti nebesijuokti. 

Žozefas. Tuomet jis dar kiekvieną vakarą sugrįždavo į viešbutį. 
Baltųjų miestas ne toks jau didelis. Kur jis pradingo, jei ne baltųjų 
mieste? Siuzana ėmė ieškoti jo minioje. Prakaitas žliaugė jos vei- 
du. Ji nusiėmė skrybėlę ir dabar laikė rankoje drauge su rankine. 
Žozefo ji nerado, tačiau staiga prieš ją išdygo kino teatro jėjimas, 
kino teatro, kur ji galėjo pasislėpti. Seansas dar neprasidėjęs. Žo- 
zefo tenai nebuvo. Tenai nebuvo nieko, net pono Žo. 

Užgrojo pianinas. Šviesos užgeso. Siuzana pasijuto nebema- 
toma, nebejveikiama ir iš laimės pravirko. Tai buvo oazė, tamsi 
popietės salė, vienišių naktis, dirbtinė, demokratiška naktis, didi, 
viską sulyginanti naktis, tikresnė už tikrą naktį, žavesnė, labiau 

paguodžianti nei visos tikros naktys, kartu sudėtos, pasirinkta 
naktis, atvira visiems, visiems padovanota, dosnesnė, gausiau 
dalijanti malones už visus labdaros institutus ir bažnyčias, naktis, 
kur visos gėdos ras paguodą, kur visos neviltys pradingsta ir kur 
jaunystė nusiplauna visą baisų priskretusį paauglystės purvą. 
Jauna, graži dama. Dvariškės apdarais. Kitaip jos vilkinčios 
įsivaizduoti neįmanoma, ir jos pačios kitokios įsivaizduoti neįma- 
noma, tik tokią, kokia ji yra, kokią regi ją. Vyrai praranda dėl jos 
protą, virsta kaip kėgliai jos kelyje, o ji, apsupta savo aukų, žengia 
į priekį, aukos nubrėžia stambiu planu jos kelią, nors ji pati - jau 
kažin kur, laisva kaip laivas, kaskart abejingesnė, vis labiau slegia- 
ma tyro savo grožio. Ir vieną kartėlio pertekusią dieną ji suvokia 
nieko nemylinti. Aišku, ji turi krūvas pinigų. Ji keliauja. Meilė jos 
laukia Venecijos karnavale. Tas kitas - labai gražus. Tamsių akių, 
juodaplaukis su šviesiu peruku, labai kilmingas. Jie dar nesusiėję, 
bet jūs jau žinote - viskas įvyko, tai jis. Ir nuostabiausia, kad jūs 
tai žinote anksčiau už ją ir norit ją įspėti. Prasideda baisi audra, 
dangus aptemsta. Taip ilgai laukus, pagaliau - jų siluetai atsispindi 
kanale, kuris čia būtinas, tarp dviejų marmuro kolonų, šviečiant 
žibintui, kuris, žinia, ir turi apšviesti tokius dalykus, taip įprasta, — 
jiedu apsikabina. Jis sako: „Aš myliu jus.“ Ji atsako: „Ir aš jus myliu.“ 
Niūrus laukimo dangus staiga nušvinta. Bučinio žaibas nutvieskia 
ekraną. Ekranas ir žiūrovų salė susilieja. Jūs norit būti jais. Ak! 
Kaip norit! Jų kūnai susipina. Lūpos jungiasi šiurpiai lėtai. Jau tuoj 
tuoj susilies — staiga kūnai pradingsta. Tada, likus tik nukirstoms 
galvoms, matai, ką pamatyti gali ne kiekvienas: lūpos prasiskiria 
vienos priešais kitas, vis labiau, labiau, žandikauliai atvimpa kaip 
numirėlių, staiga galvoms fatališkai atsipalaidavus, jųdviejų lūpos 
susijungia kaip aštuonkojai, įsigeria vienos į kitas, apimtos tokio 
pašėlusio alkio, kad ištirpsta abipusio, visiško susiliejimo ekstazė- 


je. Neįmanomas, absurdiškas, anatomijos dėsnių neatitinkantis 
idealas. Žiūrovai mato tik pastangas, nesėkmė taip ir lieka nesuži- 
nota. Nes ekranas nušvinta ir tampa baltas kaip drobulė. 

Buvo dar nevėlu. Išėjusi iš kino teatro, Siuzana patraukė cent- 
rine baltųjų miesto gatve. Kol ji sėdėjo kino salėje, lauke sutemo, 
ir atrodė, kad tai vis tos pačios kino salės tamsa, meilės kupina 
filmo tamsa. Ji jautėsi rami, užtikrinta. Vėl pradėjo ieškoti Žozefo, 
bet dabar - dėl kitokių priežasčių: ji nesiryžo grįžti į viešbutį. Ir 
todėl, kad dar niekad taip nenorėjo jį pamatyti. 

Sutiko jį praslinkus pusvalandžiui, kai išėjo iš kino teatro. Pa- 
stebėjo „B.12“ važiuojant prospektu, kuriuo ėjo, jis važiavo kran- 
tinės link. Važiavo labai lėtai. Siuzana sustojo ant šaligatvio, pa- 
laukė, kol brolis privažiuos, kad galėtų jį pašaukti. 

Į priekinę sėdynę buvo įsigrūdusios dvi moterys. Toji, kuri sė- 
dėjo prie Žozefo, laikė jį apkabinusi. Žozefas atrodė gan keistai: 
lyg būtų girtas ir laimingas. 

Kai „B.12“ susilygino su ja, Siuzana žingtelėjo nuo šaligatvio ir 
šūktelėjo: „Žozefai!“ Žozefas neišgirdo. Kalbėjo su jį apkabinusia 
moterimi. 

Gatvė buvo užtvindyta automobilių, ir Žozefas važiavo labai lėtai. 

— Žozefai! - vėl šūktelėjo Siuzana. Keli praeiviai stabtelėjo. Siu- 
zana bėgo šaligatviu, vijosi jo automobilį. Bet Žozefas jos negirdė- 
jo ir nematė. Tada ji ėmė šaukti be paliovos: „Žozefai! Žozefai!“ 
„Jei ir dabar jis neišgirs manes, pulsiu po mašina ir sustabdysiu jį.“ 

Žozefas sustabdė automobilį. Siuzana sustojo ir jam šypsojosi. 
Ji buvo taip nustebusi, tokia laiminga jį matydama, lyg būtų nesi- 
mačiusi su juo labai ilgai, nuo pat vaikystės. Žozefas sustojo prie 
šaligatvio. „B.12“ buvo nepakitęs. Tos pačios viela pritvirtintos 
durelės ir ta pati plika ir surūdijusi kapoto, kurį kartą įtūžęs nu- 
traukė pats Žozefas, armatūra. 

— Ką gi tu čia veiki? — paklausė brolis. 

— Išėjau pasivaikščioti. 

— Iš kur, po galais, ištraukei šituos juokingus skudurus? 

— Šitą suknelę paskolino Karmen. 

— Ką gi tu čia veiki? - vėl perklausė Žozefas. 

Viena iš moterų kažko paklausė, ir jis paaiškino: 

— Tai Mano sesuo. 

Antroji moteris paklausė pirmosios: 

— Kas ji tokia? 

— Jo sesė, - atsakė pirmoji. 

Abi nusišypsojo Siuzanai kažkaip nerangiai maloniai. Buvo la- 
bai prisidažiusios ir vilkėjo labai aptemptomis suknelėmis, viena 
žalia, kita mėlyna. Toji, kur buvo apsikabinusi Žozefą, atrodė jau- 
nesnė. Kai šypsojosi, buvo matyti, kad šone jai trūksta danties. 
Abidvi aiškiai buvo iš uosto viešnamio, ir Žozefas jas pasičiupo 
nežinia kur, gal kino teatro „prieigose“. 

Žozefas iš mašinos neišlipo, atrodė nepatenkintas. Siuzana 
laukė, kad jis pasiūlys jai įlipti. Tačiau Žozefas akivaizdžiai neke- 
tino to daryti. 

— O mama? - paklausė jis tik tam, kad ko nors paklaustų. — 
Kodėl tu viena? 

— Nežinau, - atsakė Siuzana. 

— O deimas? - paklausė dar, pademonstruodamas savo naują 
žodyną. 

— Neparduotas, - paskubomis atsakė Siuzana. 

Ji stovėjo šalia Žozefo, atsirėmusi į automobilį. Į vidų lipti ne- 
drįso. Žozefas tai aiškiai matė ir jautėsi vis nesmagiau. Abidvi mo- 
terys, rodės, nenutuokė, kas gi čia dedasi. 

— Tada iki, - galiausiai išstenėjo Žozefas. 

Siuzana staigiai atitraukė ranką nuo durelių. 


— Iki. 

Žozefas žvelgė į ją sutrikęs. Dvejojo. 

— Kur tu eini?.. 

— Baisiai tau rūpi, kur aš einu, einu kur noriu, - atšovė jam 
Siuzana. 

Žozefas sudvejojo vėl. Siuzana nužingsniavo. 

— Siuzana! - tyliai pašaukė Žozefas. 

Siuzana neatsakė. Žozefas išjudėjo pamažu, nebepašaukęs jos 
antrą kartą. 

Siuzana nukulniavo prospektu iki Katedros aikštės. Ji nekentė 
Žozefo. Ji nebepastebėdavo į ją nukreiptų žvilgsnių, o gal ir žmo- 
nės menkiau ją pastebėdavo sutemus. O, kad ji sutiktų bent mo- 
tiną! Bet buvo bergždžia to tikėtis. Čia motina niekad neužsukda- 
vo, nes tai buvo vieta pasivaikščioti, o ji lakstė po miestą su savo 
rupūže, su savo deimantu. Be to, ieškojo pono Žo, medžiojo jį. 
Pati to nesuvokdama, ji panėšėjo į mieste pasiklydusią seną kek- 
še. Anksčiau ji lakstė po bankus, dabar - po juvelyrų dirbtuves. Jie 
ją pribaigs. Kai pamatai ją grįžus, tokią išsekusią, kad griūva į lovą 
net nevalgiusi, verkdama, išties galėtum patikėti, jog visi tie ban- 
kai ir juvelyrai nuvarys ją į kapus. Ir vis dėlto ji visad atsigaudavo 
ir visad vėl iš naujo paklusdavo tai savo ydai kaulyti neįmanomo, 
„reikalauti savo teisių“, kaip pati tai vadino. 

Siuzana atsisėdo ant suoliuko aikštėje prie katedros. Ji neno- 
rėjo grįžti namo iškart. Motina vėl ims keikti Žozefą arba ją. Žo- 
zefas tai kentės nebeilgai, jis išeis. Dabar tai šiek tiek panėšėjo 
į jo agoniją: netrukus jis jas paliks, nugrims į banalų, siaubingą 
meilės vulgarumą. Žozefo nebeliks. Kad ir ką sakytų, netrukus jis 
liausis rūpinęsis motina, jis jau pribrendęs ją nužudyti. Jis mela- 
gis. Melagių aplinkui netrūksta. Karmen - viena didžiausių. 

Žozefas ją sutiko kine. Ji traukė cigaretę po cigaretės, o kadan- 
gi ugnies neturėjo, Žozefas nuolat jas pridegdavo. Ir ji kaskart pa- 
siūlydavo jam cigaretę. Jis irgi rūkė nesustodamas. Tos cigaretės 
buvo labai geros ir labai brangios, garsiosios „555“. Jiedu kartu 
išėjo iš kino teatro ir nuo tada nebesiskyrė. Bent jau tokia buvo 
trumpoji Karmen papasakota Žozefo istorijos versija. 

— Jis buvo jau toks prisirpes, kad pakako ir cigarečių, - pri- 
dūrė ji. 

Sakėsi sutikusi Žozefą baltųjų mieste, ir jis jai viską pats papa- 
sakojęs. Bet kaip žinoti, ar Karmen sakė tiesą? Ji turėjo savus in- 
formacijos šaltinius, savą tinklą. Tikriausiai ji žinojo ir kur Žozefas 


pradingo, bet, aišku, to nepasakys. O „Centro viešbutyje“ Žozefas 
nesirodė jau savaitę. 

Motina jau beveik atsižegnojo juvelyrų ir deimantų prekeivių. 
Dabar ji kliovėsi tik viešbučio klientais ir Karmen. Retkarčiais, 
energijai priplūdus, nueidavo pas kokį dar nelankytą juvelyrą, 
tačiau kiauras dienas po miestą jau nebelakstė. Ji netgi pono Žo 
nebeieškojo. Tiek pastangų padėjo jam surasti, kad jis tapo jai 
atgrasus, tarsi koks buvęs meilužis. Sakė, kai tik sugrįš Žozefas, 
nueis pas pirmąjį juvelyrą, kuris jai siūlė už „rupūžę“ vienuolika 
tūkstančių frankų, tada važiuos atgal į lygumą. Dabar visą švie- 
siausią savo laiką ji laukė Žozefo. Už kambarį ir maitinimą buvo 
sumokėjusi iki tos dienos, kai Žozefas pradingo. Paskui nuspren- 
dė nebemokėti. Pasakė Karmen, kad nebeturi pinigų. Ji įtarė, kad 
Karmen puikiai žino, kur Žozefas prisiglaudė, bet to nepasakys, 
todėl patylomis sutiks su tuo, kad už viešnagę pinigų negaus tol, 
kol leis Žozefui tenkinti iki soties geidulius. Tačiau valgė tik kartą 
per dieną, ir nesuprasi, ar dėl skrupulų, ar naiviai tikėjosi, kad 
tuo šantažu palenks Karmen į savo pusę. Siuzana valgė drauge 
su Karmen ir miegojo jos kambaryje. Su motina matydavosi tik 
prie vakarienės stalo. Visą dieną pastaroji miegodavo. Išgerdavo 
tabletes ir miegodavo. Ji taip miegodavo visais sunkiais savo gy- 
venimo laikotarpiais. Kai prieš dvejus metus sugriuvo užtvaros, ji 
išmiegojo dvi paras. Vaikai jau buvo prie to pripratę ir per daug 
nesijaudino. 

Po pirmojo pasivaikščiojimo baltųjų mieste Siuzana nebesilai- 
kė taip griežtai Karmen patarimų. Ji vis dar eidavo tenai kas dieną 
po pietų, bet droždavo tiesiai į kino teatrą. Rytais dažniausiai lik- 
davo raštinėje ir kartais pavaduodavo Karmen. Viešbutyje buvo 
šeši vadinamieji rezervuoti kambariai, suteikdavę daug rūpesčių. 
Dažniausiai juos išsinuomodavo vos kelioms valandoms laivyno 

karininkai ir naujos kekšės. Karmen turėjo tam specialią licenciją. 
Tie kambariai atnešdavo daugiausia pelno. Tačiau ji dėjosi išsi- 
rūpinusi tą licenciją anaiptol ne dėl pinigų, o tik iš nuoširdaus 
polinkio. Sakėsi padoriame viešbutyje būtų mirusi iš nuobodulio. 

Kartais kekšės likdavo viešbutyje visą mėnesį, laukdamos, 
kada jų likimas išsispręs. Čia su jomis buvo elgiamasi puikiai. Bū- 
davo, kai kurios jų, dažnai pačios jauniausios, išvykdavo su sutik- 
tais medžiotojais arba plantatoriais, tačiau retai pritapdavo prie 
gyvenimo plynaukštėse ar džiunglėse, po poros mėnesių sugrįž- 
davo ir vėl įsitaisydavo kur viešnamyje. Be tiesiai iš sostinės at- 
kakusių naujokių, būdavo ir atvykusių iš Šanchajaus, Singapūro, 
Manilos, Honkongo. Pastarosios buvo be galo drąsios ir didžiau- 
sios palakstūnės. Jos reguliariai lankydavo visus Ramiojo van- 
denyno uostus, tačiau nė viename jų nelikdavo ilgiau kaip pusę 
metų. Tai buvo profesionaliausios pasaulyje opijaus rūkytojos, 
apmokiusios to visų Ramiojo vandenyno laivų įgulas. 

— Jos tikros valkatos, - sakydavo Karmen, - bet man jos pačios 
mieliausios. 

Karmen nebuvo linkusi leistis į ilgus aiškinimus. Ji sakėsi my- 
linti kekšes, pati esanti kekšės vaikas, bet mylinti jas ne tik dėl to, 
o todėl, kad jos — pačios tauriausios, pačios doriausios būtybės 
šitame milžiniškame viešnamyje, kuris vadinasi kolonija. 

Savaime suprantama, kad kiekvienai naujokei Karmen patar- 
davo įkalbėti partnerį padovanoti jai tą žiedą su deimantu. Visuo- 
se rezervuotuose kambariuose ji pakabino tokius pačius skelbi- 
mus kaip ir raštinėje. Ji net paaiškino joms motinos istoriją. 

— Jai juk niekas deimų nedovanoja, - ištardavo su kartėliu. 

Motina jautė tokį patį kartėlį. Ir vis dėlto viešbutis buvo vie- 
nintelė vieta, kur buvo šansas tą deimantą parduoti už jos norimą 
kainą. Čia juk nėra lupos, kuri parodys tą „rupūže“, aiškino Kar- 


men. Dabar ir ji nesiliovė sukusi galvą, kaip parduoti tą deiman- 
tą, nors ir ne taip įkyriai kaip motina. Karmen išties nesileisda- 
vo apsėdama jokių minčių. Išskyrus tą vienintelį naujo meilužio 
poreikį, dėl kurio ji galėdavo viską mesti, palikti. Dažniausiai tas 
poreikis ją užvaldydavo, kai atplaukdavo naujas laivas. Po vaka- 
rienės ji apsirengdavo, nusidažydavo ir patraukdavo palei upę 
uosto link. Kartą grįžusi vakare, galingų emocijų pagauta, net 
išpyškino Siuzanai: 

— Tu pati pamatysi, vyrai puikūs, kai jie laisvi. Nevalia uždaryti 
jų namie. Jie nuostabiausi gatvėje. 

— Kaip - gatvėje? - sutrikusi paklausė Siuzana. 

Karmen nusijuokė. 

Kai nesėdėdavo Karmen raštinėje, Siuzana kiurksodavo bal- 
tųjų miesto kino teatruose. Papietavusi išeidavo iš viešbučio ir 
traukdavo tiesiai į pirmąjį pasitaikiusį kino teatrą. Paskui į kitą. 
Mieste jų buvo penki, ir jų repertuaras keisdavosi dažnai. Karmen 
suprato, kaip galima pamilti kiną, ir duodavo jai pinigų, kad ji ten 
vaikščiotų kiek širdis geidžia. Šypsodamasi įtikinėjo save, kad jos 
žygiai į uostą ir Siuzanos lakstymai į kiną - beveik tas pat. Prieš 
pradedant mylėtis iš tikrųjų, pirmiausia mylimasi filmuose, saky- 
davo jinai. Didžiausias kino privalumas - kad jis sužadina mergi- 
nų ir vaikinų geismus, ir jie nekantriai laukia, kada galės pabėgti 
iš tėvų namų. O pirmiausia reikia atsikratyti šeimos, jei tai tikrai 
šeima. Siuzana, aišku, nelabai suprato jos pamokymus, tačiau di- 
džiavosi, kad Karmen ja taip domisi. 

Kiekvieną vakarą, pargrįžusi į viešbutį, Siuzana paklausdavo 
Karmen apie Žozefą ir apie deimantą. Žozefas negrįžo. Deimantas 
neparduotas. Ponas Žo nepasirodė. Bet svarbiausia buvo tai, kad 
negrįžta Žozefas. Kuo toliau, tuo labiau Siuzana suvokė, kad ji vis 
mažiau ir mažiau ką nors reiškia broliui, kartais ne ką daugiau nei 

jos išvis nebūtų. Galimas daiktas, kad jis išvis jau nebegrįš. Mo- 
tinos likimas dabar jau aiškus, kaip tikino Karmen. Jeigu Žozefas 
grįš, motina gyvens, jei negrįš, ji numirs. Bet tai mažiau svarbu 
nei tai, kas nutiko Žozefui, nei tai, kas jau labai seniai nutiko Kar- 
men, bet, regis, paženklino ją visiems laikams, nei tai, kas kada 
nors būtinai nutiks jai pačiai. Tai jau buvo čia pat. Apie kiekvieną 
gatvės kampą, apie kiekvieną jos posūkį, apie kiekvieną dienos ir 
nakties valandą, apie kiekvieną kino kadrą, apie kiekvieną sutikto 
vyro veidą ji jau galėjo pasakyti, kad jie priartina ją prie Karmen 
ir Žozefo. 

Motina neklausinėjo, kaip ji leidžia laiką. Ja domėjosi tik Kar- 
men. Kartais iš neturėjimo ką veikti ji paprašydavo papasakoti 
matytus filmus. Ir duodavo jai pinigų rytojaus dienai. Ji nerimavo 
dėl jos, ir juo ilgiau Žozefas negrįžo, juo labiau. Kartais net rimtai 
įsibaimindavo. Kaip ji gyvens? Jai reikia, kartojo, jai būtina palikti 
motiną, ypač jeigu Žozefas nebegrįš. 

— Visos jos bėdos - tarsi koks užkerėjimas, - kartojo ji, - pri- 
valu jas pamiršti, ir užkerėjimas išsisklaidys. Bet ją užmiršti tau 
padės tik jos mirtis ar koks nors vyras. 

Siuzanai atrodė, kad tokiu užsispyrimu Karmen viską truputį 
suprimityvina. Ji nuslėpė nuo jos, kad nebevaikštinėja po baltųjų 
miestą. Ji nepapasakojo apie pirmąjį savo pasivaikščiojimą ne to- 
dėl, kad būtų sąmoningai norėjusi tai nutylėti, o todėl, kad nema- 
nė, jog tai papasakoti įmanoma. Jai nieko ypatinga nenutiko, o 
Siuzana dar neįsivaizdavo, kad galima pasipasakoti ką nors, išsky- 
rus konkrečius dalykus. Visa kita juk buvo arba gėdinga, arba per 
daug brangu, šiaip ar taip, neįmanoma papasakoti. Ji davė valią 
Karmen kalboms, o toji dar nežinojo, kad vienintelė žmogiškoji 
tikrovė, su kuria Siuzana išdrįso susiliesti, buvo ta stulbinama, ra- 
minanti kino ekrano tikrovė. 


Vos tik Siuzana grįždavo, Karmen ją nusivesdavo į savo kam- 
barį ir puldavo klausinėti. Karmen kambarys įkūnijo jos egzis- 
tencines silpnybes. Gyvenime ji atsilaikė prieš daugelį dalykų, 
tik ne prieš rankų darbo pagalvėlėmis nuklotas sofas, prieš 
kabančias ant sienų arlekinų ir pjero kaukes, buvusių balių lie- 
kanas, prieš dirbtines gėles. Siuzanai čia visada būdavo truputį 
trošku. Tačiau miegoti čia vis tiek buvo geriau nei motinos kam- 
baryje. Siuzana žinojo, kad Žozefas su Karmen miegojo šitame 
kambaryje. Pagalvodavo apie tai kiekvienąsyk, kai Karmen prieš 
ją išsirengdavo. Ir kas kartą pajusdavo, kad dar labiau nutolo ne 
nuo Karmen, o nuo Žozefo. Karmen buvo aukšta, plokščiapilvė, 
jos krūtys buvo mažos ir truputį pasmukusios, o kojos stulbi- 
namai gražios. Siuzana nužiūrinėdavo ją kiekvieną vakarą, ir 
kiekvienąkart pasijusdavo vis labiau nutolusi nuo Žozefo. Pati 
ji prieš Karmen išsirengė tik vieną kartą. Karmen ją apkabino, 
pasakė: „Tu primeni migdolą.“ Ir patyliukais nusišluostė ašarą. 
Tą vakarą ji jos paprašė atvesti jai pirmą sutiktą vyrą. Siuzana 
pažadėjo padaryti viską, ko tik ji panorės. Bet daugiau niekada 
prieš ją nebenusirengdavo. 

Atėjus vakarienės metui, Siuzana eidavo į motinos kambarį 
pakviesti jos prie stalo. Ten viskas buvo kaip visada. Gulėdama 
ant lovos, motina laukdavo Žozefo. Praradusi norą degti šviesą, 
ji visada gulėdavo tamsoje. Greta, ant naktinio stalelio, po ap- 
versta stikline gulėjo deimantas. Nubudusi ji visada žiūrėdavo į 
jį bjaurėdamasi. Ta „rupūžė“, aiškino, kelia jai norą numirti. Tai 
nesėkmė, pridurdavo, bet tokios net nesugalvosi. Kelis kartus, 
papiktnaudžiavusi tabletėmis, ji apsišlapino lovoje. Siuzana eida- 
vo prie lango, kad nematytų jos. 

— Na kaip? - klausdavo motina. 

— Aš nemačiau jo. 

Motina pravirkdavo. Vėl paprašydavo tabletės. Siuzana ją pa- 
duodavo ir vėl sugrįždavo prie lango. Ir pakartodavo jai tai, ką 
sakė Karmen: 

— Anksčiau ar vėliau tai turėjo atsitikti. 

Motina sakė tai žinojusi, bet vis tiek baisu prarasti Žozefą taip 
staiga. Ji vienodu tonu kalbėdavo apie Žozefą, apie deimantą ir 
apie poną Žo, kai dar ieškojo jo. Ir kartais, kai ištardavo: „Kad nors 
jis grįžtų!“, buvo neaišku, ar kalba apie Žozefą, ar apie poną Žo. 

Keldamasi ji svirduliuodavo nuo išgertų vaistų. Tekdavo pa- 
laukti, kol ji persirengs vakarienei. O tai užtrukdavo ilgai. Siuzana 
atsisėsdavo ant palangės. Iš toli atsklisdavo duslus tramvajaus 
bildesys. Bet miesto matėsi nedaug: tik plati upė, gausiai nusėta 
didelių džonkų, atplaukusių iš Ramiojo vandenyno, ir uosto vilki- 
kų. Karmen be reikalo dėl jos baiminosi. Prisižiūrėjusi tiek filmų, 
tiek įsimylėjusių porų, tiek išsiskyrimų, tiek glamonių ir pasku- 
tinių bučinių, tiek išeičių, tokią gausybe likimo nulemtų dalykų, 
tiek žiaurių, žinoma, bet neišvengiamų, fatališkų išsiskyrimų, at- 
sisakymų, Siuzana jau iš tikrųjų norėjo palikti motiną. 


Vienintelis vyras, su kuriuo Siuzana susipažino, buvo „Centro 
viešbutyje“ gyvenęs vieno Kalkutos verpalų fabriko atstovas. 

Plaukdamas pro šalį, jis užsuko į koloniją ir po savaitės turėjo 
vykti į Indiją. Jo kelionės trukdavo dvejus metus, ir jis užsukdavo į 
šią koloniją tik vieną kartą per kelionę. Ir vis ieškodavosi žmonos 
prancūzės, labai jaunos ir, pageidautina, išsaugojusios nekaltybę, 
bet surasti tokią jam taip ir nepavyko. 

— Yra čia vienas toks, kuris gal tau ir tiktų, - pasakė Siuzanai Kar- 
men,- bentjau turėsi duris, pro kurias galėsi išeiti, jei Žozefas negrįš. 

Barneris buvo keturiasdešimties metų, aukštas, žilstelėjęs, 
dėvėjo tvido eilutes, kalbėjo labai ramiai, mažai šypsojosi ir iš tik- 

rųjų atrodė labai impozantiškai. Ne veltui jis penkiolika metų lan- 
kė viso pasaulio audimo fabrikus, reklamuodamas savo verpalus. 
Pasaulį apiplaukė ne vieną kartą ir susidarė labai savitą jo vaizdą: 
svarbiausia buvo kilometrais išreikšta jo geba suvartoti Kalkutos 
„G.M.B.“ fabriko medvilnės verpalus. 

Karmen papasakojo jam apie Siuzaną, ir jis tą patį vakarą pa- 
noro su ja susipažinti. Jį spaudė laikas. Jie buvo supažindinti Kar- 
men kambaryje, vėlai vakare, kai motina jau buvo nuėjusi miego- 
ti. Siuzana, kaip visada, pakluso Karmen norams. Vos pristatytas, 
Barneris šoko jai pasakoti apie savo amatą, apie pasaulinę verpalų 
prekybą ir apie tai, kokia nenuspėjama gausybė verpalų sunau- 
dojama pasaulyje. Tam vakarui to pakako. Rytojaus dieną jis per 
Karmen perdavė kvietimą praleisti su juo vakarą, kad, kaip aiški- 
no, jiedu arčiau susipažintų. Siuzana susitiko su juo po vakarienės. 

Jie nuvažiavo į kiną Barnerio automobiliu. Tokiu keistu auto- 
mobiliu, kuriuo jis labai didžiavosi. Kai atvažiavo prie kino teatro, 
Barneris išlipo, atsistojo priešais Siuzaną ir, viską smulkiai apro- 
dęs, papasakojo jai, kaip nuostabiai jis tą automobilį patobulino. 
Tai buvo dvivietis automobilis, raudonos spalvos, užpakalinė jo 
dalis buvo paversta didžiule skrynia su stalčiukais, kuriuose Bar- 
neris laikė verpalų pavyzdžius. Tie stalčiukai buvo geltoni, mėly- 
ni, žali ir pan., lygiai tokios pačios spalvos kaip verpalai, kuriuos 
juose laikė. Jų buvo koks trisdešimt, išsidėsčiusių per visą galinį 
tos skrynios paviršių, ir visi jie atsidarydavo ir užsidarydavo auto- 
matiškai vienu raktelio suktelėjimu iš mašinos vidaus. Kito tokio 
automobilio pasaulyje nėra, aiškino Barneris, ir tik jis, vienin- 
telis, pats šitaip sugalvojęs jį pakeisti. Ir pridūrė, kad jis dar ne 
toks tobulas, kokio jis, Barneris, norėjęs: kartais klientai, apžiū- 
rėję verpalus, supainioja spalvas ir padeda juos ne į tą stalčiuką. 
Tai didelis nepatogumas, bet jis jį ištaisysiąs. Jis jau žinąs, kaip 


tai padaryti: pritvirtins rites stalčiuko gale ant plokščio strypo, 
kuriuo manipuliuoti galės tik pats. Sakėsi nuolat galvojąs apie tai, 
kaip savo stalčiukus patobulinti, visa tai pasidarė ne iš karto. Nie- 
kas iš karto nepasidaro, apibendrino su neleidžiančia prieštarauti 
veido išraiška. Koks dvidešimt spoksotojų apspito jo automobilį, 
ir jis kalbėjo garsiai, kad suteiktų jiems galimybę pasiklausyti jo 
aiškinimų. 

Pamačius tą automobilį ir pasiklausius Barnerio apie jį kal- 
bant, Siuzanai nebeliko jokių abejonių. Ir vėl nesėkmė. Belieka tik 
įpiršti jam tą deimantą. Siuzana nesiliovė galvojusi apie Žozefą. 

Po kino jiedu nuvažiavo pašokti į tokią šokių salę-baseiną už 
miesto. Barneris puikiai žinojo kelią, ir buvo aišku, kad jis dary- 
davo tai per kiekvieną viešnagę kolonijoje, kiekvienąsyk su kuria 
nors nauja „Centro viešbučio“ pasiūlyta mergina. 

Tai buvo žaliai dažytas bungalas vidury miško. Ant medžių už- 
kabinti svyruojantys žibintai spalvotais gaubtais švietė ryškiai tar- 
si dienos šviesa. Priešais bungalą puikavosi garsusis baseinas - jis 
jau pats savaime buvo tos vietos įžymybė. Tai buvo didelis akme- 
ningas duburys, per kurį tekėjo upelis, užtvenktas ties baseino 
pradžia. Todėl vanduo, kaskart vis atsinaujinantis jo apačioje, dėl 
tos silpnos srovės likdavo itin švarus. Trys prožektoriai apšvietė 
baseiną vertikaliai, o jo dugnas, kaip ir sienelės, liko tokie, kokie 
buvo gamtos sukurti: iškloti ilgomis jūržolėmis, pro kurias švietė 
oranžinių ir violetinių akmenėlių dugnas, tviskantis povandeninių 
gėlių prašmatnumu. Vanduo buvo toks tyras ir toks ramus, kad 
dugnas buvo matyti su subtiliausiomis jo smulkmenomis, tarsi 
būtų sustingęs krištole. Be prožektorių, baseiną apšvietė žibin- 
tai, spalvotais gaubtais, margaspalviai, judrūs, jie svyravo žalia- 
me miško danguje. Aplinkui plytėjo kruopščiai nukirptos vejos, jų 
vidury buvo išrikiuotos persirengimo kabinos, irgi žalios. Kartais 

vienos kurios iš jų durys atsiverdavo, ir išnirdavo moters ar vyro 
kūnas, visiškai nuogas, stulbinamai baltas ir toks švytintis, kad 
šviesus miško šešėlis tarsi nublankdavo. Tas nuogas kūnas pasi- 
leisdavo bėgte per vejas, puldavo į baseiną, pažerdamas aplinkui 
blizgančio vandens fontanus. Paskui fontanai subliūkšdavo, ir kū- 
nas jau pasimatydavo vandenyje, toks melzganas, takus kaip pie- 
nas. Muzika šokių salėje staiga nuščiūdavo, šviesos užgesdavo, ir 
kol tas kūnas plaukiodavo, būdavo tamsu. Kartais patys drąsiausi 
panirdavo į dugno žoles, sutrikdydami iškilmingą jų ramybę, ir 
ten pradingdavo, įsitrauke į lėtą, mėšlungišką povandeninį nar- 
dymą. Paskui kūnas išnirdavo paviršiun, iškėlęs švytinčių linksmų 
burbuliukų verpetą. 

Atsirėme alkūnėmis į šokių salės balkonų turėklus, vyrai ir 
moterys žvelgdavo į juos tylėdami. Nors tos maudynės ir buvo 
leidžiamos oficialiai, nedaug kas teišdrįsdavo taip save demonst- 
ruoti. Vos nardytojas pradingdavo, įsižiebdavo šviesos ir orkes- 
tras užgrodavo vėl. 

— Milijonierių pramogos, - pakomentavo Džonas Barneris. 

Siuzana atsisėdo priešais jį. Aplink juos, prie staliukų ar šokių 
aikštelėje susibūrė visi didieji kolonijos vampyrai: ryžių, kaučiuko 
magnatai, bankininkai, lupikautojai. 

— Aš nevartoju alkoholio, - prisipažino Barneris, - bet jūs gal 
išgersit? 

— Aš išgerčiau konjako, - pasakė Siuzana. 

Ji norėjo jį atgrasinti, bet vis tiek jam nusišypsojo. Ji, žinoma, 
norėtų čia būti su kuo nors kitu, kuriam nereikėtų vargintis nusi- 
šypsoti. Dabar, kai Žozefas jas paliko, o motina taip norėjo numir- 
ti, tas kieno nors poreikis augo sulig kiekviena diena. 

— Ar jūsų mama serga? - paklausė Barneris tam, kad ko nors 
paklaustų. 


— Ji laukia mano brolio, - paaiškino Siuzana, - ir todėl jaučiasi 
ligonis. 

Siuzana manė, kad Karmen yra viską papasakojusi Barneriui. 

— Mes nežinome, kur jis, jis tikriausiai sutiko kokią nors moterį. 

— Kaip tai?! — pasipiktino Barneris. - Juk tai ne priežastis. Aš 
niekada nebūčiau palikęs savo motinos. Tikra teisybė, mano mo- 
tina - šventoji. 

Siuzana virptelėjo visu kūnu nuo to jo motinos šventumo. 

— Maniškė - ne, - atšovė ji. - Broliu dėta, aš irgi taip pasielgčiau. 

Paskui susizgribo: štai toji akimirka. 

— Jeigu jūs manote, kad ji šventoji, turėtumėt jai tai įrodyti. 

— Jai įrodyti? — nusistebėjo Barneris. - Aš jai įrodžiau. Rodos, 
jau pasakiau, kad niekada nesu jai atsisakęs ką nors padaryti. 

— Reikėtų padovanoti jai vieną kartą ką nors gražaus, ir būsite 
ramus. 

— Nesuprantu, — vis dar stebėjosi Barneris, - ramus dėl ko? 

— Jeigu padovanosite jai brangų žiedą, daugiau nebereikės jai 
nieko dovanoti. 

— Žiedą? Kodėl žiedą? 

— Na, pavyzdžiui, žiedą. 

— Mano motina papuošalų nemėgsta, - paaiškino Barneris, — 
ji labai paprasta moteris. Aš kasmet nuperku jai žemės sklypelį 
anglų Pietuose, kaip tik jie ir suteikia jai daugiausia džiaugsmo. 

— O aš verčiau norėčiau deimanto, - tarė Siuzana. - Žemės 
sklypai dažniausiai —- mėšlas. 

— O! - ištarė Barneris, - o! Kaip jūs kalbate? 

— Prancūziškai, — atšovė Siuzana. - Aš norėčiau pašokti. 

Barneris pakvietė Siuzaną šokti. Jis šoko labai korektiškai. Siu- 
zana buvo daug mažesnė už įį, ir šokant jos akys siekė Barnerio 
lūpas. 

— Pasaulyje nėra nieko geresnio ir baisesnio už prancūzes, - 
prabilo jis jau šokdamas. 

Bet nors jo lūpos siekė tos prancūzės akis ir plaukus, jis taip 
prie jų ir neprisilietė. 

— Jeigu vesi ją jauną, gali ją padaryti ištikimiausia bendrakelei- 
ve, labiausiai atsidavusia pagalbininke, - toliau aiškino jis. 

Po savaitės jis turėjo išvykti dvejiems metams, todėl skubėjo. 
Jis baisiai norėjo susirasti aštuoniolikmetę merginą, prie kurios 
joks vyras dar nebuvo prisilietes, ne todėl, kad turėtų kokių nors 
prietarų prieš tas, kurių jau buvo prisiliesta (tai natūralu, tvirtino 
jis), o todėl, kad buvo patyręs, jog kaip tik tokios lengviausiai ir 
greičiausiai pasiduoda auklėjimui. 

— Aš visą gyvenimą ieškojau tokios aštuoniolikmetės prancū- 
zės, to idealo. Aštuoniolika metų - nuostabus amžius. Gali ją mo- 
deliuoti, padaryti iš jos žavingą niekutį. 

Žozefas pasakytų: „Šikau aš ant tokių niekučių, man nuo jų 
bloga.“ 

— O aš verčiau jau rinkčiausi Karmen, - pasakė Siuzana. 

— Oho! - aiktelėjo Barneris. 

Jis tikriausiai mėgino pergulėti su Karmen, bet Karmen tokio 
laimikio nepasigviešė. Ir vis dėlto pamėgino įbrukti jį Siuzanai. 

— Man labiau patinka Karmen, - pakartojo Siuzana. 

— Jūs tiesiog nesuprantate, - pradėjo Barneris, - tokia moteris 
kaip Karmen į žmonas netinka. 

Jis nusijuokė susigraudinęs dėl tokio jos naivumo. 

- Viskas priklauso nuo vyro, - pasakė Siuzana, - ne kiekvienas 
galėtų tai padaryti. 

Kai jiedu, atvažiavę prie viešbučio, sėdėjo automobilyje, Bar- 
neris paklausė, kaip, matyt, jau buvo ne kartą klauses „pavyzdi- 
nių egzempliorių“: 


— Ar jūs norėtumėte būti ta mergina, kurios aš taip ilgai ieškau? 

— Reikėtų pasitarti su mama, - atsakė Siuzana, - bet aš įspėju 
jus, aš verčiau rinkčiausi Karmen. 

Ir vis dėlto buvo sutarta, kad rytoj po vakarienės Barneris su- 
sitiks su motina. 


168 


— Aš — vienas iš stambiausių to fabriko atstovų ir turiu jame 
geriausią vardą, - prisistatė Barneris. 

Motina žvelgė į jį menkai tesidomėdama. 

— Jums pasisekė, - atsakė motina, - ne kiekvienas gali tuo pa- 
sigirti. Vadinasi, jūs prekiaujate verpalais? 

— Gal tai skamba neįspūdingai, - pradėjo Barneris, - bet tai 
labai svarbi pramonės šaka. Pasaulyje sunaudojamas nejsivaiz- 
duojamas verpalų kiekis ir jų parduodama už tokias pat neįsivaiz- 
duojamas sumas. 

Motina vis dar buvo nusiteikusi skeptiškai. Ji akivaizdžiai ne- 
galėjo patikėti, kad iš tokios pramonės šakos galėtum susikrauti 


turtus. Barneris jai aiškino, kaip sparčiai jis turtėja. Jis kasmet 
nuperkąs po sklypą anglų teritorijos Pietuose, kur ketina vėliau 
įsikurti. Motina klausėsi išsiblaškiusi. Ji nesuabejojo Barnerio žo- 
džiais, tačiau nematė jokios prasmės investuoti pinigus į terito- 
riją anglų Pietuose. Juk ji taip toli. Ir vis dėlto, išgirdus žodį „in- 
vesticija“, kažin kas blykstelėjo jos akyse tarytum deimantas, bet 
tik akimirką, paskui užgeso. Ji atrodė pavargusi ir susimąsčiusi. 
Juk buvo kalbama apie rimtą reikalą. O pagaliau tai buvo pirmas 
kartas, kai jos buvo prašoma Siuzanos rankos. Ji akivaizdžiai prisi- 
vertė klausytis Barnerio, bet iš tikrųjų jos mintys klaidžiojo kažkur 
toli, prie Žozefo. 

— Ar seniai jūs taip ieškote žmonos? - paklausė ji. 

— Na, jau ne pirmi metai, - prisipažino Barneris, - matau, Kar- 
men kalbėjo su jumis apie mane. Kas moka laukti, savo pasiekia. 
Kaip sako jūsų prancūziška patarlė. 

— Jūs gerai kalbate prancūziškai, - patikino motina. 

Dabar jie jau du, mąstė Siuzana. Du avigalviai. Ir vėl nesėkmė, 
kaip ir visur kitur. 

— Tas laukimas tikriausiai labai vargina, - mąsliai ištarė moti- 
na. - Aš laukiau daugybe metų, bet nieko nesulaukiau. Aš ir da- 
bar dar laukiu, ir tam laukimui nėra galo. 

— O man laukti nepatinka, - įsiterpė Siuzana. - Žodis „kantry- 
bė“ mane vimdo, kaip sako Žozefas. 

Barneris nežymiai krūptelėjo. Motina išgirdo tik žodį „Žo- 
zefas“. 

— Gal jo nebėra gyvo, - tyliai ištarė ji, - visai įmanoma, kad jis 
jau nebegyvas... 

— Šitiek išlaukęs, tikriausiai tapote mažiau reiklus, - pasiteira- 
vo Siuzana. 

— Priešingai, dar reiklesnis, - meilikaujamai paaiškino Barneris. 

— Papuolė po tramvajumi, - toliau tyliai kalbėjo motina. - 
Nuojauta sako man, kad jis papuolė po tramvajumi. 

— Liaukis, - sudraudė ją Siuzana, - aš garantuoju tau, kad po 
tramvajumi jis nepapuolė. 

Barneris valandėlę liovėsi kalbėjęs apie save. Jis neįsižeidė dėl 
to, kad jam skirta taip maža dėmesio. Nuspėjo, kad kalbama apie 
Žozefą, jo pabėgimą, o šypsena veide liudijo, kad jis savotiškai 
patyręs tokiuose nuotykiuose. 

— Ir ne tik nepapuolė po tramvajumi, - nesiliovė Siuzana, - 
bet dar ir jaučiasi kur kas geriau nei tu, nesirūpink, tūkstantį kar- 
tų geriau nei tu. 

Motina buvo įbedusi akis į koncentriškas tramvajaus žiedo li- 
nijas Vakarų prospekte: ji dažnai taip žiūrėdavo į jas iš savo kam- 
bario lango, tikėdamasi pamatyti atvažiuojantį „B.12“. 

— Tai vadinama jaunuolio pabėgimais iš namų, - galiausiai įsi- 
terpė Barneris, pabrėždamas kiekvieną žodį, paskui pridūrė gilia- 
mintiškai nusišypsojes: — Pereiti per rankas - geras daiktas, bet 
dar geriau iš jų išsivaduoti. 

Jis žaidė su savo taure. Pailgos išpuoselėtos jo rankos priminė 
pono Žo rankas. Ant piršto irgi buvo žiedas, tačiau be deimanto. 
Jį puošė tik išgraviruoti jo inicialai: „D“, meiliai supinta su „B“. 

— Žozefas niekad neišsivaduos, - užtikrino Siuzana. 

— Manau, kad ji neapsirinka, - patvirtino motina. 

— Gyvenimas paprotins jį, - išdidžiai pareiškė Barneris, saky- 
tum, kas, kas, o jis tai jau gerai žino, ką gyvenimas laiko paruošęs 
tokiems kaip Žozefas. 

Siuzana prisiminė, kaip pono Žo rankos tiesėsi prie jos krūtų. 
Barnerio rankos darys tą patį. Jos lygiai tokios pačios. 

— Gyvenimas paprotins Žozefą?! - pasipiktino Siuzana. - Kas, 
kas, o jau Žozefas tai nepėsčias! 


Barneris nėmaž nesutriko. Toliau plėtojo savo samprotavimus. 

— Patikėkite manimi, tokie vyrai niekada nesuteikia moteriai 
laimės. 

Staiga motina kažką prisiminė. 

— Vadinasi, jūs norit vesti mano dukrą? 

Ji pasisuko į Siuzaną ir jai nusišypsojo, kažkaip blaškiai ir švel- 
niai. Barneris truputį nuraudo. 

— Tikrai taip. Būčiau labai laimingas. 

Žozefas, Žozefas! Jei jis čia būtų, tai pareikštų — su juo ji ne- 
miegos! Karmen man sakė, kad jis jai siūlė trisdešimt tūkstančių 
frankų, dešimčia tūkstančių daugiau, nei kainuoja tas deiman- 
tas, už galimybę mane išsivežti. Žozefas pasakytų, kad tai ne 
priežastis. 

— Jūs parduodate verpalus? - paklausė motina. 

Barneris nustebo. Jis pakartojo tai jau trečią kartą. 

— Matote, aš atstovauju vienam Kalkutos verpalų fabrikui. Pa- 
rūpinu jam milžiniškas sutartis visame pasaulyje. 

Motina mąstė, neatitraukdama akių nuo tų koncentriškų 
tramvajaus žiedo linijų. 

— Nežinau, ką ir pasakyti, atiduoti jums dukrą ar ne. Keista, 
visai neturiu savo nuomonės. 

— Juokingas amatas, - pasufleravo jai Siuzana. 

— Didžiąją laiko dalį esu visiškai laisvas, - aiškino Barneris, iš- 
girdęs Siuzanos žodžius, tačiau priskyręs juos „paišdykavimui“. — 
Aš bendrauju tik su direktoriais. Kaip žinote, tokiame lygmenyje 
viskas tvarkoma raštu. Tad aš turiu daug laisvo laiko. 

Vadinasi, aš neturėsiu laiko net pasprukti su kitu, tarė sau Siu- 
zana. Sudie durims išeiti, kaip sako Karmen. 

— Jūs gerai kalbate prancūziškai, - dar kartą pagyrė motina 
kažkokiu keistu tonu. 

Pamalonintas Barneris nusišypsojo. 

— Ji visur važinės su jumis? — pasiteiravo motina. 

— Mūsų fabrikas apmoka savo agentų ir juos lydinčių žmonų... 
bei vaikų keliones, - pasitelkęs jaunatviško įžūlumo likučius pa- 
tikslino Barneris. 

Įsivaizduoti Barnerį keliaujant su šeima buvo sunku. Matyt, 
taip samprotavo motina, nes po pauzės staiga išpyškino: 

— Tiesą sakant, nesu nei už, nei prieš. Ir kaip tik tai ir yra keista. 

— Dažniausiai kuo mažiau galvoji, tuo geriau išeina, - patikino 
Barneris, lengvai surandantis padrąsinimus. 

— Jūs ne taip ją supratote, - įsiterpė Siuzana. 

Motina nesivaržydama iš lėto nusižiovavo. Jai nusibodo kautis 
su savo išsiblaškymu. 

— Geriausia bus, jei šiąnakt pagalvosiu apie tai. 


O kaijos liko vienos: 

— Ką pasakysi apie jį? - paklausė motina. 

— Medžiotojas man būtų mielesnis, - atsakė Siuzana. 

Motina tylėjo. 

— Aš išvažiuočiau visam laikui, - paaiškino Siuzana. 

Į šitą klausimo aspektą motina neatkreipė dėmesio. 

— Visam laikui? 

— Trejiems metams. 

Motina vėl susimąstė. 

— Jei Žozefas negrįš, taip būtų net geriau. Tas jo amatas keis- 
tas, bet jei Žozefas negrįš? 

Sustingusiomis, nieko nematančiomis akimis motina žvelgė 
pro atvirą langą į juodą dangaus kvadratą. Siuzana žinojo: ji visą 
laiką galvoja vieną ir tą patį. „Ir vėl ji liks kaboti man ant sprando, 

mąstė motina, ir taip be galo ir be krašto.“ Ji mąstė ne apie tris- 
dešimt tūkstančių frankų, o apie savo mirtį. 

— Žozefas grįš, - sušuko Siuzana, - anksčiau ar vėliau sugrįš. 

— Nebūtinai, - atsakė motina. 

— Vis tiek... man mielesnis medžiotojas. 

Motina šyptelėjo ir iškart atsipalaidavo. Glostė dukters 
plaukus. 

— Kodėl tu nesiliauji norėjusi medžiotojo? 

— Nežinau. 

— Nesijaudink, gausi tą medžiotoją. O su šituo aš pakalbėsiu 
rytoj. Pasakysiu, kad tu nenori palikti manęs vienos. 

Ir staiga, staiga prisiminė, kad pamiršo visų svarbiausią: 

— O deimantas? 

— Aš mėginau, - tarė Siuzana, - tuščias reikalas. 

— Visi jie tokie. 


Pirmą kartą nuo tada, kai Žozefas išvyko, motina atsikėlė 
anksti. Ir iškart nukulniavo į Barnerio kambarį. Siuzana taip ir ne- 
sužinojo, ką ji jam pasakė. Ji susitiko jį raštinėje tos dienos popie- 
tę, kai pavadavo prie kasos Karmen. Jis atrodė truputį nusivylęs 
ir pasakė Siuzanai, kad motina su juo pasikalbėjo. 

— Prisipažįstu, man truputį liūdna. Aš ieškau jau dešimt metų. 
Jūs man atrodėte... 

— Nieko nesigailėkite, - pasakė jam Siuzana. 

Ji šypsojosi. Jis ne. 

— O mano nekaltybė jau seniai nuskinta. 

— O! - nustebo Barneris. —- Tai kodėl jūs tai slėpėte? 

— Juk nešauksi apie tai ant kiekvieno kampo. 

— Kaip baisu! - sušuko Barneris. 

— Taip jau yra. 

Iš nevilties Barneris pakėlė akis aukštyn, ir jos užkliuvo už Kar- 
men skelbimo „Parduodamas nuostabus deimantas...“ 

— Tai... tai jūsų deimantas? — paklausė jis vos girdimu balsu. 

— Žinoma, - atsakė Siuzana. 

— Ak! — vėl sušuko Barneris, - tokie duomenys ir toks amora- 
lumas! 

— Užtat jūs prekiaujate verpalais, - atrėžė jam Siuzana. 


Tuomet Siuzana dar kartą susitiko su ponu Žo. Vieną popietę, 
išėjusi iš „Centro viešbučio“, ji pamatė priešais duris stovint jo 
limuziną. Vos išvydęs, ponas Žo žengė jos link itin ramiai. 

— Laba diena, - triumfuojamai pareiškė, - aš suradau jus. 

Apsirengęs buvo, ko gero, prašmatniau nei paprastai, bet vis 
dar buvo toks pat bjaurus. 

— Mes atvažiavome čionai parduoti jūsų žiedo, — rėžė Siuza- 
na, - jis man nereikalingas. 

— Man nusispjaut, - pasakė ponas Žo, prisivertęs guviai nusi- 
juokti, - vis tiek aš suradau jus. 

Matyt, jis jos ilgai ieškojo. Tris dienas, o gal ir ilgiau. Čia, mies- 

te, toli nuo Žozefo ir motinos akių, jis atrodė ne toks drovus kaip 
bungale. 

— Kur jūs išsiruošėt? 

— Einu į kiną. Aš vaikštau į kiną kasdien. 

Ponas Žo nepatikliai pažvelgė į ją. 

— Pativiena? - paklausė. — Tokia graži panelė ir pati viena eina 
į kiną? - pridūrė kaip visad įžvalgiai. 

— Graži ar negraži, bet taip jau yra. 

Ponas Žo nudelbė akis, valandėle patylėjo, paskui pareiškė, 
Šįkart išties susidrovėjęs: 

— O jeigu šiandien atsisakytumėte kino? Kam ten lankytis taip 
dažnai? Tai nesveika, ir jis sukelia klaidingų minčių apie gyvenimą. 

Siuzana žvelgė į tobulai išblizgintą pono Žo limuziną. Neprie- 
kaištingos išvaizdos, balta livrėja vilkintis vairuotojas atrodė tarsi 
to automobilio dalis. Tobulai ramus, jis, regis, buvo susirūpinęs 
tik tuo, kad atrodytų visiškai abejingas tam, kas vyksta. Bet jis 
vis tiek žinojo viską, kas įvyko tarp jos ir pono Žo. Ji pamėgino 
vairuotojui nusišypsoti, bet šis liko šaltas ir abejingas, tarsi ji būtų 
nusišypsojusi automobiliui. 

— Dėl klaidingų minčių, tai jos - ne jūsų reikalas, kaip sako Žoze- 
fas. O dėl kino, tai neturiu jokio noro jo atsisakyti, kaip jūs pasakėte. 

Ant pono Žo piršto vis dar puikavosi tas milžiniškas deiman- 
tas. Jis buvo bent tris kartus didesnis už anąjį ir jau tikriausiai be 
rupūžės. Atrodė kažkaip ne vietoj ant to piršto, kaip ir jo savinin- 
kas šitame mieste ir apskritai gyvenime. 

— Mudu galėtume pasivaikščioti, - pasiūlė jis nuraudęs. - No- 
rėčiau pasikalbėti su jumis apie mudviejų paskutinį pasimaty- 
mą... Žinote, man buvo siaubingai sunku... 

— Suprantu, - atsakė Siuzana, - bet į kiną vis tiek norėčiau nueiti. 

Ponas Žo nužvelgė ją nuo galvos iki kojų. Jis pirmąsyk nuo tada, 


kai jie susipažino, buvo su ja be liudininko, išskyrus vairuotoją, ir 
žvelgė į ją truputį taip, kaip žvelgė, kai ji jam rodėsi vonios ka- 
binoje. Būdavo, ir kiti vyrai, kuriuos ji sutikdavo baltųjų mieste, 
kai eidavo į kiną, žvelgė į ją štai šitaip. Kartą kitą grįžtant iš kino 
į „Centro viešbutį“ ją užkalbino kolonijos kariuomenės kareiviai. 
Bet tikriausiai tai atsitiko tik dėl Karmen suknelių, nes kolonijinės 
kariuomenės kareiviai kalbindavo tik kekšes. Siuzana matė ir to- 
kių vyrų, su kuriais eiti tikrai būtų sutikusi, tačiau tie jos nekalbi- 
no. Kine pasitaikė vienas toks, paskui kurį ji būtų nuėjusi. Seanso 
metu jiedu susižvalgė kelis kartus tylėdami, liesdamiesi alkūnėmis 
ant ranktūrio. Jis buvo su draugu, ir filmui pasibaigus abu prany- 
ko minioje. Ji vėl liko viena. To nepažįstamojo rankos prisilietimas 
nutvilkė ją paguodžiančia kažkokio nesuprantamo liūdesio šiluma, 
kuri jai priminė Žano Agosčio pabučiavimą. Ir nuo tada ji buvo dar 
labiau tikra, kad sutiks jį būtent kino salėje, toje palaimingoje kino 
salės tamsoje. Žozefas savąją sutiko kino salėje. Ir pirmąją moterį, 
su kuria sugulė po Karmen, jis irgi sutiko kino salėje prieš trejus 
metus. Tik čia, priešais ekraną, viskas darosi paprasta. Tu sėdi su 
nepažįstamu žmogum priešais tą patį vaizdą ekrane, ir tave trau- 
kia nežinomybė. Neįmanoma tampa ranka pasiekiama, kliūtys iš- 
nyksta, darosi menamos. Miestas čia tampa savas, prieinamas, o 
gatvėse jis bėga nuo taves, tu bėgi nuo jo. 

— Jeigu jūs einate į kiną, aš palydėsiu jus. 

Jiedu nuvažiavo į kiną „Lėon Bollėe“. Vairuotojas jų laukė prie 
durų. Visą seansą ponas Žo žiūrėjo į Siuzaną, o ji - į ekraną. Bet 
tas netrikdė jos labiau nei tie susitikimai lygumoje. Iš dalies buvo 
net geriau likti su ponu Žo ir jo limuzinu negu ir vėl liūdėti vienai. 
Retkarčiais jis suimdavo jos ranką, suspausdavo, paskui palinkda- 
vo ir pabučiuodavo. Ir čia, kino salės tamsoje, tai buvo priimtina. 

Po seanso ponas Žo pakvietė ją į kavinę baltųjų mieste ir pavai- 

šino aperityvu. Jis atrodė patenkintas ir brandino kažkokius pla- 
nus. Kalbėjo apie šį, apie tą, delsdamas pasakyti tai, ką iš tikrųjų 
norėjo jai pasakyti. Siuzana pati prakalbo apie žiedą. 

— Mes pardavėme įį labai brangiai, - pasakė ji, - daug bran- 
giau, negu jūs įsivaizduojate. 

Ponas Žo niekaip nesureagavo. Jis jau buvo palaidojęs visus 
savo jausmus tam žiedui. 

— O kaip Žozefas? - paklausė. 

Žozefas buvo jau dešimt dienų pradingęs. 

— Puikiai. Tikriausiai sėdi kur nors kine. Naudojamės prieš iš- 
važiuodami miesto pramogomis. Dar niekad neturėjome tiek pi- 
nigų. Ji sumokėjo dalį savo skolų ir dabar jau patenkinta. 

Labiausiai ponas Žo geidė sužinoti, ar motina ir Žozefas nepa- 
keitė savo sprendimo dėl jo. 

— Net jei ji ir norėtų su jumis pasimatyti, nesutikite. Ji apiplėš 
jus, - įspėjo Siuzana. - Galiausiai pradės reikalauti po žiedą kas- 
dien, ne mažiau. Dabar, kai jau patyrė tą skonį... 

— Žinau, - nuraudęs atsakė ponas Žo, - bet ko gi aš nepada- 
ryčiau dėl jūsų... 

— Vis dėlto po žiedą per dieną juk nevaliotumėt... 

Ponas Žo nieko neatsakė. 

— Kas bus su jumis? — paklausė jis su gilia užuojauta. —- Juk 
gyventi lygumoje taip sunku. 

— Dėl manes nesijaudinkit, aš ten neužsibūsiu, - atsakė Siuza- 
na, įdūrusi akis į jį, o jis ir vėl smarkiai nuraudo. 

— Jūs turite... turite planų? - paklausė kankindamasis. 

— Gal įsikursiu pas Karmen, - juokdamasi pareiškė Siuzana. - 
Bet man turės mokėti labai brangiai. Juk reiks padėti Žozefui. 

— Jums leidus, parvešiu jus namo, - pasiūlė ponas Žo, kad pa- 
darytų galą šitam pokalbiui, apie kurį net nežinojo ką galvoti. 


Siuzana sutiko. Ji įsėdo į pono Žo automobilį. Jame sėdėti buvo 
gera. Ponas Žo pasiūlė jai pasivažinėti po miestą. Žvilgantis limu- 
zinas slydo gatvėmis tarp tokių pačių kaip jis. Sutemus jis vis dar 
slydo tomis gatvėmis, bet staiga miestas nušvito žiburiais ir tapo 
šešėlių bei šviesos blyksnių chaosu, į kurį buvo lengva grimzti; 
aplinkui limuziną chaosas prasiskirdavo ir tik jam pravažiavus vėl 
susitelkdavo... Tas limuzinas, pasirodo, buvo išeitis, jam grimz- 
tant į visa, kas jį supo, tai įgaudavo prasme, tai irgi buvo kinas. O 
juolab kad vairuotojas važiavo be jokio tikslo, kur akys veda, kaip 
paprastai gyvenime nebūna... 

Kai tik sutemo, ponas Žo prisiglaudė prie Siuzanos, apkabi- 
no ją. Limuzinas tebelėkė per žvilgantį, tamsų chaosą, pono Žo 
rankos virpėjo. Siuzana nematė jo veido. Jis kažkaip nežymiai 
apsivijo ją rankomis, ji nesipriešino. Miestas ją apsvaigino. Li- 
muzinas lėkė, toks vienintelis, tikras, toks spindintis, o paskui jį 
visas miestas griuvo, virto ant jo, žibantis, vibždantis, nesibai- 
giantis. Retkarčiais pono Žo rankos paliesdavo jos krūtis. O sykį 
jis pasakė: 

— Tavo gražios krūtys. 

Tai buvo pasakyta labai tyliai. Bet pasakyta buvo. Pirmą kartą. 
Ir pasakyta tuomet, kai plika ranka gulėjo ant jos nuogos krūties. 
Tada Siuzana išvydo, kaip jos krūtys iškilo virš to bauginančio 
miesto, kaip jų speneliai išbrinko virš viso to, kas jame buvo aukš- 
čiausia, vadinasi, tiesa jų pusėje. Ji šypsojosi. Paskui pašėlusiai, 
tarytum jai buvo labai svarbu tai sužinoti tuojau pat, sučiupo 
pono Žo rankas ir uždėjo sau ant liemens. 

— O Čia? 

— Kas? - apstulbęs paklausė ponas Žo. 

— Kaip mano liemuo? 

— Labai gražus. 

Jis žiūrėjo į ją iš labai arti. O ji, žiūrėdama į miestą, matė tik 
save pačią. Pati viena apžiūrinėjo savo valdas, kur viešpatavo jos 
krūtys, jos liemuo, jos kojos. 

— Aš tave myliu, - labai tyliai ištarė ponas Žo. 

Vienintelėje knygoje, kurią ji perskaitė, kaip ir filmuose, ku- 
riuos jau spėjo pamatyti, žodžiai „aš tave myliu“ buvo ištarti tik 
vieną kartą per tą įsimylėjėlių susitikimą, kuris tetruko vos kelias 
akimirkas, bet užbaigė ilgus laukimo mėnesius, siaubingą išsi- 
skyrimą ir begalines kančias. Siuzana juos girdėjo tik kine. Ir ji 
ilgai tikėjo, kad daug svarbiau juos pasakyti nei atsiduoti vyrui 
po to, kai pasakei juos, kad pasakyti juos gali tik kartą gyvenime 
ir pakartoti jų nevalia, jeigu nenori užsitraukti siaubingos gėdos. 
Bet dabar ji suprato klydusi. Juos gali pasakyti staiga ir netikėtai, 
užplūdus geismui, ir gali pasakyti netgi kekšėms. Tiesiog vyrams 
būtina juos ištarti kartais vien tam, kad pajustų sekinančią jų ga- 
lią. Ir išgirsti juos kartais irgi būtina, dėl tų pačių priežasčių. 

— Aš tave myliu, - pakartojo ponas Žo. 

Jis palinko arčiau jos veido, ir staiga, it kokį antausį, ji pajuto jo 
lūpas ant savųjų. Šastelėjo atgal, suriko. Ponas Žo norėjo išlaikyti 
ją glėbyje. Ji puolė prie durelių, atidarė jas. Tada ponas Žo atšlijo 
ir liepė vairuotojui važiuot į viešbutį. Važiuodami jie viens kitam 
nepratarė nė žodžio. Kai privažiavo viešbutį, Siuzana, nė nepa- 
žvelgusi į poną Žo, išlipo iš automobilio. 

Ir tik kai stovėjo jau ant šaligatvio, pasakė: 

— Aš negaliu. Neverta to daryti, aš negalėsiu su jumis to nie- 
kada. 

Jis neatsakė. 

Štai taip jis dingo iš Siuzanos gyvenimo. Bet niekas apie tai 
nesužinojo, net Karmen. Išskyrus motiną, bet daug vėliau. 


Vieną popietę Karmen paskubomis įlėkė į motinos kambarį ir 
pareikalavo deimanto. 

— Žozefas, - sušuko ji, - Žozefas rado kam jį parduoti! 

Motina šoktelėjo kaip spyruoklė ir ėmė rėkti, kad nori pamaty- 
ti sūnų. Karmen paaiškino, kad Žozefas nebuvo užsukęs į viešbutį, 
o tik paskambino telefonu ir paprašė, kad ji tuojau pat ateitų į 
vieną baltųjų miesto kavine. Geriau būtų, kad motina jos nelydė- 
tų. Žozefas gali pamanyti, kad ji atėjo raginti parvežti jas į lygumą. 
Pasak Karmen, buvo akivaizdu, kad jis tam dar nepasiryžęs. 

Motina pakluso ir padavė Karmen deimantą, o ši nukūrė susi- 
tikti su Žozefu į tą nežinomą susitikimo vietą. 

Parėjusi tą vakarą iš kino, Siuzana išvydo motiną apsirengusią, 
žingsniuojančią pirmyn atgal koridoriumi priešais savo kambarį. 
Rankoje ji laikė ryšelį šimto frankų kupiūrų. 

- Tai Žozefas! - pergalingai paskelbė ji. 

Ir tylėliau pridūrė: 

— Dvidešimt tūkstančių frankų. Tiek, kiek norėjau. 

Paskui jos tonas iškart pakito, ir ji pradėjo skųstis. Jai jau 
įgrisę tūnoti lovoje, ji norėtų tuojau pat eiti į bankus sumokėti 
skolų procentus, bet pinigus ji gavusi per vėlai, bankai jau užda- 
ryti, jai, kaip visada, nepasisekę. Vos išgirdusi, kad motina kalba 
su Siuzana, Karmen išėjo iš kambario. Atrodė labai patenkinta 
ir pabučiavo Siuzaną. Bet nuraminti motiną buvo neįmanoma. 
Karmen pasiūlė jai kuo greičiau pavakarieniauti ir išeit prasiblaš- 
kyti. Motina valgė labai mažai. Ji nesustodama kalbėjo apie Žo- 
zefo nuopelnus arba apie savus planus. Po vakarienės ji drauge 
su Siuzana ir Karmen nuėjo į baltųjų miesto kavinę, bet eiti į kiną 
atsisakė, pasiteisinusi, kad rytojaus rytą privalo būti banke, kai 
tik jis atsidarys. 

Kai jiedvi su Karmen liko vienos, Siuzana sužinojo, kad Žoze- 
fas pardavė tą deimantą moteriai, su kuria susipažino. Karmen įį 
matė vos kelias akimirkas. Jis nieko nepaklausė nei apie motiną, 
nei apie ją, Siuzaną. Atrodė toks laimingas, kad ji jam nepasakė, 
kaip motina laukia jo pargrįžtant. Ji neabejojanti, kad bet kuris 
kitas, ja dėtas, būtų pasielgęs taip pat. Niekas nebūtų išdrįses 
sujaukti tos stulbinamos Žozefo laimės. Kai jie jau atsisveikino, 
jis pasakė netrukus grįšiąs į viešbutį parvežti jų į lygumą. Tikslios 
dienos dar nežinąs. Karmen patarė Siuzanai nesakyti to motinai. 
Aiškino, kad Žozefas dar ir pats nežino, ar grįš namo. 

Štai taip motina bent jau kelias valandas palaikė rankose dvi- 
dešimt tūkstančių frankų. 


Rytojaus rytą išdūmė į banką sumokėti dalies skolų. Karmen 
atkalbinėjo ją, bet motina nė neklausė. Taip ji vėl įgysianti ban- 
ke pasitikėjimą, tada ir vėl galėsianti pasiskolinti tiek, kiek reikia 
naujoms užtvaroms pastatyti. Sutvarkiusi tą reikalą, ji ėmėsi vie- 
no po kito dar dviejų žygių. Pirmasis - gauti audienciją pas banko 
direktorių ir paprašyti jo naujų paskolų; žemesni pareigūnai no- 
riai priėmė pinigus, kuriuos ji geidė sugrąžinti, bet nerodė inicia- 
tyvos pritarti jai prašant naujos paskolos. Antrasis - pagreitinti 
pasimatymą, kurį išsikovojo pirmuoju žygiu, tačiau jis buvo pa- 
skirtas taip negreit, kad jo belaukiant tai, kas liko pardavus žiedą 
ir sumokėjus procentus, būtų kaipmat ištirpę. 

Antrasis žygis buvo labai atkaklus, bet visiškai bergždžias. Tai 
supratusi motina kreipėsi į kitą banką ir vėl ėmėsi dviejų žygių. Ir 
vėl tie žygiai pasirodė bergždi: kolonijų bankai buvo nepalenkia- 
mai solidarūs. Procentai buvo kur kas didesni, nei motina manė. 
O žygiai irgi truko kur kas ilgiau. 

Praėjus kelioms dienoms motinai liko tik skatikai. Ji atsigulė, 
išgėrė tablečių ir išmiegojo kiaurą dieną. Laukdama Žozefo, kaip 
aiškino. Žozefo, visų jos kančių kaltininko. 

Žozefas grįžo. Vieną rytą apie šešias pabeldė į Karmen duris ir 
įėjo nelaukdamas atsakymo. 

— Varom iš čia, - pasakė Siuzanai. - Skubiai kelkis. 

Siuzana ir Karmen akimoju iššoko iš lovos. Siuzana apsirengė 
ir nusekė paskui Žozefą. Nepasibeldęs jis įžengė į motinos kam- 
barį ir atsistojo prieš jos lovą. 

— Jei norite važiuoti namo, tai važiuojam tuoj pat, - pareiškė. 

Sutrikusi motina atsisėdo lovoje. Paskui, nepratarusi nė žo- 
džio, tyliai pravirko. Žozefas nė karto į ją nežvilgtelėjo. Jis žengė 
prie lango, atidarė jį, atsirėmė į staktą ir laukė. Kadangi motina 
sėdėjo kaip sėdėjusi, jis atsisuko po kelių minučių ir pareiškė: 


— Dabar arba niekada, judinkitės. 

Nieko neatsakiusi, motina sunkiai išlipo iš lovos. Ji buvo pus- 
nuogė, tik su senu nebelabai švariu apatiniu. Nesiliaudama ver- 
kusi apsivilko suknelę, sukėlė aukštyn kasas, paskui ištraukė iš po 
lovos du lagaminus. 

Prie lango Žozefas be perstojo traukė vieną amerikietišką ci- 
garetę po kitos. Buvo subloges. Sėdėdama ant kėdės kambario 
viduryje Siuzana nenuleido nuo jo akių. Regis, pastarąsias naktis 
jis nemiegojo ir atrodė kaip tuomet, kai grįždavo iš medžioklių 
auštant. Visą jį gniaužė toks nebylus pyktis, kad neėmė net nuo- 
vargis. Tikriausiai jis ne pats vienas nutarė grįžti jų pasiimt. Tik- 
riausiai jam buvo pasakyta kažkas panašaus: „Parvežk jas namo“ 
arba: „Vis dėlto reikia jas parvežt, suprantu, kad turi prisiversti, 
bet tu juk negali jų taip palikti.“ 

— Siuzana, padėk man, - paprašė motina. 

— O aš dar nenusprendžiau, važiuoti man ar ne. Man čia pa- 
tinka, man dar niekur taip nepatiko kaip čia. Ko gero, čia ir pa- 
siliksiu. 

Žozefas neatsigręžė. Motina atsitiesė ir negrabiai pamėgino 
skelti Siuzanai antausį. Siuzana nemėgino išsisukti, tik pagavo 
motinos ranką ir ją sulaikė. Motina pažvelgė į ją nelabai nuste- 
busi, paskui, nepratarusi nė žodžio, ištraukė ranką ir ėmė grūsti 
daiktus į lagaminus kaip pakliūva. Žozefas nieko nematė, jis ne- 
žiūrėjo nei į daiktus, nei į jas. Jis toliau traukė cigaretę po cigare- 
tės, amerikietiškas. Tada, dar kraudama lagaminus, motina ėmė 
pasakoti apie prekiją iš Kalkutos, kuris norėjo vesti Siuzaną už 
trisdešimt tūkstančių frankų. 

— Įsivaizduok sau, paprašė išleisti ją už jo vos prieš tris dienas. 

Žozefas nesiklausė. 

— Panorėsiu ir pasiliksiu, Karmen mane priims, - įsiterpė Siu- 

zana. - Manes nebūtina parvežti. Ant tų, kurie įsivaizduoja, kad 
aš be jų neapsieisiu, dėjau skersą, kaip jie patys mėgsta sakyti. 

Motina nesureagavo. 

— Verpalų prekijas, - paaiškino ji. - Iš Kalkutos. Puiki padėtis. 

— Aš irgi galiu apsieiti be visų, - pasakė Siuzana. 

— Man tokia profesija nelabai patinka, - toliau kalbėjo moti- 
na.- Lyg ir esi nepriklausomas, bet iš tikrųjų nesi. O pagaliau juk 
visą gyvenimą pardavinėdamas verpalus ir tiktai verpalus, visai 
atbuksi. 

— Jam nusispjaut į tavo istoriją, - nutraukė ją Siuzana. - Ge- 
riau jau pasiskubintum! 

Žozefas vis dar neatsisuko. Motina dar kartą žingtelėjo prie 
Siuzanos, paskui apsigalvojo ir vėl įniko į lagaminus. 

— Trisdešimt tūkstančių frankų, — toliau aiškino tuo pačiu 
tonu. - Jis man pasiūlė trisdešimt tūkstančių frankų. Ką reiškia 
trisdešimt tūkstančių frankų? Kažkoks žiedas pats vienas kainuo- 
ja dvidešimt tūkstančių frankų. Tarsi tuodu dalykus būtų galima 
palyginti. Tarsi mes galėtume su tuo sutikti. 

Kažkas pabeldė į duris. Tai buvo Karmen. Ji atnešė padėklą su 
trimis puodeliais kavos, sumuštiniais ir virvele perrištu ryšulėliu. 

— Išgerkite kavos prieš kelionę, - pasiūlė. - Aš sutepiau jums 
sumuštinių. 

Ji buvo nesusišukavusi, vilkėjo chalatu, šypsojosi. Motina pa- 
kėlė galvą nuo lagaminų ir taip pat jai nusišypsojo, jos akys vis 
dar buvo pritvinkusios ašarų. Karmen pasilenkė, pabučiavo ją ir, 
nepratarusi nė žodžio, ištipeno ant pirštų galiukų. 

Žozefas nieko nesiklausė ir, regis, nieko nematė. Siuzana pa- 
ėmė į rankas puodelį ir pradėjo iš lėto kramsnoti Karmen sumuš- 
tinį. Motina vienu mauku išgėrė savo kavą, neprisilietusi prie 
sumuštinio. Išgėrusi paėmė trečiąjį puodelį ir nunešė jį Žozefui. 


— Čia tavo kava, - pasakė švelniai. 

Žozefas paėmė kavą nepadėkojęs, išgėrė ją raukydamasis, sa- 
kytum, net pati kava pasikeitė. Paskui pastatė tuščią puodelį ant 
kėdės ir tarė: 

— Kai esi ubagas, nėra ko išsidirbinėti mieste. Nėra ko nė mė- 
ginti, ir taip jau esi žlugęs. Žinoma, yra tokių, kurie tik ir tinka vilk- 
ti jaučio jungą, visąlaik tą patį. Nežengs nė žingsnio be to jungo... 

Siuzanai pasirodė, kad Žozefo kalba pasikeitė. Anksčiau jis 
niekada nesileisdavo į gilius samprotavimus ir retai kada formu- 
Iuodavo bendro pobūdžio sentencijas. Jis aiškiai kartojo kažką iš- 
girsta, kažką, kas jį sukrėtė. Bet grįžo jis, matyt, todėl, kad pinigai, 
kuriuos gavo pardavęs odas, pasibaigė, ir jo kišenės buvo tuščios. 
O ne todėl, kad kažkas patarė jam sugrįžti. Taigi buvo visai ne 
taip, kaip Siuzana pamanė iš pradžių. 

Didžiąją kelionės dalį Žozefas tylėjo. Užtat motina nesiliovė 
dėsčiusi savo planų. Pasakojo rimtai užsitikrinusi bankuose būsi- 
mas paskolas, ir su geresniais procentais negu anksčiau. 

— Aš gerokai pasistengiau, - aiškino ji. - Susitariau dėl dviejų 
procentų vietoj penkių būsimoms paskoloms. O buvusias skolas 
jau visas išmokėjau. Taigi mano padėtis dabar jau aiški. 

Žozefas spaudė iš „B.12“ viską, ką tik galėjo. Atrodė panašus į 
žudiką, bėgantį iš miesto, kuriame įvykdė nusikaltimą. Retkarčiais 
sustodavo, kibirėliu pasisemdavo vandens iš ryžių lauko, išpilda- 
vo jį ant radiatoriaus, nusišlapindavo, nusispjaudavo, pasibjaurė- 
jęs nežinia kuo, tikriausiai tuo, kad vėl abi jas mato čia, tada, į jas 
net nepažvelgęs, vėl įsiropšdavo vidun. 

— Aš visada mėgdavau, kad padėtis būtų aiški. Todėl ir visad 
išsisukdavau. Gerai, kad grįžtame namo. Dabar reikėtų deramai 
užstatyti nekilnojamąjį turtą. Ne ryžių laukus, žinoma, o tuos 
penkis hektarus viršuj. Namas, deja, jau seniai užstatytas! 

Motina kalbėjo Žozefui. Ir pirmą kartą gyvenime nieko jam 
neprikišo. Nė karto neužsiminė, kad laukė jo viešbutyje visą sa- 
vaitę. Jos paklausius atrodė, kad viskas jai slysta kaip per sviestą. 

— Kai sumoki va taip iš karto dvejų metų įsiskolinimus, tai pa- 
daro geriausią įspūdį. Dabar belieka tik gerai užstatyti žemę, ir aš 
išsisuksiu. Jie turėtų leisti man neribotai naudotis tais penkiais 
hektarais, aš turiu tam teise, juk aš kasmet uoliai juos dirbdavau. 
Juk negali užstatyti žemės, kuri tau nepriklauso, tai normalu. 

Ji kalbėjo nerūpestingai, beveik linksmai. Jos klausantis galė- 
jai pamanyti, kad ji ką tik atliko puikiausią iš visų operacijų. 

— Kadastre jie netrukus sužinos, kad sumokėjau jau visus pro- 
centus. Suprantu, kad jie nenorės atiduoti mano nuosavybėn 
namo ir žemių viršuj, suskaldyti koncesiją į dvi dalis, bet, nori jie 
to ar nenori, tai mano teisė. Ką apie tai manai, Žozefai? 

— Duok tu jam ramybę, - įsiterpė Siuzana, kai jie jau buvo nu- 
važiavę kokius tris šimtus kilometrų, - gal tai ir tavo teisė, bet tu 
negausi jų, tu visuomet manai, kad turi teisę į viską, o iš tikrųjų 
neturi jos į nieką. 

Motina jau užsimojo tvoti jai, tačiau atsitokėjo. Tai buvo be- 
prasmiška. Ji vėl prabilo: 

— Geriau jau patylėk, - tarė, - tu netgi nenutuoki, apie ką 
kalbi. Jeigu turiu tam teisę, tai ir gausiu. Visa bėda, kad žmonės 
piktnaudžiauja hipotekomis. Daugiau nei pusė lygumos jau už- 
statyta. Žmonės elgiasi nerimtai: iš pradžių užstato žemę bankui, 
paskui privatininkui. Ir tada bankas priverčia juos ją parduoti. Va 
šitaip viskas pasibaigs Agosčiams... 

Taip ji kalbėjo pati su savimi dalį kelionės, nė trupučio nepa- 
drąsinta nei Siuzanos, nei Žozefo. Ir tik jiems privažiavus pasku- 
tinę gyvenvietę, nuo kurios prasidėjo kelias per lygumą, Žozefas 
ištarė pirmuosius žodžius. Jis išlipo iš mašinos, patikrino motorą, 


nupėdino iki kaimo šulinio ir prisisėmė penkis bidonus vandens. 
Paskui patikrino benzino kiekį, papildė baką, patikrino alyvos lygį, 
kliūstelėjo ir jos. Tai buvo būtina, nes paskutinius du šimtus kilo- 
metrų, kol atvyks į lygumą, jie turės važiuoti per mišką, kur nebus 
jokio kaimo. Viską padaręs, Žozefas atsisėdo ant automobilio laip- 
telio, pervedė pirštais per plaukus, iš lėto, tvirtai, tarytum būtų ką 
tik nubudęs. Ir staiga jo nekantrumas dingo, rodės, jis jau nebe- 
skubėjo važiuoti. Siuzana ir motina stebėjo jį, bet jis jų nematė. 
Regis, vėl nugrimzdo į naują vienatvę, iš kurios jo ištraukti jiedvi 
nebeturėjo jokios galimybės. Bet jis veikiau netgi nebuvo vienišas. 
Anai kitai visai ir nereikėjo būti čia, kad jiedu jaustųsi esą drau- 
ge. Ir Siuzanai su motina neliko kito vaidmens, kaip tik bejėgių 
ir truputį netaktiškų anydviejų laimės liudininkių. Žozefo mintys 
klaidžiojo taip toli ir buvo tokios ypatingos, tokios tikslios, kad čia 
sėdėdamas, ant to „B.12“ laiptelio, jis buvo toks pat tolimas mo- 
tinai ir seseriai lyg būtų sapne. „Jis žvilgtels į mane tik jeigu aš 
numirsiu.“ Žozefas vairavo nuo pat ryto, o dabar buvo jau šešios 
vakaro. Jo akys buvo apėjusios didžiuliais baltų dulkių ratilais, tos 
dulkės tarsi nupudravo jį, ir jis atrodė jiedviem dar svetimesnis. 
Atrodė mirštąs iš nuovargio, tačiau ramus, pasitikintis savimi, pa- 
siekęs savo. Tik kartą perbraukė lėtai ranka per plaukus, pasitrynė 
akis, pasirąžęs nusižiovavo, vis dar tarsi ką tik nubudęs. 

— Noriu valgyti, - pasakė. 

Motina paskubom išvyniojo Karmen paketą, ištraukė tris su- 
muštinius. Du padavė Žozefui, vieną Siuzanai. Žozefas suvalgė 
vieną, vėl įlipo į „B.12“ ir vairuodamas sučiaumojo kitą vos ke- 
liais kąsniais. Kol vaikai valgė, motina staiga visiškai nusibaigė ir 
užsnūdo. Ligi šiol ji, matyt, galvojo, kad dar turės jį pamaitinti. 
Kai po valandos nubudo, buvo jau tamsu. Jos mintys vėl tekėjo 
normalia sena vaga. 

— O gal aš sumokėjau tas skolas be reikalo. - Ir tyliai pridūrė 
sau pačiai: - Jie apšvarino mane iki paskutinio siūlo, atėmė viską. 

Karmen įspėjo ją dėl to, bet ji nėmaž neklausė. 

— Tas mano sąžiningumas buvo visai ne vietoj, Karmen buvo 
teisi. Jiems tai, ką sumokėjau, tik lašas jūroje, ir dar mažiau, o 
man, 0 man... Pamaniau, kad po to jie man suteiks bent penkias- 
dešimties frankų paskolą. 

Staiga, matydama, kad nė vienas jai neatsako, pravirko. 

— Aš sumokėjau jiems viską, viską. Jūs teisūs, aš kvailė, aš - 
sena idiotė. 

— Kokia dabar prasmė kalbėti apie tai, - pasakė Siuzana, - rei- 
kėjo pagalvot anksčiau. 

— Aš vis dar abejojau, - verkšleno motina, - bet dabar jau esu 
tikra, aš - sena idiotė. Juk Žozefo tokie iškiurę dantys... 

Žozefas pravėrė burną antrą kartą: 

— Dėl mano dantų tu nesijaudink. Miegok. 

Ir ji užsnūdo vėl. 

Kai nubudo, buvo, ko gero, antra valanda nakties. Išsitraukė iš 
po saves antklodę, užsiklojo. Jai buvo šalta. Jie važiavo miško ke- 
liu. „B.12“ lėkė visu greičiu, kokį tik buvo galima išspausti. Matyt, 
jie buvo jau netoli Kamo. Motina vėl puolė verkšlenti: 

— Apskritai, jeigu jūs taip jau norite, galime viską parduoti ir 
išvažiuot iš čia. 

— Parduoti ką? - klaustelėjo Žozefas. - Miegok, visa tai niekai. 

Nepaleisdamas vairo, ėmė kniaustis kišenėse, surado, ko ieš- 
kojęs, paėmė ir viena ranka padavė motinai, kita tebevairuoda- 
mas. Mašinos žibintų šviesoje tas daiktas iš pradžių atrodė kaž- 
koks neaiškus, mažas, blizgantis, paskui ji staiga suprato. Tai buvo 
tas deimantas. 

— Še, - tarė Žozefas, - pasiimk. 


Motina suriko iš siaubo. 

— Tas pats! Rupūžė! 

Visiškai sutriuškinta žvelgė į deimantą, nedrįsdama jo paimti. 

— Gal galėtum paaiškinti, - neutraliu tonu paklausė Siuzana. 

Žozefo ranka su deimantu vis dar tvyrojo ore, jis laukė, kada 
motina jį paims. Laukė kantriai. Tai buvo tas pats deimantas, tik 
jis nebuvo suvyniotas į šilkinį popierių. 

— Man jį grąžino, - galiausiai ištarė Žozefas nuvargusiu bal- 
su, — nupirko, o paskui grąžino. Nesistenk suprasti. 

Motina tiestelėjo ranką, paėmė deimantą ir įsidėjo jį į ranki- 
nę. Paskui vėl ėmė patyliukais verkti. 

— Ko tu žliumbi? — paklausė Siuzana. 

— Viskas vėl prasidės iš naujo, reikės vėl viską pradėt iš naujo. 

— Nesiskųsk, - sudraudė ją Siuzana. 

— Aš nesiskundžiu, tik nebeturiu jėgų pradėt vėl viską iš naujo. 

Kapralą motina nusisamdė vos tik atvykusi į lygumą. Jis jai 
tarnavo jau šešerius metus. Niekas nežinojo, kiek metų tam se- 
nam malajiečiui, nežinojo to ir jis pats. Manė, kad tarp keturias- 
dešimties ir penkiasdešimties, pasakyti tiksliau negalėjo, nes visą 
gyvenimą ieškojo darbo, ir tas ieškojimas taip paglemžė visą jo 
dėmesį, kad jis pamiršo skaičiuoti bėgančius metus. Žinojo tik 
viena - kad į lygumą atvyko prieš penkiolika metų tiesti kelio ir iš 
jos niekad nebeišvažiavo. 

Tai buvo aukštas vyras labai laibomis kojomis su didžiulėmis, 
nuo stovėjimo ryžių laukų dumble išplatėjusiomis pėdomis, to- 
kiomis, kad atrodė — netrukus galės eiti vandens paviršiumi, tik 


kapralui, deja, ne tai buvo galvoj. Kai vieną rytą jis išdygo priešais 
motiną ir paprašė dubenėlio ryžių, už kurį pasisiūlė kiaurą dieną 
tampyti medžių kamienus iš miško iki bungalo, jo skurdas buvo 
beribis ir neišbrendamas. Nuo tada, kai kelias buvo jau nutiestas, 
iki pat to ryto kapralas su Žmona ir marčia šniukštinėdavo po ly- 
gumą, kniausdavosi po lūšnų poliais, kaimų sąvartynuose ieško- 
dami ką suvalgyti. Ilgus metus jie miegodavo po Bantė, kaimelio 
prie motinos koncesijos, trobelių poliais. Kai buvo dar jaunesnė, 
kapralo žmona už kelis su ar truputį džiovintos žuvies užsiėmė 
prostitucija visoje lygumoje, ir kapralui tai visiškai neatrodė ne- 
derama. Per tuos penkiolika metų, kai maklinėjo po lygumą, 
nederama jam atrodė labai nedaug kas. Išskyrus tik baisiai ilgai 
trunkantį ir žvėrišką alkį. 

Svarbiausias jo gyvenimo darbas buvo tas kelias. Jis atvyko 
čionai jo tiesti. Jam buvo pasakyta: „Tu kurčias, tau pats tas va- 
žiuoti tiesti Ramo kelio.“ Buvo nusamdytas nuo pat pirmųjų die- 
nų. Darė viską: rovė kelmus, pylė gruntą, grindė kelią skalda ir 
plūkė ją rankiniu būdu. Tai būtų darbas kaip ir visi kiti darbai, jei 
darbininkai aštuoniasdešimčia procentų nebūtų katorgininkai, 
prižiūrimi vietinių kolonijos katorgų policininkų. Tie katorginin- 
kai, tie didieji nusikaltėliai, „atrasti“ baltaodžių kaip grybai miške, 
buvo nuteisti iki gyvos galvos. Dirbo šešiolika valandų per dieną, 
tankiai susigrūdę, prirakinti vieni prie kitų grandinėmis po ketu- 
ris. Kiekvieną eilę prižiūrėjo uniformuoti policininkai, vadinamieji 
vietiniai policininkai, kuriuos skirdavo baltaodžiai. Be katorginin- 
kų, buvo ir samdomų darbininkų, tokių kaip kapralas. Iš pradžių 
dar jausdavai skirtumą tarp katorgininkų ir samdomų darbininkų, 
tačiau galiausiai jis visiškai išnyko, išskyrus tai, kad katorgininkų 
negalima atleisti, o samdomus darbininkus —- galima. Be to, ka- 
torgininkai buvo maitinami, o samdomi darbininkai — ne. Ir ga- 

liausiai katorgininkai turėjo tą privalumą, kad neturėjo žmonų, O 
samdomus darbininkus visada lydėjo žmonos, kurios įsikurdavo 
drauge laikinose stovyklose už statybviečių ir būdavo amžinai 
nėščios ir amžinai alkanos. Policininkai noriai samdė darbininkus 
iš pašalės, kad turėtų po ranka moterų net tuomet, kai šie ištisus 
mėnesius dirbdavo miške, už daugelio kilometrų nuo pirmųjų kai- 
melių. Beje, moterys, lygiai kaip vyrai ir vaikai, gana sparčiu ritmu 
vis mirdavo nuo drugio, tad policininkai (kuriems buvo dalijamas 
chininas — kad jų autoritetas tolydžio augtų ir žadintų vaizduo- 
te) gana dažnai galėdavo jas keisti. Vos tik samdomo darbininko 
žmona numirdavo, jis iškart būdavo atleidžiamas. 

Taigi kapralas, nors ir gerokai kurčias, išsilaikė tame darbe 
daugiausia dėl savo žmonos. Ir dar dėl to, kad nuo pirmųjų par- 
sisamdymo dienų gudriai sumetė, jog jam naudinga kuo labiau 
supanašėti su katorgininkais, ir darė viską, ką galėjo, kad polici- 
ninkai užmirštų, jog jis - samdomas darbininkas. Po kelių mėnesių 
policininkai taip prie jo priprato, kad išsiblaškę prirakino prie kitų 
katorgininkų, pliekė jį lygiai taip kaip katorgininkus, tad atleisti 
jį buvo taip pat neįmanoma kaip ir tikrą katorgininką. Tuo tarpu 
kapralo žmona, kaip ir visos samdomų darbininkų žmonos, gimdė 
be paliovos, ir visada tai būdavo vien policininkų kūriniai, nes še- 
šiolikos valandų skaldos plūkimas rankiniu būdu plieskiant saulei 
atimdavo iš samdomų darbininkų, kaip ir iš katorgininkų, bet kokį 
geismą, net patį natūraliausią. Tik vienas iš žmonos vaikų atlaikė 
badą bei drugį ir liko gyvas, mergaitė, kurią kapralas priėmė į savo 
šeimą. Kiek kartų per šešerius metus jo žmona gimdė vidury miš- 
ko griaudžiant plūktuvams ir pokšint kirviams, staugiant policinin- 
kams ir pliaukšint jų botagams? Ji jau pati gerai nebežinojo. Žinojo 
tik, kad visąlaik buvo pastojusi nuo policininkų ir kad kapralas gau- 
davo keltis naktį kasti kapelių jos mirusiems vaikams. 


Kapralas sakė, kad muštas buvo tiek, kiek tik žmogus gali iš- 
tverti nenumiręs, bet, mušamas ar ne, kol tiesė kelią, valgė jis 
kasdien. Kai kelias buvo jau nutiestas, viskas pasikeitė. Jis išmė- 
gino visokiausius amatus: rinko pipirus, Ramo uoste iškraudavo 
laivus, kirto mišką, tiesė kelią ir pan. Ilgiausiai jam sekdavos išbūti 
darbuose, kurie šiaip jau buvo skirti vaikams, ir vis dėl to kurtu- 
mo. Jis ganė buivolus, o daugiausia stovėdavo ryžių laukuose kaip 
baidyklė varnoms gąsdinti, kai ryžiai jau subręsdavo ir ateidavo 
metas nuimt jų derlių. Įsibrides į vandenį, plikas iki juosmens, 
įkritusiu pilvu, saulei negailestingai plieskiant, jis metų metus 
stovėdavo, spoksodamas į apgailėtiną savo atvaizdą, atsispindin- 
tį blausiame ryžių laukų vandenyje tarp pasėlių, ir kentė begali- 
nį alkį. To begalinio skurdo metus ištvėrė tik vienas seniausių jo 
troškimų — tapti autobuso, kursuojančio iš Ramo į Kamą, kont- 
rolieriumi. Bet, kad ir kaip jis prašėsi vairuotojų, taip ir nebuvo 
nusamdytas dėl kurtumo, su ta tarnyba niekaip nesuderinamo. 
Nebuvo ne tik nusamdytas, bent bandomajam laikotarpiui, bet 
niekada nebuvo ir įlipęs į kurį nors iš tų autobusų, nors jie, beje, 
kursavo iš dalies jo dėka. Jis tiek ir težinojo, kad jie kursuoja, ir 
patylom stebėdavo juos pravažiuojančius, svyruojančius į šonus, 
signalizuojančius ir bildančius. Kai motina nusamdė jį, Žozefas, 
išsiruošęs ilgesnėn kelionėn, pasiimdavo jį drauge į „B.12“, kad 
rūpintųsi vandens lygiu prakiurusiame radiatoriuje. Pririšdavo 
prie bamperio, įbrukdavo į ranką laistytuvą, ir kapralas tapdavo 
laimingiausiu žmogum lygumoje, tokiu laimingu, kokiu net ne- 
tikėjo galėsiąs pasijusti. Jis niekad nežinojo, ar bus paimtas į tas 
keliones, ar nebus, viskas priklausė tik nuo geros Žozefo valios, 
tačiau netrukus jis ėmė kreipti į save Žozefo dėmesį: pamatęs, 
kad Žozefas išvaro automobilį iš po bungalo, nudumdavo pačiup- 
ti laistytuvo, įsitaisydavo ant priekinio automobilio bamperio, 

su trūkstamu žibintu, ir prisirišdavo virve, kurią pritvirtindavo 
prie kapoto rankenėlės. Automobiliui lekiant šešiasdešimties 
kilometrų per valandą greičiu, kapralas, vis dar pakerėtas, mirk- 
sėdamas spoksodavo į kelią, kuriam nutiesti paaukojo šešerius 
savo gyvenimo metus. 


Kapralo žmona ir duktė šiaip jau lukštendavo ryžius, gamin- 
davo valgį, gaudydavo žuvis, rūpinosi paukštynu. Kapralas padėjo 
motinai visame kame, kad ir ką ji darytų. Be to, kad užsodindavo 
penkis hektarus viršuje ir nurinkdavo nuo jų derlių, noriai vykdy- 
davo visas motinos užgaidas: išgrįsdavo skalda takelius, sodinda- 
vo, persodindavo, genėdavo, išraudavo ir vėl pasodindavo viską, 
ko tik ji norėdavo. O naktimis, kai rašydavo į kadastrą ar į banką, 
ar tvarkydavo sąskaitas, motina reikalaudavo, kad jis būtų šalia, 
sėdėtų priešais prie valgomojo stalo ir padėtų jai savo visada pri- 
tariamu tylėjimu. Ne kartą, suerzinta jo kurtumo, ji norėjo atleisti 
jį, bet taip niekad to ir nepadarė. Sakydavo, kad dėl jo kojų: ji ne- 
galėdavo į jas žiūrėti ir kartu nedrįsdavo dėl jų atleisti jo. Kapralas 
išties buvo tiek talžytas, kad jo kojų oda buvo mėlyna ir plonytė 
kaip muslinas. Ir dėl tų kojų, kad ir ką jis būtų padaręs, kad ir kurto 
vis labiau sulig kiekvienais metais, ji laikė jį savo namuose. 

Kapralas buvo vienintelis ištikimas motinai likęs tarnas. Grį- 
žusi iš miesto, ji pareiškė, kad mokėti jam atlyginimo nebegalės, 
bet maitins ir toliau. Jis nusprendė pasilikti, ir jo uolumas dėl to 
nė kiek nesumažėjo. Suvokė, kad motina skursta, nors jos ir jo 
skurdas skyrėsi kaip dangus ir žemė. Vis dėlto motinos namuose 
valgoma buvo kasdien, o ir miegama buvo po stogu. Jis žinojo 
motinos ir jos koncesijos istoriją. Dažnai, kai kaupdavo banan- 
medžius, motina jam rėkte ją išrėkdavo. Bet, nepaisant jos pa- 
stangų padėti jam surasti ryšį tarp jo paties, vargšo kapralo, da- 


lios ir Ramo kadastro įsigalėjimo lygumoje, jai taip ir nepavyko jo 
išgydyti nuo negebėjimo suprasti: jis sakėsi skurstąs dėl to, kad 
yra kurčias ir kurčnebylio sūnus, ir nepykstąs ant nieko, išskyrus 
Kamo pareigūnus, ir tai tik dėl to, kad jie nuskriaudė motiną. 

Jiems pargrįžus iš: miesto, kapralui nebeliko kas veikti. Ji ap- 
leido bananmedžius ir nieko nebesodino. Didžiąją dienos dalį 
miegodavo. Visi jie labai aptingo ir miegodavo iki vidurdienio. 
Kapralas kantriai laukdavo, kada jie atsikels, kad galėtų atnešti 
ryžių su žuvimi. Žozefas beveik nebemedžiojo. Kartais, būdavo, 
pašauna kokį miško pakrašty pasiklydusį ibj tiesiai iš verandos. 
Tada kapralas vėl užsidegdavo viltim ir bėgdavo jo parnešti. Bet 
naktimis Žozefas nebemedžiojo, ir kapralas, nežinojęs, kad mo- 
ters laukimas gali atimti norą medžioti, tikriausiai svarstė, kokia 
liga jį apsėdo. Tačiau kadangi už likusius pinigus motina nupirko 
jam naują arklį, kartais po pietų Žozefas vėl išvažiuodavo gabenti 
prekių. Darė tai, kad galėtų nusipirkti amerikietiškų cigarečių, pa- 
čių brangiausių, „555“. Likusį laiką sukdavo pono Žo padovanotą 
patefoną. Jo nuomonė dėl angliškų plokštelių pasikeitė ir, be „Ra- 
monos“, mėgo tik jas. Ilgai miegodavo arba gulėdamas ant lovos 
traukdavo cigaretę po cigaretės. Laukė tos moters. 

Naktimis kapralas atgaudavo viltį. Motina išties senu papra- 
timu kasnakt tvarkė sąskaitas ir kūrė planus. Prieš prašydama 
neterminuotos koncesijos, norėjo išsiaiškinti, ar, vėl įkeitus vir- 
šutines žemes, jai užteks pinigų naujoms užtvaroms, šįkart „ma- 
žoms“, kurias ji pamėgins statyti pati viena. Kapralas būdraudavo 
drauge su ja. Kitaip tariant, ji balsu skaičiuodavo, o kapralas prita- 
riamai linkčiodavo galvą; „nors jis manes ir klauso, esu tikra, kad 
nieko negirdi, bet dabartinėje mano padėtyje vis tiek gerai, kad jį 
turiu.“ Kaip tik per tas naktis ji ir parašė savo paskutinį laišką ka- 
dastrui. Tai buvo visiškai beprasmiška, sakėsi, bet ji vis tiek norėjo 

padaryti tai paskutinį kartą. „Kai juos iškoneveikiu, man pasidaro 
ramiau.“ Ir pirmą kartą išlaikė duotą žodį: tai buvo paskutinis laiš- 
kas Kamo pareigūnams. O nauja buvo tai, kad, išsiuntusi laišką, 
nusprendė persodinti daigus tik į viršutinius penkis hektarus. Iki 
to laiško, nepaisydama kasmetinių nesėkmių, ji visad apsodinda- 
vo labiausiai nuo jūros nutolusią koncesijos dalį, eksperimento 
dėlei, kaip sakydavo. Net pastaruosius dvejus metus, sugriuvus 
užtvaroms, ji ir toliau juos ten sodindavo. Ir nors tai buvo visiškai 
beprasmiška, ji atkakliai sodindavo, o šįmet liovėsi tai dariusi. Tai 
iš tikrųjų bergždžia, nusprendė. Beje, ji visiškai nebeturėjo pinigų. 

Taigi grįžę iš miesto, visi jie įgijo truputį sveiko proto, nuspren- 
dė blaiviai žiūrėti į savo padėtį ir nebepuoselėti kvailų vilčių. Vie- 
nintelė mažylytė su koncesija susijusi motinos viltis turėjo išsipil- 
dyti labai greitai. Ji tikėjosi gauti kokį nors atsakymą iš kadastro 
pareigūnų, o jeigu ne, pati nuvykti į Kamą ir juos iškoneveikti pas- 
kutinį kartą. 

— Jei ten nuvyksiu, - aiškino, - žinosiu, ką jiems pasakyti, esu 
tikra, kad sugebėsiu įtikinti dėl tų penkių hektarų. 

Daugiau jiems neberašė, tačiau išsiuntusi paskutinį laišką, 
kiekvieną naktį gromuliavo argumentus ir motyvus, kurie turė- 
tų pateisinti jos prašymą, jei kartais jai pavyktų nusigaut į Kamą. 
Vienu metu miglotai tikėjosi, kad Žozefas atiduos jai pinigus, gau- 
tus už transporto paslaugas. Kartą paprašė jų. Tačiau Žozefas at- 
sisakė atiduoti, pareiškęs: jei negalės nusipirkti „555“, išvažiuos 
daug.anksčiau. Motina nusileido. Bet nejučia pradėjo šnairuot į 
pono Žo patefoną. 

— Kam mums reikia dviejų patefonų? Ar galim sau tai leisti, kai 
mūsų tokia padėtis? 

Bet nei Siuzana, nei Žozefas nepasisiūlė jį parduoti. Siuzanai, 
beje, tai nebūtų pavykę. 


Tik Žozefui. Ir buvo neaišku, ar motina tvirtino norinti parduoti 
patefoną tik tam, kad paskutinį kartą pademonstruotų savo galią 
Žozefui ir jį įsiutintų, ar iš tikrųjų norėjo nuvažiuot už tuos pinigus 
į Kamą ir ten savaitę neatstot nuo kadastro pareigūnų. Pamažėle ji 
pradėjo kalbėti apie patefoną taip, tarsi visi jau būtų sutikę jo atsi- 
sakyti ir vienintelis dar neaiškus dalykas būtų, kada jie šitai padarys. 

— Mes niekad apie tai nepagalvojome, - aiškino motina, - bet 
mes juk turime du patefonus, o Žozefas neturi net vienos pado- 
rios sandalų poros. 

Ir po trijų dienų ji jau planavo ateitį skaičiuodama pinigus, 
kuriuos gaus pardavusi patefoną, kaip anksčiau skaičiuodavo pi- 
nigus, gautus užstačius tuos penkis hektarus, pardavus pono Žo 
žiedą, jau nekalbant apie ilgai įsivaizduotą užtvarų atneštą pelną. 

— Mūsų padėtis tokia, kad ir vienas patefonas jau daug, o du 
patefonai - niekas ir nepatikėtų, jei pasakytum... Keisčiausia, kad 
mes niekada apie tai nepagalvojome... 

Beje, netrukus ji jau nebuvo tokia tikra dėl to, ką darys su pini- 
gais, gautais pardavus patefoną. Iš pradžių sakė pasinaudosianti 
jais nuvažiuot į Kamą ir „išgiežti jiems viską, kas jai susikaupė“. 
Bet netrukus to atsisakė. Ji įtikinėjo, kad patefonas toks gražus, 
jog pats vienas kainuoja tiek, kiek „B.12“ ar bent jau pusė bun- 
galo stogo, arba dviejų savaičių viešnagė „Centro viešbutyje“. 
Viešnagė, kurios metu - bet nutylėjo apie tai - jai gal pavyktų 
parduoti pono Žo žiedą antrą kartą. 

Žozefo visiškai nejaudino patefono likimas, kaip ir niekas kita, 
kas buvo susiję su gyvenimu čionai. Jis nebuvo nei už, nei prieš jo 
pardavimą. Ir vis dėlto vieną gražią dieną, gal dėl to, kad nuolatos 
girdėjo motiną apie tai kalbant, o veikiau dėl to, kad užsinuobo- 
džiavo, nusprendė nuvažiuot į Ramą jį parduoti. Per pietus, prieš 
keldamasis nuo stalo, jis pareiškė: 

— Važiuoju atsikratyt patefono. 

Motina nieko jam neatsakė, bet žvelgė į jį pakraupusiu žvilgs- 
niu. Jei jis sutinka parduoti patefoną, vadinas, gali be jo apsieiti, 
vadinas, garantuotai nusprendė iš čia išvykti. Vadinas, žino, kada 
išvažiuos, jis tai žinojo jau tada, kai sugrįžo į „Centro viešbutį“. 

Žozefas paėmė patefoną, įsidėjo į krepšį, krepšį įsimetė į ma- 
šiną ir nurūko Ramo kryptim, nė žodžiu nepaaiškinęs, kaip ketina 
parduoti jį. Nustėres kapralas buvo vienintelis žmogus, nulydėjes 
žvilgsniu tą keistą instrumentą, kurio net menkiausio garso nė 
karto neišgirdo. 

Štai šitaip patefonas paliko bungalą, nepalydėtas nė vienu ap- 
gailestavimo žodžiu. Vakare Žozefas pargrįžo su tuščiu krepšiu ir, 
sėsdamas prie stalo, padavė motinai banknotą. 

— Štai, paimk, aš pardaviau jj tam nevidonui tėtušiui Bartui, jis 
kainuoja mažiausiai dvigubai, bet kitaip pasielgti negalėjau. 

Motina paėmė banknotą, nutapeno padėti jį į savo kambarį 
ir sugrįžo į valgomąjį. Paskui patiekė į stalą vakariene, ir viskas 
vyko kaip paprastai, išskyrus tik, kad ji prie maisto neprisilietė. 
Vaikams pavalgius pareiškė: 

— Aš nevažiuosiu į Kamą pas tuos kadastro šunis, tai bus lygiai 
taip pat kaip ir su bankais, verčiau tuos pinigus pasilaikysiu. 

— Taip bus geriausia, - švelniai jai pritarė Žozefas. 

Motina labai stengėsi kalbėti ramiai. Jos kaktą išpylė prakaitas: 

— Važiuoti į Kamą būtų visiškai beprasmiška, — pakartojo, — 
verčiau pasilaikysiu juos sau. 

Ir staiga pravirko. 

— Sau, nors vieną kartą sau. 

Žozefas atsistojo priešais motiną. 

— Po galais, tu ir vėl pradedi. - Jo balsas buvo žemas, švelnus, 
tarytum jis kalbėtų pats sau. Tarytum tvirtas įsitikinimas, kad 


išvažiuos, kad bus laimingas, turėjo žiaurią paslėptą išvirkščią 
puse, kurios jos nežinojo. O gal ir jo reikėjo pasigailėti. Motiną, 
regis, nustebino toks švelnus Žozefo tonas. Staiga nurimusi ste- 
beilijo į jį, stovintį priešais, įdėmiai į ją žvelgiantį. 

— Kodėl tu pardavei patefoną, Žozefai? - paklausė ji. 

— Kad mums nebeliktų ko parduoti. Kad būtume tikri, jog par- 
duoti nebėra ko. Jeigu galėčiau padegti bungalą, po velnių, su 
kokiu džiaugsmu tai padaryčiau! 

— Juk dar yra „B.12“, - patikslino Siuzana. 

— O kas gi tą „B.12“ vairuos? - paklausė motina. 

Žozefas nieko neatsakė. 

— Ir dar yra tas deimantas, kurį galima parduoti, - šiurkščiai 
įsiterpė Siuzana, — nors mes ir nekalbame apie jį, tai nereiškia, 
kad jo negalima parduoti. 

Tai buvo pirmas kartas, kai grįžę iš miesto, jie prakalbo apie 
deimantą. Motina liovėsi verkusi ir išsitraukė jį iš korsažo. Jiems 
grįžus ji nešiojosi jį ant kaklo, užvertą ant virvelės drauge su po- 
dėlio raktu. 

— Nežinau, kodėl aš jį nešiojuosi, —- prabilo ji veidmainiškai, — 
juk jis šitiek kainuoja! 

— Gal galėčiau pasiteirauti, kodėl tu nešioji žiedą ant kak- 
Io? - paklausė Žozefas. - Ar negalėtum užsimauti jo ant piršto, 
kaip visi? 

— Tada aš visą laiką jį matysiu, o man matyti jį bjauru, - paaiš- 
kino motina. 

— Neteisybė, - paprieštaravo Siuzana. 

Tupėdamas valgomojo kampe kapralas pirmą kartą išvydo 
deimantą. Ir nieko nesupratęs plačiai nusižiovavo. Nenutuokė, 
kad drauge su tuo deimantu jis buvo vienintelis jų turtas. 

— Aš nuėjau į kiną, - pasakojo Žozefas Siuzanai. - Pasakiau 
sau, kad einu į kiną susirasti moters. Karmen jau lindo man per 
gerkle, kai su ja suguldavau, ypač tą paskutinį kartą, man atrody- 
davo, kad guliu su seserim. Kinas jau kuris laikas domina mane 
mažiau. Pastebėjau iškart, kai atvažiavome. Kai jau atsidurdavau 
kino salėje, viskas būdavo gerai, bet nueiti į ten turėdavau prisi- 
versti, eidavau jau nebe taip, kaip anksčiau. Atrodė, kad visada 
turiu geriau ką veikti. Atrodė, kad kine tik gaištu laiką, kurio gaišti 
jau nevalia. Bet nežinojau, kas tas kitas dalykas, kurį turėčiau nu- 
veikti, užuot nuėjęs į kiną, tad viskas galiausiai ir baigdavosi tuo, 
kad eidavau į kiną. Apie tai irgi nepamiršk jai pasakyti, kad kiną 


aš Mėgau vis mažiau. Ir galimas daiktas —- galiausiai ir ją pačią 
būčiau pradėjęs mažiau mylėti. Sėdėdamas kino salėje, visada, 
iki paskutinės minutės, iki pat filmo pradžios vildavausi, kad su- 
prasiu, ką turiu daryti, užuot čia sėdėjęs. Bet taip niekas ir nešau- 
davo į galvą. O kai šviesos užgesdavo, ekranas nušvisdavo ir visi 
nuščiūdavo, pasijusdavau kaip kitados, nieko jau nebelaukdavau 
ir viskas būdavo taip, kaip reikia. Pasakoju tau visa tai, kad prisi- 
mintum mane ir tai, ką tau sakiau, kai būsiu jau išvažiavęs. Net 
jeigu ji numirs. Aš jau nebegaliu kitaip. 

Apsirikau. Sutikau ją kine. Ji atėjo pavėlavusi, kai šviesos buvo 
jau užgesusios. Norėčiau nieko nepamiršti ir viską tau papasako- 
ti, bet nežinau, ar man pavyks. Aš ne iškart ją įžiūrėjau. „Na štai, 
prie manęs sėdi moteris.“ Tik tiek ir pasakiau sau, kaip visada. Ji 
buvo ne viena. Su ja buvo dar vyras. Ji sėdėjo jam iš dešinės, o aš 
sėdėjau jai iš kairės. Man iš kairės nebuvo nieko, sėdėjau pasku- 
tiniame tos eilės krėsle. Dabar jau nebeprisimenu, bet man atro- 
do, kad per kino kroniką ir filmo pradžioje, gal kokį pusvalandį, 
buvau pamiršęs apie ją. Buvau pamiršęs, kad greta manes sėdi 
moteris. Labai gerai prisimenu to filmo pradžią ir beveik nepri- 
simenu antros jo pusės. Kai sakau, kad buvau ją pamiršęs, tai ne 
visai tiesa. Kine aš niekad nepamiršdavau, kad greta manes sėdi 
moteris. Veikiau turėjau pasakyti, kad ji netrukdė man žiūrėti fil- 
mo. Kiek laiko tai truko nuo filmo pradžios? Jau sakiau tau - gal 
kokį pusvalandį. Kadangi nežinojau, kas manes laukia, nekreipiau 
dėmesio į smulkmenas, dabar gailiuosi, nes nuo to laiko, kai su- 
grįžom į šitą jovalą, visą laiką stengiuosi jas prisiminti. Bet bergž- 
džiai, man nepavyksta. 

Štai kaip visa tai prasidėjo. Staiga išgirdau garsų tolygų kvė- 
pavimą, visai šalia. Pasilenkiau, pasisukau ton pusėn, iš kur jis 
sklido. Tai buvo vyras, kuris su ja atėjo. Jis miegojo, atmetes 

galvą ant kėdės atkaltės, burna buvo praverta. Miegojo kaip išse- 
kes žmogus. Ji pamatė, kad žiūriu, ir pasisuko į mane šypsodama- 
si. Mačiau jos šypseną, apšviestą ekrano šviesos. „Taip būna visa- 
da“, - pasakė ji man beveik balsu, pakankamai garsiai, kad tipas 
atsibustų. Bet tipas neatsibudo. Aš paklausiau: „Visada taip?“ Ji 
man atsakė: „Visada.“ Kai ji šypsojosi, man pasirodė, kad ji graži, 
bet ypač nuostabus buvo jos balsas. Vos tik išgirdus jos „visada“, 
man kilo noras su ja permiegoti. Ji ištarė tą žodį taip, kaip niekad 
nebuvau girdėjęs jį tariant, tarsi nesupratau, ką tasai žodis reiš- 
kia, kol išgirdau jį tariant ją. Tarsi ji būtų man pasakiusi: „Aš lau- 
kiau jūsų visada“, būtent tai, tikrai tai. Mudu abu toliau žiūrėjom 
filmą. Aš pirmas vėl ją užkalbinau: „Kodėl?“ - paklausiau. „O! Tik- 
riausiai jam neįdomu.“ Nebežinojau, ką jai dar pasakyti. Valandė- 
lę taip stengiausi ką nors sumesti, kad filmo visiškai nebesekiau. 
Galiausiai man nusibodo kankintis ir paklausiau to, ką iš tikrųjų 
norėjau sužinoti: „Kas jis?“ Tada ji nuoširdžiai nusijuokė, pasisuko 
į mane visa, aš pamačiau jos lūpas, dantis ir tariau sau: kai ji išeis 
iš kino teatro su tuo tipu, aš seksiu jiems iš paskos. Ji pamąstė. 
Gal nebuvo tikra, kad reikia atsakyti į mano klausimą, bet galiau- 
siai pasakė: „Jis - mano vyras.“ Aš neištvėriau: „Po perkūnais, 
jis — jūsų vyras?“ Man tai atrodė šlykštu: jos vyras — ir miega šalia 
jos kine. Net motina, jau sena ir patyrusi tiek negandų, neužmie- 
ga kine. Užuot atsakiusi, ji išsitraukė iš rankinės pakelį cigarečių. 
Tai buvo „555“. Pasiūlė man vieną ir paprašė ugnies. Iš karto 
sumojau, kad ugnies paprašė norėdama įžiūrėti mane degtuko 
liepsnos šviesoje. Ir jai iš karto kilo noras permiegoti su manimi. 
Dar jos gerai neįžiūrėjęs, vos ji paprašė ugnies, atspėjau, kad ji 
gerokai už mane vyresnė, moteris, kuriai visai ne gėda norėti per- 
miegoti su vyru. Staiga ji ėmė kalbėti tyliai, kad nepažadintų vyro. 
„Gal turite ugnies?“, nors pradžioje ir nesivaržė jį išbudint. |žie- 


biau degtuką, pridegiau jai cigaretę. Tada ir pamačiau jos rankas, 
pirštus — jie buvo ilgi ir žvilgantys - ir raudonai lakuotus nagus. 
Pamačiau ir akis: užuot prisidegdama žvelgusi į cigaretę, ji žvelgė 
į mane. Jos lūpos buvo tokios pat ryškiai raudonos kaip ir nagai. 
Buvau pritrenktas matydamas juos taip arti vienus kitų. Sakytum, 
lūpos ir nagai buvo gyva žaizda ir aš mačiau jos kraują, truputėlį 
jos kūno iš vidaus. Tada užsiplieskiau noru su ja pasidulkint ir pa- 
sakiau sau, kad seksiu „B.12“ jiems iš paskos, kai jie išeis iš kino 
teatro, išsiaiškinsiu, kur jie gyvena, ir tykosiu jos, lauksiu visą man 
likusį mieste laiką. Degtuko liepsnos apšviestos, jos akys švytėjo, 
ir visą laiką, kol degė cigaretę, ji nė kiek nesivaržydama mane 
nužiūrinėjo. „Jūs jaunas.“ Pasakiau jai, kad man dvidešimt metų. 
Mudu pradėjom tyliai šnekučiuotis. Ji paklausė, kokia mano pro- 
fesija. Aš jai paaiškinau, kad mes gyvenam Rame, iki kaklo panirę 
į mėšlą dėl koncesijos, kuri mums buvo įbrukta. Jos vyras važiuo- 
davo į Ramą pamedžioti, bet ji - ne, ji apie Ramą nieko nežinojo. 
Kolonijoje ji dar neseniai, tik dveji metai. Uždėjau ranką ant jos 
rankos, padėtos ant kėdės atkaltės. Ji nesipriešino. Jos vyras čia 
dažnai lankydavosi, pabūdavo ilgiau, o ji pas jį atvyko tik prieš 
dvejus metus. Žodžiu, pirmiausia uždėjau ranką ant jos rankos. 
Prieš čia atvykdama dvejus metus ji išgyveno anglų kolonijoje, 
nebeprisimenu kurioje. Paskui pradėjau glostyti jos ranką: delnas 
buvo šiltas, išorė — vėsi. Ji baisiai nuobodžiaujanti šitoje kolonijo- 
je. Kodėl? Nes neranda bendros kalbos su vietiniais. Prisiminiau 
Kamo kadastro pareigūnus ir pasakiau jai, kad visi kolonistai — 
mėšlas. Ji pritariamai šyptelėjo. Aš jau visai nebemačiau, kas de- 
das ekrane, visas susitelkiau į tą jos plaštaką: ji jau pradėjo degti 
mano delne. Ir vis dėlto prisimenu, kaip kažkoks vyras pargriuvo 
tiesiai į širdį nušautas kito vyro, kuris kėsinosi tai padaryti nuo 
pat filmo pradžios. Man netgi pasirodė, kad aš atpažinau tuos 

vyrus, sakytum, kažkada labai seniai buvau su jais pažįstamas. 
Niekada nebuvau laikęs tokios rankos savojoje. Ji buvo laiba —- 
riešą galėjau apimti dviem pirštais - ir tokia lanksti, tokia lanksti, 
kaip žuvies pelekas. Ekrane moteris pravirko dėl to nušauto vyro. 
Atsigulė ant jo raudodama. Mudu nebegalėjome kalbėtis. Ne- 
beturėjome jėgų. Aš atsargiai suspaudžiau jos delną savajame. 
Tas delnas buvo toks švelnus, išpuoselėtas, kad net norėjosi jį su- 
maitot. Matyt, suspaudžiau per skaudžiai. Kai spaudžiau stipriai, 
ji truputėlį priešinosi. Prie jos sėdintis tipas vis dar miegojo. Kai 
moteris ėmė raudoti prie nušautojo, ji pašnibždėjo man: „Filmas 
tuoj baigsis.“ —- „Tai ką daryti?“ - „Jūs laisvas šįvakar?“ Kurgi ne! Ji 
pasakė, kad aš turiu ja pasikliauti ir kad man reikia tik sekti pas- 
kui juos. Nesuprantu, kodėl subliūškau tą akimirką. Išsigandau 
netrukus užsidegsiančios šviesos, kad ją netrukus pamatysiu, po 
to, kai glosčiau patamsyje jos ranką. „Metas sprukti“, - tariau 
sau. Tu negali įsivaizduoti, kaip mane surietė baimė. Tai buvo 
būtent šviesos baimė, sakytum, jai užsidegus, mudu liausimės 
egzistavę ar viskas taps nebeįmanoma. Regis, aš net paleidau jos 
ranką, neabejoju tuo, nes tada ji suėmė manąją: padėjau ją ant 
ranktūrio, ir ji uždėjo savąją ant manosios. Suėmė ją, pamėgino 
sugniaužti, bet, aišku, jai tai nepavyko. Tai buvo tarsi gniaužtai, 
pabėgti jau nebegalėjau. Tariau sau, kad ji, matyt, įpratusi šitaip 
kabinti vyrus kine ir kad turiu ja pasikliauti. Galiausiai šviesa įsi- 
žiebė. Ji atitraukė ranką. Aš nedrįsau pažvelgt į ją iš karto. Bet 
ji išdrįso, pažvelgė, o aš sėdėjau akis nudelbęs ir nesipriešinau. 
Kai mudu atsistojom, jos vyras nubudo. Jis buvo truputį už ją 
vyresnis, elegantiškas, aukštas, žaliūkas. Man pasirodė gana gra- 
žus. Toks abejingas ir puikiai nusiteikęs, nesivaržė nė trupučio 
dėl to, kad pramiegojo visą filmą. Žinai, jis vienas tų, kuriuos 
mes matom keliu pralekiant didžiausiu greičiu, jie atvažiuoja 


prabangiausiomis mašinomis, užsisako sargybos bokštelį, jame 
pratūno visą naktį, tiek, kiek reikia nudėti tigrui, atsiveža tris- 
dešimt varovų, užsisakytų pas tėtušį Bartą telefonu iš brangaus 
viešbučio mieste. Jis kaip tik toks, tariau sau. „Pjerai, - kreipėsi į 
jį ta moteris, - šitas jaunuolis - medžiotojas iš Ramo. Ar esi bu- 
vęs Rame?“ Jis pagalvojo: „Regis, lankiausi prieš dvejus metus.“ 
Pasijutau saugus. „Pjerai, galėtume praleisti vakarą drauge su 
juo?“ - „Žinoma.“ Regis, jie dar kažką pasakė vienas kitam, bet 
kadangi kalbėjosi atsukę nugarą, aš negirdėjau ką. Be to, klau- 
sytis neturėjau noro. Mes neskubėdami išėjom iš salės paskui 
minią. Ėjau jai įkandin. Ji laikėsi labai tiesiai, buvo tvirtai sudėta, 
plono liemens. Plaukai trumpi, keistai nukirpti, o spalva - nieko 
ypatinga. 

Sustojome prie stulbinamo automobilio, aštuonių cilindrų 
atviro „Delage“. Vyriškis pasisuko į mane: „Važiuosit su mumis?“ 
Pasakiau, kad turiu savo mašiną ir važiuosiu jiems iš paskos. Jis 
buvo veikiau malonus. Rodės, jam buvo savaime suprantama, 
kad aš čia. O ji tuomet man rodė tiek dėmesio, kiek rodoma se- 
nam pažįstamam. „Kur jūsų automobilis? - paklausė. — Galėtu- 
mėt jį čia palikti, visi važiuotume mūsiškiu.“ Aš sutikau. Tik pasa- 
kiau, kad nuvarysiu jį prie Teatro aikštės, nes statyti automobilius 
priešais kino teatrus pasibaigus seansui draudžiama. „B.12“ sto- 
vėjo už kelių metrų nuo jų „Delage“. Kai jis pamatė, kad einu prie 
„B.12“, nusekė man iš paskos: „O Viešpatie, šita?“ Prisipažino 
atkreipes į ją dėmesį dar prieš kino seansą, kad niekada nebu- 
vo matęs nieko panašaus. Ji priėjo prie mūsų neskubėdama. „Ta 
gelda daug matė“, - tarė vyriškis. Abudu spitrijo į ją, jis rimtai, ji - 
svajingai. Jie iš tiesų galėjo šaipytis į valias, nes greta jų „Delage“ 
ji atrodė kaip sena konservų skardinė. Tačiau jie nesišaipė. Man 
net atrodo, kad, pamatęs tą geldą, vyras tapo dar malonesnis. 

Pastačiau ją Teatro aikštėje, pasivijau juos, ir mes visi kartu nuva- 
žiavome jų „Delage“. 

Ir čia prasideda nepaprasčiausia mano gyvenimo naktis. 

Aš atsisėdau priekyje, ji irgi panoro įsisprausti tarp mudvie- 
jų. Nuo tada, kai tas vyras atsirado šalia, nebežinojau nei kur 
važiuojame, nei kaip viskas baigsis su ja. Bet sėdėjau prie jos, 
automobilis skriete skriejo, vyras pašėlusiai gerai vairavo. Atsi- 
duodu likimo valiai, tariau sau. Vilkėjau šortais ir marškinėliais 
trumpomis rankovėmis, avėjau teniso bateliais, - jie buvo labai 
padoriai apsirengę, - bet jie, regis, to nepastebėjo, tai aš ir ne- 
kompleksavau. Jie jau matė „B.12“, to pakako, kad suprastų ir 
visa kita, tarkim, kad neturiu eilutės. Tokie kaip jie privalo su- 
prasti tokius dalykus. 

Vos tik mes išvažiavom už miesto, pradėjau geisti jos. Vyras, 
rodės, skubėjo atvažiuot į vietą, aš vis dar nežinojau kur. Vairavo 
jau greičiau. Nekreipė jokio dėmesio į mus. Pajutau, kaip jos kū- 
nas, susilietęs su manuoju, įsitempė. Ji išskėtė rankas, viena per 
pečius apkabino jį, kita - mane. Vėjas priplakė suknelę jai prie 
kūno, aš įžvelgiau jos krūtų formą taip pat puikiai, kaip būčiau jas 
regėjęs, jei ji būtų nuoga. Ji iš tikrųjų buvo tvirtai sudėta. Jos krū- 
tys buvo gražios, didelės, nenudribusios. Kiek vėliau, kai miesto 
žiburiai liko užpakaly, ji suėmė man petį, smarkiai spūstelėjo. Ir 
man atrodė, kad aš tai padarysiu tuojau pat, užgriūsiu ją čia pat. 
Važiavom labai greitai, pūtė stiprus vėjas, viskas atrodė paprasta, 
truputį kaip kine. Ji iš visų jėgų ranka sulaikė mano ranką ir tik 
kai įsitikino, kad aš nepadarysiu to, ją atitraukė. Ir elgėsi taip visą 
vakarą. 

Sustojome prie pačio pirmo baro. „Išlenksim po burnelę“, — 
pareiškė vyras. Įėjome į nediduką barą sodo gale. Sausakimšas. 
Maniau, kad ten vakarieniausim. Buvo jau dešimt valandų. „Tris 


viskio“, — užsakė vyras. Vos priglaudė prie stiklo lūpas ir pamažėle 
įsitraukė į gėrimą, mumis domėjosi kaskart mažiau. Tik pamatęs 
jį geriant ėmiau viską suprasti. Kol mudu gėrėm savo viskį, jis už- 
sisakė sau dar du. Išgėrė vieną paskui kitą nesustodamas. Mes 
dar nespėjome išgerti savo pirmojo. Atrodė kaip ištroškes, kaip 
tris dienas negėręs. Ji matė, kad apstulbau, ir man nusišypsojo. 
O paskui pašnibždėjo: „Nekreipkit dėmesio, tai teikia jam didžiulį 
malonumą.“ Tipas buvo simpatiškas, jis netgi nesivargino kalbėti, 
viskas jam buvo nė motais: ji, aš, viskas; gėrė su stulbinamu pa- 
sitenkinimu. Visi aplink spoksojo, kaip jis geria, negalėjo atplėšti 
akių. Į ją irgi žiūrėjo. Ji buvo labai graži. Vėjo sutaršytais plaukais. 
Labai šviesių akių, gal pilkų arba mėlynų, nebežinau. Atrodė lyg 
apakusi, veikiau atrodė, kad tos akys nematė viso to, kas buvo 
matoma kitiems, o tik dalį dalykų. Kai žvelgė ne į mane, rodės, 
nematė nieko. O kai matydavo mane, veidas nušvisdavo vienu 
matu, paskui vokai truputį nusileisdavo, tarsi akims to būtų jau 
per daug. Kai eidama iš baro metė žvilgsnį į mane, aš supratau, 
kad šiąnakt su ja miegosiu, nesvarbu, kas nutiktų, kad ji to nori 
taip pat, kaip tasai vyras - išgerti. 

Vėl sėdom į automobilį. Visi tylėjome, tik ji jam kartais tars- 
teldavo: „Atsargiai, sankryža“, arba jis burbteldavo sau po nosi- 
mi, nes eismas buvo per daug tirštas. Jau pravažiavome nemažą 
miesto dalį, o jis vis dar burbėjo, lyg būtų privalėjes važiuoti tuo 
keliu, nors paskui supratau, kad galėjo pasirinkti ir kitą kelią. Atva- 
žiavom į kitą barą, prie uosto. Vyras išlenkė dar du stiklus viskio, 
o Mudu šįkart po vieną. Bet man vis tiek tai buvo jau trečias sti- 
klas, ir aš apsinešiau. Ji, regis, irgi. Gėrė su malonumu. Pagalvo- 
jau: ji turi taip šlaistytis po barus su juo kiekvieną vakarą, kartais 
nutvėrus kokį tipą, ir drauge gerti. Kai ėjome iš baro, ji man pa- 
sakė labai tyliai: „Mums reikia liautis. Tik jam nereikia trukdyti.“ 

Matyt, jai vis labiau norėjosi sugulti su manim. Kol vyras sunkiai 
ropštės į automobilį, ji prie manęs pasilenkė, pabučiavo į lūpas. 
Maniau, tuoj blokšiu jį šalin, sėsiu prie vairo ir dingsiu su ja iš čia. 
Panorau sugulti tuoj pat. Regis, ji vėl nuspėjo mano mintis, nes 
stumtelėjo prie automobilio durelių. 

Vėl leidomės į kelią. Vyras jau buvo nusitašęs visiškai ir, regis, 
ėmė tai suvokti. Vairavo kiek lėčiau, atsitiesė prie vairo, kad ge- 
riau matytų, ir nebesirėmė į kėdės atlošą. Dar kartą pervažiavom 
miestą. Norėjau jo paklausti, kodėl jis šmaižo po jį be perstojo, 
bet, regis, jis ir pats to nežinojo. Gal norėjo pailginti atstumą. O 
gal kitų kelių nežinojo, gal jam kolonijoje buvo žinomi tik mies- 
to centras ir jį supantys barai. Pamažėle mane tai ėmė erzinti, 
juolab dabar jis vairavo tikrai labai lėtai. Be to, naudojosi mumis 
kaip jam patinka, neklausdamas, ar mes to norime, užsakinėjo 
mums viskius su soda tik todėl, kad jų norėjo pats. Sustojome 
jau trečiame bare. Šj kartą jis užsakė tris „Martelio“, vėl nepa- 
klausęs, ar mes jo norim. Tada aš pasakiau: „Man jau gana, galite 
šlerpti savo Martelį'.“ Kilo noras jam užvažiuoti. Jau valanda pra- 
ėjo, kai mes palikome „Edeną“, o galo visam tam dar nesimatė. 
„Atsiprašau, privalėjau paklausti jūsų, ko pageidaujate.“ Paėmė 
mano „Martelį“ ir išmaukė. Tada pridūriau: „Nesuprantu, kodėl 
negalite išgerti viso šito vienam bare.“ Jis atsakė: „Jūs dar tik vai- 
kas ir nieko nesuprantate.“ Tai buvo paskutinis jo pasakytas pras- 
mingas sakinys. Po manojo jis išgėrė dar du „Martelius“. Paskui 
jo nugara sulinko, jis pamažu susmuko. Sėdėjo ant aukštos kėdės 
ir laukė. Atrodė visiškai laimingas. Pasiūliau žmonai palikt jį čia ir 
važiuot su manimi. Ji atsakė negalinti to padaryti, nes nepakan- 
kamai gerai pažįstanti to baro šeimininkus ir nesanti tikra, kad 
jie parveš jį namo rytoj ryte. Aš spyriausi. Ji nesutiko. Nors vis 
labiau norėjo pergulėti su manim. Dabar tai buvo taip akivaizdu, 


tarytum užrašyta jai ant veido. Priėjo prie jo, švelniai papurtė ir 
priminė, kad jie dar nevakarieniavo, nors jau beveik vienuolika. 
Jis išsitraukė iš kišenės banknotą, padėjo jį ant baro, atsistojo, 
nelaukdamas grąžos, ir mes išėjome. 

Išjudėjo iš vietos labai labai lėtai. Ji aiškino jam, kur važiuoti, 
kur pasukti, kurį kelią pasirinkti. Važiavome tarsi per kokį sirupą. 
Kol ji jam aiškino, kur važiuoti, pakėliau jos suknelę ir pamažu 
pradėjau glostinėti visą kūną. Ji nesipriešino. Vyras nieko nema- 
tė. Jis vairavo. Rupūs miltai, aš glostinėju ją jo panosėje, o jis 
nieko nemato. Net jeigu būtų matęs, manau, nebūčiau liovęsis 
jos glostinėti, jei būtų taręs nors vieną žodį, būčiau išsviedęs jį 
iš mašinos. Atvažiavome į tokį naktinį barą, savotišką bungalą 
ant aukštų polių, kur žmonės šoko ir vakarieniavo. Vienoje pusė- 
je buvo šokių aikštelė. Kitoje —- kabinos vakarieniaujantiems. Jis 
pastatė „Delage“ po bungalu, mes užkopėme laiptais. Ji prilaikė 
jį ir padėjo jam lipt aukštyn. Jis buvo girtas kaip pėdas. Apšvies- 
ta ji atrodė labai išvargusi, išsekusi. Bet aš žinojau kodėl: nes ji 
labai norėjo sugulti su manim ir dėl tų mano glostinėjimų maši- 
noje. Kai tik aš pamačiau, kad žmonės keistai žvilgčioja į mus ir 
tarsi šaiposi iš jo, man dingo noras jį išgrūsti. Stojau už jį prieš 
visus, išskyrus ją. O sykiu visa tai man jau gerai įgriso. Ji buvo 
jam tokia švelni, o jis buvo toks lėtas, nuo tada, kai išėjome iš 
trečio baro, prabėgo jau trys ketvirčiai valandos. Ir visą tą laiką 
aš ją glostinėjau. Be galo, be krašto. Ji pasirinko į šokių aikštelę 
išeinančią kabiną, priešingoje nuo jėjimo pusėje. Vyras susmuko 
ant kėdės, jam baisiai palengvėjo, kad nereikia vairuoti, nieko 
daryti, net eiti. Akimirką svarsčiau, ką čia veikiu su tais žmonė- 
mis, tačiau palikti jos nebegalėjau. Ir vis dėlto ji mane erzino, 
nes buvo jam tokia švelni, tokia kantri, o jis toks lėtas, toks lė- 
tas. Mudu artėjome vienas prie kito lyg įklimpę į sirupą, iš ku- 

rio niekaip negalėjom išsigauti. Jau ištisas dvi valandas, išėjus iš 
„Edeno“, aš jos ieškojau kažkokiam tunelyje, kurio gale ji stovi, 
kviečia mane akimis, krūtimis ir lūpomis, o aš jos niekaip nega- 
liu pasiekti. Užgrojo „Ramoną“. Ir man staiga užėjo noras judėti, 
šokti. Manau, jeigu aikštelėje visai nebūtų buvę šokėjų, pats vie- 
nas būčiau pradėjęs suktis „Ramonos“ ritmu. Iki to maniau, kad 
nemoku šokti, staiga tapau šokėju. Tąsyk man gal būtų pavykę 
sušokti net ant ištemptos virvės. Turėjau arba pradėti šokti, arba 
išgurinti tą tipą. Žinai, „Ramona“ kartais skamba gražiau negu 
atrodo. Aš atsistojau. Pakviečiau šokti pirmą arčiausiai pasitai- 
kiusią. Nedidukę, gan dailią. Šokdamas taip geidžiau anos kitos, 
kad netgi nejutau laikąs glėby tą mažąją. Šokau pats vienas, ran- 
komis apglėbęs lengvutę kaip plunksna moterį. Kai grįžau į kabi- 
ną, supratau, kad esu visiškai nusitašes. Ji įdėmiai žvelgė į mane 
plačiai atvertomis blizgančiomis akimis. Vėliau pasakė man: „Kai 
pamačiau tave šokant su kita, pašaukiau, bet tu neišgirdai.“ Su- 
pratau, kad ji jaučiasi nekaip, gal netgi nelaiminga, bet nežinojau 
kodėl. Pamaniau: gal dėl jo, gal, kol šokau, jis jai pasakė ką nors, 
gal priekaištavo. Ant stalo stovėjo patiekti trys kiaušiniai su ma- 
jonezu. Vyras pasmeigė vieną, visą, šakute, susikišo į burną, ėmė 
kramtyti. Trynys tekėjo vagelėmis jam iš burnos iki pat smak- 
ro, bet jis to nejautė. Pasmeigiau šakute savo kiaušinį, visą, taip 
pat kaip jis, ir susikimšau į burną. Ji nusikvatojo. Vyras irgi ėmė 
kvatoti, kiek dar gebėjo, ir atrodė, kad mes pažįstam vienas kitą 
nuo amžių amžių. Vyras išvebleno kiaušinio pilna burna: „Man 
tas vyrukas patinka.“ Ir užsakė šampano. Kol šokau su mažyle, ji, 
regis, kažką nusprendė. Supratau ką, kai atnešė šampaną, iš to, 
kaip ji pylė jį savo vyrui. Pripylė jo taurę sklidinai ir, neišleisdama 
iš rankos butelio, palaukė, kol jis išgers. Jis išmaukė vienu mau- 
ku. Tada ji įsipylė sau, įpylė man, o jam įpylė antrą kartą. Neiš- 


leisdama iš rankos butelio, palaukė, kada vyras ištuštins antrą 
taurę, ir vėl pripylė, bet tik jo taure. Taip keturis kartus iš eilės. 
Žiūrėjau į ją nustėręs. Supratau, kad artinasi akimirka, kai mudu 
galiausiai būsime kartu. 

Mums patiekė tris keptas plekšnes su citrinos griežinėliais 
ant viršaus. Matyt, tai buvo visa mūsų vakarienė, įskaitant tuos 
kiaušinius su majonezu. Buvo jau vidurnaktis. Salės buvo tokios 
sausakimšos, kad tiekė tik gėrimus. Vyras suvalgė puse plekšnės 
ir užmigo. Aš išgėriau šampaną ir paprašiau jo dar. Suvalgiau savo 
plekšnę, paskui jos, kurią ji man atidavė. Dar niekad nebuvau 
toks alkanas, ištroškęs ir geidžiantis moters. 

Staiga jos akys išsiplėtė, o rankos ėmė vos vos virpėti. Ji at- 
sistojo, persilenkė per stalą, ant kurio gulėjo jos vyro galva, ir 
mudu pasibučiavom. Kai atsilošė, jos lūpos buvo išbalusios, o aš 
burnoje pajutau migdolų skonį - jos lūpdažio. Ji vis dar virpėjo. 
Jos vyras vis dar miegojo. 

Mudu pasilenkėm, aš suėmiau jos lūpas. „Į mus žiūri“, - pasa- 
kė ji. Man buvo nusičiurkšt. 

Jos vyras nubudo. Galima buvo tai nuspėti: jis kriuksėjo ir vi- 
sas purtėsi. Kol pakėlė galvą, mes spėjome atšlyti viens nuo kito. 
„Ką mes čia veikiame?“ Ji atsakė labai švelniai: „Nurimk, Pjerai, 
tu visad jaudinies.“ Jis išgėrė ir vėl užmigo. Mudu persilenkėme 
per stalą, pasibučiavome virš jo didžiulės galvos užsimerke. Ki- 
taip tariant, kol jis miegojo, mes negalėjome atplėšti vienas nuo 
kito lūpų. Lietėmės tik jomis. Ji nesiliovė virpėjusi. Virpėjo net jos 
lūpos liesdamosi su manosiomis, o jis vis nubusdavo: „Kad bent 
būtų ko išgerti.“ Kalbėjo labai lėtai, tokiu mediniu balsu. O ji vis 
pylė jam šampaną. Jis iš tikrųjų buvo girtas kaip pėdas, ir kai mie- 
gojo, atrodė, kad jam atlėgdavo didžiulis skausmas, užmigdavęs 
drauge su juo ir vėlei prasidėdavęs, vos tik jis atsimerkdavo. Kažin 

ar jis bent nujautė, ką mes darome? Manau, kad ne, manau, la- 
biausiai nepakeliama jam buvo ištverti nubudimą, sunkiausia vėl 
išvysti šviesas, išgirst orkestrą, matyti šokančius aikštelėje žmo- 
nes. Jis atsilošdavo, atsimerkdavo dešimčiai sekundžių, kažką 
negarsiai aprėkdavo ir vėl nunarindavo galvą ant stalo. „Pjerai, 
tau juk čia gera. Tai ko dar nori? Miegok ir dėl nieko nesirūpink.“ 
Tada jis, rodos, nusišypsojo: „Tikrai taip, Lina, tu gerutė.“ Ji buvo 
vardu Lina, aš sužinojau tai iš jo. Ji kalbėjo su juo nepaprastai 
švelniai. Dabar, kai jau pažįstu ją, manau, ne vien tik tam, kad 
mudu galėtume ramiai bučiuotis, o ir todėl, kad jautė jam di- 
džiulį prielankumą ir gal net vis dar truputį jį mylėjo. Kiekvieną- 
syk, kai tik jis išsibudindavo, ji įpildavo jam į taure šampano. Ir jis 
beregint jį išplempdavo. Šampanas susigerdavo į jį kaip į smėlį. 
Jis ne gėrė, o pylė jį sau į kūną. Ir vėl sugriūdavo. Ji pasilenkdavo, 
ir mudu vėl bučiuodavomės. Ji jau nebevirpėjo. Sutaršytais plau- 
kais, išbalusiomis lūpomis, dabar ji buvo graži tik man vienam, 
nuliežusiam jos lūpų dažą, sutaršiusiam jos plaukus. Ji buvo per- 
tekusi milžiniškos laimės ir nežinojo, ką su ja daryti, todėl atrodė 
iššaukiamai. Vyras vėl ėmė kriuksėti. Mudu vienas nuo kito at- 
siskyrėme. Vyras atsilošė: „Norėčiau viskio.“ Ji jam atsakė, pri- 
simenu tai puikiai: „Pjerai, tu visada prašai to, kas neįmanoma. 
Aš nežinau, kur padavėjas. Turėsiu eiti jo ieškoti.“ Vyras atsakė: 
„Nesivargink, Lina, aš pašlemėkas.“ Žmonės į mus žiūrėjo. Ma- 
nau, kad niekas nesijuokė. Sėdėjusieji prie gretimo stalelio, tarp 
kurių buvo mano šokdinta mažylė, liovėsi tarpusavy kalbėję ir 
tik žiūrėjo į mus. 

Vyras panoro nusišlapinti. Sunkiai atsistojo. Ji paėmė jį už žas- 
to ir pervedė per visą salę. Eidamas jis visą laiką rėkavo: „Koks 

jovalas!“ - taip garsiai, kad perrėkdavo net orkestrą. Ji kažką sakė 


jam į ausį. Tikriausiai tildė. Kol jų nebuvo, išgėriau kelias šampa- 


no taures, gal keturias, nebežinau. Labai ištroškau ją bučiuoda- 
mas. Aš taip geidžiau jos, kad degte degiau. 

Ir va tada, palikęs vienas, tariau sau, kad manyje kažin kas kei- 
čiasi negrįžtamai. Žiūrėjau į rankas ir neatpažinau jų: man išaugo 
jau kitos rankos, kiti delnai, ne tie, kurie buvo lig tol. Aš iš tikrųjų 
nebeatpažinau saves. Man pasirodė, kad per vieną naktį įgijau 
proto, kad supratau galiausiai krūvą svarbių dalykų, kuriuos ste- 
bėdavau anksčiau, bet iš tikrųjų nesuprasdavau. Žinoma, niekad 
nebuvau pažįstamas su tokiais žmonėmis kaip jie, tokiais kaip ji ir 
jis. Bet svarbu buvo ne tik jie. Puikiai žinojau, kad tokie laisvi, to- 
kie laisvės persmelkti jie buvo todėl, kad turėjo daug pinigų. Ne, 
man tai atsitiko ne dėl jų. Manau, pirmiausia tai nutiko todėl, kad 
geidžiau moters taip, kaip niekada dar nebuvau geides, ir dar to- 
dėl, kad buvau prisilupęs iki žemės graibymo. Juk tikriausiai tą su- 
pratimą turėjau ir anksčiau. Ir būtent geismo ir alkoholio mišinys 
iškėlė jį paviršiun. Geismas sunaikino visus mano jausmus, net 
jausmą motinai, ir supratau, kad bijot to geismo nebeverta, nes 
jis buvo nustelbes manyje viską. Bet aš jo bijojau. O alkoholis aiš- 
kiai atskleidė ką kita: aš - žiaurus žmogus. Aš jau seniai rengiausi 
tapti žiauriu žmogum, žmogum, kuris atėjus laikui paliks motiną 
ir išvyks mokytis gyventi toli nuo jos, kokiame nors mieste. Tik 
iki tol aš gėdijausi to, o dabar suprantu, kad tas žiaurus žmogus 
buvo teisus. Prisimenu, kaip pagalvojau, kad išvažiavęs paliksiu 
ją Kamo pareigūnams. Ir pradėjau galvoti apie juos. Tariau sau, 
kad vieną gražią dieną turėsiu su jais susipažinti iš labai arti. Kad 
vieną dieną man nebepakaks žinoti apie jų niekšybes lygumoje, 
kad gausiu įsismelkt į jų suregztas machinacijas ir tas niekšybes 
išsiaiškint, nebekentėdamas nuo jų, kad teks išsaugot visą savo 
pyktį, norint sėkmingai juos išnaikint. Tada vėl pagalvojau, kad 
teks sugrįžt į lygumą... Pamenu, garsiai nusikeikiau, kad būčiau 

tikras, jog čia aš išties, ir pasakiau sau — su lyguma viskas baigta. 
Pagalvojau apie tave, apie ją ir pasakiau sau, kad viskas baigta ir 
su tavim, ir su ja. Jau niekada nesugebėsiu vėl tapt vaiku net jeigu 
ji numirs, tariau sau: aš išvažiuosiu net jeigu ji numirs. 

Jiedu sugrįžo. Ji laikė jį už žasto, o jis, išsekes nuo pastangų 
pereiti per salę, svirduliavo. Jeigu kas būtų pamėgines jį pajuokti 
ar pasakyti ką nors prieš jį, būčiau suskaldęs tam snukį. Jaučiausi 
daug artimesnis jam, kuris buvo toks laisvas būdamas toks girtas, 
nei visiems tiems, kurie tūnojo ten ir buvo blaivūs. Visi atrodė 
laimingi, išskyrus jį. O ji, nugirdžiusi jį, kad mes galėtume ramiai 
bučiuotis, taip švelniai ir supratingai jį prilaikė, tarsi jis būtų tų 
kitų, kurie sėdėjo blaivūs, auka. Grįžusi ji iškart pamatė, kad bu- 
telis jau tuščias, atsistojo, nuėjo paprašyti padavėjo, kad atneštų 
kitą. Padavėjas užtruko. Ji vėl ėmė virpėti. Bijojo, kad vyras išsipa- 
girios. Aš nuėjau ieškoti padavėjo. Kojos man linko. Atnešiau bu- 
telį „Moėt“. Dabar jaučiau, kad ta akimirka artėja. Ji dar triskart 
pripylė jo šampano taurę. Jis vis užmigdavo, o ji pažadindavo, 
kad jis vėl išgertų. Akimirka artėjo sparčiai. Išgėręs jis vėl nuvirto 
ant stalo. „Nešam kudašių“, - pasakiau. „Jeigu jis nenubus per 
dešimt minučių, išeisim“, — atsakė ji. Tada sakiau jai: „Jei jis nu- 
bus, išspirsiu jį lauk.“ Bet nubusti jam buvo jau nebeįmanoma. 
Manau, jei būtų nubudes, tikrai būčiau išspyręs jį, nes mes jau 
buvome priėje ribą ir niekuo nebegalėjom jam padėti, nei jam, 
nei kam kitam, tik sau patiems. Kai buvo tikra, kad jis nebenubus, 
suėmė įį už pečių ir taip patraukė, kad išsitiestų ant minkštasuo- 
lio. Paskui atsegė švarką, ištraukė piniginę. Tada atsistojo, pakvie- 
tė padavėją. Tas nepriėjo. Vėl gavau eiti jo ieškoti. „Palikit jį, tegu 
pamiega, - pasakė padavėjui, - o kai nubus, iškvieskit jam taksi. 
Vairuotojui paduosit šitą adresą.“ Padavė pinigus ir vizitinę kor- 
tele. Padavėjas pinigų atsisakė, paaiškinęs, kad reikia atsiklaus- 


ti metrdotelio, jis nežinąs, ar galima jį čia palikti ant suolo visą 
naktį, kai tiek klientų laukia laisvo stalelio. Mes nieko negalėjom 
padaryti, juk negalėjai priversti padavėjo sutikti su mūsų prašy- 
mu. Teko palaukti, kol jis pakvies metrdotelį. „Restoranas pilnut 
pilnutėlis, mes negalime laikyti stalelio jam vienam“, - paaiškino 
metrdotelis. Man pasirodė, kad ji tuoj pravirks. O aš jaučiau, kad 
tuoj užsmaugsiu tą metrdotelį, tarsi jaučiau jo kaklą tarp savo 
pirštų. Ji ištraukė pluoštą banknotų iš vyro piniginės: „Moku už 
visą stalelį visai nakčiai.“ Įbruko keletą banknotų į metrdotelio 
ranką. Jis nesipriešino. Ji paskutinį kartą pažvelgė į savo vyrą, ir 
mudu nusileidome žemyn. Kai tiktai atsidūrėme automobilyje, 
po bungalu, nuverčiau ją ant užpakalinės sėdynės ir išdulkinau. 
Mums virš galvų vis dar grojo orkestras ir buvo girdėti šokėjus 
trepsint kojomis. Paskui sėdau prie „Delage“ vairo, ir nuvažiavo- 
me į jos nurodytą viešbutį. Neišėjome iš jo visą savaitę. 

Vieną vakarą ji paprašė, kad papasakočiau jai savo gyvenimą 
ir kodėl mes išvažiavome iš lygumos. Papasakojau apie deimantą. 
Ji liepė man atvežti jį tuoj pat, pasakė, kad perka jį. Kai grįžau jūsų 
pasiimti į „Centro viešbutį“, radau jį savo kišenėje. 


Artėjo diena, kai Žozefas turėjo išvykti. Kartais motina vidury 
nakties ateidavo pas Siuzaną ir kalbėdavo su ja apie tai. Galiau- 
siai, gerai pagalvojusi, net svarstė, ar tai nebus vis dėlto išeitis. 

— Nematau, kaip galėčiau jam sukliudyti, —- aiškino motina. - 
Manau, kad neturiu tam teisės, nes nežinau, ką kita galėčiau jam 
pasiūlyti. 

Ta tema ji kalbėdavo tik naktimis ir tik su Siuzana. Valandų 
valandas praleidusi viena su kapralu prie sąskaitų, galiausiai ryž- 
davosi pakalbėt apie Žozefą. Dieną ji dar, matyt, puoselėdavo šio- 
kias tokias iliuzijas, bet vidury nakties protas jai nuskaidrėdavo ir 
ji galėdavo kalbėti apie tai ramiai. 

— Jis pyksta ant manes ir yra, matyt, teisus. Vienintelis geras 
dalykas, kurį galiu jums padaryti - tai numirti. Kadastras jūsų pa- 
sigailės. Suteiks jums nuolatine koncesiją tiems penkiems hekta- 
rams. Galėsit juos parduoti ir išvykti. 

— Kur išvykti? — paklausė Siuzana. 

— Į miestą. Žozefas susiras darbą. Tu, kol susirasi už ko ištekėti, 
pabūsi pas Karmen. 

Siuzana nieko neatsakydavo. Vos spėjusi ištarti kiekvieną kar- 
tą tuos pačius žodžius, motina išeidavo. Siuzaną iš tikrųjų mažai 
domino tai, ką ji sakydavo. Dar niekada motina neatrodė jai tokia 
sena ir tokia beprotė. Mintys apie neišvengiamą Žozefo išvyki- 
mą, nerimas ir graužatis įstumdavo ją į neįdomią praeitį. Svar- 
bu buvo tik Žozefas. Ir tai, kas jam nutiko. Kai jis grįžo į lygumą, 
Siuzana beveik nesiskyrė su juo. Kai jis važiuodavo į Ramą savo 
gelda, dažniausiai pasiimdavo drauge ir ją. Bet papasakojęs savo 
istoriją, kitaip tariant, po pirmųjų dienų sugrįžus, kalbėdavo su ja 
labai mažai. Kad ir kaip tai buvo mažai, vis tiek su ja Žozefas kal- 
bėjo daugiau negu su motina, į kurią kreiptis akivaizdžiai nebe- 
drįso. Tai, ką jis pasakydavo, atsakymo nereikalavo. Kalbėjo vien 
todėl, kad negalėjo atsispirti norui kalbėti apie tą moterį. Beveik 
visuomet kalbėdavo tik apie ją. Jis niekada nemanęs, kad gali- 
ma būti tokiam laimingam su moterimi. Sakė, kad visos, kurias 
jis pažinojo prieš tai, išvis buvo niekas. Kad esąs tikras, jog galėtų 
nesikelti iš lovos su ja daug dienų. Kad tris paras jiedu mylėjosi 
beveik nevalgę, viską pamiršę. Vis dėlto motiną jis prisimindavo. 
Todėl ir grįžo į „Centro viešbutį“, o ne todėl, kad pritrūko pinigų. 
Kartą, kai važiavo į Ramą, Žozefas prisipažino Siuzanai, kad toji 
moteris atvažiuos jo pasiimti. Jis tik paprašęs ją palaukti kokias 
dvi savaites. Nebūtų galėjes pasakyt kodėl: „Gal kilo noras pasi- 
dairyti paskutinį kartą po tą jovalą, kad nebeliktų abejonių.“ Da- 

bar ji atvažiuosianti netrukus. Ir jis galvojęs apie tai, kas nutiks 
jodviem, jam išvažiavus iš tos lygumos, daug apie tai galvojęs. 
Nematė motinai jokios ateities be tos koncesijos. Tai buvo jos 
nepataisoma yda. „Neabejoju, kad ji kasnakt vėl pradeda statyti 
užtvaras nuo Ramiojo vandenyno. Kartais jos šimto metrų aukš- 
čio, kartais dviejų, nelygu jos savijauta. Bet nesvarbu, dideles ar 
mažas, ji stato jas kiekvieną naktį. Negali išsiskirti su tuo per daug 
gražiu sumanymu.“ Jis negalėsiąs jųdviejų užmiršti niekada, sakė. 
Niekada negalėsiąs užmiršti motinos, veikiau to, ką ji iškentė. 

— Tai būtų taip, lyg aš užmirščiau, kas esu, tai neįmanoma. 

Jis nemanąs, kad ji trauks dar labai ilgai, bet, priešingai nei 
anksčiau, manąs, kad tai nėra labai svarbu. Kai žmogus taip nori 
numirti, nereikia jam trukdyti. Kol žinos, kad motina gyva, jis ne- 
gebės nuveikti nieko gero, imtis nieko rimto. Kiekvienąsyk, mylė- 
damasis su ta moterim, galvodavo ir apie motiną, prisiminė, kad ji 
nesimylėjo nuo tada, kai mirė jų tėvas, nes manė, it kokia kvaiša, 
kad neturi tam teisės, nesimylėjo tam, kad vieną gražią dieną ga- 
lėtų mylėtis jie. Jis jai papasakojo, kad dvejus metus motina buvo 
įsimylėjusi vieną „Edeno“ tarnautoją, pati jam tai pasakiusi, tačiau 
nesugulė su juo nė karto, ir tik dėl jų. Jis jai papasakojo ir apie 
„Edeną“. Koks siaubas buvo tie dešimt metų, kai motina ten skam- 
bindavo pianinu. Jis geriau už Siuzaną prisiminė tuos laikus, nes 
buvo vyresnis. O ir pati motina jam pasakojo apie jį kelis kartus. 

Kai jai buvo pasiūlyta taperės vieta „Edene“, jai teko staigiai 
vėl viską išmokti. Jau dešimt metų, nuo tada, kai baigė Aukštąją 
pedagogikos mokyklą, nebuvo prisilietusi prie klavišų. Ji pasako- 
jo jam: „Kartais aš apsiverkdavau matydama, kokios neslankios 
mano rankos prieš partitūrą, kartais kildavo noras rėkti, išeiti, 
užvožti dangtį.“ Bet pamažėle rankos atgavo formą. Juolab kad ji 
dažniausiai grojo vis tą patį kūrinį ir kad direktorius jai leisdavo 


paskambinti rytais. Ji nuolatos bijojo, kad bus atleista. Ir vaikus 
atsivesdavo drauge veikiau ne todėl, kad bijojo palikti juos vienus 
namie, o norėdama sugraudinti direkciją. Ateidavo truputį prieš 
seanso pradžią, patiesdavo ant dviejų krėslų antklodes abipus 
pianino ir paguldydavo ant jų vaikus. Žozefas puikiai tai prisimi- 
nė. Žinia pasklido greitai, ir kol žmonės gužėdavo į salę, žiūrovai 
prieidavo prie pianino duobės pažvelgti į du mingančius pianistės 
vaikus. Netrukus tai tapo savotiška atrakcija, kuri nepiktino direk- 
cijos. Motina jam sakydavo: „Žmonės ateidavo pažvelgt į jus, nes 
jūs buvote tokie gražūs. Kartais rasdavau padėtų šalia jūsų žaislų, 
saldainių.“ Ji šitaip manė ir dabar. Ji manė, kad žaislų jos vaikams 
dovanodavo todėl, kad jie buvo gražūs. Žozefas taip ir neišdrįso 
pasakyti jai tiesos. Jie užmigdavo vos tik šviesoms užgesus ir pra- 
sidėjus kino kronikai. Motina skambindavo dvi valandas. Jai nie- 
kaip nepavykdavo pamatyti filmo: pianinas buvo ne tik vienoje 
plokštumoje su ekranu, bet dar ir daug žemiau nei salė. 

Per dešimt metų motina nepamatė nė vieno filmo. Nors ga- 
liausiai jos pirštai taip įgudo, kad žiūrėti į klaviatūrą nebereikėjo. 
Tačiau žiūrėti filmo, kurio veiksmas vyko jai virš galvos, vis tiek 
negalėjo. „Kartais man atrodydavo, kad skambindama aš miegu. 
Kai pamėgindavau žiūrėti į ekraną, būdavo tikras siaubas, svaig- 
davo galva. Virš jos sukdavosi kažkokia juodai balta košė, ir mane 
pykindavo.“ Vieną, vieną vienintelį kartą ji taip užsigeidė pamaty- 
ti filmą, kad apsimetė serganti ir paslapčia atslinko į kiną. Tačiau 
išeinant vienas tarnautojas ją atpažino, ir ji jau niekada nedrįso 
to pakartoti. Išdrįso tai padaryti tik vieną kartą per dešimt metų. 
Dešimt metų norėjo nueiti į kiną, ir jai pavyko tai padaryti tik vie- 
ną kartą paslapčia. Dešimt metų tas noras negeso, o ji pati seno. 
Po dešimties metų buvo jau per vėlu, ji išvyko į lygumą. 

Žozefui ir Siuzanai prisiminti tai buvo taip nepakeliama, kad 

jiems, atrodė, būtų lengviau, jei motina numirtų. „Tu privalai prisi- 
minti visas tas istorijas, „Edeną“ ir visada elgtis priešingai nei ji.“ Ir 
vis dėlto Žozefas motiną mylėjo. Jam net atrodė, pats taip sakė, kad 
niekad nemylės jokios moters taip, kaip mylėjo ją. Kad jokia moteris 
jo neprivers pamiršti ją. „Bet gyventi su ja - ne, tai neįmanoma.“ 

Jam buvo gaila tik vieno: kad prieš išvykdamas jis negalės nu- 
dėti Kamo pareigūnų. Jis perskaitė jiems parašytą motinos laišką 
prieš atiduodamas autobuso vairuotojui, kad nuvežtų į miestą, 
kaip ji jo prašė, tačiau jį perskaites nusprendė neatiduoti, pasilik- 
ti sau. Nusprendė pasilikti jį sau visiems laikams. Skaitydamas įjį 
jautė tampąs toks, koks norėjo būti - gebantis nudėti tuos Kamo 
pareigūnus, jei tiktai jie pakliūtų jam po ranka. Toks jis norėjo 
likti visą gyvenimą, kad ir kas jam nutiktų, net jei taptų labai tur- 
tingas. Tas laiškas turės kur kas daugiau naudos likes pas jį nei 
perduotas pareigūnams. 

Taigi net jei Žozefo ketinimai ir suteiks motinai kančių, juose 
atsižvelgta į tai, ką motina iškentė. Jei jis ir buvo jai žiaurus, tai 
teisinosi tuo, kad tai būtina, kaip tai būtina elgiantis su Kamo pa- 
reigūnais. 

Siuzana suprato ne viską, ką Žozefas kalbėjo, bet klausėsi jo 
pamaldžiai, tarytum himno tiesai ir vyriškumui. O apmąstydama 
jo žodžius, su jauduliu suvokė, kad geba ir pati sutvarkyti savo gy- 
venimą taip, kaip patarė Žozefas. Ji suprato, kad tai, kuo Žozefas 
žavėjo ją, buvo ir jos savastis. 


Savaitę po to, kai pargrįžo iš miesto, Žozefas buvo pavarges 
ir liūdnas. Keldavosi tik pavalgyti. Beveik nesiprausdavo. Tačiau 
paskui vėl ėmė šaudyti nuo verandos ibius ir kruopščiai praustis 
kiekvieną dieną. Jo marškiniai visada buvo labai švarūs ir jis kas 
rytą skusdavosi. Taip motina suprato, kad artėja jo išvykimo die- 


na, - bet kas būtų tai nuspėjęs vos pažvelgęs į jį, - ir kad niekas, 
joks žmogus ir jokios aplinkybės nesukliudys jam išvykti. Jis buvo 
pasirengęs tam kiekvieną minutę. 

Apskritai jis išlaukė mėnesį. Motina dėl suprantamos priežas- 
ties negavo jokio atsakymo nei iš kadastro, nei iš banko. Bet jos 
tai visiškai nejaudino. Galiausiai ji net liovėsi žadinusi Siuzaną, 
kad pakalbėtų apie Žozefą. Ko gero, net norėjo, kad jis išvyktų 
kuo greičiau, jei tai buvo jau neišvengiama. O gal manė: kol jis 
bus čia, ji negalės pasiūlyti deimanto tėtušiui Bartui. Juk nuo 
tada, kai tėtušis Bartas nupirko patefoną, ji nesiliovė apie jį gal- 
vojusi. Ji dažnai apie jį kalbėdavo, tiesą sakant, tik apie jį ir te- 
kalbėjo, apie jo turtus, apie jo galimybes, apie tai, kur, juo dėta, 
investuotų pinigus, užuot prekiavusi perno ir panašiai. Gal ji vėlei 
sumanė pasirūpinti savo ateitimi? Tikriausiai net pati to nežinojo. 
Nežinojo ir ką darys su pinigais, jeigu jai pavyks parduoti deiman- 
tą tėtušiui Bartui, kai tik Žozefas išvažiuos. 


O vienas pastoviausių motinos ketinimų buvo perdengti kada 
nors šiaudinį bungalo stogą čerpėmis. Jai ne tik nepavyko to pa- 
daryti, kur tau, per šešerius metus jai nepavyko net pakeisti senų 
stogo šiaudų. Viena pastoviausių jos baimių buvo baimė, kad į 
tuos šiaudus, dar nesukaupus pinigų jiems pakeisti, įsimes kirmi- 
nai. O kelios dienos prieš Žozefui išvažiuojant jos baimės išsipildė 
ir supuvusiuose šiauduose užsiveisė marios kirminų. Jie ėmė pa- 
mažėle, reguliariai kristi nuo stogo. Jie nuolatos čežėjo po basomis 
kojomis, jų prikrisdavo į ąsočius, po baldais, į lėkštes, į plaukus. 

Bet nei Žozefas, nei Siuzana, nei pati motina nė karto apie 
juos neužsiminė. Dėl jų sunerimo tik kapralas. Jam būdavo sunku 
nieko neveikti, tad jis, nelaukdamas motinos nurodymų, kiaurą 
dieną šluodavo bungalo grindis. 

Prieš pat išvažiuodamas Žozefas davė Siuzanai paskaityti pas- 
kutinį motinos laišką Kamo pareigūnams. Jis norėjo, kad Siuza- 
na jį perskaitytų jam dar esant namuose. Vieną vakarą Siuzana 
ji perskaitė slapta nuo motinos. Tas laiškas tik patvirtino Žozefo 
žodžius. Štai ką motina parašė: 


„Pone kadastro pareigūne! 

Atleiskite, kad vėl kreipiuosi į jus. Žinau, kad mano laiškai 
jums nusibodo. Kaip nežinosiu? Jūsų atsakymo negaunu jau daug 
mėnesių. Beje, atkreipkit dėmesį, kad jau daugiau kaip mėnuo 
jums neberašau. Bet, žinoma, jūs to nepastebėjote. Kartais man 

net atrodo, kad jūs išvis neskaitote mano laiškų ir metat juos į 
krepšį net neatplėšęs. Aš taip tuo įtikėjau, kad, suprantate, dabar 
mano vienintelė viltis — jog vieną kartą, tik vieną kartą jūs per- 
skaitysite kurį nors iš mano laiškų, tik jį vieną. Jog vieną kartą 
kuris nors iš jų patrauks jūsų dėmesį, pavyzdžiui, kai jums nebus 
ką skubiai veikti. Manau, po to jūs jau skaitysit ir visus kitus, pa- 
rašytus vėliau. Nes man vis dar atrodo, kad mano padėtis, jei ji 
taptų jums žinoma, negalėtų palikti jūsų visiškai abejingo. Net 
jei po tiek siaubingo darbo metų jūsų širdis visai įdiržo, manau, 
įdiržo dar ne tiek, kad neatkreiptumėte dėmesio į mano padėtį. 
Aš prašau jūsų menkniekio, jūs tai žinote. Aš prašau perduo- 
ti Man nuolatiniam naudojimui penkis hektarus žemės aplink 
mano bungalą. Jie plyti atskirai nuo visos kitos mano valdos, kuri, 
kaip jums gerai žinoma, visiškai netinkama dirbti. Taigi suteikite 
man šitą menką pranašumą. Prašau jus tik vieno - kad tie penki 
hektarai priklausytų man. Tada galėčiau juos užstatyti ir paskutinį 
kartą pamėginti atkurt bent dalį užtvarų. Vėliau aš jums paaiškin- 
siu, kodėl norėčiau vėl pamėginti pastatyt užtvaras, tai ne taip 
paprasta. Man žinomi visi jūsų argumentai prieš, nors jūs neno- 
rit man jų išsakyti, nors pripažinti juos jums nenaudinga: penki 
hektarai viršuje sudaro „visumą“ su šimtu hektarų apačioj, ir jų 
tikslas — sudaryti iliuziją, kad ir like koncesijos hektarai — tokie 
patys kaip šie penki. Kas iš tiesų tuo suabejotų sausuoju sezonu, 
kai jūra atsitraukia? Būtent dėl tų penkių hektarų jums pasise- 
kė skirti tą koncesiją keturis kartus, skirtingiems pirkėjams, ne- 
laimingiems vargetoms, neturėjusiems iš ko duoti jums kyšį. Aš 
gan dažnai, kiekviename savo laiške, jums primenu tuos dalykus, 
bet ką daryti, niekaip nesusitaikau su savo bėda. Aš niekada, kol 
būsiu gyva, iki paskutinio atodūsio, nesusitaikysiu su jūsų niek- 
šystėmis, aš nesiliausiu jums apie tai kalbėjusi, aš nuolat aiškin- 


225 


226 


siu su visomis smulkmenomis, ką jūs padarėt man, ką jūs kas 
dieną darote kitiems, tokiems kaip aš, neprarasdamas ramybės 
nei savigarbos. Aš puikiai išmanau - atskyrus tuos penkis hek- 
tarus viršuje nuo šimto likusių hektarų, koncesijos išvis neliks. 
Nebus kur prisiglaust nelaimėje, iš ko pasistatyti bungalą ir net- 
gi kur išsiaugint tiek ryžių, kad jų užtektų metus prasimaitinti. 
Kadangi, kartoju, likusi koncesijos dalis - tuščia vieta. Per didįjį 
liepos potvynį Ramiojo vandenyno bangos laižo gretimo kaimo 
namus, 0 kai nuslūgsta, palieka sukepusį purvą, ir net jei lietus 
lytų ilgiau negu metus, jis tik įmuštų jų paliktą druską į dešim- 
ties centimetrų gylį, tą gylį, kuriame išsiraizgo ryžių šaknys. Jūs 
paklausite, o kurgi įsikurs eilinės jūsų aukos. Man visa šitai žino- 
ma, kaip žinoma ir tai, kad esama pavojaus, jog jų jau nebebus. 
Tačiau, nepaisant visų jums gresiančių nepatogumų, susijusių 
su tų penkių hektarų skyrimu, turėtumėte susitaikyti su tuo. 
Jūs žinote, kam man jų reikia. Aš penkiolika metų dirbau ir pen- 
kiolika metų aukojau viską, net menkiausius malonumus, kad 
nusipirkčiau iš valdžios tą koncesiją. Ir ką gi jūs man davėte už 
santaupas, kauptas kasdien penkiolika mano gyvenimo, mano 
jaunystės metų? Druskos ir vandens dykumą. Ir jūs mielai man 
leidot atiduoti jums savo pinigus. Įdėjusi tuos pinigus į voką, aš 
pamaldžiai juos atnešiau jums prieš septynerius metus. Tai buvo 
viskas, ką turėjau. Tą rytą atidaviau jums viską, ką turėjau, viską, 
lyg būčiau paaukojusi jums save pačią, tarsi iš mano paaukoto 
kūno būtų galėjusi pražysti laiminga ateitis mano vaikams. Ir jūs 
tuos pinigus pasiėmėt. Jūs paėmėte voką, kur gulėjo visos mano 
santaupos ir visos viltys, mano gyvenimo prasmė, penkiolikos 
metų kantrybė, visa mano jaunystė, jūs paėmėt tą voką nė ne- 
mirktelėjes, ir aš, laiminga, išėjau. Supraskite, tai buvo laimin- 
giausia mano gyvenimo akimirka. Ir ką gi jūs man davėte už tuos 


penkiolika mano gyvenimo metų? Nieko, vėją ir vandenį. Jūs 
mane apvogėt. Ir net jei man pavyktų prisigauti prie kolonijos 
valdžios, jeigu turėčiau galimybę jai apie tai pranešti, tai nieko 
nepakeistų. Stambių koncesininkų choras sukiltų prieš mane, ir 
mano turtas būtų kaipmat nusavintas. Galimas daiktas, kad ir 
mano skundas, dar nepasiekeęs kolonijos valdžios, užstrigtų pas 
jūsų viršininkus, labiau už jus privilegijuotus, nes rangas leidžia 
jiems imti dar didesnius kyšius. 

Ne, žinau, aš neturiu menkiausios galimybės paveikti jus iš 
šitos pusės. 

Kiek kartų prašiau jus nesielgti su manim taip niekšiškai. Ne- 
atvažiuoti manes tikrinti, nes tai juk bergždžia: niekas pasaulyje 
negali nieko išauginti jūroje ir druskoje. Juk jūs ne tik (aš nesiliau- 
siu to kartojus tūkstančius kartų) įbrukote man nieką, bet dar ir 
atvažiuojate to nieko tikrinti. Jūs sakot man: „Jūs nieko dar nenu- 
veikėte šiemet? Jums žinomos koncesijos sąlygos?“ ir panašiai, - 
ir išvažiuojate, atlikę savo darbą, už kurį gaunate kas mėnesį at- 
lyginimą. O kai pamėginau statyti užtvaras, jūs išsigandote, jūs 
išsigandote, kad man pavyks išsiauginti ką nors šitoje dykumoje. 
Tuomet jūsų puikybė mažumą apmalšo. Beje, ar pamenat, kaip 
jūs iš baimės pridėjote į kelnes, kaip sakoma, ir skuodėt, kiek tu- 
rėjot kvapo, kai mano sūnus iššovė oran stambaus kalibro kulką? 
O mes visi prisimename tai labai mielai, nes pamatyti jūsų pader- 
me pridėjus į kelnes iš baimės - didžiulis malonumas. Tačiau nu- 
rimkit, pastatyti užtvarą nuo vandenyno lengviau negu paviešinti 
jūsų niekšybę. Reikalauti, kad išauginčiau ką nors savo koncesi- 
joje, tolygu reikalauti nukelt iš dangaus mėnulį, ir jūs tai puikiai 
žinote, taip puikiai, kad apsilankote patikrinti tik dešimčiai minu- 
čių, net neišjungiat automobilio variklio. Ak! Jūs labai skubate. 
Juk koncesijų skaičius — ribotas, kiti jų irgi laukia, kaip laukiau aš. 

Ir jums baisu prarasti pelną iš tų nelaimių, kurias jūs sėjate, baisu, 
kad man skubiai nepasitraukus ar greitai nenudvėsus jūs būsit 
priverstas skirti dirbamą koncesiją vargdieniams, kurie nepajėgia 
duoti jums kyšio. 

Bet būkite malonus susitaikyti su esama padėtimi. Po manęs 
čia jau niekas nebeateis. Verčiau iškart paskirkite man tai, ko aš 
prašau. Jei jums ir pasiseks priversti mane išvažiuoti, tai, kai at- 
vyksite parodyti valdos naujam pirkėjui, žinia, tuos penkis apgau- 
lingus hektarus viršuj, judu apsups šimtas valstiečių. „Paprašykit 
kadastro pareigūno, kad jis nuvestų jus aprodyti likusią dalį, - pa- 
sakys jie naujam atvykėliui. - O kai ten atsidursite, įmerkit pirštą į 
ryžių lauko dumblą ir palaižykit jį. Ar manote, kad ryžiai gali augti 
druskoje? Jūs —- jau penktas koncesininkas. Kiti pasimirė ar ban- 
krutavo.“ Ir jūs jų niekaip nenutildysit, nes jeigu panorėsit juos 
nutildyti, gausit vestis drauge ginkluotus policininkus. Ar galima 
šitaip rodyti siūlomas pirkti žemes? Ne. Taigi skirkite man tuč- 
tuojau tuos penkis hektarus viršuj. Žinau, kad jūs galingas, kad 
laikot savo rankose visą lygumą - tokią galią jums suteikė pati 
kolonijos valdžia. Žinau ir tai, kad visas jūsų, jūsų bendradarbių, 
prieš jus tarnavusių, pakeisiančių jus pareigūnų ir pačios valdžios 
niekšiškumo suvokimas ir visa tai, ką apie jus visus žinau (vien tas 
žinojimas jau gali nuvaryti mane į kapus, jis gali nuvaryti žmogų 
į kapus jau vien nuo to žinojimo naštos), būtų bergždžias, jei tai 
žinočiau tiktai aš. Nes jei tik vienas žmogus žino apie šimto kitų 
nusižengimus, tai jis bejėgis. Man ilgai truko tai sužinoti, tačiau 
dabar aš tai žinau visam gyvenimui. O dabar lygumoje jau šimtai 
ir gal net du šimtai jus žino taip, kaip aš, su smulkmenomis, žino 
jūsų metodą ir jūsų taikomus būdus. Ir būtent aš ilgai ir kantriai 
jiems aiškinau, kas jūs toks, ir uoliai kurstau jų neapykantą to- 
kiems kaip jūs. Sutikusi kurį nors jų, užuot pasveikinusi labą dieną 


ir kad parodyčiau, jog aš jam draugas, sakau: „Kaip čia nutiko, 
kad šią savaitę nesimatė kadastro šunų?“ Ir pažįstu tokių, kurie 
iš anksto trina rankas galvodami, kaip jus nudės patikrinimo die- 
ną, jus, tris Kamo pareigūnus. Bet nesijaudinkit, aš juos kol kas 
dar raminu, aš jiems sakau: „Iš to nebus jokios naudos. Kas, kad 
nudėsite tris Kamo žiurkes, kai už jų stovi visa žiurkių kariauna? 
Pradėti reikia ne nuo to...“ Ir jiems paaiškinu: kai jūs atvyksit su 
nauju pirkėju ir t. t. 

Matau, kad mano laiškas labai ilgas, bet dar visa naktis man 
prieš akis. Kai mano užtvaros sugriuvo, aš nebemiegu naktimis. 
Labai ilgai dvejojau prieš sėsdama rašyti jums šį laišką, prieš su- 
pažindindama su šiais svarstymais, tačiau dabar manau, kad kly- 
dau anksčiau to nepadariusi ir kad tik šitai jus privers susidomėti 
mano atveju. Žodžiu, kad jūs susidomėtumėte manimi, turiu pa- 
pasakoti jums apie jus patį. Ir jeigu perskaitysit šitą laišką, neabe- 
joju, kad perskaitysit ir kitus, smalsaudamas, kaip manyje stiprėja 
jūsų niekšybės suvokimas. 

Gal jiems dar ir nėra prasmės nudėti jus, kai atvažiuosite jų 
tikrinti, bet man to jau tikrai prireiks kurią nors dieną. Likus vie- 
na, kai išvažiuos mano sūnus, kai išvažiuos mano duktė, ir aš, 
likus pati viena, taip įpulsiu į neviltį, kad viskas bus vis vien, tuo- 
met, ko gero, prieš numirdama aš panorėsiu pamatyti, kaip tris 
jūsų lavonus rys benamiai lygumos šunys. Tai bus jiems vaišės 
pagaliau, šauni puota! Tuomet, prieš mirdama, galėsiu pasakyt 
valstiečiams: „Jeigu kuris nors jūsų nori suteikti man paskutinį 
malonumą prieš pat mirtį, te užmuša tuos tris Kamo kadastro 
pareigūnus.“ Bet pasakysiu jiems tik tada, kai ateis metas. Kol 
kas, kai jie manęs paklausia, pavyzdžiui: „Iš kur čia atsirado tie 
plantatoriai kinai, apsodinę pipirmedžiais geriausius mūsų skly- 
pus pamiškėje?“, aš jiems paaiškinu, jog jūs, pasinaudoję tuo, 

kad jie neturi nuosavybės dokumentų, jas pardavėte kinams 
plantatoriams. „O kas tie nuosavybės dokumentai?“ — paklausia 
jie manes. Aš jiems paaiškinu: „Jūs to negalite žinoti. Tai raštas, 
patvirtinantis jūsų nuosavybę. Bet jūs neturit jo taip pat kaip ir 
šitos upės paukščiai ar beždžionės. Kas gi jums duotų jį? Jį su- 
galvojo tie kadastro šunys, kad užgrobtų jūsų žemes ir jas par- 
duotų.“ 

Štai kuo aš kol kas tenkinuosi savo niekam tikusiame sklype. 
Kalbu su kapralu. Kalbu su kitais žmonėmis. Pasikalbėjau su vi- 
sais, atėjusiais statyti užtvarų, ir nenuilsdama jiems aiškinu, kas 
jūs tokie. Kai miršta mažas vaikas, aš jiems sakau: „Va kas pra- 
džiugins tuos Kamo kadastro šunis.“ — „Kodėl tai juos pradžiu- 
gins?“ — paklausia jie. Ir aš sakau jiems tiesą: kuo daugiau vaikų 
numirs lygumoje, tuo mažiau ji bus apgyvendinta, tuo daugiau 
žemių jūs galėsite užgrobti. Kaip matote, aš jiems sakau tik tiesą 
ir privalau ją pasakyti prieš vaiko lavonėlį. „Kodėl gi jie neatsiun- 
čia čionai chinino? Kodėl čia nėra gydytojo, medicinos punkto? 
Kodėl nėra alūno vandeniui filtruoti sausuoju metų laiku? Kodėl 
niekas neskiepijamas?“ Ir aš jiems pasakau kodėl, net jeigu ta 
tiesa pranoksta jūsų supratimą, pranoksta jūsų asmenines pre- 
tenzijas tai lygumai, toji tiesa, kurią aš jiems sakau, lieka tiesa, ir 
visas jūsų triūsas priartina jos atėjimą. 

Gal jūs to ir nežinote, bet čia numiršta tiek vaikų, kad juos 
palaidoja tiesiog į ryžių laukų dumblą, po trobomis, ir tėvas ko- 
jomis suplūkia žemę ten, kur pakasė savo vaiką. Iš mirusio vai- 
kelio nebelieka nė žymės, ir žemės, kurių jūs taip geidaujate ir 
kurias atimat iš jų, vienintelės gėlos žemės lygumoje, knibždėte 
knibžda vaikų lavonais. Todėl aš, siekdama, kad tos jų mirtys kam 
nors pagelbėtų, juk niekad nežinai, kas atsitiks vėliau, kaip atsi- 
sveikinimo kalbą prie kapo ar kaip maldą tariu tuos man šventus 


žodžius: „Va kas pradžiugins tuos Kamo kadastro šunis.“ Tegu jie 
bent sužino apie tai. 

Dabar aš iš tiesų esu visai nuskurdusi, ir — bet iš kurgi jums 
tai žinoti? - mano sūnus, pasibjaurėjes tokiu skurdu, matyt, pa- 
liks mane visiems laikams, o aš nebesijaučiu turinti nei jėgų, nei 
teisės jį sulaikyti. Ir man taip liūdna, kad aš nebegaliu užmigti. 
Aš jau labai seniai kiauras naktis vis gromuliuoju tuos dalykus. 
Ir nuo tada, kai juos pradėjau gromuliuoti, suvokdama, kad visa 
Šitai bergždžia, aš nejučia pradėjau viltis, kad ateis metas, kai visa 
tai įgaus prasmės. O tai, kad mano sūnus išvyksta suvisai, toks 
jaunas ir viską žinantis apie jūsų niekšybes, gal tai jau ir yra pra- 
džia. Štai kuo aš save guodžiu. 

Jūs privalote skirti man tuos penkis hektarus viršuje aplinkui 
mano bungalą. Jei tiktai malonėsit atsakyti, jūs man pareikšite: 
„O kam? Penkių hektarų per maža žemei dirbti, o jei jūs užsta- 
tysit juos ir tversit naujas užtvaras, jos bus tokios pat niekam 
tikusios kaip pirmosios.“ Ak! Tokie kaip jūs nežino, kas yra viltis, 
beje, jie net ir nežinotų, ką su ja veikti, jie turi tik ambicijas ir 
niekad nepralaimi. Bet aš į tai jums atsakysiu: „Jeigu aš neturė- 
čiau vilties, kad šiemet mano užtvaros atlaikys, tuomet verčiau 
iš karto atiduoti dukrą į viešnamį, paragint sūnų išvykti ir sureng- 
ti trijų Kamo kadastro pareigūnų žudynes.“ Įsivaizduokit mano 
vietoje save: jei kitais metais man nebeliks net tos vilties, net 
perspektyvos pralaimėt iš naujo, kas gi tuomet man liks, išskyrus 
ryžtą jus nudėti? 

Deja, kur dingo pinigai, kuriuos uždirbau, kuriuos taupiau, dė- 
jau skatiką prie skatiko, kad nusipirkčiau šią koncesiją? Kurgi visi 
tie pinigai dabar? Jie - jūsų kišenėse, ir taip jau nusvarintose auk- 
so. Jūs - vagys. Lygiai kaip negyvi vaikai negali prisikelti iš numi- 
rusiųjų, taip mano pinigai, mano jaunystė jau nebesugrąžinami. 

Jūs privalote skirti man tuos penkis hektarus, kitaip jūsų lavonus 
vieną dieną ras grioviuose palei kelią, kur gyvi buvo laidojami įį 
tiesę katorgininkai. 

Nes, kartoju jums paskutinį kartą, žmogus juk turi kuo nors 
gyventi, ir jei ne naujų užtvarų viltim, kad ir labai menka, tai bent 
niekingų trijų Kamo kadastro pareigūnų lavonų viltimi. Kai rinktis 
neturi iš ko, liaujiesi būti išrankus. 

Vis dėlto tikėdamasi jūsų atsakymo, prašau priimti, pone ka- 
dastro pareigūne, mano...“ 


Nuo kelio iš tilto pusės pasigirdo ilgas automobilio signalas. 
Labai ilgas elektrinio mygtuko signalas. Buvo aštuonios vakaro. 
Niekas neišgirdo, kaip tas automobilis privažiavo, net Žozefas. 
Matyt, jis sustojo kitapus tilto, kitaip būti negalėjo, nes auto- 
mobiliui važiuojant tiltu visada būdavo girdėti braškant nuo 
karščio atsiknojusias lentas. O niekam nieko negirdėjus galėjai 
spėti, kad jis ten stovi prie tilto jau kuris laikas. Gal iš pradžių 
ji nebuvo tikra, kad tai tas pats bungalas, apie kurį jai pasakojo 
Žozefas. Matyt, ilgai jį nužiūrinėjo, boluojantį tamsoje, nebaig- 
tą statyti, be baliustrados, ir akimis ieškojo Žozefo silueto prie 
viduj šviečiančios acetileno lempos. Taip, tai tas namas, juoba 

kad prie Žozefo silueto glaudėsi kiti du, ir vienas iš jų buvo senos 
moters. Matyt, prieš duodama signalą ji palūkėjo. Palūkėjo, o 
paskui staiga spūstelėjo signalą, davė sutartą ženklą. Tai nebuvo 
drovus kvietimas, ne, tai buvo santūrus kvietimas, bet valdin- 
gas. Ji visą mėnesį laukė už aštuonių šimtų kilometrų, kada galės 
paspausti tą signalą. O atsidūrusi prieš bungalą, nebeskubėjo, 
luktelėjo prieš paspausdama mygtuką, nė kiek neabejodama, 
kad tai reikia padaryti. 

Kai tas signalas pasigirdo, jie sėdėjo prie stalo. Žozefas pašoko 
taip, tarsi į jį buvo paleista automato papliūpa. Išėjo iš už stalo, 
nustūmė kėdę, perėjo per valgomąjį ir bėgte nubėgo laiptais že- 
myn. Motina lėtai pasitraukė nuo stalo ir išsidriekė gulimojoje 
kėdėje salone priešais duris, tarsi dabar jai reikėjo labai saugotis 
dėl savo būklės. Siuzana nusekė jai iš paskos ir atsisėdo šalia į 
krėslą. Tas vakaras kažkuo jai priminė vakarą, kai nugaišo arklys. 

— Na štai, - tyliai ištarė motina. 

Pusiaumirka įsistebeilijo ton pusėn, iš kur sklido automobilio 
signalas. Jei nebūtų taip mirtinai išblyškusi, pagalvotum, kad snū- 
duriuoja. Ji nieko nepasakė, nė piršto nepakrutino. Kelias buvo 
juodut juodutėlis. Matyt, jie ten abu stovėjo apsikabinę tamsoje. 
Žozefas užtruko labai ilgai. Bet automobilis nenuvažiavo. Siuzana 
neabejojo, kad Žozefas sugrįš, nors ir kelioms minutėms, tarstelt 
žodelį motinai, jai gal nebūtinai, bet motinai - tikrai. 

Žozefas iš tikrųjų grįžo. Sustojo priešais motiną, žvelgė į ją. 
Jau mėnuo jis nepratarė jai žodžio, gal net nepažvelgė į ją. Dabar 
kreipėsi švelniai: 

— Aš išvažiuoju kelioms dienoms, kitaip pasielgti negaliu. 

Ji pakėlė akis į sūnų ir pirmą kartą nedejuodama, neverkšlen- 
dama pasakė: 

— Važiuok, Žozefai. 


Jos balsas buvo aiškus, bet gergždžiantis, sakytum, staiga 
būtų pradėjusi kalbėti nenatūraliai. Jai tai pasakius Siuzana pa- 
kėlė akis į Žozefą. Ir vos jį atpažino. Jis įdėmiai žvelgė į motiną 
ir sykiu juokėsi, akivaizdžiai prieš savo valią, nes tikriausiai visai 
neturėjo noro juoktis. Jis įžengė iš tamsos, bet galėtum pasakyti, 
kad išniro iš gaisro: akys blizgėjo, veidu žliaugė prakaitas, o juo- 
kas veržėsi iš jo taip, tarsi jį degintų. 

— O Dieve! Nagi sugrįšiu, prisiekiu tau. 

Jis nejudėjo iš vietos ir laukė kažkokio motinos ženklo, o ji 
niekaip negalėjo jo duoti. Ant kelio švystelėjo milžiniškas šviesos 
pluoštas, jis siekė, kiek tik užmato akys. Žibintai perskėlė kelią 
pusiau, ir rodės, kad tas pluoštas sklinda iš jų, kad kitapus nieko 
nėra, tik troški labai tamsios nakties tvankuma. Šviesos pluoštas 
slinko trūkčiodamas, tolydžio apšviesdamas bungalą, upę, tolu- 
moje miegančius kaimus, vandenyną, ir galiausiai išniro naujasis 
kelias, o senasis išnyko. Tas aštuonių cilindrų „Delage“, matyt, iš 
tikrųjų puikus automobilis. Po kelių valandų jie jau bus mieste. 
Žozefas vairuos kaip išprotėjęs iki pirmo viešbučio, kur jie su- 
stos pasimylėti. Dabar žibintų šviesos pluoštas buvo nukreiptas 
į miesto pusę. Žozefas būtent ten ketino vykti. Jis pasisuko, švie- 
sos pluoštas plykstelėjo priešais jį, ir apakintas jis įsitempė. Tre- 
jus metus jis laukė, kad kokia nors tylaus ryžto kupina moteris 
atvažiuos išsivežti jį iš motinos namų. Ir štai ji čia. Jiedvi jautė, 
kad dabar Žozefas atsiskyrė nuo jų taip, lyg būtų sunkus ligonis 
ar beprotis, ar bent žmogus, praradęs sveiką nuovoką. Ir iš tiesų 
buvo sunku žiūrėti į tą Žozefą, kuris nebeturėjo nieko bendra su 
jomis, į tą gyvą numirėlį, kokiu jis joms tapo. 

Jis vėl pasisuko į motiną ir stovėjo prieš ją vis dar laukdamas 
susitaikymo ženklo, kurio ji niekaip negalėjo išspausti. Ir vis dar 
juokėsi. Jo veidas švietė tokia laime, kad buvo neįmanoma jo 

atpažinti. Niekada anksčiau niekas, net Siuzana, nebūtų patikėju- 
si, kad tasai veidas, visada toks uždaras, galėtų šitaip atsiverti ir 
atsiduoti tokiai begėdystei. 

— Po velnių, prisiekiu tau, kad grįšiu, - pakartojo Žozefas, - juk 
viską palieku, net savo šautuvus. 

— Tau tavo šautuvų nebereikės. Važiuok, Žozefai. - Ji vėl užsi- 
merkė. Žozefas apkabino ją per pečius ir ėmė purtyti. 

— Kodėl tu netiki, net jeigu ir norėčiau tave palikti, nesuge- 
bėčiau. 

Jos abi buvo tikros, kad jis išvyksta visam laikui. Tuo vis dar 
abejojo tik jis pats. 

— Pabučiuok mane ir važiuok, —- paprašė motina. 

Ji leidosi purtoma Žozefo, o jis pradėjo šaukti. 

— Po savaitės! - šaukė Žozefas. - Kada jūs liausitės mane grau- 
žusios! Aš grįšiu po savaitės! Sakytum, jūs manęs nepažįstate! 

Ir pasisuko į Siuzaną: 

— Na pasakyk jai, po velnių, pasakyk! 

— Nesijaudink, - prabilo Siuzana, - po savaitės jis grįš. 

— Važiuok, Žozefai, - paragino motina. 

Galiausiai Žozefas ryžosi nueiti į savo kambarį pasiimti daik- 
tų. Automobilis vis dar laukė, dabar jau su užgesintais žibintais. 
Antrą kartą ji nebesignalizavo. Ji neskubino Žozefo, tas laikas pri- 
klausė jam. Ji žinojo, kad tai sunku. Ji būtų laukusi visą naktį ne- 
besignalizuodama, tuo abejoti nevertėjo. 

Žozefas grįžo apsiavęs naujus teniso batelius. Nešėsi baltinių 
ryšelį, kurį, matyt, buvo iš anksto pasiruošęs. Pripuolė prie mo- 
tinos, pakėlė ją ir pabučiavo, kiek turėjo galios, į plaukus. O prie 
Siuzanos nepriėjo, tačiau prisivertė pažvelgt į ją, ir jo akyse buvo 
išgąstis, o gal ir gėda. Paskui staiga praėjo tarp jųdviejų ir bėgte 
nubėgo laiptais žemyn. Netrukus automobilis labai lėtai, be jo- 


kio garso, pajudėjo iš vietos: žibintų šviesos nukrypo kitur, nutolo 
dar labiau, palikusios paskui save tik dar platesnį nakties kraštą, 
o paskui nieko nebesimatė. 

Užmerkusi akis motina sėdėjo kaip sėdėjusi. Bungale buvo 
taip tylu, kad Siuzana girdėjo jos kimų netolygų kvėpavimą. 

Laiptais užkopė žmonos lydimas kapralas. Jie viską matė. Jie 
atnešė karštų ryžių ir keptos žuvies. Kaip visada, pirmas prabi- 
lo kapralas. Jis pasakė, kad žuvis ir ryžiai, stovėję ant stalo, jau 
ataušo, todėl jis atnešė naujų. Jo žmona, šiaip jau niekada nepa- 
silikdavusi bungale, susigūžė prie jo svetainės kamputyje. Jie pa- 
galiau suprato, kas rezgėsi po to, kai šeimininkai grįžo iš miesto, 
ir alkio kvaitulys jau regėjosi jų akyse. Jie laukė, kad motina su- 
teiktų jiems kokios nors vilties, jog jie turės ką valgyti ir toliau. Ir, 
žinoma, tik dėl jų, praėjus valandai po Žozefo išvykimo, ji prabilo. 
Pažvelgė į juos ir kreipėsi į Siuzaną. 

— Eik, baik valgyti. 

Ji buvo išraudusi, akys tapo tarsi stiklinės. Siuzana atnešė jai 
kavos dubenėlį ir tabletę. Kapralas ir jo žmona žiūrėjo į ją taip, 
kaip ji prieš mėnesį žiūrėjo į tą arklį. Ji sriubtelėjo kavos ir nugur- 
kė tabletę. 

— Tu negali suprasti, kas tai yra, - pasakė. 

— Bet tai mažiau baisu nei jis numirtų. 

— Aš nesiskundžiu. Jam nebebuvo kas čia veikti, kad ir kaip aš 
ieškojau, nieko neradau. 

— Bet jis juk atvažinės kartais. 

— Baisiausia, kad... 

Jos lūpos išsikreipė, lyg jai užėjo noras vemti. 

— Baisiausia tai, - pakartojo, - kad jis neturi jokio išsimoksli- 
nimo, tad nežinau, kuo jis galėtų užsiimti, visiškai neįsivaizduoju. 

— Ji jam padės. 

— Jis ją paliks, jis visada pabėga iš visur, kaip pabėgo iš visų 
mokyklų, kur buvau įj įtaisiusi... Tik su manim jis būtų išbuvęs 
ilgiausiai. 

Siuzana padėjo jai nusirengti, ženklu parodė kapralui ir jo 
Žmonai, kad jiems jau metas eiti. Tik atsigulusi į lovą motina pra- 
virko ir verkė taip, kaip niekada nebuvo verkusi, tarsi galiausiai 
išties suprato, kas yra skausmas. 

— Tu pamatysi, - raudojo ji, - tu pamatysi, kad tuo jis neapsi- 
ribos. Kodėl jis nesuleido man stambaus kalibro kulkos prieš išva- 
žiuodamas, juk puikiai moka tai daryti... 

Naktį motinai užėjo priepuolis, nuo kurio ji vos nenumirė. Bet 
to dar nepakako. 


Siuzana galvojo apie Žozefą. Jis tapo visai kitu žmogum, ir ne 
dėl tos moters, ne todėl, kad išvažiavo. Ji prisiminė tai, kas įvyko 
prieš dvejus metus. Tai atsitiko kitą savaitę po to, kai sugriuvo 
užtvaros. 

Tądien naujas, mažiukas, blizgantis automobilis sustojo prie- 
šais bungalą. Lydimas Siuzanos, Žozefas žengė iš salono į veran- 
dą, įsistebeilijo į sustojusį automobilį. Iš automobilio išlipo vidu- 
tinio ūgio tamsiaplaukis vyriškis niekuo neišsiskiriančiu veidu po 
kolonijose dėvimu šalmu. Po pažastimi laikė portfelį. Jis ryžtingai 
patraukė takeliu į bungalą. Buvo didžiojo liepos potvynio metas, 
kai tokie žmonės kaip tik ir pradeda lankytis. Sėda į automobilį 

ir rieda tikrinti lygumos koncesijų. Už tą darbą jiems dosniai su- 
mokama, o jam palengvinti suteikiamas automobilis. Jie niekada 
neatvažiuoja autobusu. 

— Laba diena, - pasisveikino vyriškis. - Ar jūsų motina namie? 
Norėčiau šnektelti su ja. 

— Jūs - kadastro pareigūnas? - paklausė Žozefas. 

Vyriškis stovėjo verandos apačioje ir kiek nustebęs žvelgė 
čia į Siuzaną, čia į Žozefą. Į Siuzaną nustebęs žvelgė todėl, kad 
matė ją pirmą kartą, tikriausiai pagalvojo, kad ji verta dėmesio. 
Į Žozefą - nes jo šiurkštumas buvo toks akivaizdus, jog visada ir 
visur išmušdavo žmones iš vėžių, rėžė akį, kėlė nerimą. Siuzana 
nepažinojo kito tokio nemandagaus žmogaus, kaip Žozefas. Jo 
nepažinoję žmonės nenutuokė, kokiu tonu su juo kalbėti, kaip 
prie jo prieiti ir kaip numaldyti jo šiurkštumą, pribloškiantį net ir 
labiausiai savimi pasitikinčius. Persilenkęs per turėklą, parėmes 
smakrą, jis stebeilijo į kadastro pareigūną, ir vargiai kada nors kas 
nors žiūrėjo į jį taip atvirai smurtingai. 

— O kam jums reikia mano motinos? - paklausė jis. 

Pareigūnas pasistengė nusišypsoti jam beveik maloniai. Siu- 
zanai ta šypsena buvo ne naujiena. Ji matė žmones taip šypsantis 
Žozefui stebint. Pastaruoju metu taip šypsodavosi ponas Žo. Tai 
buvo baimės šypsena. 

— Dabar juk tikrinimų metas, - maloniai paaiškino pareigūnas. 

Žozefas puolė kvatoti, tarsi jį kas pakuteno. 

= Tikrinimų? Jūs norit tikrinti? - perklausė jis. - Jei norit tikrin- 
ti, nesivaržykit. Po perkūnais, jūs galit tikrinti ką tik norit. 

Pareigūnas nunarino galvą taip staigiai, lyg būtų trenktas 
kuoka. 

— Eikite, - paragino Žozefas. - Ko laukiate? Juk nesitikite, kad 
mano motina atliks tą darbą už jus, ar ne? 


Tai, ką Žozefas darė, kėlė Siuzanai susižavėjimą. Ji buvo tiek 
prisiklausiusi apie kadastro pareigūnus, apie pasakiškus jų tur- 
tus, apie jų neribotą, beveik dievišką galią. Šitas, stovėjęs prie 
Žozefo kojų, jai kėlė juoką. Reikėjo susilaikyti, kad nepašauktum 
motinos ateiti pažvelgt į jį ir pasijuokti. Ji panoro įsiterpti, pakal- 
bėti taip, kaip Žozefas. 

— Varykit, - paragino jį Siuzana, - ar apkurtote? 

- Jeigu jums reikia valties, galėsim ją paskolinti, - pasiūlė Žo- 
zefas. 

Pareigūnas pakėlė galvą, bet vengė Žozefo žvilgsnio. Paskui 
vėl pamėgino prabilti rimtai. 

— Noriu pabrėžti, kad aš čia atlieku savo pareigas ir kad šiemet 
baigiasi priešpaskutinis terminas, nurodytas jūsų motinai apso- 
dinti trečdalį sklypo. 

Kaip tik tuomet pasirodė motina, matyt, paakinta garsių 
balsų. 

— Kas čia nutiko? 

Bet vos pamačiusi tą žmogeliuką, iškart jį atpažino. Jis dešim- 
tis kartų vertė ją laukti savo kabineto prieškambaryje Kame, ir ji 
jam buvo pasiuntusi gal penkiasdešimt laiškų. 

Žozefas pasisuko į motiną, mostelėjo ranka, tarsi norėdamas 
ją sustabdyti, ir pasikeitusiu balsu pasakė: 

— Palik tai man. 

Tai buvo pirmas kartas, kai jis įsikišo į koncesijos reikalus. Ir 
pasakė jai šitai tokiu konfidencialiu tonu, tarsi jie būtų abu suta- 
re, kad jis pats imsis to reikalo. Ji nepajuto, kad tai buvo pirmieji 
Žozefo pavasario, jo naujos įtakos požymiai. 

Kadastro pareigūnas nenukėlė šalmo prieš motiną, pasitenki- 
no linktelėjes galva ir suburbėjes pasveikinimą. 

Ji atrodė pavargusi. Vilkėjo viena iš savo nenusakomų, befor- 

mių suknelių, kurias tuomet pradėjo nešioti, - tokius savotiškus 
dukslius peniuarus, kuriuose plūduriavo tarsi nuolauža. Pirmą 
kartą po to, kai sugriuvo užtvaros, ji susišukavo, ir jos labai kietai 
supinta pilka kasa, suveržta iš padangos išpjauta gumele, naiviai, 
juokingai karojo jai už pečių. 

— Ak, - pasakė motina, - aš laukiau jūsų, jūs negalėjot neat- 
eiti. 

Žozefas dar kartą ranka parodė jai nesikišti. Neverta jai vargin- 
tis su juo kalbėti. 

— Mūsų užtvaros atlaikė, - pasakė Žozefas. - Mes susilaukėme 
nuostabaus derliaus, tokio, kokio jūs nesat matęs per visą savo 
gyvenimą. 

Motina žvelgė į sūnų, jau prasižiojo kažką sakyti, tačiau ne- 
pratarė nė žodžio. Staiga jos išraiška pasikeitė, tapo visiškai prie- 
šinga, nušvito per kelias sekundes pasitenkinimu, vien tiktai pasi- 
tenkinimu, o nuovargis tarytum išgaravo. 

Apstulbęs kadastro pareigūnas žvelgė į motiną. Tikriausiai 
laukė, kad ji ateis jam į pagalbą, kad nesileis sūnaus sutvarkoma. 

— Nesuprantu... Man sakė, kad jus ištiko nesėkmė... 

— Kurgi ne, - atrėžė Žozefas. - Matote, mums pasisekė labiau 
nei jums. Pakanka žvilgtelti į jus, ir jau matai, kad jūs - nevykėlis. 

— Taip, šitai matosi iškart, - pridūrė Siuzana. 

Pareigūnas visas išraudo, perbraukė delnu skruostą, tarsi nu- 
sibrauktų antausį. 

—.Aš neturiu kuo skųstis, - pasakė. 

— Mes juolab!.. - atsikirto Žozefas. 

Jis juokėsi atvirai. Siuzana puikiai prisiminė, kaip tą akimir- 
ką suprato: ko gero, niekad nesutiks vyro, kuris patiks jai taip, 
kaip Žozefas. Tegu kiti sau mano, kad jis truputį trenktas. Išties 
galėdavai taip pamanyti, kai jis be jokios priežasties pradėda- 


vo ardyti savo „B.12“. Motina kartais pati suabejodavo. Bet ji, 
Siuzana, visad žinojo, kad taip nėra. Ir štai dabar, prieš tą kadast- 
ro pareigūną, ak! Kaip buvo aišku, kad jis nekvanktelėjęs! Kaip 
jis surado tinkamą toną! Iš viršaus, pusnuogis, apžilpintas savo 
atradimo, su kone nepadoriu malonumu jis trypė kojomis aną, 
išraudusį ir išsičiustijusį, jis sumalė į miltus tokią užtikrintą ir iki 
šiol visus bauginančią jo galią. 

— Norėčiau pasikalbėti su jumis rimtai, — pradėjo pareigū- 
nas. - Jūsų pačių labui... 

— Mūsų pačių labui? Ar girdite? Jis kalba apie mūsų labą! - 
prabilo motina, pasisukusi į juos kaip spektaklyje, kad publika 
geriau išgirstų repliką. 

Ir ji nusijuokė. Žozefas visiškai ją pakerėjo. Beje, tą dovaną 
mokėti šitaip juoktis, gebėti staiga rasti pretekstą juoktis iš to, dėl 
ko dar vakar verkei, jis paveldėjo iš jos. 

— Po perkūnais, dar niekada mes nekalbėjom taip rimtai, - iš- 
pyškino Žozefas. - Tai jūs nerimtas. Jei dirbtumėte savo darbą, tai 
nusigautumėt pažvelgti į mūsų užtvaras. Liepsiu kapralui paruošti 
valtį. Viskam apžvelgti pakaks ir šešių valandų, tada jūs pamatysit 
viską. 

Pareigūnas kilstelėjo šalmą ir nusišluostė kaktą. Jis stovėjo 
pačioje įkaitoje, padai svilo, bet niekas nepakvietė jo užlipti į 
verandą. Jis visada žinojo, dar prieš pradedant tas užtvaras sta- 
tyti, kad jos neatlaikys, kad jos ir anksčiau neatlaikė. Jam rūpėjo 
ne tai, jam rūpėjo sustabdyti jų juoką, bet kokia kaina sustab- 
dyti tą staigų savo autoriteto ritimąsi žemyn jiems kvatojant. 
Juk neprivers jo leistis iki užtvarų. Jis bergždžiai ieškojo, kaip čia 
išsisukus, žvalgėsi išeities į visas puses. Kaip žiurkė. Jis akivaiz- 
džiai nebuvo pratęs matyti, kad jo valdžia suabejota. Ir negalėjo 
rasti jokios išeities. 

— Kaprale! - pašaukė Siuzana. - Paruošk valtį, skubiai paruošk 
valtį pareigūnui! 

Pareigūnas pakėlė galvą ir dirbtinai nusišypsojo Siuzanai, no- 
rėdamas suteikti tai šypsenai supratimo, kone užuojautos. 

— Nesivarginkit, - pasakė jis, — aš žinau, kad jus ištiko nesėk- 
mė. Tokie dalykai greitai sužinomi. Ir vis dėlto aš jus įspėjau, - 
pridūrė švelnaus priekaišto tonu, pasisukęs į motiną. 

— Mano užtvaros — nuostabios, - atrėžė motina. - Jeigu Die- 
vas yra, tai jis jas ir išsaugojo tik tam, kad suteiktų mums progą 
pamatyti jūsų snukius kadastre... o štai jūs pats čionai ir atsibogi- 
not, kad įį parodytumėt mums. 

Siuzana ir Žozefas sprogo juoku. Išgirsti motiną štai šitaip kal- 
bant buvo neapsakoma laimė. Pareigūnas nesijuokė. 

— Ar žinot, kad jūsų likimas - mano rankose? - paklausė jis. 

Dabar jis perėjo prie grasinimų. Žozefas liovėsi juokęsis ir nu- 
lipo kelis laiptelius žemyn. 

— O jūsų likimas — ne mūsų rankose? Jei nenuplauksit iki už- 
tvarų tuoj pat, aš jėga įsodinsiu jus į valtį ir jūs nusprogsite nuo 
saulės smūgio jų dar nepriplaukęs. O dabar neškite iš čia kudašių, 
jei norite, tik kuo skubiausiai. 

Pareigūnas atsargiai žengė kelis žingsnius link kelio. Kai įsiti- 
kino, kad Žozefas neina įkandin, atsisuko ir tarė užkimusiu balsu: 

— Aš viską surašysiu ataskaitoje, galite tuo neabejoti. 

— Sugrįžkite čionai to pasakyti, sugrįžkite, - šūktelėjo Žozefas 
trypdamas kojomis, sakytum, leidosi žemyn bėgte, ir pareigūnas 
skubiai žengė keturis penkis žingsnius, kol suprato, kad Žozefas 
nepajudėjo iš vietos. 

— Niekšai! - šaukė motina. - Šunys! Vagys! 

Mėgaudamasi savo pykčiu, išsilaisvinusi, pajaunėjusi, ji pasi- 
suko į Žozefą. 


— Man palengvėjo, - pasakė ji. - Jie blogiau negu šunys. 

Paskui pasisuko į pareigūną ir, negalėdama sustoti: 

— Vagys! Žudikai! 

Pareigūnas neatsigrežė. Įsitempęs ir nelankstus, jis lygiu 
žingsniu pėdino prie savo automobilio. 

— Mes - ketvirti! - išrėkė motina. - Ketvirti, kuriems buvo skir- 
ta šita koncesija. Visi nusigyveno arba padvėsė. O jie, jie tunka. 

— Ketvirti, - pakartojo priblokštas Žozefas. - Ak tu, rūkštėle, 
ketvirti, aš nežinojau, tu nesakei. 

— Aš pati sužinojau tik neseniai, - paaiškino motina, - ir pa- 
miršau tau pasakyti. 

Žozefas susimąstė, ką čia padarius, ir sugalvojo. 

— Luktelk, - pasakė. 

Nubėgo į savo kambarį ir pasirodė vėl su mauzeriu rankoje. 
Jis vėl juokėsi. Motina ir Siuzana sustingo ir žiūrėjo į jį nedrįs- 
damos prabilti. Jis ketino užmušti kadastro pareigūną. Viskas 
pasikeis. Viskas baigsis čia pat, po minutės. Viskas vėl prasidės 
iš naujo. Žozefas užsidėjo mauzerį ant peties, nutaikė į kadas- 
tro pareigūną, deramai nusitaikė, paskutinę akimirką pakėlė 
šautuvo vamzdį aukštyn ir šovė oran. Stojo sunki tyla. Pareigū- 
nas dėjo į kojas ir nudūmė prie automobilio. Žozefas sprogo iš 
juoko. Ir motina su Siuzana. Pareigūnas tikriausiai girdėjo juos 
juokiantis, bet nesiliovė kūręs kaip patrakęs. Pribėges prie au- 
tomobilio, nėrė vidun ir, nė nepažvelgęs į bungalą, nurūko visu 
greičiu į Ramą. 


Nuo tada kadastro pareigūnas tenkinosi tuo, kad siuntė „pra- 
nešimus“ raštu. Niekad nebevažiuodavo jų tikrinti. Galima buvo 
numatyti, kad jis atvyks vos tik Žozefui išvažiavus. Bet apie šitą 
išvažiavimą jis tikriausiai dar nieko nežinojo. 

Taigi niekas, net kadastro pareigūnas, nebesustodavo prieš 
bungalą. Kulkos tūnojo Žozefo šovininėj, niekam nereikalingos. 
Kaip ir jo mauzeris, nekaltas, be šeimininko, kvailai kabojo jo 
kambaryje ant sienos. Kaip ir „B.12“, kuris („B.12“ tai aš, - saky- 
davo Žozefas) pamažu dengėsi dulkėmis ir rūdijo, stovėdamas be 
reikalo po bungalu tarp vidurinių polių. 


Pasėlių privilioti žvėrys traukė į lygumą. Taigi šiuo metų laiku 
keliu zujo nemaža medžiotojų automobilių. Per pastaruosius ket- 
verius metus jų tolydžio daugėjo, nes Ramas vis labiau garsėjo 
savo medžioklėmis. Iš pradžių tolumoje ant kelio pasigirsdavo 
įkaitinto variklio burzgesys, paskui jis stiprėdavo ir stiprėdavo, kol 
automobilis privažiuodavo bungalą, ir tada jau atrodydavo, kad 
variklio burzgesys yra užliejes visą lygumą. Automobiliai prava- 
žiuodavo, ir netrukus iš jų belikdavo tik ilgas signalų aidas, kai jie 
kirsdavo Ramo mišką. Kartais laukti jų tekdavo ištisas valandas, ir 
tuomet Siuzana išsidriekdavo tilto šešėlyje. 

Praėjus kelioms dienoms po motinos priepuolio gydytojas 
atvažiavo jos aplankyti. Jis neatrodė labai sunerimęs. Išrašė dvi- 
gubą tablečių doze, patarė laikytis ramiai, bet sykiu jau pradėti 
keltis ir po truputį kasdien mankštintis. Siuzanai jis pasakė, kad 
motinai reikia mažiau galvoti apie Žozefą, vengti rūpesčių ir „vėl 
pajusti gyvenimo skonį“. Motina nesipriešindama reguliariai gėrė 
tabletes, nes jos ją migdė, bet tai buvo viskas. Ji kategoriškai atsi- 
sakė keltis iš lovos. Pirmomis dienomis Siuzana atkakliai ją vertė, 
bet tai buvo bergždžia, motina buvo užsispyrusi. 

- Jei atsikelsiu, pradėsiu dar labiau jo laukti. Aš nebenoriu jo 
laukti. 

Dabar ji beveik kiaurą dieną miegodavo. 

— Aš laukiau dvidešimt metų, kad galėčiau šitaip miegoti. 

Ir ji išties miegodavo, nes norėdavo miego, su pasitenkinimu, 
užsispyrusi, kaip niekada anksčiau. Beje, kartais nubudusi susi- 
domėdavo išoriniais dalykais. Bet dažniausiai tai siejosi su dei- 
mantu. 

— Man vis dėlto reikės kada nors atsikelti ir jo atsikratyti. 

Žiūrėdavo į jį, tebekabantį jai ant kaklo drauge su podėlio rak- 
tu, gal kiek mažiau bjaurėdamasi nei anksčiau. 

Siuzana greitai įsipratino leisti motinai daryti viską, ką ji 
nori, tik kas tris valandas sugirdydavo tabletes, kurias ši gerda- 
vo mielai. Nuo tada, kai Žozefas išvažiavo, motina pirmą kartą 
visiškai liovėsi domėjusis koncesija. Ji nieko nebelaukė nei iš 
kadastro, nei iš banko. Šįkart kapralas ėmėsi sodinti daigus, ku- 
rie turėjo užtikrint būsimą derlių tuose penkiuose hektaruose 
viršuj. Motina nesipriešino. Beje, kapralo dėka per vakarienę 
ant stalo visada būdavo karštų ryžių ir keptos žuvies. Siuzana 
nunešdavo jų motinai ir dažnai valgydavo prie jos, atsisėdusi 
ant jos lovos. 


Tik valgio valandomis ir vakarais motina persimesdavo su 
dukra vienu kitu žodžiu, o šiaip ne tik nesikalbėdavo kiauras die- 
nas, bet dar ir nepažvelgdavo į ją, jėjusi į kambarį. Dažniausiai 
ji kalbėdavo vakarais, prieš miegą. Beveik visuomet pasakydavo 
vieną ir tą patį: kad jai vis tiek reikės atsikelt vieną dieną ir nuva- 
žiuot pasimatyti su tėtušiu Bartu. 

— Dešimt tūkstančių, šįkart pasitenkinsiu dešimčia tūkstančių. 

Siuzana visad atsakydavo: 

— Visai neblogai. Tuomet iš viso bus trisdešimt tūkstančių. 

Ir motina nusišypsodavo drovia, iškankinta šypsena. 

— Na matai, kad mudvi išsisuksim. 

— Bet gal dar neverta jo parduoti? Juk nėra jokios skubos, — 
kartais tarsteldavo Siuzana. 

Motina nieko konkrečiai neatsakydavo. Ji nežinojo, ką darys 
su pinigais. Žinojo tik viena - kad užtvarų tikrai nebestatys. Gal 
išvažiuos iš čia už juos? O gal tiesiog norėjo turėti juos šiaip sau, 
kad namuose būtų dešimt tūkstančių frankų. 

Siuzana kas tris valandas užkopdavo į bungalą, sugirdydavo 
vaistus ir vėl sugrįždavo sėdėt prie tilto. Bet joks automobilis 
nesustodavo prieš bungalą. Kartais Siuzana imdavo apgailestau- 
ti dėl pono Žo automobilio, ilgėdavosi tų laikų, kai jis sustodavo 
prieš bungalą kiekvieną dieną. Tai buvo bent jau vienas automo- 
bilis, kuris sustodavo. Net tuščias automobilis būtų geriau negu 
išvis jokio. Dabar atrodė, tarsi bungalas nematomas, tarsi ji pati 
prie tilto - nematoma: regis, niekas nepastebi, kad čia stovi bun- 
galas, o čia, dar arčiau - mergina, kuri laukia. 

Tad vieną dieną, kai motina miegojo, Siuzana įėjo į jos kam- 
barį ir ištraukė iš spintos ryšulį su daiktais, kuriuos jai padova- 
nojo ponas Žo. Išsitraukė gražiausią suknele, kurią apsivilkdavo, 
kai eidavo į Ramo barą, kuria kelis kartus vilkėjo mieste ir kurią 

Žozefas pavadino kekšės suknia. Tai buvo ryškiai mėlyna suknelė, 
ji matėsi iš tolo. Siuzana liovėsi ją dėvėjusi, kad Žozefas ant jos 
nešūkautų. Bet dabar, kai Žozefas jau išvažiavo, nebuvo ko bijoti. 
Nuo tada, kai jis apsisprendė išvažiuot ir palikti ją čia, Siuzana ga- 
lėjo tai daryti. Ir, vilkdamasi tą suknelę, suprato, kad daro kažką 
labai svarbaus, gal tai, kas visų svarbiausia lig šiolei. Jos rankos 
drebėjo. 

Kaip ir anksčiau, automobiliai nesustodavo priešais merginą 
mėlyna suknele, kekšės suknele. Siuzana palaukė tris dienas, ga- 
liausiai trečiosios vakarą įmetė ją į upę. 


Taip truko tris savaites. Per jas ničnieko neįvyko: jos negavo 
nei Žozefo laiško, nei laiško iš banko, nei kokio nors pranešimo iš 
kadastro. Niekas per tas tris savaites nesustojo prie bungalo. Ir 
vieną rytą Siuzana pamatė ateinant Agosčio sūnų. Jis buvo vie- 
nas, be automobilio. 

Į bungalą jis patraukė ne iš karto, pirma priėjo prie jos, sėdė- 
jusios prie tilto. 

— Tavo Motina atsiuntė man per kapralą raštelį, nori kažko pa- 
prašyti. 

— Ji ne visai sveika, - paaiškino Siuzana, - niekaip negali susi- 
taikyti su tuo, kad Žozefas išvažiavo. 

Agostis turėjo seserį, kuri išvažiavo prieš dvejus metus su 
Ramo uosto muitininku. Tačiau ji bent rašė laiškus. 

— Visi mes iš čia išmausim, - tarė Agostis, — aišku kaip dieną. 
Bjauriausia, kad Žozefas nerašo, juk jam tai nieko nekainuotų. 
Mano motina vos galo negavo seseriai išvažiavus, paskui, kai ji 
pradėjo rašyti, reikalai pasitaisė. Dabar viskas gerai, ji jau priprato. 

Kartą Ramo bare, kai grojo „Ramoną“, jiedu pasibučiavo. Jis 
išsivedė ją į lauką ir pabučiavo. Ji smalsiai žiūrėjo į jį. Ko gero, jis 
truputį panėšėjo į Žozefą. 

— Ką tu čia veiki kiaurą dieną prie šito tilto? 

— Laukiu automobilių. 

— Tai juk kvaila, - kiek dvejodamas tarė Agostis. 

— Neturiu ką daugiau veikti. 

Agostis valandėlę pamąstė ir sutiko. 

— Gal ir taip. O jeigu atsirastų kas nors, kas tau pasiūlytų išva- 
žiuoti drauge? 

— Išvažiuočiau su juo, ir net dabar, kai ji serga, išvažiuočiau 
tuoj pat. 

— Tai kiauliška, - pasakė Agostis nelabai įsitikinęs. 

Gal jis prisiminė, kaip kitados ją pabučiavo, nes žiūrėjo į ją 
labai smalsiai. 

— Mano sesuo irgi va šitaip laukė. 

— Reikia tik panorėti, - paaiškino Siuzana, - tada galiausiai tai 
vis tiek įvyksta. 

— O ko tu norėtum? - paklausė Agostis. 

— Aš noriu išvažiuoti. 

— Su bet kuo? 

— Taip, su bet kuo. O paskui pažiūrėčiau. 

Rodės, jis susimąstė apie kažką, bet apie ką, nepasakė. Pas- 
kui nužingsniavo į bungalą. Jis buvo dvejais metais vyresnis už 


Žozefą, baisus mergišius, ir visi lygumoje žinojo, kad jis užsiima 
opijaus ir perno kontrabanda. Toks nedidukas, bet labai stiprus. 
Jo dantys buvo dideli, pagelte nuo nikotino, be menkiausio tar- 
pelio, ir kai jis rodydavo juos juokdamasis, jie švietė grėsmingai. 
Siuzana atsigulė ant žolės ir ėmė laukti jo sugrįžtant. Nesiliovė 
galvojusi apie jį, jam pasirodžius visos jos mintys susitelkė apie 
jį. Pakanka tik panorėti. Tai buvo vienintelis vyras šitoje lygu- 
mos pusėje. Ir jis norėjo išvažiuoti. Gal jis pamiršo, kad prieš 
metus jie bučiavosi grojant „Ramonai“ ir kad ji jau metais vy- 
resnė. Reikia tai priminti. Sklido kalbos, kad jis permiegojo su 
visomis gražiomis lygumos čiabuvėmis ir net su tomis, kurios 
nebuvo tokios gražios. Ir su visomis Ramo baltaodėmis, kurios 
dar nebuvo per senos. Išskyrus ją. Pakanka tik panorėti ir turėti 
drąsos. 

— Ji patikėjo man šitai, kad pamėginčiau parduoti jį tėtušiui 
Bartui, - grįžęs pasakė Agostis. 

Jis laikė rankoje deimantą, be jokių skrupulų, ir mikliai mėtė įį 
delne kaip kokį kamuoliuką. 

— Pasistenk jį parduoti, jai nuo to pagerės. 

Agostis pamąstė. 

— Iš kur jūs jį ištraukėt? 

Siuzana atsistojo ir šypsodamasi pažvelgė į Agostj. 

— Man įį padovanojo vienas tipas. 

Agostis irgi nusišypsojo. 

— Tipas, kuris važinėja „Lėon Bollėe“? 

— Žinoma, kas gi kitas galėtų padovanoti man deimą? 

Agostis ėmė tyrinėti Siuzaną žvilgsniu. 

— Niekada nebūčiau pagalvojęs, - ištarė po valandėlės. - Vadi- 
nasi, tu, patentuota kekšė. 

— Aš su juo nemiegojau, - atsakė ji, nesiliaudama juoktis. 

— Pasakyk bobutei, - jis apžiūrėjo deimantą nebesijuokdamas, 
paskui pridūrė: - Man bjauru jį pardavinėti, netgi tėtušiui Bartui. 

— Jis tikėjosi, kad aš su juo sugulsiu, - paaiškino Siuzana, - bet 
nemanyk. 

— Tai tu nieko su juo nedarei? 

Siuzana vėl nusišypsojo, tarytum tyčiotųsi. 

— Kartais, kai maudydavausi, pasirodydavau jam. Nuoga. Tik 
tiek. 

Žozefo posakiai kartais išplaukdavo jos atminty taip maloniai, 
it kokiam svaiguly, ir tarsi svaiguly ji juos savaime ištardavo. 

— Po perkūnais, - nusikeikė Agostis, - kietai tu su juo. 

Bet žiūrėjo į ją išties labai įdėmiai. 

— Ir tik už tai, kad į tave pasižiūrėtų... 

— Aš gražiai sudėta, - paaiškino Siuzana. 

— Tai tau taip atrodo. 

— Įrodymas, - atsakė Siuzana, rodydama deimantą. 


Jis atėjo dar kartą. Šįkart Siuzana suprato, kad atėjo dėl jos. Jis 
netgi neužlipo į bungalą. 

— Manau, kad su tėtušiu Bartu išdegs, - pasakė jai keistu bal- 
su, - jei jis nenorės jo nupirkti, aš nebetieksiu jam perno arba 
įskųsiu jį. 

Ir pareiškė iškart po to: 

— Po kelių dienų užsuksiu tavęs pasiimti, noriu parodyti tau 
savo ananasų plantaciją. 

Nusišypsojo jai ir ėmė švilpauti „Ramoną“. Paskui nuėjo neat- 
sisveikinęs ir švilpaudamas. 


Praėjus porai dienų po Agosčio apsilankymo motina gavo Žo- 
zefo laiškelį, labai trumpą, kuriame jis rašė, kad jam gerai sekasi, 
kad rado įdomų darbą. Jis lydi turtingus amerikiečius į medžiokles 
plynaukštėse ir neblogai uždirba. Be to, rašė, kad maždaug po mė- 
nesio atvažiuos jų aplankyti ir pasiimti savo šautuvų. Jis gyvenąs 
„Centro viešbutyje“, bent jau tuo adresu prašė jam rašyti. Siuzana 
perskaitė laišką balsu, bet motina paprašė jį jai paduoti: norėjo 
perskaityti pati. Konstatavo, kad Žozefas daro daug rašybos klaidų. 
Nusiskundė tuo taip, tarsi jis padarė jas tik tam, kad ją pribaigtų. 

— Buvau pamiršusi, kad jis toks beraštis, jam reikėjo duoti jai 
perskaityti prieš išsiunčiant. 

Bet vis tiek pirmasis Žozefo laiškas ją nuramino. Ji užsikabino 
už rašybos klaidų ir po kelių valandų, rodės, rado jose gyvybinių 
jėgų. Pradėjo reikšti norą pamatyti Agosčio sūnų ir įkyriai klausi- 
nėjo Siuzaną, ar jis nebuvo pasirodęs. Ji reikalavo jo po du kartus 
per dieną. Siuzana persakė jai Agosčio žodžius, esą jis tikisi, kad 
tėtušis Bartas nupirks žiedą, kad, norėdamas įį įtikinti tai pada- 
ryti, jis netgi pagrasinęs nebetiekti jam perno. Paskui pridūrė, 
jog žadėjes užsukti po kelių dienų ir tada tikriausiai jau būsiąs 
pardavęs žiedą. Bet jeigu jis neateina, reikia nueit jį surasti, nes 
jai reikią pinigų. Ji turinti nuvažiuoti pas Žozefą. Jis, mokytojos 
sūnus, darąs per daug rašybos klaidų. Jai reikia tuojau pat nuva- 
žiuot į miestą ir išmokyt jį nors pačių paprasčiausių gramatikos 
taisyklių. Kitaip jis užsitrauks didžiulę gėdą. Miestas - tai ne lygu- 
ma, išmokyti taisyklių tik ji viena galinti. Dabar ji žinanti, kur pa- 
naudoti tuos pinigus. Ji taip nekantravo, kad galiausiai Siuzana jai 
išpyškino: Agostis turės užvažiuoti jos pasiimti, nes nori aprodyt 
savo ananasų plantaciją, ir tikriausiai atveš jai pinigus už žiedą. 
Keliom minutėm motina pamiršo žiedą. Tylėjo tas kelias minutes, 
regis, jos nekantrumas staiga išgaravo. Paskui pasakė, jog Siuzana 
gerai daranti, kad nuvažiuos apžiūrėti jų ananasų plantacijos, nes 
ji išties puiki. 

— Nebūtina jam sakyti, kad pasakojai man apie tai, - pridūrė. 

Daigai jau buvo paūgėję ir skaisčiai žali, jau buvo galima juos 
persodinti. Kaimynai jau pradėjo juos rauti ir rišti į pundelius 
persodinimui po poros savaičių. Kapralas paklausė Siuzanos, ar 
ir jiems ne metas pradėti darbą, jų daigai jau tinka persodinti. 
Siuzana šnektelėjo apie tai su motina, ir ši pareiškė, esą, jeigu 
kapralas mano, kad jau metas, tedaro, ką reikia, ji neturinti jokios 
nuomonės, jai į tai nusispjaut. Bet rytojaus dieną, pamąsčiusi, 
pasakė, kad verčiau juos persodinti, gaila palikti čia pūti. 


— Kai mes išvažiuosim, jis galės parduoti derlių. 

Kapralas su žmona pradėjo persodinėti daigus. Kartą motina 
atsikėlė ir užlipo į verandą pažiūrėt, kaip jie dirba. Iškasę daigus, 
jie palaukė dar kelias dienas, kad palytų, ir tada puolė persodinti 
jų į viršutinius penkis hektarus. Dirbo įkvėptai, kaip žmonės, ku- 
riuos slegia dykinėjimas. O kadangi motina, tegu ir vieną kartą, 
atsikėlė pažvelgt, kaip jie dirba, vadinasi, mąstė jie, ji jaučiasi ge- 
riau, nei jiems atrodė. 

Siuzana kas valandą ateidavo į bungalą sugirdyti motinai vais- 
tų, o paskui vėl grįždavo sėdėti prie tilto. Ji galėjo pakęsti buvimą 
tik čia, prie to tilto. Automobiliai kaip visada pravažiuodavo pro 
jį, vaikai kaip visada prie jo žaidė. Jie maudėsi, žvejojo arba, at- 
sisėdę ant tilto turėklų, tabaluodavo kojomis, irgi laukdami pra- 
važiuojant medžiotojų automobilių, ir tada jau bėgdavo prie jų į 
kelią. Karštis šituo metų laiku buvo toks stiprus, kad pradėjus lyti 
vaikų susirinkdavo dar daugiau: jie lįsdavo iš visur, susirinkdavo 
prie tilto ir žaisdavo lietui lyjant dūkdami ir rėkaudami. Ilgos, pil- 
kos vandens nešamos purvo ir utėlių driekanos nuo galvų tįso 
jiems ant mažų plonų kaklų. Lietus jiems buvo tikra palaima. Iš- 
sižioje, užvertę galvas, jie godžiai gėrė jį. Motinos išnešdavo savo 
mažylius, tuos, kurie dar nemokėjo vaikščioti, ir nuogus paguldy- 
davo po šiaudinių trobelių latakais. Vaikai žaidė su lietumi kaip 
ir su saule, žaliais mangais, benamiais šunimis. Bet Siuzanos jie 
nebedžiugino taip, kaip Žozefo laikais. Ji stebėjo, kaip jie žaidžia, 
gyvena, bet jau su nuoboduliu. Jie žaidė. Jie liaudavosi žaidę tik 
kai ateidavo laikas mirti. Nuo skurdo. Visur ir visada. Apšviestos 
laužų, kuriuos jų motinos sukurdavo, kad sušildytų jiems plikas 
galūnes, jų akys tapdavo stiklinės, o rankos violetinės. Tikriausiai 
jie taip mirdavo visur. Prie Misisipės. Prie Amazonės. Nukraujavu- 
siuose Mandžiūrijos kaimuose. Sudane. Ir Kamo lygumoje. Ir vi- 

sur, kaip ir čia, nuo skurdo. Nuo skurdo mangų. Nuo skurdo ryžių, 
nuo skurdo pieno, nuo per lieso savo skurstančių motinų pieno. 
Jie mirdavo su utėlėmis plaukuose, ir, vos tik jiems numirus, tė- 
vas sakydavo: „Visiems gerai žinoma, kad utėlės palieka mirusius 
vaikus, reikia palaidoti juos tuoj pat, kad jos mūsų neužplūstų“; 
o Motina: „Palauk, leisk man dar pažiūrėt į jį“, o tėvas: „Kas gi su 
mumis bus, jei utėlės įsimes į šiaudinį stogą?“ Tada paimdavo mi- 
rusį vaiką ir dar šiltą užkasdavo į dumblą po troba. Ir nors jų tūks- 
tančiai mirdavo, vis tiek tūkstančiai grūsdavosi ant Ramo kelio. Jų 
buvo per daug, ir motinos prastai juos prižiūrėjo. Vaikai išmok- 
davo vaikščioti, plaukti, traiškyti utėles, vogti, meškerioti be mo- 
tinos pagalbos, numirdavo be motinos pagalbos. Vos tik pradėję 
vaikščioti, kaipmat įsiliedavo į lygumos vaikų sambūrius ant kelio 
ir kelio tiltų. Iš visų lygumos kampelių, iš visų kaimų vaikai plūdo 
prie kelio. Jei nekiurksodavo mango medžiuose skindami vaisius, 
kurie taip niekad ir nespėdavo prinokti, juos visada aptikdavai 
ant kelio. Ir visoje kolonijoje, kur tik buvo kelių ir greitkelių, vai- 
kai ir benamiai šunys buvo laikomi vairuotojų nelaime. Nuo tos 
nelaimės negelbėdavo jokie draudimai, jokia policija, jokios nuo- 
baudos. Kelias priklausė vaikams. Suvažinėjęs kurį iš jų, vairuo- 
tojas kartais sustodavo, sumokėdavo duoklę tėvams ir nuvažiuo- 
davo. O dažniausiai nuvažiuodavo nieko nesumokėjęs, nes tėvai 
būdavo toli. Jei tai būdavo šuo, naminis paukštis ar netgi kiaulė, 
vairuotojai nė nesustodavo. Vairuotojas sugaišdavo truputį savo 
brangaus laiko tik jeigu tai būdavo vaikas. Vos automobiliui spė- 
jus nuvažiuoti, vaikai ir vėlei susispiesdavo ant kelio. Nes Ramo 
autobusas, viskas, kas judėjo ant ratų, elektriniai medžiotojų au- 
tomobilių signalai, bet koks judantis metalo laužas ir galiausiai 
tos kunkuliuojančios upės ir mirtį nešantys mangai buvo vaikų 
dievai. Joks kitas dievas neturėjo įtakos jų likimams. Joks kitas. 


Tie, kurie tvirtina priešingai, meluoja. Baltaodžiams tokia padėtis 
nelabai patiko. Vaikai trukdė jų automobilių eismui, gadino tiltus, 
ištraukdavo akmenis iš grindinio ir netgi išprovokuodavo sąžinės 
graužimus. Jų per daug miršta, sakydavo baltaodžiai, taip. Bet jie 
niekada nesiliaus mire. Juk jų per daug. Per daug alkanų burnų, 
rėkiančių, reikalaujančių, godžių viskam. Juk dėl to jie ir miršta. 
Ko gero, ir saulės žemėje per daug. O gal net ir gėlių laukuose? 
Tad ko ne per daug? 

Ilgi žudikų, medžiotojų, signalai būdavo girdėti iš toli. Artė- 
dami jie vis labiau ryškėdavo. Galiausiai, apsiausti dulkių debe- 
sies, automobiliai pravažiuodavo pro bungalą siaubingai girgž- 
dant mediniam tiltui. Dabar Siuzana žiūrėdavo į juos kitaip negu 
anksčiau. Šitas kelias jau nebuvo visiškai tas pats kelias, į kurį ji 
žvelgdavo kadaise, kur turėjo sustoti koks nors vyriškis ir ją išvež- 
ti. Nuo tada, kai ji pradėjo laukti Agosčio, jis tapo jau kitu keliu. 
Tai buvo kelias, kuriuo, ilgai nekantriai laukęs, pagaliau išvyko Žo- 
zefas, kelias, kuriame prieš apžilpusias motinos akis išniro pono 
Žo „Lėon Bollėe“, kelias, kuriuo atkiūtino Žanas Agostis pasakyti 
jai, kad atvažiuos pasiimt jos po kelių dienų. Tik kapralui tas kelias 
buvo amžinai toks pat, abstraktus, akinantis ir naujas. 

Kai lydavo, Siuzana grįždavo namo, atsisėsdavo verandoje, vi- 
sada veidu į kelią, ir laukdavo, kad lietus liautųsi. Kai laukti tekda- 
vo pernelyg ilgai, pasiimdavo „Hollywood-Cinėma“ ir ieškodavo 
Reičel Meler, mylimiausios Žozefo aktorės, nuotraukos. Kitados 
tas veidas ją paguosdavo, nes atrodė jai stulbinamai, paslaptin- 
gai ir broliškai gražus. Bet dabar, kai galvodavo apie moterį, kuri 
išsivežė Žozefą, Siuzana įsivaizduodavo ją Reičel Meler veidu. 
Juk Žozefas sakė, kad tai pats gražiausias veidas iš visų, kuriuos 
tik gali pamatyti, toks tobulas, ypatingas, neprieinamas. Tačiau 
dabar jis Siuzanos nebeguodė. Greta išdidintos Reičel Meler 

nuotraukos buvo dar ir kita, su užrašu: „Nuostabioji Violeteros 
vaidmens atlikėja vaikšto Barselonos gatvėmis.“ Įsiliejusi į minią, 
Reičel žirgliojo šaligatviu. Didžiuliais laimingais žingsniais ji žengė 
per gyvenimą įveikdama kliūtis, kitaip tariant, stulbinamai len- 
gvai jas suvirškindavo. Ir ji visuomet primindavo Siuzanai Žozefo 
moterį. Siuzana užvertė knygą. Ji turėjo savų rūpesčių, o Reičel 
Meler tikriausiai turėjo savų, bent jau Siuzana pradėjo įtarti ją jų 
turint. Ir tai, kad ji taip lengvai jas sprendė, kad taip žirglioja po 
Barseloną, niekaip neartino tos akimirkos, kada Siuzana išvažiuos 
iš lygumos. 


Žanas Agostis atvažiavo pasiimti Siuzanos savo automobiliu. 
Tai buvo „Renault“, ne toks senas kaip jų „B.12“ ir greitesnis. 
Žozefas seniai jo pavydėjo. Šiaip jau Agostis apsilankyti juos at- 
važiuodavo įkinkytu vežimu arba ateidavo pėsčias, pakeliui dar 
ir pamedžiodamas, nes baiminosi: jei atvažiuos savo „Renault“, 
Žozefas paprašys paskolinti jį pasivažinėti. Baiminosi to nuo tada, 
kai, paskolinęs jį Žozefui, turėjo tris valandas laukti jo sugrįžtant. 
Žozefas įj visai pamiršo ir iškūrė į Ramą. Dabar Agostis tai pasa- 
kodavo juokdamasis. 

— Daugmaž patikimas jis buvo tik su moterimis. Matyt, tas 
tavo tipas buvo jam labai šlykštus, kad jis nepasiskolino iš jo 
„Lėon Bollėe“. 

Pamažu jie privažiavo ananasų lauką. Tada Agostis paliko 
„Renault“ ant kelio, gerokai toliau nuo savo bungalo, už medžių 
guoto, kad automobilio nepamatytų motina: nuo tada, kai duktė 
išvažiavo, ji didžiąją laiko dalį laukdavo sūnaus arba nenuleisdavo 
akių nuo kelio, kai jo nebūdavo namie. Paskui jie gana ilgai ėjo 
taku palei kalvą, kurios viršuje, kiek atokiau, stovėjo Agosčių bun- 
galas. Ananasų plantacija driekėsi ant tos kalvos šlaito. Daugelyje 
vagų jie buvo sunykę, bet kitose vešėte vešėjo. 

— Tai fosfatai, - paaiškino Agostis, - reikia žengti koja į koją su 
laiku, tad aš pamėginau. Jei taip bus ir toliau, dar treji metai - ir 
aš išmausiu iš čia su pūpsančiomis kišenėmis. 

Laukas driekėsi tropinio miško proskynoje, visiškai plynas, 
be menkiausio medelio po svilinančia saule. Visi Agosčių ryžių 
laukai irgi buvo užlieti liepos potvynio, bet jie šiaip taip vertėsi 
kukurūzais, pipirmedžiais ir ananasais, kuriuos sodino tos kalvos 
šlaituose. Be to, Žanas Agostis drauge su tėtušiu Bartu varė per- 
no kontrabandą. Tėvas Agostis buvo išėjes į pensiją adjutantas ir, 
nors ir buvęs kariškis, gavo nedirbamą koncesiją, nes nevaliojo 
duoti kyšį kadastro pareigūnui. Lygumoje jie įsikūrė prieš pen- 
kerius metus. Tėvas Agostis įjunko į opijų, ir koncesija jam visai 
nerūpėjo. Kartais jis pradingdavo dviem trim dienom, ir jį nuolat 
atrasdavo kurioje nors iš Ramo rūkyklų. Tada Žanas Agostis susi- 
tardavo su autobusų vairuotojais, kuris nors iš jų jėga įgrūsdavo 
tėvą į autobusą ir pargabendavo namo. Bet jis ir vėl pradėdavo. 
Kas du ar tris mėnesius susemdavo visus šeimos pinigus, neva 
grįžimui į Europą, bet amžinai sustodavo toje Ramo rūkykloje ir 
ten pamiršdavo, ką ketinęs. Tėvas ir sūnus dažnai susikibdavo, 
ir visuomet toje pačioje vietoje, ananasų lauko gale. Motina ei- 
davo jiems iš paskos, strimgalviais nusiropšdavo žemyn šlaitu ir 
mėgindavo juos išskirti. Ji šokinėdavo per ananasų vagas, dviem 


storom kasom plakantis jai į nugarą, ir kviesdavosi į pagalbą 
Šventąją Mergele. Puldavo ant tėvo ir prisiplodavo prie jo. Tos 
scenos taip dažnai kartodavosi, kad Agosčių motina liko vikri ir 
laiba kaip voras. 

Visi Agosčiai buvo beveik beraščiai. Kiekvienąsyk, kai jiems 
reikėdavo parašyti laišką kadastrui ar bankui, jie ateidavo pas 
motiną prašyti pagalbos. Tad Siuzana visus jų reikalus žinojo taip 
pat puikiai kaip ir savo namų. Žinojo, kad išsilaiko jie tik iš perno 
ir opijaus kontrabandos, kuria užsiiminėjo Žanas Agostis, tarpi- 
ninkaujant tėtušiui Bartui. Kontrabanda leido jam ne tik palaikyti 
motiną pinigais, bet ir nuomotis kambarį Ramo bare. Kaip tik į 
šitą kambarį jis ir atsivesdavo moteris, su kuriomis miegodavo. 
Bet Siuzaną jis vis dėlto atsivedė į ananasų lauką, kodėl - ji neži- 
nojo, bet, matyt, jis turėjo tam priežasčių. 

Buvo pokaičio metas, ir šitoje kelio pusėje, palei mišką, buvo 
tuščia. Vaikai dainuodami ganė buivolus prie ryžių laukų. 

— Tu juk manes laukei prie tilto, - pareiškė Agostis. - Laimė, 
ėjau pro šalį. Žinojau, kad Žozefas išvažiavo, ir galvojau, ką tu vei- 
ki. Net jeigu motina ir nebūtų atsiuntusi raštelio, vis tiek būčiau 
užsukęs. 

— Bet aš visai negalvojau apie tave jam išvažiavus. 

Jis nusikvatojo, kimiai, kaip kartais kvatodavo Žozefas. 

— Galvojai ar negalvojai, vis tiek tu laukei manęs, aš čia vie- 
nintelis. 

Siuzana nusišypsojo jam. Rodės, jisai žinojo, kur ją veda ir ką 
su ja darys. Atrodė toks savimi pasitikintis, kad ji jautėsi visiškai 
rami ir dar labiau tikra, jog gerai daro eidama paskui, kaip aną- 
dien, kai jis paprašė su juo išeiti ir ji sutiko. Ir tai, ką jis pasakė, 
buvo teisybė: jis buvo vyras, negalėjęs atsispirti minčiai, kad kaž- 
kurioje lygumos dalyje yra vieniša mergina, tykanti medžiotojų 

automobilių. Net jeigu motina nebūtų jo paprašiusi ateiti, anks- 
čiau ar vėliau jis būtų atsibeldęs su savo „Renault“. 

— Eime į mišką, - pasiūlė Agostis. 

Jo motina, matyt, miegojo, kitaip jau būtų jį pašaukusi. Ir tė- 
vas Agostis tikriausiai rūkė bungalo šešėlyje. Jiedu paliko anana- 
sų lauką užpakaly ir įniro į mišką. Po laukų miške buvo taip vėsu, 
kad rodės, jog panėrei į vandenį. Skynimas, kur Žanas Agostis 
sustojo, buvo gan siauras, tokia savotiška tamsiai žalia bedugnė, 
apsupta aukštų stambių medžių. Siuzana atsisėdo po vienu iš jų 
ir nusiėmė skrybėlę. Čia, žinoma, jauteisi daug saugiau nei bet 
kur kitur tarp keturių sienų, bet jei jis tik dėl to atvedė ją čionai, 
tai bergždžiai stengėsi: Žozefas jau išvažiavęs, o motina tam ne- 
sipriešino. Ji ją išleido dar lengviau nei kitados išleisdavo Žozefą 
pasiieškoti moterų į Ramą. Ir Siuzanai, žinoma, mielesnis būtų 
Žano Agosčio kambarys Ramo bare. Jie uždarytų langines, ir nors 
per plyšius skverbtųsi saulės spinduliai, tai vis tiek būtų kiek bru- 
tali kino teatro salių tamsa. 

Agostis klestelėjo šalia jos. Glostė jai pėdas. Jos buvo plikos, 
baltos nuo dulkių kaip ir jo pėdos. 

— Kodėl tu visada basa? Nuvarginau tave atsivedeęs taip toli. 

Ji nusišypsojo, truputį varžydamasi. 

— Nieko, aš pati norėjau. 

— Tu išties norėjai. Būtum ėjusi su bet kuo? 

— Su bet kuo? Manau, kad taip. 

Jis liovėsi juokęsis ir pasakė: 

— Mat iki ko gali nusigyventi. 

Jis jau turėjo jas visas, išskyrus ją. Ir štai dar viena pergalė - jo 
veidas švytėjo iš laimės. Pradėjo atseginėti jai palaidinę, saga po 
sagos. 

— Neturiu deimo tau padovanoti, - pasakė labai švelniai. 

— Apskritai tai aš čia atėjau dėl deimo. 

— Aš pardaviau jį Bartui. Vienuolika tūkstančių, vienu tūkstan- 
čiu daugiau, nei ji norėjo, tinka? 

— Tinka. 

— Pinigai mano kišenėje. 

Pasimatė jos krūtys, ir jis praskėtė palaidinę, apnuogindamas 
jas visiškai. 

— Tu iš tikrųjų gražiai sudėta. 

Ir pridūrė tyliau, piktokai: 

— Tu tikrai verta deimo ir net daugiau. Tad nesijaudink. 

Tada jis išrengė ją visą, patiesė drabužius po ja, švelniai pa- 
guldė ant jų aukštielninką. Paskui, prieš prisiliesdamas prie jos, 
atšlijo truputį, žvelgė į ją. Ji užsimerkė. Ji pamiršo, kad ponas Žo 
matė ją tokią pasitelkęs patefoną ir deimantą, ji buvo tikra, kad 
tai pirmas kartas. Prieš ją paliesdamas Agostis paklausė: 

— Ir ką gi jūs dabar darysit, kai turit šlamančių ? 

— Nežinau. Gal išvažiuosim. 

Kai jis bučiavo ją, ji prisiminė „Ramonos“ melodiją, sklindan- 
čią iš tėtušio Barto patefono baro polių šešėlyje, ir jūrą šalia, kai 
jos goža susiliejo su ta melodija ir darė ją amžiną. Ji jau skendėjo 
jo glėbyje, plaukė drauge su pasauliu ir leido jam daryti taip, kaip 
jis norėjo, kaip reikėjo. 

Buvo jau vėlus vakaras. Motinos kambaryje degė lempa. 
Agostis apsuko automobilį ir sustojo ant kelio prie tilto. Bet Siu- 
zana sėdėjo prie jo nekrutėdama ir, regis, neskubėjo išlipti. 

— Tau tikriausiai ne itin linksma, - pasakė Agostis. 

Jo ir balsas priminė Žozefo balsą, tokios šiurkščios gaidelės 
ir jokio poreikio būti išraiškingam. Jiedu dukart pasimylėjo po 
medžiu tame skynime. Pirmą kartą vos atvykę, kitą kartą - prieš 
išvažiuodami. Kaip tik tada, kai jau kėlės važiuoti, staiga jis vėl ją 
išrengė, apkabino, ir jie pradėjo vėl. Tarp tų dviejų kartų jis pa- 
pasakojo jai, kad irgi nori išvažiuoti iš lygumos, bet ne taip, kaip 
Žozefas, ne moters padedamas, o su uždirbtais pinigais. Tai, kas 


nutiko Žozefui, buvo aišku iš anksto, nėra čia ko stebėtis. Pastarąjį 
mėnesį jiedu ne kartą matėsi pas tėtušį Bartą, ir jis jam sakes, 
kad viena moteris turi atvažiuoti jo pasiimti. Jis menkai pažino- 
jo Žozefą, čia daugelis menkai jį pažinojo, bet kalbėjo apie jį be 
pavydo, santūriai juo žavėdamasis. Jo klausydamasis spėjai, kad 
Žozefas jam visada buvo savotiška paslaptis ir kėlė klausimų, į 
kuriuos jis negalėjo atsakyti. Kaip ir daugelis, jis laikė Žozefą tru- 
putį trenktu ir gebančiu daryti nepaaiškinamus dalykus. Jiedu 
drauge medžiodavo, ir jis niekad nebuvo matęs tokio drąsuolio 
medžiojant. O vieną kartą, pasakojo, jis jam truputį supavydėjęs. 
Tai atsitiko prieš dvejus metus, per naktinę medžioklę. Jis labai 
išsigando, o Žozefas — nė truputėlio, ne, Žozefas netgi nepaste- 
bėjo, kad jis išsigando. „Nuo tos dienos aš jau nebegalėjau būti 
jam tikru draugu.“ Juodu vijosi jauna pantera, kurios patiną jie 
nušovė. Vijosi visą valandą. Bėgdamas Žozefas šaudė į panterą. 
Pasislėpdavo ir šaudavo iš pasalų. Šaudamas apreikšdavo juodu 
panterai, ir žvėris nirto vis labiau. Po valandos Žozefui pavyko ją 
nudėti. Jo šovininėje buvo likusios tik dvi kulkos, o iki kelio dar 
buvo du kilometrai. Nuo tada Agostis vengė eiti su juo medžioti. 

Jis papasakojo Siuzanai, kad Žozefas seniai, daug mėnesių, 
troško viską baigti, išvažiuoti iš čia, nesvarbu kaip. Jis sakė ne- 
begaljs pakęsti gyvenimo lygumoje, nebegaljs pakęsti Kamo pa- 
reigūnų niekšiškumo. Vieną vakarą, kai jie važiavo iš Ramo, kur 
truputį išgėrė, jis prisipažino, jog kiekvieną kartą, grįžęs namo 
iš medžioklės ar iš miesto, ar pasimylėjęs su moterimi, jis taip 
nekenčia visko aplinkui ir savęs dėl to, kad galėjo nors akimirką 
užmiršti Kamo pareigūnų niekšybes, jog jam kyla noras numirti. 
Tai buvo tais metais, kai sugriuvo užtvaros. Tada jis taip troško 
nudėti kadastro pareigūnus, kad jam gyvenimas tapo nemielas, 
nes jautėsi bailiu to nepadaręs. 

Siuzana nieko nepasakojo Žanui Agosčiui apie Žozefą. Ji ne- 
galėjo kalbėti apie jį su niekuo, nebent su motina. Bet motina 
prarado norą kalbėti apie bet ką, išskyrus sūnaus rašybos klaidas 
ir deimantą. 

Ne, svarbiausia jai buvo jo prisilietimai, tai, kaip jų kūnai su- 
siliejo ir kaip jis vėl panoro jos po to, kai jie pasimylėjo pirmą 
kartą. Jis išsitraukė iš kišenės nosine, nušluostė kraują, tekėjusį 
jos šlaunimis. Paskui, prieš išeinant, įsikišo į burną tos sukruvin- 
tos nosinės kampą be jokio pasibjaurėjimo ir, paseilėjęs ją, dar 
kartą nuvalė jau sukepusio kraujo dėmes. Dabar ji jau niekad 
nepamirš, kad mylint šitaip išnyksta visi skirtumai. Jis pats ją ap- 
rengė, nes matė, kad ji akivaizdžiai nenori nei rengtis, nei keltis 
ir eiti. Pakeliui nupjovė ananasą motinai dovanų. Taip švelniai ir 
ryžtingai nupjovė vaisių nuo koto. Ir tas jo judesys priminė tai, 
ką jis darė su ja. Palyginti su tuo, visa, ką jis kalbėjo apie Žozefą, 
buvo nesvarbu. 

Siuzana nelipo iš „Renault“. Jie atvažiavo jau prieš dešimt mi- 
nučių. Ir jis nė kiek nenustebo matydamas, kad ji nenori išlipti. 

Apkabino ją. 

— Tu patenkinta, kad tai įvyko, ar nepatenkinta? 

— Patenkinta. 

— Aš eisiu jos aplankyti drauge su tavimi. 

Ji sutiko. Jis įsuko į šoninį keliuką ir sustabdė automobilį prie- 
šais bungalą. Jau buvo beveik visiškai tamsu. Motina gulėjo Iovo- 
je, bet nemiegojo. Susigūžęs kampe kapralas laukė, kaip visada, 
ženklo, visada to paties, kad ji dar gyvens, kad jis dar turės ką val- 
gyti. Nuo tada, kai Siuzana visas dienas praleisdavo prie tilto, o jis 
jau persodino ryžius, jis vis dažniau čionai užsukdavo. Bungalas 
buvo siaubingai apleistas. 

Motina pasisuko į Agostį ir jam nusišypsojo. Atrodė labai su- 


sijaudinusi, ir šypsena kažin kaip iškreipė jos veidą. Ji matė, kad 
Siuzana laiko rankose ananasą. 

— Kaip malonu, - labai greitai pasakė motina. 

Agostis, regis, truputį varžėsi. Kambaryje nebuvo kėdės. Jis 
atsisėdo ant lovos jai prie kojų. Motina iš tikrųjų labai sublogo 
nuo tada, kai Žozefas išvažiavo. Šįvakar atrodė labai pasenusi ir 
išvargusi. 

- Jūs pernelyg jaudinatės dėl Žozefo, - pasakė Agostis. 

Siuzana padėjo ananasą ant lovos, ir motina ėmė mMašinaliai 
jį glostyti. 

— Aš nesijaudinu. Tai visai kas kita. - Ji sutelkė jėgas ir pasa- 
kė: - Kaip gerai, kad tu atvažiavai jos pasiimti. 

— Žozefui viskas bus gerai. Jis velnioniškai protingas. 

— Man malonu tave matyti, - patvirtino motina. - Mes neben- 
draujame, tarsi nebūtume kaimynai. Siuzana, atnešk jam dube- 
nėlį kavos. 

Siuzana nuėjo į valgomąjį, duris paliko atviras, kad geriau 
matytų. Nuo tada, kai Žozefas išvyko, jos degdavo tik vieną 
lempą. Kapralas pasirūpindavo, kad ant bufeto visada būtų 
kavos. Siuzana pripylė du dubenėlius kavos ir atnešė motinai 
tablečių. 

— Užtat matydavomės Rame, - patikslino Agostis. - Jūs atva- 
žiuodavote ten su tuo „Lėon Bollėe“ tipu. 

Motina pasisuko į Siuzaną ir meiliai jai nusišypsojo. 

— Kažin ką jis dabar veikia? 

— Aš buvau sutikusi jį vieną kartą mieste, - įsiterpė Siuzana. 

Motina nieko neatsakė. Tai buvo taip toli, kaip jos jaunystė. 

— Jo mašina buvo puiki, - pagyrė Agostis, - bet visa kita... 

Pradėjo patyliukais juoktis, matyt, prisiminė tai, ką jam pasa- 
kojo Siuzana ir ką žinojo tik jis vienas. 

— Tu kalbi kaip Žozefas, - pasakė motina. - Jis, vargšelis, gra- 
žus nebuvo... Bet tai nereiškia, kad... 

— Jis niršo ant jo ne vien dėl grožio, - paaiškino Agostis, - o 
dar ir todėl, kad jis nieko ničnieko nesuprato. 

— Supranti tai, ką gebi suprasti, - atkirto motina, - už tai irgi 
negalima ant kito pykti. Jis buvo neblogas žmogus, nepiktas. 

— Kartais tiesiog negali nesupykti ant žmogaus. Žozefas toks ir 
buvo, ir tai buvo stipriau už jo ketinimus. 

Motina nieko neatsakė. Ji ilgai žiūrėjo į jaunąjį Agostį. 

— Mačiau Žozefą pas tėtušį Bartą, kai jis pardavė jam patefo- 
ną, kurį jums tas tipas padovanojo, - toliau aiškino Agostis. - Jis 
sakė, kad džiaugiasi, jog tas patefonas nebebadys jam akių. 

— Ir ne vien todėl, kad jis buvo gautas iš to tipo, - pasakė moti- 
na, - jeigu jis būtų galėjes parduoti bungalą... Juk tu žinai, koks jis. 

Valandėlę jie patylėjo, nežinodami, ką sakyti. Motina ir toliau 
tyrinėjo Agostį su padidėjusiu, vis labiau matomu dėmesiu. Buvo 
aišku, kad jis staiga kažkuo labai ją sudomino. Tai pastebėjo tik 
Siuzana, Agostis vis dar ne. 

— Tu nuolat būni pas tėtušį Bartą, - pagaliau pasakė motina. — 
Ar vis dar užsiimi perno kontrabanda? 

— Tenka. Tėvas ir vėl prašvilpė pusę pipirų derliaus pinigų. Be 
to, man tai neatgrasu. 

Motina išgėrė kavą ir Siuzanos atneštas tabletes. 

— O jeigu tave sučiups? 

— Muitininkus irgi galima nupirkti, kaip ir kadastro pareigūnus. 
Be to, nereikia apie tai galvoti, kitaip tau galas. 

— Tu teisus, nereikia. 

Ji vengė kalbėti su Siuzana. Agostis vis dar jautėsi nejaukiai, 
tarytum matė motiną pirmą kartą. Gal ir pats bungalo vaizdas jį 
sukrėtė. Jo motina gerokai pasistengė, kad sutvarkytų jų bunga- 


lą. Jie įsivedė elektrą nuo Ramo tinklo, uždengė tikrą stogą ir net 
lubas įsitaisė. Jų bungalas buvo geriau suręstas ir pertvarų lentos 
buvo be plyšių. Agosčio motina manė, jog norint sulaikyti vyrus 
reikia sukurti jiems jaukius namus. Kad išlaikytų sūnų namuose 
kuo ilgiau, ji ant visų sienų prikabino paveikslų reprodukcijų, sta- 
lus uždengė spalvotomis staltiesėmis, o kėdes —- pagalvėlėmis su 
siuvinėtais personažais. Vakare Agostis lankėsi pas jas pirmą kartą. 
Paskutinį kartą buvo užsukęs labai anksti ryte paklausti iš medžiok- 
lės pargrįžusį Žozefą, ar nesutiko jo tėvo, pradingusio eilinį kartą. 

— Siuzana sakė man, kad jūs turite žinių iš Žozefo. Aš neklydau, 
kai sakiau jums, kad jaudintis neverta. 

— Tu neklydai. Bet jis daro tiek rašybos klaidų, kad aš net su- 
sirgau. 

— Aš darau dar daugiau nei jis, - ramino ją Agostis juokdama- 
sis, - manau, kad apskritai tai ne taip jau svarbu. 

Motina pamėgino nusišypsoti. 

— O man atrodo, kad tai svarbu. Aš visada savęs paklausda- 
vau, kodėl jis daro jų tiek daug. Siuzana jų darydavo daug mažiau. 

— Jūs visą laiką jaudinatės, bet jis išmoks rašyti be klaidų, jeigu 
reikės. Aš, pavyzdžiui, manau, kad tikrai išmoksiu. 

Siuzana pirmą kartą per daugelį mėnesių įdėmiai pažvelgė į 
motiną. Atrodė, kad pagaliau ji susitaikė su visomis savo nesėkmė- 
mis, bet jai dar ne visai pavyko sutramdyti būtą laukinį tempera- 
mentą. Ir vis dėlto ji stengėsi su Agosčiu būti maloni ir sukalbama. 

— Kartais man atrodo, - toliau kalbėjo motina, - kad, jei ir no- 
rėtų, Žozefui būtų sunku išmokti rašyti be klaidų. Jis ne tam sukur- 
tas, tokie dalykai jam taip nuobodūs, kad jis jų niekad neišmoks. 

— Tu visada turi dėl ko jaudintis, - įsiterpė Siuzana, - štai da- 
bar dėl Žozefo rašybos klaidų, tu nuolat ką nors susigalvoji, kad 
tik galėtum jaudintis. 

Motina pritariamai palingavo galvą. Net apie save pačią ji ne- 
beturi ką nauja sužinoti. Ji susimąstė, ką dabar pasakyti, staiga 
tarsi pamiršusi, kad jie šalia. 

— Jeigu man būtų tai pasakę, kai jie buvo maži, jeigu man būtų 
pasakę, kad, sulaukę dvidešimties metų, jie vis dar rašys su klai- 
domis, aš būčiau bemeilijus, kad jie numirtų. Va, tokia aš buvau 
jauna, aš buvau baisi. 

Ji nebežiūrėjo nei į vieną, nei į kitą. 

— Paskui aš, žinoma, pasikeičiau. O štai dabar visa tai vėl su- 
grįžta, taip, kaip buvo jaunystėje, kartais net atrodo, kad geriau 
matyčiau Žozefą numirusį nei darantį tiek rašybos klaidų. 

— Žozefas protingas, - įsiterpė Siuzana, - rašybos jis išmoks, 
kai jam to prireiks. Pakaks, kad jis to panorėtų. 

Motina neigiamai pamojo ranka. 

— Ne, jau nebeišmoks. Dabar jau niekas tuo neužsiims, reikia 
važiuoti man. Tik aš galiu tai padaryti. Sakai, kad jis protingas, o 
aš sakau, kad nežinau, ar iš tikrųjų taip. Dabar, kai jis jau išvažiavo 
ir kai aš visa tai jau permąsčiau, sakau sau, kad, ko gero, ne. 

Ji tai pasakė su taip ir nenumalšintu, jos galimybes pranoks- 
tančiu įtūžiu. Atrodė išsekusi, kalbant jos veidu sruvo prakaitas. 
Matyt, pasitelkdama tą įniršį, ji kovėsi su savo depresija. Nuo 
tada, kai pradėjo gerti dvigubą vaistų dozę, tai buvo vienintelis 
pokalbis, kurį ji stengėsi palaikyti. 

— Juk svarbu ne vien rašyba, - pradėjo Agostis, ko gero, jaus- 
damas, kad motina taikosi į jį, o gal tiesiog norėdamas ją nura- 
minti. 

— Sakai, nesvarbu? Nėra nieko svarbiau už ją. Jeigu nemoki 
parašyti laiško — vadinasi, nemoki nieko, tai tas pat, jei neturė- 
tum, na nežinau, pavyzdžiui, rankos. 

— O kas iš to, kad tu prirašei tiek laiškų į kadastrą? - paklausė 


Siuzana. - Vis tiek nieko tuo nepešei. Kai Žozefas paleido kulką į 
orą, tai padarė tam tipui kur kas didesnį įspūdį nei visi tavo laiš- 
kai, drauge sudėti. 

Bet motinos tai neįtikino. Ir juo ilgiau truko tas pokalbis apie ra- 
šybą, juo labiau ji liūdo dėl to, kad neranda argumentų jiems įtikinti. 

— Jūs tiesiog nesuprantate. Į orą šaudyti gali kiekvienas, bet 
kad apsigintum nuo niekšų, reikia kitokio ginklo. Kai jūs šitai su- 
prasite, bus per vėlu. Bet kuris niekšas apsuks Žozefą apie pirštą, 
ir kai aš pagalvoju apie tai, man tai baisiau už jo mirtį. 

— O kokio ginklo reikia, kad apsigintum? - paklausė Žanas 
Agostis. - Ką gali padaryti, kad sutramdytum Kamo pareigūnus? 

Motina trenkė kumščiais per antklodę. 

— Aš nežinau, bet būdų tam yra, be jokios abejonės, ir anks- 
čiau ar vėliau tai atsitiks. Juk tuos, kurie dabar ten sėdi, galima 
nudėti. Ir vien tik nuo to aš pasveikčiau. Nuo nieko kito, gal net 
Žozefas nepadėtų. O tas vaizdas pakeltų mane iš lovos. 

Ji luktelėjo valandžiuke, paskui atsisėdo lovoje, didžiulės jos 
akys švytėjo. 

— Tu juk žinai, tu juk žinai, jog aš dirbau penkiolika metų, kad 
galėčiau nusipirkti šitą koncesiją. Penkiolika metų negalvojau 
apie nieką kita. Aš galėjau vėl ištekėti, bet to nepadariau, nes 
galvojau tik apie žemę, kurią paliksiu savo vaikams. Ir matai, kur 
aš atsidūriau? Norėčiau, kad matytum ir niekad nepamirštum. 

Ji užsimerkė ir išsekusi sudribo ant pagalvės. Vilkėjo senais 
savo vyro marškiniais. Ant kaklo nebebuvo deimanto, tik ant vir- 
velės užvertas podėlio raktas. Bet tai jau buvo visai nebesvarbu, 
nes dabar jai buvo nė motais, jei ją apvogtų. 

— Žozefas pasielgė teisingai, aš vis labiau tuo įsitikinusi. Ir jei 
aš nelipu iš lovos, tai visai ne dėl Žozefo ir ne dėl to, kad sergu, 
tai visai kas kita. 

— Tada dėl ko? - paklausė Siuzana. - Dėl ko? Pasakyk. 

Motinos veidas susiraukšlėjo. Ko gero, ji tuoj pravirks priešais 
Agostį. 

— Nežinau, - atsakė ji vaikišku balsu, - man tiesiog gera lovoje. 

Ji kaip įmanydama stengėsi nepravirkti priešais Agostį. 

— O ką gi aš daryčiau atsikėlusi? Aš jau niekam niekuo nebe- 
galiu padėti. 

Kalbėdama ji pakėlė rankas ir, apimta nevilties, nusvarino jas 
bejėgiškai ant lovos. 

— Pas juos viršuj auga ananasai, — švelniai prabilo Siuzana po 
valandėlės. - Ir juos gerai perka. Gal reikėtų nueit pažiūrėti. 

Motina atmetė atgal galvą, ir ašaros nejučia paplūdo jos vei- 
du. Jaunasis Agostis žengė prie jos, tarsi norėdamas ją sulaikyti, 
kad nenukristų. 

— Pas juos ten sausa, - ištarė ji verkdama, - o čia to padaryti 
neišeis. 

Dabar, kad ir iš kurios pusės prieitum, visad pataikysi į jautrią, 
skaudamą vietą. Buvo nebeįmanoma su ja kalbėti apie nieką. Vi- 
sos jos nesėkmės susiraizgė į vieną neišpainiojamą rezginį ir buvo 
taip susijusios viena su kita, kad negalėjai prisiliesti prie vienos 
kurios taip, kad neužkabintum kitų ir nesukeltum jai skausmo. 

— Ir kokio galo aš auginsiu ananasus? Kuriam iš jūsų? 

Jaunasis Agostis atsistojo, priėjo prie jos arčiau ir ilgai stovėjo 
galvūgalyje. Ji tylėjo. 

— Man metas eiti, - pasakė jis. - Štai pinigai už deimantą. 

Ji vienu matu atsitiesė ir baisiausiai išraudo. Žanas Agostis iš- 
sitraukė iš kišenės susegtą tūkstančio frankų banknotų pluoštą 
ir jai padavė. Ji paėmė nevalingai, laikė rankoje nežiūrėdama į 
pinigus, nedėkodama. 

— Nepykit ant manęs, - pasakė švelniai. - Bet viską, ką man 


sako, aš žinau pati. Aš galvojau apie ananasus, žinau, kad Kamo 
fabrikas brangiai už juos sumoka ir spaudžia iš jų sultis. Aš žinau 
viską, ką jūs man galit pasakyti. 

— Man metas eiti, - pakartojo Agostis. 

— Iki pasimatymo, - atsisveikino motina. - Juk dar užeisi? 

Jis susiraukė. Matyt, suprato, ko iš jo laukiama, ką ji norėjo iš 
jo išgirsti, tegu ir neapibrėžtų, tačiau garantijų. 

— Nežinau, gal. 

Motina padavė jam ranką nieko neatsakiusi, nepadėkojusi. 
Agostis išėjo iš kambario drauge su Siuzana. Jiedu nulipo žemyn 
bungalo laiptais. Jis, regis, jautėsi nejaukiai. 

— Nepaisyk jos kalbų, - pasakė Siuzana, - jai viskas taip įgriso. 

— Palydėk mane iki kelio. 

Jis vis dar atrodė susimovęs. Žingsniavo šalia jos, bet galvojo 
apie kažin ką kita. Antroje dienos pusėje buvo visiškai kitoks, žiū- 
rėjo į ją labai dėmesingai: 

— Tu velniškai gražiai sudėta, - pasakė. 

Siuzana sustojo vidury kelio. 

— Nenoriu eiti iki galo, aš grįšiu. 

Jis sustojo nustebęs. Paskui nusišypsojo ir apkabino ją. Ji lei- 
dosi apkabinama visiškai abejingai. Tai, ką ji norėjo jam pasakyti, 
buvo labai sunku išreikšti žodžiais. Ji dar niekada taip nesistengė, 
tam reikėjo sutelkti visas jėgas, todėl dabar ji nejautė, kad yra jo 
glėbyje. 

— Tau nereikia bijoti, - išspaudė pagaliau. 

— Ką tu čia kalbi? - Truputį atleido ją ir laikė apglėbęs ranko- 
mis, žiūrėdamas jai tiesiai į veidą. 

— Aš niekada netekėsiu už tokio kaip tu. Prisiekiu tau. Daugiau 
apie tai nekalbėsim, ir nekreipk dėmesio į tai, ką ji tau sakys, nes, 
prisiekiu tau, aš niekada už tavęs netekėsiu. 

Jis labai smalsiai žvelgė į ją. Paskui atsipalaidavo ir nusijuokė. 

— Man rodos, tu tokia pat trenkta kaip ir Žozefas. Kodėl gi tu 
už manes netekėsi? 

— Todėl, kad noriu išvažiuoti. 

Jis surimtėjo. Gal net truputį sutriko. 

— Aš niekada neketinau tavęs vesti. 

— Žinau, - atsakė Siuzana. 

— Ko gero, aš niekada nebeateisiu, - pareiškė Žanas Agostis. 

— Iki pasimatymo. 

Jis nuėjo, paskui sugrįžo, pasivijo ją. 

— Net ir šiandien miške tau neatrodė, kad galėtum gyventi su 
manim? 

— Net miške. 

— Nė akimirkos? 

— Gyventi? Niekada, dar mažiau negu su ponu Žo. 

— Kodėl tu su juo nepermiegojai? 

— Otu jį matei? 

Jis nusijuokė, ji irgi pradėjo juoktis, jautėsi rami ir visiškai 
saugi. 

— Kurgi ne! Rame visi už pilvų susiimdavo, kai jis atvažiuodavo 
su tavim. Tu su juo net nepasibučiavai? 

— Nė kartelio, net Žozefas tuo nepatikėtų. 

— Ir vis tiek tai kiaulystė. 

Jo pergalė buvo giedra, be jokios raukšlės. Žanas Agostis švel- 
niai paėmė ją už rankos. 

— Man malonu, kad šitai atsitiko su manim. Bet manau, kad tu 
tokia pat trenkta kaip ir Žozefas, tad man geriau negrįžti. 

Ji nuėjo, ir šįkart Agostis jos nebesivijo. 

Siuzana patyliukais įslimpino į motinos kambarį. Motina ne- 
miegojo. Kai ji jėjo, motina žvelgė į ją tylėdama blizgančiomis aki- 


mis. Jos rankoje, kuri gulėjo ant krūtinės, tebepūpsojo tūkstančio 
frankų banknotų pluoštas, paduotas jai Agosčio. Tikriausiai ji net 
neperskaičiavo jų. Tikriausiai svarstė, ką dabar daryti su visais 
tais pinigais. 

— Na, kaip tu? - paklausė Siuzana. 

— Nieko, — silpnai atsakė motina. - Apskritai tas jaunasis Agos- 
tis neblogas. 

— Miegok, jis toks pats kaip ir visi. 

- Ir vis dėlto tu per daug išranki, ar tik ne todėl, kad Žozefas... 

— Tau negalima jaudintis, - nutraukė ją Siuzana. 

Siuzana nuėjo paimti acetileno lempos. 

— Kur tu eini? —- paklausė motina. 

Siuzana priėjo prie jos su lempa rankoje. 

— Norėčiau miegoti Žozefo kambaryje, jis vis tiek tuščias. 

Motina nuleido akis ir vėl smarkiai nuraudo. 

— Iš tikrųjų, jis vis tiek tuščias, Žozefas juk išvažiavo. 

Siuzana įėjo į Žozefo kambarį, palikusi motiną vieną tamso- 
je, dar neužmigusią ir su tūkstančio frankų banknotų pluoštu 
rankoje. 

Šitiek pinigų, kurių jai nebereikėjo, gulėjo jos negyvose, pai- 
kose rankose. 

Žozefo kambarys buvo lygiai toks pat, kokį jis jį paliko. Ant 
stalo, prie lovos gulėjo tuščios šovininės, kurias jis susirinko, 
tačiau nespėjo prieš išvažiuodamas prikimšti. Dar gulėjo pra- 
dėtas cigarečių pakelis, kurį skubėdamas pamiršo. Lova buvo 
nepaklota, ir paklodės tebesaugojo jo kūno pėdsakus. Visi šau- 
tuvai kabojo ant savo vinių. Siuzana nutraukė paklodes, išpurtė 
pribyrėjusius nuo stogo kirminus, paskui kruopščiai paklojo vėl, 
nusirengė ir atsigulė. Jeigu Žozefas būtų čia, ji pasakytų jam, 
kad permiegojo su jaunuoju Agosčiu. Bet Žozefo nebuvo, ir pa- 

sakyti nebuvo kam. Kelis kartus iš eilės Siuzana smulkiai atkar- 
tojo atmintyje Žano Agosčio judesius, ir kiekvienąsyk širdyje 
sukildavo raminantis jaudulys. Ji jautėsi giedra kažkokia naujai 


įgyta išmintim. 


Paskutinis priepuolis motiną ištiko vieną popiete, kai Siuzanos 
nebuvo namie. 

Apsigalvojęs Agostis užsuko rytojaus dieną po jų pasivaikščio- 
jimo. „Negalėjau susilaikyti“, - paaiškino. Nuo tada atvažiuodavo 
savo „Renault“ jau kasdien pokaičio metu. Tačiau pas motiną ne- 
beužeidavo. Jiedu iškart išvažiuodavo į Ramą, į jo kambarį bare. 
Motina tai žinojo. Ji, aišku, manė, kad Siuzanai tai tik į naudą. Ir 
neklydo. Kaip tik per tą savaitę tarp pasivaikščiojimo į ananasų 
lauką ir motinos mirties Siuzana išsižadėjo tuščių svajonių, kvailo 
įpročio laukti medžiotojų automobilių. 

Motina sakė jai, kad gali be jos apsieiti, kad vaistus pasiims 
pati, tegu tik ji palieka juos ant kėdės prie lovos. Gal ji juos gėrė 

nereguliariai. Gal dėl Siuzanos aplaidumo mirė kiek anksčiau 
negu turėjo. Gali būti. Bet ji jau tiek metų ruošėsi tai mirčiai ir 
taip dažnai kalbėjo apie ją, kad diena anksčiau ar vėliau - jau 
buvo nebesvarbu. 

Vakare, grįždami iš Ramo, jie pastebėjo ant kelio stovintį kap- 
ralą, kuris jiems mojo ranka, kad paskubėtų. 

Agonija jau ėjo į pabaigą, ir motina tik retkarčiais trūkteldavo 
visu kūnu. Jos veidas ir rankos buvo nusėti violetinių dėmių, ji duso, 
ir kimus riksmas tarsi savaime išsiverždavo jai iš gerklės - toks pyk- 
čio ir neapykantos visiems ir sau pačiai persmelktas lojimas. 

Vos ją pamates, Žanas Agostis išvyko į Ramą savo „Renault“ 
paskambinti Žozefui į „Centro viešbutį“. Siuzana liko viena prie 
motinos drauge su kapralu, kuris šįsyk nerodė jokios vilties. 

Netrukus motina liovėsi trūkčiojusi ir gulėjo visai nekrutė- 
dama, be sąmonės. Kol dar kvėpavo, kol koma tesėsi, jos veidas 
darėsi vis keistesnis, tarytum susidvejino: viena vertus, jame at- 
sispindėjo milžiniškas, nežmoniškas nuovargis, kita vertus, milži- 
niškas, nežmoniškas pasitenkinimas. Bet prieš išleidžiant pasku- 
tinį kvapą pasitenkinimo ir nuovargio išraiška pradingo, veidas 
liovėsi atspindėjęs savo vienatvę ir, regis, kreipėsi jau į pasaulį. 
Jame atsirado vos pastebima ironija. Aš juos apmoviau. Visus. 
Pradedant kadastro pareigūnu ir baigiant šita, kuri dabar žiūri į 
mane ir kuri buvo mano duktė. Gal tai buvo tas jausmas. O gal ji 
dar šaipėsi iš viso to, kuo tikėjo, iš to rimtumo, su kuriuo griebėsi 
visų tų beprotybių. 


Ji numirė netrukus po to, kai sugrįžo Agostis. Siuzana prisi- 
glaudė prie jos ir nesitraukdama norėjo tik numirti. Norėjo to 
karštai, ir nei Agostis, nei su juo patirto malonumo prisiminimas 
nesutrukdė sugrįžti paskutinį kartą į nežabotą, tragišką vaikystės 


beatodairą. Tik paryčiais Agostis atplėšė ją nuo motinos ir nune- 
šė į Žozefo lovą. Atsigulė prie jos. Laikė ją savo glėbyje, kol ji už- 
migo. O kol ji migo, jis jai pasakė, kad tikriausiai neleis jai išvykti 
su Žozefu, nes mano, kad ją pamilo. 

Siuzaną pažadino aštuonių cilindrų „Delage“ signalas. Ji nukū- 
rė verandon ir pamatė, kaip Žozefas lipa iš automobilio. Jis buvo 
ne vienas. Paskui jį ėjo moteris. Žozefas pamojo Siuzanai ranka, 
ir ji pribėgo prie jo. Vos ją pamatęs iš arčiau, Žozefas suprato, 
kad motinos jau nebėra ir kad jis atvažiavo per vėlai. Jis atstūmė 
Siuzaną ir bėgte pasileido į bungalą. 

Siuzana jį pasivijo jau motinos kambaryje. Jis buvo prigludęs 
prie motinos kūno. Siuzana nematė jo verkiančio nuo tada, kai jis 
buvo dar visai mažas. Retkarčiais jis pakeldavo galvą ir žvelgda- 
vo į Motiną su šiurpiu švelnumu. Jis ją šaukė. Jis ją bučiavo. Bet 
užmerktas akis gaubė violetinis šešėlis, gilus kaip vanduo, o už- 
čiauptą burną sukaustė tyla, nuo kurios svaigo galva. Dar labiau 
nei veidas, jos rankos, sudėtos viena ant kitos, tapo siaubingai 
nereikalingais daiktais, kurie šaukė apie bergždybę viso to, kuo ji 
taip aistringai gyveno. 

Išėjusi iš kambario, Siuzana pamatė svetainėje laukiančius 
Žaną Agostį ir tą moterį. Moteris verkė ir jos akys buvo raudonos. 
Pamačiusi Siuzaną, ji žingtelėjo atgal, paskui nurimo. Ji aiškiai bi- 
jojo vėl susitikti su Žozefu, bijojo jo priekaištų. 

Ryžtingas ir kantrus Agostis irgi, regis, kažko laukė. Gal jis lau- 
kė Žozefo, kad pakalbėtų apie ją. Ko gero, tikrai taip. Bet dabar 
jos tai visiškai nebejaudino. Net jei jis ir kalbės su Žozefu, tai kal- 
bės jau ne apie ją, dabar jis jos jau visiškai nepažįsta. O juk jiedu 
visą savaitę mylėjosi kiekvieną popietę, ir dar vakar. Ir motina tai 
žinojo, ji juodu paleido, atidavė jį jai, kad ji su juo mylėtųsi. Ta- 
čiau dabar Siuzana buvo ne toje pasaulio pusėje, kur mylimasi. 

Žinoma, visa tai sugrįš. Bet dabar ji buvo kitoje pusėje, motinos 
pusėje, kur nebuvo jokios artimos ateities ir kur Žanas Agostis 
buvo praradęs bet kokią prasme. 

Ji atsisėdo svetainėje greta jo. Jis tapo jai toks pat svetimas 
kaip ir ta moteris. 

Agostis atsistojo, žengė prie indaujos ir pripylė į dubenėlį kon- 
densuoto pieno. 

— Tau reikia pasistiprint, - pasakė. 

Siuzana išgėrė pieną, ir jis jai pasirodė kartus. Ji nuo vakar die- 
nos nevalgė, bet jautės taip, lyg būtų prisikimšusi sunkaus kaip 
švinas maisto, kuriuo, kaip jai atrodė, bus soti dar daugelį dienų. 

Buvo dvi valandos po pietų. Aplink bungalą susirinko daug 
valstiečių, atėjusių pabūdrauti prie motinos. Siuzana prisiminė 
mačiusi juos šiąnakt pro atviras svetainės duris, kai Žanas Agostis 
nešė ją į Žozefo lovą. Ta moteris žiūrėjo į juos nelabai suprasda- 
ma, ką jie čia daro. Jos akys degė tuo pačiu siaubu. 

— Kapralas išvažiavo, - pasakė Agostis. - Įsodinau juos į Ramo 
autobusą ir daviau pinigų. Jis sakė, kad privalo susirasti darbą ne- 
gaišdamas nė dienos. 

Aplink tuos valstiečius, patraukti sambūrio, dulkėse žaidė vi- 
siškai pliki vaikai. Valstiečiai kreipė į juos ne daugiau dėmesio nei 
į muses, skraidančias aplink juos. Jie irgi laukė Žozefo. 

Nebeištvėrusi moteris prabilo: 

— Dėl jos mirties kaltas Žozefas? - labai tyliai paklausė ji. 

— Niekas dėl to nekaltas, - atsakė Agostis. - Ir Žozefas čia nie- 
kuo dėtas. 

— Žozefas manys, kad tai atsitiko dėl jo, - vėl pakartojo mote- 
ris, — ir tai bus siaubinga. 

— Jis nemanys taip, - ramino ją Siuzana, - nereikia to bijoti. 

Moteris atrodė itin drovi. Ji iš tikrųjų buvo labai graži ir ele- 


gantiška. Jos veidas be kosmetikos, išvargęs nuo kelionės ir jau- 
dulio, vis tiek buvo labai gražus. Akys - lygiai tokios, kaip Žozefas 
pasakojo, tokios šviesios, jog pasakytum, kad jos apakintos švie- 
sos. Ji be paliovos rūkė ir žiūrėjo į kambario duris. Jos žvilgsnis, ji 
visa švietė beatodairiška meile Žozefui, buvo matyti, kad ji nebe- 
gali jos suturėti. 

Galiausiai Žozefas išėjo iš kambario. Nužvelgė juos visus tris, 
nesustodamas nė ties vienu, ir buvo matyti, kad jis jau visiškai 
bejėgis. Paskui, netaręs nė žodžio, atsisėdo šalia Siuzanos. Mo- 
teris išsitraukė iš portsigaro cigarete, ją pridegė ir padavė jam. 
Žozefas rūkė godžiai. Paskui pamatė susirinkusius aplink bunga- 
lą valstiečius. Atsistojo ir nužingsniavo į verandą. Siuzana, Žanas 
Agostis ir moteris nusekė paskui jį. 

- Jeigu jūs norite ją pamatyti, galite jeiti, - pasakė Žozefas. — 
Visi, net vaikai. 

— Jūs išvažiuosite? — paklausė vienas vyriškis 

— Suvisai. 

Moteris nesuprato vietinės kalbos. Ji žvilgčiojo čia į Žozefą, čia 
į valstiečius, sutrikusi, tarsi būtų iš kito pasaulio. 

— Jie atsiims koncesiją, - pasakė vienas vyras. - Palikite mums 
vieną šautuvą. 

— Aš palieku jums viską, - pasakė Žozefas, - o svarbiausia — 
šautuvus. Jei aš likčiau čia, padaryčiau tai drauge su jumis. Bet 
visi, kas tik gali iš čia išvykti, turi išvykti. Aš galiu, ir aš išvykstu. 
Tik jei jūs tai darysite, padarykite gerai. Nuneškite jų lavonus į 
mišką, aukštyn, virš paskutinio kaimo, jūs gerai žinote, į antrą 
skynimą, ir po dviejų dienų iš jų neliks nė kvapo. Vakare sude- 
ginkite laužuose jų drabužius, bet būkite atsargūs su batais, 
su sagomis, pelenus paskui užkaskite. Jų automobilį paskan- 
dinkite kaip galima toliau upėje. Tegu buivolai nutempia jį iki 

kranto, ant sėdynių prikraukite didelių akmenų ir įstumkite jį į 
upę ten, kur kasėte, kai statėt užtvaras, po dviejų valandų jis vi- 
siškai nugrims ir iš jo nieko nebeliks. Svarbiausia - nesileiskite 
pagaunami. Te nė vienas iš jūsų neprisipažins. Arba prisipažin- 
kit visi. Jei jūsų bus iš karto tūkstantis kaltų, jie nieko negalės 
jums padaryti. 

Žozefas atidarė tas motinos kambario duris, kurios išėjo į ke- 
lią, paskui tas, kurios išėjo į kiemą. Valstiečiai sugužėjo vidun. Lai- 
mingi vaikai žaidė slėpynių bungalo kambariuose. Žozefas grįžo į 
svetaine pas Siuzaną ir tą moterį. Agostis kreipėsi į jį: 

— Reikia pagalvoti, ką darysim toliau. 

Žozefas perbraukė rankomis per plaukus. Išties reikėjo pagal- 
voti. 

— Nuvešiu ją šiąnakt į Kamą, - pasakė, - ir ten palaidosiu. 
Rytoj. 

Agostis paprieštaravo, esą geriau palaidoti motiną čia, šįva- 
kar. Moteris irgi buvo tos pačios nuomonės. 

Paskui jiedu abu nuvažiavo jos automobiliu į Ramą. Žozefas 
nuspėjo, kodėl Agostis buvo čia. Pasilikes vienas su Siuzana, jis 
pasakė, kad važiuoja į miestą ir kad ji gali prisidėti prie jų, jeigu 
tik nori. Paprašė, kad pasakytų jam tik paskutinę minutę, kai jis 
jau bus susiruošęs važiuoti. Paskui nuėjo į savo kambarį paimti 
šovininių, šautuvų ir sudėjo viską į krūvą ant svetainės stalo. O 
kol valstiečiai ginčijosi tarpusavy, kaip geriau juos paslėpti, nuėjo 
prie motinos lovos, atsisėdo ir visą likusį laiką neatitraukė nuo 
jos akių. 

Kai Agostis ir moteris grįžo iš Ramo, buvo jau beveik tamsu. 
Ant automobilio stogo jie atgabeno čiabuvių darbo karstą iš švie- 
saus medžio. „Delage“ išsuko iš kelio ir privažiavo prie pat bun- 
galo aikštelės. 


Agostis nusivedė Siuzaną prie tilto. Jis nenorėjo, kad ji liktų 
bungale, kol Žozefas ir valstiečiai guldys motiną į karstą. Kai jiedu 
pasiliko vieni, jis tarė: 

— Nenoriu trukdyti tau išvykti drauge su jais, bet jei tu nori 
pasilikti kurį laiką su manim, kol prie jų prisidėsi... 

Iš bungalo sklido duslūs vienodi kirčiai. Siuzana paprašė, kad 
Agostis nutiltų. Ir vėl, kaip ir vakar, pravirko. 

Paskui ji grįžo į bungalą. Ta moteris salone tyliai verkė. Siu- 
zana žengė į motinos kambarį. Karstas buvo padėtas ant keturių 
kėdžių. Žozefas gulėjo lovoje vietoj motinos. Jis liovėsi verkęs, ir 
vėl jo veidas atrodė siaubingai bejėgis. Regis, jis nepastebėjo grį- 
žusios Siuzanos. 

Agostis išvirė kavos ir pripylė keturis puodelius. Paskui pakvie- 
tė Žozefą ir Siuzaną. Jis net susiprotėjo paskutinį kartą uždegti 
acetileno lempą. Padavė kavą kiekvienam. Regis, jis norėjo, kad 
Žozefas greičiau išvažiuotų. 

— Jau vėlu, - lėtai, patyliukais ištarė ta moteris. 

Žozefas atsistojo. Jis vilkėjo ilgomis kelnėmis. Avėjo gražiais 
rausvos odos batais ir plaukus buvo nusikirpes trumpiau. Atrodė 
išpuoselėtas ir elegantiškas. Jis vengė žiūrėti į tą moterį, o ji nė 
sekundę nenuleido nuo jo akių. 

— Važiuojam, - tarė Žozefas. 

— Dabar jau nebesvarbu, ar ji pasiliks su manim, ar su kuo 
kitu, — staiga išpyškino Agostis. 

— Manau, kad nesvarbu, - atsakė Žozefas, - jai belieka tik ap- 
sispręsti. 

Agostis užsirūkė ir truputį išbalo. 

— Aš išvykstu, — pasakė jam Siuzana, - aš kitaip negaliu. 

— Negaliu tavęs sulaikyti, - atsakė jai Agostis, - tavimi dėtas, 
pasielgčiau taip pat. 

Žozefas atsistojo, kiti irgi. Moteris užvedė automobilį ir apsi- 
suko vietoje. Agostis ir Žozefas pakrovė karstą. 

Jau buvo visiškai tamsu. Valstiečiai vis dar buvo čia, laukė jų 
išvažiuojant, kad ir patys galėtų išeiti. Bet vaikai išėjo drauge su 
saule. Iš trobų sklido jų švelnus čiulbėjimas. 

„«Naujojo. romano» atstovė M. Duras:savo 

gyvenimą dažnai paversdavo romanais, Supįndavo 
realybę ir fantaziją. Veikėjų jausmai, svajonės: 
ir prisiminimai . - svarbus kūrinių klodas. 

